@I
bauddha-saṃskṛta-granthāvalī-22
Buddhist Sanskrit Texts—No. 22
@II
Buddhist Sanskrit Texts—No. 22
AVADANA-KALPALATA
OF
KSEMENDRA
(Volume I)
First Edition Edited by
Dr. P. L. VAIDYA
Second Edition Edited by
Dr. SRIDHAR TRIPATHI
PUBLISHED BY
THE MITHILA INSTITUTE
OF
Post-Graduate Studies and Research in
Sanskrit Learning, Darbhanga
1989
@III
bauddha-saṃskṛta-granthāvalī-22
kāśmīrikakavi-kṣemendraviracitā
avadāna-kalpalatā |
prathama: khaṇḍa: |
prathamasaṃskaraṇam mithilāvidyāpīṭhapradhānena
vaidyopāhvaśrīparaśurāmaśarmaṇā
sampāditam
dvitīya saṃskaraṇam
ḍā.c^ śrīdharatripāṭhinā
saṃmpāditam
mithilāvidyāpīṭhapradhānena prakāśitā |
śakābda: 1910
saṃvat 2045
aiśavīyābda: 1989
@iv
Copies of the two Volume of this work not sold separately may be had,
postage paid, from your usual Book-seller or from the Director,
Mithila Institute, Darbhanga, on pre-payment either
in cash, Postal Order or M. O. of Rs. 65.00
Printed by R. P. Pandya at the Tara Printing Works, Varanasi
and Published by Dr. S. Tripathi, Director,
Mithila Institute, Darbhanga, Bihar.
@v
[dd]
The Government of Bihar established the Mithila
Institute of Post-Graduate Studies and Research in Sanskrit
Learning at Darbhanga with the object, inter alia, to promote
advanced studies and research in Sanskrit Learning to bring
together the traditional Pandits with their profound
learning and the modern scholars with their technique of
research and investigation and to publish works of permanent
value to scholars. This Institute is one of the six Research
Institutes being run by Government of the Bihar as a token
of their homage to the tradition of learning and scholarship
for which Bihar was noted. The five others are: (i)
Research Institute of Prakrit, Jainology and Ahimsa at
Vaishali; (ii) Kashi Prasad Jayasawal Research Institute for
research in ancient, medieval and modern Indian History at
Patna ; (iii) Bihar Rastrabhasa Parishad for Research and
Advanced Studies in Hindi at Patna ; (iv) Nava Nalanda
Mahavihara for Research and Post-Graduate Studies in
Buddhist Learning and Pali at Nalanda ; and (v) Institute of 
Post-Graduate Studies and Research in Arabic and Persian
Learning at Patna.
As part of this programme of rehabilitating and
reorientating ancient learning and scholarship, the editing
and publication of this volume has been undertaken with
the co-operation of scholars of Bihar and outside. The
Government of Bihar hope to continue to sponsor such
projects and trust that this humble service to the world of
scholarship and learning would bear fruit in the fullness of
time. 
@vi
[BLANK]
@vii
PREFACE TO THE SECOND EDITION
This is a reprint of the Avadana-Kalpalata I & II first
published by the Mithila Institute of Post-Graduate Studies
and Research in Sanskrit Learning, Darbhanga in 1959.
The objective here has all along been the reintegration of
the Buddist Culture in the light of modern knowledge and
the resuscitation of its fundamental values in their pristine
vigour. I cannot but be grateful for the greater demand
for the book which seems to prove that the book still meets
a real need.
SHRIDHAR TRIPATHI
@viii
[BLANK]
@ix
INTRODUCTION
1. THE EDITION
This edition of Ksemendra’s Bodhisattvavadana-Kalpa-
lata or Avadana-Kalpalata (AK) is more or less a reprint of
the Tibetan-Sanskrit bilingual edition of Sarat Chandra Das
and Pandit Hari Mohan Vidyabhushan, and issued by
Bibliotheca Indica, Calcutta, 1888-1912 (referred to in the
margin by D). I have naturally omitted the Tibetan trans-
lation printed on the left hand page, and retained only the
Sanskrit Text printed on the right hand page in this edition.
I have corrected a few printing mistakes and also obvious
errors in that edition, but left spaces blank where the Ms.
in Tibetan script was faint and could not be deciphered.
It was said that the original Sanskrit text was neither availa-
ble anywhere in India, nor even in Kashmir, the birthplace
of Ksemendra. Shri S. C. Das discovered the Ms. in Lhasa.
This manuscript, as the late Shri Das tells us, was presented
to the famous Sakya Pandita Kun-dgah-rgyal-msthan by
Sakya Sri Pandit of Kashmir in 1202 A. D., and translated
into Tibetan 70 years later by Sovi-rton Lochava under the
auspices of Phags-pa, the spiritual guide of the Emperor
Kublai Gaan. It is said that the Tibetan translation is a
masterpiece of Tibetan Poetry prepared under the guidance
of Pandita Laksmikara.
In 1882, the late S. C. Das found in Potala printing
establishment of Tibet, a clean block-print copy of this work,
containing 620 folios, with a transliteration of Sanskrit text
in Tibetan script, side by side with its Tibetan Translation,
printed in 1662-63 A. D.
In Tibet this work had at first mixed reception because
it was written by a layman and not by a monk. The charge
that the work contains matters which in many respects differ
from the Jatakas is not true. In the last section the author
has strikingly illustrated the value of six paramitas. In due
course, however, the Tibetan scholars started appreciating
this work, because it contained the largest number of ava-
danas than any other work of this class. A number of Tibetan
scholars then devoted themselves to the study of this work.
@x
Somendra’s introduction to his father’s work throws
light on some points connected with the history of Kashmir
which enable us to determine the date of its composition
and which is now finally settled as 1051 A. D. He states
with pride that although many Buddhist Viharas that have
built in the past have perished; but his father’s work would
never perish.
saṃsaktanetrāmṛtacitracitrā:
kālena te te vigatā vihārā: |
sarasvatītūlikayā vicitra—
varṇakramaikollikhitāvadāna: ||
tātena yo’yaṃ vihito mahārthai:
sannandana: puṇyamayo vihāra: |
na tasya nāśo’sti yugakṣaye’pi
jalānalollāsasapariplabena ||
The first fortyeight sections of AK were lost in India;
from Mss. brought from Nepal, the remaining sections only
were available. In one of the Mss. it was stated pūrvārdhaṃ kutracinna 
prāptam. Even now the 49th section is not available in original
Sanskrit. The difficulty of editing the Sanskrit text was
very great. In the first place, there was only one Ms., viz.,
the Tibetan Xylograph, the wooden blocks of which were
nearly three hundred years old and worne out. The
Sanskrit text there was found in Tibetan script, which, at
places, was not distinct and legible; even the Mss. used for
preparing these blocks may not have been carefully edited;
under the circumstances, the Tibetan translation was a great
help in checking the Sanskrit text. I have made some
changes in my text, which were only obvious, but where
even the Tibetan translation failed to suggest good reading,
I have indicated the same by putting a question mark in 
brackets.
2. THE AUTHOR
A detailed life-sketch from first hand sources in the
case of early dignitaries of Sanskrit literature is a rare thing.
We have not got such an information about Ksemendra.
@xi
However, it is possible to prepare a bare outline of his life
and work from information supplied by him at the end of
his works, from his son’s (Somendra’s) preface, and con-
cluding remarks in AK as also from Kalhana’s Rajatarangini.
The earliest date in his works comes out to be 1037 A. D.
and the latest A. D. 1066. Ksemendra was a pupil of
Abhinava Gupta at about  A. D. 1014 in Sahitya. Dr. Surya-
kanta thinks that Ksemendra may have been born about
A. D. 990-1000. It also likely that he may have died soon
after A. D. 1066. Ksemendra supplies some information
about himself in his last work Dasavataracarita. From this
we learn that the name of his father was Prakasendra and 
that of his grandfather Sindhu. Somendra gives some
further information about the family and we can frame a
family tree like the following:--
NARENDRA
(Minister of King Jayapida)
BHOGENDRA
SINDHU
PRAKASENDRA
KSEMENDRA 
CAKRAPALA
SOMENDRA
Ksemendra, while referring to his father, always
speaks of his family’s wealth and charity. He studied
under Abhinavagupta, Gangaka and Somapala. He wrote
the following works:--
(a) Poetical Epitomes : Ramayanamanjari, Bharataman-
jari, Brhatkathamanjari, Dasavataracarita and Ava-
dana-Kalpalata.
(b) Didactic Poems : Kalavilasa, Samayamatrka, Caruca-
ryasataka, Sevyasevakopadesa, Darpadalana, Desopa-
@xii
desa, Narmamala and Caturvargasamgraha.
(c) Poetics and Metrics : Kavikanthabharana, Aucityavi-
caracarca and Suvrttatilaka.
(d) Miscellaneous : Lokaprakasakosa, Nitikalpataru and
Vyasastaka.
We are here concerned with AK only. It is a colle-
ction of 107 avadanas or Noble Deeds of the past as well as
present life of Buddha, to which his son Somendra added
one, to make up the auspicious number 108. In the
preface, Somendra tells us that Sajjanananda requested
Ksemendra to write the Buddha’s avadanas. The poet’s
friend Nakka also made a similar request. Thereupon
Ksemendra undertook the task, but left it after writing first
three avadanas, as he thought the task was too heavy for
him. But Buddha himself in a dream instructed him to
complete the work. Acarya Viryabhadra, an authority on
Buddhistic texts also came to assist the poet. Suryasri was
the scribe and the work was completed in the 27th year,
i. e., in 1052 A. D. at the beginning of Vaisakha. The work
was presented to the Lama of Tibet in 1052 A. D., and was
translated into Tibetan seventy years later as has been
stated above.
Scholars hold different opinions about the poetic
qualities of Ksemendra’s work. Surely, he is not a poet
of first rank. His style is not uniform. Yet we should not
hesitate to place him high among poets of second rank.
He generally imitates epic style and the large volume of his
work is written in this style. Probably the study of epics
left a deep impression and mark on his style. He handles
figures of speech beautifully, though we cannot say that
he has added his own to the already known varieties of
these figures. His vocabulary is vast, but he uses set phrase
every now and then.
1st March, 1959 
P. L. Vaidya
@xv To xviii
HINDI TEXT
ABBREVIATIONS
AK (a^ kA^)—Avadana-kalpalata of Ksemendra, Bibliotheca
Indica edition; our edition in BST Nos. 22-23.
AS (a^ śa^)—Avadana-Sataka by J. S. Speyer, Bibliotheca
Buddhica edition; our edition in BST No. 19.
Asta (aṣṭa^)—Astasahasrika Prajnaparamita, ed. by Rajendralal
Mitra.
BC--Buddhacarita of Asvaghosa, edns. by Cowell and
Johnstone.
BCA--Bodhicaryavatara of Santideva, with Panjika of Prajña-
karamati, ed. by Poussin; bare text in Zapiski.
BCP--Bodhicaryavatarapanjika of Prajnakaramati, ed. by
Poussin.
CP--Cariyapitaka, PTS edition; also by B. C. Low.
CS--Catuhstava of Nagarjuna (I. Nirupama, II. Lokatita,
III. Acintya, and IV. Paramartha.)
DA (divyā^)—Divyavadana, our edition in BST No. 20; also
Cowell and Neil’s edition.
DBh (da^ bhū^)—Dasabhumikasutra ed. by Rahder.
GM--Gilgit Mss. ed. by N. Dutt.
GV (gaṇḍa^)—Gandavyuhasutra, ed. by Suzuki and Idzumi,
Kyoto, Japan, 1949.
J (jā^)—Jataka, ed. by Fausbol.
JM (jā^ mā^)—Jatakamala of Arya Sura, ed. by H. Kern,
HOS.; our edition in BST No. 21.
KV (kāraṇḍa)—Karandavyuha, BTS edition.
LA (laṅkā^)—Lankavatarasutra, ed. by B. Nanjio, Kyoto,
Japan, 1923; reprint 1956.
LV (lalita^)—Lalita-Vistara, our edition in BST No. 1.
MS (ma^ śā^)—Madhyamakasastra of Nagarjuna, our edition 
in BST No. 10.
@xx
MV (ma^ vṛ^)—Madhyamakavrtti called Prasannapada of
Candrakirti, our edition in BST No. 10.
MVastu (ma^ va^)—Mahavastu, ed. by E. Senart.
MVy (ma^ vyu^)—Mahavyutpatti ed. by I. P. Minayeff, Bibli-
otheca Buddhica.
RP (rāṣṭra^)—Rastrapalaparipraccha, ed. by L. Feer, Bibliotheca
Buddhica.
SS (śikṣā^)—Siksasamuccaya of Santideva, ed. by Bendall in
Bibliotheca Buddhica; our edition in BST No. 11.
SA (sūtrā^)—Sutralamkara of Asanga, ed. by S. Levi.
SN--Saundarananda of Asvaghosa, edns. by H. P. Shastri
and Johnstone.
SR (samādhi^)—Samadhirajasutra ed. by N. Dutt, in GM; our
edition in BST No 2.
SDP (saddharma^)—Saddharmapundarikasutra, ed. by N. Dutt; also
by Kern and Nanjio.
SP (suvarṇa^)—Suvarnaprabhasasutra, ed. by B. Nanjio and H.
Idzumi, Kyoto, Japan, 1931; also by J. Nobel.
SV (sukhā^)—Sukhavativyuha ed. by Max Muller.
T--Tibetan translation.
T--(followed by number)—Tohaku Catalogue.
TG (tathā^)—Tathagataguhyasutra or Guhyasamaja, GOS edn.
TS (tattvasaṃ^)—Tattvasamgraha of Santaraksita, GOS edition.
VCh (vajra^)—Vajracchedika, ed. by Max Muller.
@xxi
bodhisattvāvadānakalpalatā |
prathama: khaṇḍa: |
anukramaṇikā
INTRODUCTION IN ENGLISH AND HINDI ix
ABBREVIATIONS...  … xix
(a) somendraviracitā bhūmikā …1
(ā) somendralikhitā avadānānukramaṇikā ...3
1. prabhāsāvadānam  … 7
2. śrīsenāvadānam  … 12
3. maṇicūḍāvadānam  … 22
4. māṃdhātravadānam  … 38
5. candraprabhāvadānam  … 46
6. badaradvīpayātrāvadānam  … 51
7. muktālatāvadānam … 65
8. śrīguptāvadānam … 72
9. jyotiṣkāvadānam  … 78
10. sundarīnandāvadānam  … 85
11. virūḍhakāvadānam  … 96
12. hārītikādamanāvadānam  … 107
13. prātihāryāvadānam … 111
14. devāvatārāvadānam  … 116
15. śilānikṣepāvadānam  … 126
16. maitreyavyākaraṇāvadānam  … 128
17. ādarśamukhāvadānam  … 130
18. śāriputrapravrajyāvadānam  … 134
19. śroṇakoṭikarṇāvadānam  … 136
20. āmrapālyavadānam  … 146
21. jetavanapratigrahāvadānam … 153
@xxii
22. pitāputrasamādānam … 159
23. viśvaṃtarāvadānam … 172
24. abhiniṣkramaṇāvadānam  … 176
25. māravidrāvaṇāvadānam … 188
26. śākyotpatti: … 194
27. śroṇakoṭiviṃśāvadānam  … 196
28. dhanapālāvadānam  … 200
29. kāśīsundarāvadānam … 205
30. suvarṇapārśvāvadānam … 211
31. kalyāṇakāryavadānam … 215
32. viśākhāvadānam … 220
33. nandopanandāvadānam …224
34. gṛhapatisudattāvadānam … 226
35. ghoṣilāvadānam … 228
36. pūrṇāvadānam … 233
37. mūkapaṅgvavadānam … 239
38. kṣāntyavadānam … 244
39. kapilāvadānam … 247
40. udrāyaṇāvadānam … 255
41. kapilāvadānam … 269
42. kanakavarṇāvadānam … 276
43. hiraṇyapāṇyavadānam … 278
44. ajātaśatrupitṛdrohāvadānam … 280
45. kṛtajñāvadānam … 285
46. śālistambāvadānam … 289
47. sarvārthasiddhāvadānam … 293
48. hastakāvadānam … 298
@001
somendraviracitā
bodhisattvāvadānakalpalatābhūmikā |
--:*:--
narendranāmna: sumate: śrījayāpīḍamantriṇa: |
vaṃśe babhūva bhogīndro bhogīndra iva bhogavān ||1||
tasya sattvanidhe: śrīmān guṇaratnagaṇāśraya: |
sūnurvāṇīsudhāsūti: sindhu: sindhurivābhavat ||2||
tasya putra: prakāśendra: prakāśendranibho bhuvi |
babhūva dānapuṇyena bodhisattvaguṇocita: ||3||
kṣemendrastanayastasya kavīndra: kīrticandrikā |
candrasyevoditā yasya mānasollāsinī satām ||4||
yasya rāmayaśā: sarvaprabandhaprerako dvija: |
prayāta: sajjanānanda: puṇya: prathamadūtatām ||5||
taṃ kadācitsukhāsīnaṃ suhṛdguṇavatāṃ vara: |
saugata: khyātasukṛto nakkanāmā samabhyadhāt ||6||
ācāryagopadattādyairavadānakramojjhitā: |
uccityoccitya vihitā gadyapadyaviśṛṅkhalā: ||7||
ekamārgānusāriṇya: paraṃ gāmbhīryakarkaśā: |
vistīrṇavarṇanā: santi jinajātakamālikā: ||8||
avadānakrameṇaiva tvaṃ tu saṃkṣepavistarai: |
ramyaistathāgatakathā: komalā: kartumarhasi ||9||
ityuktastena vinayāttāṃ kathāṃ kartumudyata: |
avadānatrayaṃ kṛtvā virarāmātidairdhyata: ||10||
tata: svapne bhagavatā jinena prerita: svayam |
so’grahīt punarudyogamavadānārthasaṃgrahe ||11||
athābhyetya svayaṃ tasya gṛhaṃ prajñāprakāśavān |
ācāryo vīryabhadrākhya: prakhyātasukṛtojjvala: ||12||
@002
jinaśāsanaśāstreṣu pariniṣṭhitamānasa: |
gambhīrāgamamārge’smin yayau ratnapradīpatām ||13||
asmatpitrāvadānānāṃ kṛte saptottare śate |
somendreṇa mayāpyekaṃ kṛtaṃ maṅgalapūraṇam ||14||
yasya hastagataṃ sarvaśāstramāyāti śuddhatām |
ācārya: so’tra sūryaśrīrlipinyāsārthamarthita: ||15||
saṃvatsare saptaviṃśe vaiśākhasya sitodaye |
kṛteyaṃ kalpalatikā jinajanmamahotsave ||16||
kīrtistārābhṛkuṭiruditā pāpaśatrupramāthe 
dikṣūtsāha: kimapi sugato lokanāthasya yasya |
tasmin kṣoṇīpatiparivṛḍhe śāsati kṣmāmanante 
saṃtoṣāya praśamasukhināṃ nirmito’yaṃ prabandha: ||17||
apāraṃ durvāraṃ praśamaparihāraṃ hatadhiyāṃ
mahāmohāgāraṃ vyasanagaṇabhāraṃ pṛthupathe |
madadveṣādhāraṃ viṣayaviṣasāraṃ jinaruci-
rvikāraṃ saṃsāraṃ timiraparivāraṃ haratu va: ||18||
saṃtoṣakāri paramaṃ vimalāśayānāṃ
kāntaṃ prasādasubhagaṃ sukṛtaprayatnam |
bhūyātpriyāya jagatāṃ tadidaṃ vikāśi
kāvyaṃ vapurbhagavataśca tathāgatasya ||19||
@003
somendraviracitā 
bodhisattvāvadānakalpalatānukramaṇikā |
--: *:--
bodhisattvadaśāyāṃ ya: {1} prabhāsa: pṛthivīpati: |
śāntiṃ lebhe gajaṃ dṛṣṭvā sa va: pāyāttathāgata: ||1||
ya: śrīsena{2}stanuṃ prādānmaṇicūḍa{3}stathā maṇim |
māndhātā{4} pyajayallokān dadau candraprabha: {5} śira: ||2||
yaścakre badaradvīpayātrā{6} supriyajanmani |
yaścitrapratibimbena {7}muktikānugrahaṃ vyadhāt ||3||
śaśāma yaśca{8}śrīguptaṃ dhanyaṃ{9}jyotiṣkamabhyadhāt |
{10}nandasya sundarīrāgaṃ prayatnena jahāra ya: ||4||
{11}virūḍhakasya narakaṃ prāha ya: śākyasaṃkṣayāt |
{12}hārītikāyā damanaṃ yaścakre yakṣayoṣita: ||5||
adarśayatprātihāryaṃ{13} devāvataraṇaṃ{14} ca ya: |
ya: {15}śilāmakṣipadvyomni {16}maitreyaṃ vyācakāra ca ||6||
{17}prāhādarśamukhasyāgryāṃ {18}śārisūnośca ya: kathām |
ya: {19}śroṇakoṭikarṇo’bhūtpuṇyalakṣaṇakarṇika: ||7||
ya{20} ścāmrapālīcaritaṃ sukṛtocitamabhyadhāt |
yaścāgrahījjetavanaṃ{21} cakre {22}pitrā ca saṃgamam ||8||
pradadau putradārādi yo {23}viśvantarajanmani |
{24}abhiniṣkramaṇaṃ yaśca jāta: śākyakule’bhyadhāt ||9||
{25}māravidrāvaṇaṃ kṛtvā {26}śākyotpattimuvāca ya: |
ya: {27}śroṇakoṭiviṃśākhya: śrīmān janmāntare’bhavat ||10||
{28}dhanapālābhidhānaṃ ya: śaśāsa madakuñjaram |
ya:{29}kāśisundara: śāntyai kṣāntimeva vyacintayat ||11||
{30}suvarṇāpārśvanāmāsīdya: sattvahitakṛnmṛga: |
{31}kalyāṇakārī yaścābhūdapakārepyavikriya: ||12||
@004
yo {32}viśākha: svajāyāyā: pāpācāradvyarajyata |
dideśa nāgayo: śāntiṃ yaśca {33}nandopanandayo: ||13||
cakre {34}lūhasudattasya ya: prasādaṃ dayānidhi: |
yo’bhavad {35}ghoṣila: śrīmān {36}pūrṇa: pūrṇaguṇastathā ||14||
vairāgyānmūkapaṅgutvaṃ{37}cakre ya: śrīparāṅmukha: |
ya {38}kṣāntiśīla: śāntyābhūcchinnāṅgo’pyavikāravān ||15||
{39}kapilaṃ ghauramakarākāraṃ kleśānmumoca ya: |
{40}udrāyaṇasya nṛpate: pāpamuktiṃ dideśa ya: ||16||
puṇyotpannāmakathayadvibhūtiṃ {41}paṇḍitasya ya: |
yo’bhūtkanaka{42} varṇākhya: prajākalpadrumo nṛpa: ||17||
{43}hiraṇyapāṇivṛttena sukṛtaṃ praśaśaṃsa ya: |
{44}ajātaśatro: pitaraṃ yastu baddhamamocayat ||18||
kṛtī yaśca {45}kṛtajño’bhūt{46}śālistambamuvāca ya: |
{47}āsītsarvārthāsiddho yaścintābhaṇidhanaprada: ||19||
hemahastyucita: śrīmān {48}hastakākhyo babhūva ya: |
{49}ṣaḍdanto’bhūd dvipo yaśca {50}daśakarmaplutiśca ya: ||20||
{51}rukmavatyavadāne ya: svayaṃ vyāghrayai tanuṃ dadau |
{52}adīnapuṇyo yaścābhūnnṛpa: sarvārthibāndhava: ||21||
{53}subhāṣitagaveṣī ca prāṇasūktakrayī nṛpa: |
sarvāturavyādhihārī {54}yo’bhūtsattvauṣadhābhidha: ||22||
{55}sarvadado’bhavadyaśca khagatrāṇe svadehada: |
cakre {56}gopālanāgasya viṣaśāntiṃ dṛśaiva ya: ||23||
yatprabhāveṇa vasudhā {57}ratnacaityāṅkitābhavat |
{58}āsītpuṇyabalo yaśca rogārtatrāṇabāndhava: ||24||
{59}kuṇāla: śīlavān yo’bhūt {60}nāgaśāntiṃ vyadhācca ya: |
{61}karṣaka: śrīpado yo’bhūt {62}yaśodākhyaśca śāntimān ||25||
ya: {63}kāśyapānugrahakṛt prāptavān yaśca{64}kinnarīm |
muniryaścaikaśṛṅgo{65}’bhūt{66}kaviśca kṣitipātmaja: ||26||
ya:{67}saṃgharakṣitaṃ bhikṣuṃ cakārārhatpadocitam |
prāha {68}padmāvatīvṛttaṃ {69}dharmarājasthitaṃ ca ya: ||27||
@005
kaśmīreṣu vihārāryāṃ yasmai {70}mādhyantiko’bhyadhāt |
{71}sāṇavāsī vihāraṃ yo mathurāyāṃ vinirmame ||28||
{72}upaguptaśca yaścānte babhūvālakṣaṇo jina: |
yatsmṛtyāśokanṛpatirnāgeṣvājñāṃ{73} nyaveśayat ||29||
{74}pṛthvīpradānaṃ ya: prāha {75}pratītyotpādamapyatha |
{76}vidurakleśamuktiṃ ca {77}kaineyaṃ ca śaśāsa ya: ||30||
pratyāśannacyuteścakre ya: {78}śakrasya dhṛtiṃ puna: |
{79}mahendrasena: pradadau kauśikāyepsitaṃ ca ya: ||31||
anugrahaṃ {80}subhadrasya ya: paryantāyatervyadhāt |
{81}hetūttamākhyo bhagavān yo’bhūt pūrvastathāgata: ||32||
narakakleśaśāntiṃ yaścakāra {82}bhavaśarmaṇa: |
pūrvakarmaplutiṃ sūno: prāha {83}rāhulakasya ya: ||33||
ghorātsaṃtārito yena saṃsārānmadhurasvara:{84} |
pathyaṃ hitaiṣī{85} ya: prādāt jyeṣṭho’bhūdya: kapiṃjala:{86} ||34||
{87}padmaka: śīlavān yo’bhūt citraṃ{88} cānuśaśāsa ya: |
anugrahaṃ matsyatanoryaśca{89}dharmarucervyadhāt ||35||
vidadhe {90}dhanikaṃ dhanyaṃ satyasaṃdarśanena ya: |
svamāṃsāsṛkpradānena ya: śibi{91} sūktamagrahīt ||36||
māturvikārāt prāptārtiryo’bhavanmaitrakanyaka:{92} |
ślāghyāṃ{93} sumāgadhāṃ cakre svayamāgamanena ya: ||37|| 
yaśomitrasya{94} yastṛṣṇāmaharatpraśamāmbuda: |
caurau janmāntare{95}vyāghraśāvakau ca rarakṣa ya: ||38||
mantrivaṃśagajendro{96} ya: {97}kacchapaśca vaṇigjanam |
cakāra kuśalopetānmallān ya:{98}pūrvatāpasān ||39||
yaśca rohitamatsyo’bhūtpaurasvāsthyāya padmaka:{99} |
ya prabhāsa:{100} śarma bheje śyāmākaśca{101} gurupriya: ||40||
{102}siṃho rarakṣa ya: sārthaṃ {103}priyapiṇḍaśca yo’bhavat |
tanuṃ ya: śaśaka:{104} prādāt raivataṃ{105} cojjahāra ya: ||41||
@006
puropamānāṃ ya: prāha kathāṃ {106}kanakavarmaṇa: |
ratnairnṛpasutāsūktaṃ yaśca {107}śuddhodano’grahīt ||
dehadātā phaṇitrāṇe yo’bhūjjīmūtavāhana:{108} ||42||
sarvonnatāya sugatāya guṇānvitāya
bhadrāya bhūritaravīryabalakṣamāya |
unmūlitākuśalamūlabhavadrumāya 
tasmai namo bhagavate madavāraṇāya ||43||
@007
kṣemendraviracitā
bodhisattvāvadānakalpalatā |
--:*:--
nama: sarvajñāya |
1 prabhāsāvadānam |
cittaṃ yasya sphaṭikavimalaṃ naiva gṛhṇāti rāgaṃ
kāruṇyārdre manasi nikhilā: śoṣitā yena doṣā: | 
akrodhena svayamabhihato yena saṃsāraśatru: 
sarvajño’sau bhavatu bhavatāṃ śreyaso niścalāya ||1||
sacchāya: sthiradharmamūlavalaya: puṇyālavālasthiti-
rdhīvidyākaruṇāmbhasā hi vilasadbistīrṇaśākhānvita: |
saṃtoṣojjvalapallava: śuciyaśa:puṣpa: sadāsatphala:
sarvāśāparipūrako vijayate śrībuddhakalpadruma: ||2||
jāyate jagaduddhartuṃ saṃsāramakarākarāt |
matirmahānubhāvānāmatrānuśrūyate yathā ||3||
asti prabhāvatī nāma hemaharmyagṛhairvṛtā |
purī prabhāvatīva dyaurvimānai: puṇyakarmaṇām ||4||
vidyādharavatī siddhagandharvagaṇasevitā |
gāṃ śritā śakranagarī sukṛtena satāmiva ||5||
sevitā satataṃ satyavratadānadayāmayai: |
rājadhānīva dharmasya puṇyāvasathaśālinī ||6||
abhūdbhūtilakastasyāṃ prabhāso nāma bhūpati: |
saprabhā sādarairyasya kīrtirabhyarcyate surai: ||7||
guṇasaurabhasaṃbhārā: sarvāsāṃ hariṇīdṛśām |
yadyaśa:puṣpamañjaryo yātā: karṇavataṃsatām ||8||
upāyajñasya yasyajñāṃ suvarṇakusumojjvalām |
mālāmiva mahīpālā mauli{1. Ms. maulīcakreṣu |}cakreṣu cakrire ||9||
taṃ kadācitsamāsīnamabhyetya bhuvaneśvaram |
uvāca kṣitivinyastajānurnāgavanādhipa: ||10||
@008
deva divyadyutirdantī gṛhīto'smābhiradbhuta: |
tvatkīrtiśravaṇādbhūmimairāvaṇa ivāgata: ||11||
dvāri sthito’sau dviradastridaśārha: pradṛśyatām |
bhṛtyānāṃ prabhunā dṛṣṭa: saphalo hi pariśrama: ||12||
etadākarṇya nṛpatirnirgatyāmātyasaṃmata: |
dadarśa dviradaṃ dvāri kailāsamiva{1. kailāśamiva.} jaṅgamam ||13||
uddāmasaurabhāhūtairbhramarairgaṇḍaḍiṇḍimai: |
śṛṅgārābharaṇodāraṃ vasantamiva sevitam ||14||
dantaparyantaviśrāntakaraṃ mīlita{2. militaṃ.}locanam | 
smarantaṃ vindhyakadalīsallakīkānanaśriya: ||15||
agastyaśāsanād yātaṃ bhuvi kuñjararājatām |
sphuratsāptacchadāmodaṃ vindhyācalamivonnatam ||16||
taṃ vilokya kṣitipatirdantastambhavibhūṣitam |
lakṣmīvilāsabhavanaṃ vismayādityacintayat ||17||
aho navanavotkarṣā nirmāṇāścaryaśālinām |
karmaṇāmanavacchinnā saṃsārasargasaṃtati: ||18||
amanthena sudhāmmodheranāyāsena vāsuke: |
anākarṣeṇa śailasya kenāyaṃ janito gaja: ||19||
atha hastimahāmātraṃ saṃyātaṃ nāma bhūpati: |
ādideśārcitādeśaṃ gajo’yaṃ damyatāmiti ||20||
tadādiśya mahīpāle yāte’nta:puramandiram |
nāgaṃ jagrāha saṃyāta: sarvaśikṣābharakṣamam ||21||
sa sacchiṣya iva prājña: prāgjanmābhyāsayantrita: |
nītastena prayatnena sarvaśikṣāvinītatām ||22||
bahudānanirudvega: śaktyutsāhayuta: kṣamī |
ripupraghātasugati: sa rājñastulyatāṃ yayau ||23||
damyakriyāsamuttīrṇaṃ tatastaṃ kuñjareśvaram |
nareśvarāya saṃyāta: kṛtakṛtyo nyavedayat ||24||
dṛṣṭvā tamaṅkuśāyattaṃ nirvikārabalodayam |
utsāhaśikharārūḍhaṃ mene rājā jayaśriyam ||25||
@009
sa saṃjātapraharṣotthadākṣya {1.dākṣa^.} śikṣādidṛkṣayā |
tamāruroha sotsāha: sahasrāṃśurivodayam ||26||
saṃyāto’tha gajendrasya mantrīva vaśavartina: |
sarvamaṇḍalasaṃcāracāturyaṃ samadarśayat ||27||
gajaprekṣāprasaṅgena mṛgayākelilālasa: |
rājā jinotsāhamiva vyagāhata vanaṃ mahat ||28||
sa yayau ratnakeyūrakiraṇairdūrasarpibhi: |
sallakīpallavavarairdignāgānāhvayanniva ||29||
vrajantaṃ tatra dadṛśustaṃ vane vanadevatā: |
praharṣavismayākīrṇakarṇapūrīkṛtekṣaṇā: ||30||
śabarīkabarīpāśapuṣpasaurabhanirbharā: |
vaindhyā{2.vindhyā.} vasuṃdharādhīśaṃ marutastaṃ siṣevire ||31||
atha vindhyopakaṇṭheṣu svacchandasukhaśākhiṣu |
smṛtvā vilāsavṛttāntaṃ gaja: sotkaṇṭhatāṃ yayau ||32||
kariṇyā: premabaddhāyā gandhamāghrāya sa dvipa: |
nītiṃ nṛpa ivotsiktastatyājāṅkuśayantraṇām ||33||
savegaṃ dhāvatastasya rāgākṛṣṭasya daṇḍina: |
vimūḍhasyeva saṃsāre nābhavadvirati: kvacit ||34||
dṛṣṭvā prabhañjanajavaṃ kuñjaraṃ rājakuñjara: |
vrajantaṃ jātasaṃdeha: saṃyātamidamabravīt ||35||
aho batāyaṃ bhavatā vinayaṃ {3. vinayagrāhito.}grāhito gaja: |
dṛṣṭa: prayāto vaimukhyaṃ gurorasyāṅkuśasya ya: ||36||
bhramatīva diśāṃ cakramanuyāntīva pādapā: |
pādanyāsabhareṇāsya kṣībeṇāghūrṇate kṣiti: ||37||
asmin deva ivākāle prayāte pratikūlatām |
sarvā: puruṣakārasya niṣphalā yatnavṛttaya: ||38||
vaca: śrutveti saṃyāta: prabhorāyātasādhvasa: |
śikṣāpavādavailakṣyā{4. ^vailajjāt.}duvāca racitāñjali: ||39||
deva sarvakriyāyatta: kuñjaro’yaṃ mayā kṛta: |
kāriṇīgandhamāghrāya yāta: kiṃ tvadya vikriyām ||40||
@010
nopadeśaṃ na niyamaṃ na dākṣiṇyaṃ na sādhutām |
smaranti jantava: kāmaṃ kāmasya vaśamāgatā: ||41||
kena ratirasotsiktā viṣayābhimukhī mati: ||
adabhraśvavibhraṣṭaśailakulyeva vāryate ||42||
śarīraśramaśikṣāyāṃ damakā: kuśalā vayam |
manoniyamaśikṣāyāṃ munayo’pi na paṇḍitā: ||43||
rāgādagaṇitāyāsa: skhalitākhila{1. skhalitālīla^} saṃyama: |
eṣa dhāvatyamārgeṇa mūrkha: khala iva dvipa: ||44||
vṛkṣaśākhāṃ samālambya tyajemaṃ pṛthivīpate |
vyasanī patita: satyaṃ pātayatyeva durjana: ||45||
saṃyātasya vaca: śrutvā tatkālasadṛśaṃ nṛpa: |
tenaiva sahita: śākhāmālalambe mahātaro: ||46||
avatīrya taroraśvamāruhya nṛpato gate |
prāpyāliliṅga kariṇīṃ vigāhya gahanaṃ gaja: ||47||
tata: śāntasmaro hastī dinairabhyetya saptabhi: |
svayamālānasaṃbaddhastasthau bhuktvā yathāsukham ||48||
śikṣāsaṃyamayantritaṃ taṃ dṛṣṭvā svayamāgatam |
saṃyāta: kauśalotkarṣaharṣādrājñe nyavedayat ||49||
rāgavāgurayākṛṣṭa: prayayau ya: smarātura: |
śikṣāyāmavisaṃvādī so’yaṃ prāpta: svayaṃ gaja: ||50||
saṃketayantrito vaśyo rasajña: sallakībhuvām |
saṃtaptalohakavalaṃ gṛhṇāti vinaye sthita: ||51||
eṣa kāmarasākṛṣṭa: kaṣṭāṃ vikṛtimāyayau |
puna: prakṛtimāpanna: praśāntamadanajvara: ||52||
śakyā damayituṃ deva siṃhavyāghragajādaya: |
na tu rāgāsavakṣībaviṣayābhimukhaṃ mana: ||53||
etadākarṇya bhūpālastattatheti vicintayan |
uvāca satyamucitaṃ saṃyāta kathitaṃ tvayā ||54||
@011
apyasti kaścilloke’smin yena cittamadadvipa: |
nīta: praśamaśīlena saṃyamālānalīnatām ||55||
ityukte devatāviṣṭa: saṃyātastamabhāṣata |
deva santi jagatkleśani:śeṣonmūlanodyatā: ||56||
vivekālokitā loke vairāgyajanitāgrahā: |
śamasaṃtoṣaviśadā{1. ^viṣadā.} buddhā eva prabodhina: ||57||
iti buddhābhidhāṃ śrutvā samyaksaṃbodhicetasa: |
rājña: prāgjanmajābhyāsapraṇidhānamajāyata ||58||
vinimajjajjagadidaṃ saṃsāre makarākare |
saṃtārayeyaṃ saṃbodhimukta: kuśalasetunā ||59||
athocurdevatā vyomnastaṃ śuddhāvāsakāyikā: |
samyaksaṃbodhisaṃbuddho bhaviṣyasi mahāmate ||60||
iti tadvacanaṃ śrutvā rājā virajasāṃ vara: |
jātismaro divyacakṣu: prayayau bodhisattvatām ||61||
atha sa vipulasattvastattvanikṣiptacakṣu-
rbhavajalanidhimajjatsarvabhūtānukampī |
abhavadabhinavodyatsaṃvidutsāhayogā-
ddalitakuśalasetu: sattvasaṃtāraṇāya ||62||
iti kṣemendraviracitāyāṃ bodhisattvāvadānakalpalatāyāṃ
prabhāsāvadānaṃ nāma prathama: pallava: samāpta: ||
@012
2. śrīsenāvadānam |
te jayanti jagatyasmin puṇyacandanapādapā: |
chedanirgharṣadāhe’pi ye parārtheṣu nirvyathā: ||1||
gaṇanīyā guṇagaṇairastyariṣṭābhidhā purī |
spardhayā śakranagarī yasyā na syādgarīyasī ||2||
tasyāṃ babhūva bhūpāla: śrīsena iti viśruta: |
samagraguṇaratnānāṃ ratnākara ivākara: ||3||
paropakāraśaktasya caturasya prabhāvata: |
anuraktā diśa: sarvā: sūryasyeva prabhāvata: ||4||
yaśobhi: śobhitaṃ yena dhanadānasugandhibhi: |
gajaiśca bhūtidhavalairjagatkalpadrumairiva ||5||
kalālayo’pi sarala: saralo’pi mahāmati: |
yo{1. sa.} babhūva prajāpuṇyairmatimānapyavañcaka: ||6||
yāvattapati tigmāṃśuryāvadvahati māruta: |
tāvadājñā ca kīrtiśca yasyāpratihatābhavat ||7||
śamavyāyāmaviduṣāṃ ṣaḍguṇajñānacakṣuṣām |
yaṃ dvādaśasahasrāṇi mantriṇāṃ paryupāsate ||8||
tasmindharmapare {2. dharmmapure.} rājñi babhūva sukṛtī jana: |
bhartṛtulyā bhavantyeva guṇai: striya iva prajā: ||9||
tasya puṇyādhivāsena janāstridivagāmina: |
vimānai: śakranagarī ni:saṃcārā: pracakrire ||10||
dṛṣṭvā manujalokena suralokasamāvṛtim |
jātavaira: kṣitipatau śatakraturacintayat ||11||
senena lakṣmī vasudheṣu cāra-
syāścaryakartavya ca dattanityam |
kalyāṇaśīlena ca sarvaceta-
nyapravyahāsāmana asmakāśca (?) ||12||
tasyākhaṇḍitacetasa: daddhidvalyānubhāvapām (?) |
kartavyā dhairyajijñāsā mayā māyāvidhāyinā ||13||
@013
iti saṃcintya suciraṃ sarvairanugata: surai: |
rūpaṃ śakra: parāvartya{1. parāvṛtya.} martyalokamavātarat ||14||
atrāntare prajākāryaparyālocanatatpara: |
rājyarakṣāgururmantrī nṛpamūce mahāmati: ||15||
rājan virajasā rājyarājamānena nirjita: |
nirvyājadānairbhavatā lajjate{2. lajjati.} tridaśeśvara: ||16||
parasya pūrṇaguṇatāmātmanastadvihīnatām |
dṛṣṭvā ko nāma nāyāti mātsaryasya vidheyatām{3. vidhīyatām.} ||17||
īrṣyālava: parotkarṣasaṃgharṣasya juṣo janā: |
prāyeṇodvegamāyānti mahatāṃ sukṛteṣvapi ||18||
sarvasvadānamaryādādānavyasanino’stu te |
putradārātmadāne tu saṃkalpo hyatisāhasa: ||19||
dṛśyante dāruṇāste te svapnā: sādhvasahetava: |
jagata: sūcyate tīvraṃ yaiścūḍāmaṇikhaṇḍanam ||20||
daivajñānāṃ pravādaśca śrūyate tattvavādinām |
śarīraṃ pṛthivīpālo dāsyatīti sudu:saha: ||21||
śarīradānaṃ sarvārthisārthanaiṣphalyakāraṇam |
sarvaprado bhavatyeva tiṣṭhan{4. sarvaprade bhavatyavatiṣṭhan.} kalpamahīruha: ||22||
tasmādasmānmahīpāla virama tyāgasāhasāt |
rakṣāratnaṃ hi jagata: prajāyattaṃ vapustava ||23||
iti mantrivareṇoktamākarṇya vasudhādhipa: |
tamūce sattvadhavalasmitadhautādharadyuti: ||24||
uktaṃ hitaṃ mahāmātya bhavatā sacivocitam |
kiṃ tvarthijanavaimukhyasaṃtāpaṃ nāhamutsahe ||25||
dehīti vādiṣu giro{5. girau.} niṣedhaparuṣākṣarā: |
sphuranti vadane yeṣāṃ{6. vacane.} sajīvāste gatāsava: ||26||
idamasmādavāpsyāmītyādhāya hṛdi yācaka: |
prāpta: prayāti vaimukhyaṃ yasmin kiṃ tena jīvatā ||27||
dhigjanma puṇyahīnasya tasya niṣkaruṇātmana: |
yasyārtajanasaṃtāpaśravaṇe śītalaṃ mana: ||28||
@014
etadarthamayaṃ kāya: sāpāyo’pi satāṃ priya: |
yatkasyacit kvacid yāti kadācidupakāritām {1.upakāratām.} ||29||
śrutveti nṛpatervākyamamātya: sattvaśālina: |
novāca kiṃcidacalāṃ vicintya bhavitavyatām ||30||
tata: kadācidbhūtabhartustasya līlāvihāriṇa: |
jāyāṃ jayaprabhāṃ nāma ratiṃ ratipateriva ||31||
dūrād yadṛcchāyāyātāṃ cittasāraṅgavāgurām |
muniradhyāpaka: kāntāṃ dadarśa vinimeṣadṛk ||32||
prāgjanmābhyāsasaṃbandhasnehātparicitāmiva |
tāṃ dṛṣṭvā sa dhṛte: prāpa dhairyarāśiranīśatām ||33||
tasya vītaspṛhasyāpi vāsanollasitaṃ mana: |
utsṛjya bhavavemukhyamabhilāṣabhuvaṃ yayau ||34||
iyaṃ hi satatasyūtā saṃtataprītitantubhi: |
nāpaiti sarvajantūnāṃ prāgjanmābhyāsavāsanā ||35||
tadāśramapadaṃ{2. tamāśramapadaṃ.} pāpta:samāptādhyayanavrata: |
śiṣyo māṇavaka:{3. māṇavakaṃ.} prāha dakṣiṇā gṛhyatāmiti ||36||
sa tamūce na me vatsa vane vṛtti: prayojanam |
tathāpi yadi nirbandha: śrūyatāṃ yadabhīpsitam ||37||
śrīsenasya kṣitipateryadi devī jayaprabhā |
labhyate bhavatā dātuṃ tadasau mama dakṣiṇā ||38||
ityuktaṃ guruṇā śrutvā śiṣya: kampitamānasa: |
aśakyaprārthanālābhe saṃśayākulito’bhavat ||39||
sa gatvā satatasvecchāvivṛtadvāramarthinām |
viveśa svairaviśrambhabhavanaṃ bhūbhṛtāṃ prabho: ||40||
alabhyārthārthanādainyacintātikliṣṭamānasa: |
namrānano’tivailakṣyād vīkṣamāṇa iva kṣitim ||41||
taṃ dṛṣṭvārthinamāyātaṃ prahṛṣṭo’bhūnmahīpati: |
sudhāpradānasannaddhasamudbhūtirivāmbudhi: ||42||
kiṃ tavepsitamityuktvā pūjita: sa mahībhujā |
uvācānucitākhyānavailajjaskhalitākṣara: ||43||
@015
anarthitapara: pūrvamarthikalpatarostava |
gurvarthamarthitāṃ yāta: sudurlabhapade’pyaham ||44||
mama vidyāvrate pūrṇe dakṣiṇābhimatā guro: |
rājan jayaprabhā devī dīyatāṃ yadi śakyate ||45||
ityukte muniśiṣyeṇa sahasaiva mahīpate: |
snehadānarasāviddhaṃ dvidhābhūtamabhūnmana: ||46||
sa jagāda dvijaṃ dantajyotiṣāgravisāriṇā |
gṛhyatāṃ dayitā svacchavāsasācchādayanniva ||47||
avicārya mayā deyamīpsitaṃ tava yadguro: |
viyogacakitaṃ ceta: satyaṃ na gaṇayāmyaham ||48||
ityuktvāhūya {1. ityuktvā hṛdayadayitāṃ.} dayitāṃ rājā rājīvalocanām |
sadā hṛdayasaṃsaktāṃ jīvavṛttimivāparām ||49||
nivārito’pi guruṇā viyogavyasanāgninā |
niṣiddho’pyativṛddhena snehena smarabandhunā ||50||
pradadau muniśiṣyāya sahasā haraṇīmiva |
kimetaditi sāyāsasaṃtrāsataralekṣaṇām ||51||
dattāyāṃ tyāgaśīlena{2. dattāyāstyāgaśīlinā priyāyā:.} priyāyāṃ pṛthivībhujā |
cakampe tyāgabhīteva bhūmirlolābdhimekhalā ||52||
yatkṛte durdaśāṃ dehe se hire du:sahāmapi |
indracandrādayo devāstā: priyā: kasya na priyā: ||53||
śīlaṃ keciddhanaṃ keciddharmaṃ kecittapa: pare |
lajjāṃ kecittanuṃ kecittyajanti yoṣitāṃ kṛte ||54||
sadeva rāgasarvasvaṃ puṃsāṃ jīvitajīvitam |
tadeva sphītasattvānāṃ dāne tṛṇalavāyate ||55||
tāmādāya gate tasmin virahākulito nṛpa: |
viraheṇa sukhadveṣī manobhava ivābhavat ||56||
śiṣyeṇa munirānītāṃ dṛṣṭvā bhūpativallabhām |
rahitāṃ jīviteneva paralokabhuvaṃ gatām ||57||
gāḍhānuśayasaṃtapta: paraṃ lajjānimīlita: |
acintayadanaucityamātmana: karmaviplavāt ||58||
@016
aho nu bālakeneva mayā kevalacāpalāt |
ni:śaṅkamayaśa:paṅke svayamātmā nipātita: ||59||
iyaṃ prajānāṃ jananī dharmyāṇāṃ dharmakāriṇā |
varṇāśramagurorjāyā mayā du:khānale’rpitā ||60||
kiṃ tu nākalitaṃ śīlaṃ na smṛta: saṃyamo mayā |
gaṇitaṃ naiva vairāgyaṃ viveko nāvalokita: ||61||
aho’tra nirvicārāṇāṃ sanmārgavimukhaṃ mana: |
asaṃyamāsavakṣībamapatheṣveva dhāvati ||62||
iti saṃcitya sa munirvailakṣyakṣapitadyuti: |
abhyetya rājadayitāmuvāca vinatānana: ||63||
samāśvasihi he mātarna śaukaṃ kartumarhasi |
bhavitavyatayaivāyaṃ {1. bhavitavyatāyaṃ vāyaṃ.} kleśaste durnayaśca me ||64||
tyaktvā hi {2. tyaktvā āśrama^.} śramasaṃtāpamasya tīrataroradha: |
adhunaiva nijaṃ dhāma sahāsmābhi{3. sahātmabhi:.}rgamiṣyasi ||65||
ityukte muninā devī siktevāmṛtavṛṣṭibhi: |
avāptajīvitadhṛtistatyāja bhayasaṃbhramam ||66||
śrutvaitat tridivavyāpi dātuścaritamadbhutam |
rājña: sattvadayāṃ jñātuṃ vāsava: samupāyayau ||67||
bhakṣitādha:śarīrārdho vyāghreṇa vijane vane |
putraiścaturbhirākrandairgṛhīto brāhmaṇākṛti: ||68||
prasravadbhūrirudhiro lambamānāntramaṇḍala: |
kṛcchreṣvapagata{4. kṛcchreṣvapaṇitta^.}prāṇa: pāpairiva dṛḍhīkṛta: ||69||
pratyagrāmiṣagandhena kravyādairbhṛśamanvita: |
lubdhaparthivacaurotthairanarthairarthavāniva ||70||
nagarāntaramāsādya sa yayau puravāsinām |
kāruṇyadainyadu:khārto bhayavismaya{5. bhramavismaya^.}hetutām ||71||
sa śoka iva sākāra: sa trāsa iva du:saha: |
vidadhe sādhvasāyāsaṃ sahasā paurayoṣitām ||72||
so’rthisaṃdarśanasthānasthitasyātha mahīpate: |
putrarūpaiścaturbhistairnya{6. vyasto’gre.}sto’gre mañcikārpita: ||73||
@017
taṃ dṛṣṭvā {1. vaiśasāvaiśa.}vaiśasāveśaviṣamakleśavihvalam |
{2. niṣkuṇitā^.}niṣkūṇitānanavano jano’bhūnmīlitekṣaṇa: ||74||
sa kampavihvalaṃ vakṣo {3.vakṣamuktamuddamya.}
muktamudyamya dakṣiṇam |
bhujaṃ jagāda bhūpālaṃ vyathāśithilitākṣara: ||75||
svasti tubhyaṃ mahīpate brāhmaṇo’hamimāṃ daśām |
tīvrapāpa iva prāpta: paśya māṃ karuṇānidhe ||76||
saṃsāraghoragahane vane vyāghreṇa bhakṣita: |
jīvāmyavaśyabhogyatvāddu:khasyāsya garīyasa: ||77||
asminnapi vipattāpe tīvrakleśasahiṣṇava: |
vimuñcanti māṃ prāṇā: suhṛda: sajjanā iva ||78||
dadāti yadi te kaścit chittvā dehārdhamātmana: |
tatte jīvitamastīti mamūce vyomadevatā ||79||
ko dadāti jagatyasmin jīvitaṃ karuṇānidhe |
prāyeṇa svasukhānveṣī parārthavimukho jana: ||80||
sarvadā sarvadātāraṃ dīnavyasanabāndhavam |
dehadāne’pyavimukhaṃ tvāmasmi śaraṇaṃ gata: ||81||
ekastvameva loke’smin jāta: sukṛtapādapa: |
nirvyājamādarodāraṃ dānaṃ yasya phalodgati: ||82||
kimanyairvā vadānyasya kīrtitairbhavato guṇai: |
dānamevāhato yasya loke sukṛtaḍiṇḍima: ||83||
āpannārtiparitrāṇapavitracaritavratā: |
prāpyante puṇyapaṇyena vipatkāle bhavadvidhā: ||84||
amandānandasuhṛdo haricandanaśītalā: |
haranti santa: saṃtāpaṃ dakṣiṇā: pavanā iva ||85||
pūrṇendusundarādasmāduditā vadanāttava |
jyotsneva jīvayatyeva vāṇī pīyūṣavarṣiṇī ||86||
ityuktastena sahasā hṛdi saṃkrāntatadvyatha: |
saṃmohamūrcchitaṃ rājā tamūce vācamākulam ||87||
samāśvasihi muñca tvaṃ bhayaṃ prāṇaviyogajam |
prayacchāmi śarīrārdhamavicāryaiva te dvija ||88||
@018
dhanyasya yātyayaṃ kāya: paropakṛtaye kṣatim |
kṣaṇakṣaṇī hi deho’yaṃ rakṣyamāṇo’pi nākṣaya: ||89||
ityuktavati bhūpāle samutkampitamānasa: |
vajrāhata ivovāca mahāmātyo mahāmati: ||90||
aho nu sāhasābhyāsādāyāsavyasanī prabhu: |
hitaṃ na gaṇayatyeva prajāpuṇyaparikṣayāt ||91||
prajānāṃ bhūtaye śakta: ko’nyastvatsadṛśo guṇī |
yadbhaktimukharo bhṛtya: śrotā kartā ca bhūpati: ||92||
na karoti hitaṃ svāmī gajalīlānimīlita: |
gaṇanīyā: subhṛtyānāmiyatyo bhogasaṃpada: ||93||
bhānti te suciraṃ karṇe yai: kṛtā madhumañjarī |
kalyāṇakarṇikākīrṇā vāṇī vinayavādinām ||94||
rākṣaso’yaṃ piśāco vā chadmanā brāhmaṇākṛti: |
rakṣāratnasya jagatāṃ śarīrairarthitāṃ gata: ||95|| 
yadi nāma na māyeyaṃ kṛtā tena mahīyasī |
tatkathaṃ kṛttadehasya kṣaṇamapyasti jīvitam ||96||
avicāryaiva sukṛtaṃ kriyate durgraheṇa yat |
tadātmapīḍāparuṣaṃ paraloke’pi ni:sukham ||97||
śakyameva sadā dadyādaśakyaṃ dīyate katham |
sarvasvadehadānādipravāda eva śobhana: ||98||
karṇāmṛtamidaṃ dūrādyanmahārthimaṇiprada: |
saṃprāptānāṃ punastatra pānamasyānyato’rthinām ||99||
rakṣya: sarvaprayatnena pareṣāmapi jīvitai: |
prajānāṃ jīvitaṃ rājannarthicintāmaṇirbhavān ||100||
prasīda{1. dayayāsmāsu.}dayasvāsmāsu deva mā sāhahaṃ kṛthā: |
na kācaśakalasyārthe kriyate cātmavikraya: ||101||
ityuktvā pādayo: patyu: papātāmātyapuṃgava: |
śarīradānasaṃkalpānnoccacāla ca bhūpati: ||102||
@019
so'vadat praṇayasmeravikasaddaśanadyuti: |
jīvitasnehasaṃmohatama: pariharanniva ||103||
kevalaṃ bhaktisaṃyuktamuktaṃ vyaktamidaṃ tvayā |
na sahe’haṃ mahāmātya viprasya prāṇasaṃśayam ||104||
hāraistuṣārai: kamalairmṛṇālairinducandanai: |
nivartate’nta:saṃtāpo nārthivaimukhyadu:khaja: ||105||
sarvathā sarvadu:khārtiharaṇodyatacetasa: |
na bodherantarāyaṃ me sumate kartumarhasi ||106||
janmāntare’pi dadato dehaṃ me na vyathābhavat |
smarāmyatītavṛttasya samyaksaṃbodhicetasā ||107||
purā dṛṣṭavodyatāṃ vyāghrīṃ kṣutkṣāmāṃ potabhakṣaṇe |
tadrakṣāyai mayā dattaṃ śarīramavikṣariṇā ||108||
śibijanmani cāndhāya dattaṃ netrayugaṃ mayā |
rakṣitaśca svadehena kapota: śyenakādbhayāt ||109||
candraprabhāvatāre ca raudrākṣāyārpitaṃ śira: |
sarvasvaputradārādi dattaṃ cānyeṣu janmasu ||110||
ityukte bodhisattvena bhūbhujāmātyapuṃgava: {1. bhūbhujāmamātyavara:.}  |
na sajīvo na nirjīva ivābhūdvyathitendriya: ||111||
alaṅghyaśāsanenātha{2. ^śāsaninātha.} rājā krakacadhārayā |
niyuktau palagaṇḍākhyau śarīracchedakarmaṇi ||112||
tau tīvraśokavivaśau śakramāyāvimohitau |
{3. kadācidiva.} kathaṃcidiva bhūbharturdehacchede samudyatau ||113||
nṛpaternirvikārasya krūrakrakacadhārayā |
vidāryamāṇe dehārdhe pṛthivī samakampata ||114||
bhraṣṭolkā raktavasanā nirghātacyutatārakā |
dyau: saśabdaṃ rurodeva kīrṇāśrukaṇasaṃtati: ||115||
vaiśasālokanodbhūtatīvradu:khāsahiṣṇunā |
tūrṇaṃ raja:paṭeneva raviṇā pihitaṃ mukham ||116||
@020
tasmin prajā: prajānāthe krakacākrāntavigrahe |
cakrandu: pūritākrandā digvadhūbhi: pratisvanai: ||117||
akṣubdhasattvamālokya{1. anucchvasattvam.} nṛpaṃ śakro dvijākṛti: |
vismayānuśayākrāntacittaściramacintayat ||118||
aho mahāmaterasya karuṇākomalaṃ mana: |
prāptaṃ parārthapīḍāsu vrajādapi kaṭhoratām ||119||
sāgarādapi gambhīraṃ merorapi samunnatam |
tridivādapi sāścaryamaho vṛttaṃ mahātmanām ||120||
aho prāṇapravāse’pi sattvaṃ sattvamahodadhe: |
sādhoriva vipatpāte mahattvaṃ nāvahīyate ||121||
iti cintayati kṣipraṃ sahasrākṣe kṣitiprabho: |
nābheradha:śarīrārdhaṃ nikṛttamapatat kṣitau ||122||
sa dvidhābhūtadeho’pi harṣotsāhamayo’bhavat |
sarvabhūtaparitrāṇasattvena dhṛtajīvita: ||123||
tadājñayā śarīrārdhe śliṣṭe saṃpūrṇavigraha: |
svasthakṣati: samutthāya brāhmaṇastamabhāṣata ||124||
aho virājase rājan pūjyaṃ virajasastava |
nirvyājadehadānena viśeṣaṃ tu bhavadyaśa: ||125||
tvanmanomaṇivaimalya{2. ^vimalya^.}tulyaṃ kiñcidakurvata: |
upamānena dāridryamaho mugdhasya vedhasa: ||126||
kṛtta: suvṛtta: sarala: parārthe madhurāśaya: |
sahase du:sahāṃ pīḍāmikṣukāṇḍa ivonnata:{3. kāṇḍamivonnata:.} ||127||
ityuktvā brāhmaṇākāra: śakrastaṃ smṛtijanmabhi: |
saṃjīvanauṣadhijātai:{4. sañjīvannauṣadhi^.} sudhāsyandairapūrayat ||128||
tata: prakaṭitākāra: paritoṣātpuraṃdara: |
suśliṣṭanijadehārdhaṃ praśaśaṃsa mahīpatim ||129||
athāmbarānnipatita: sitakusumasaṃcaya: |
tatkālollāsitakṣoṇīharṣahāsa ivābabhau ||130||
@021
atrāntare munistasmai priyāṃ jāyāṃ jayaprabhām |
ādāyābhyetya tadvṛttaṃ jātāścaryo nyavedayat ||131||
pūtayā saṃgata: patnyā svakīrtyeva viśuddhayā |
uvāca pṛṣṭa: śakreṇa nikāre nirvikārita: ||132||
tata: siṃhāsane divye viśvakarmāvinirmite |
ratnavarṣasamākīrṇe jambudvīpe sa bhūpati: ||133||
abhiṣikta: surendreṇa prasādya dayitāsakha: |
dānapuṇyaprabhāvotthakuśalavyāpitapraja: ||134||
samāptasattvasaṃsārasaṃtāraṇakṛtavrata: |
samyaksaṃbodhisaṃbuddhamanā: pramudito’bhavat ||135||
maitraṃ cetastaruṇakaruṇaṃ sattvasiddhaṃ viśuddhaṃ
āpannārtipraśamanaphalasphītamātmapradānam |
dṛṣṭvā rājña: {1. pramoda^.}pramudasalilakṣālitākṣo vilakṣa:
śakra: prāyādamaranagarīṃ pūritāṃ tadyaśobhi: ||136||
iti sa vibuddhavṛndai: siddhayakṣoragendrai:
pulakaruciravarcairarcyamānaprabhāva: |
avanimavanaśakta: kalpayannākakalpā-
mabhavavibhavaśobhāmāptavān bodhisattva: ||137||
pūrvāvatārasaṃvāde dānotkarṣamudāharan |
upadeśāya bhikṣūṇāmityāha bhagavān jina: ||138||
iti kṣemendraviracitāyāṃ bodhisattvāvadānakalpalatāyāṃ
śrīsenāvadānaṃ nāma dvitīya: pallava: ||
@022
3. maṇicūḍāvadānam |
asminnadbhutasarge makarākarajāyamānamaṇivarge |
ko’pi prakaṭitasugati: puruṣamaṇirjāyate [bhavya:] ||1||
asti saubhiprabhāpūrakarpūraparipāṇḍuram |
sāketaṃ nāma nagaraṃ saubhāgyatilakaṃ bhuva: ||2||
sevyai: prabhāsattvamayairgaṅgāvimalamānasai: |
tīrthairiva sthitaṃ yatra pavitrai: puṇyakartubhi: ||3||
yaśa:kusumite yatra puṇyasaurabhanirbhare |
ramante sukṛtodyāne nandane puravāsina: ||4||
tatrābhūd bhūpatirbhūriguṇaratnamahodadhi: |
bhūtiryaśa:śaśāṅkasya hemacūḍa iti śruta: ||5||
sadā sadāśrayārheṇa kalikālāpahāriṇā |
kṛta: kṛtayugeneva yena dharmadharo jana: ||6||
mahīpati: kṣamāśakti: śrīvṛta: karuṇārata: |
vallabho’bhūt prajānāṃ ya: prakhyāto vijitendriya: ||7||
amarāsavasaṃpūrṇamahiṃsāsatradīkṣita: |
dadau ya: sarvabhūtānāṃ puṇyāmabhayadakṣiṇām ||8||
nirmado ya: prabhāve’pi vibhave’pi priyaṃvada: |
kṣamāśīla: prabhutve’pi yauvane’pi jitendriya: ||9||
gambhīreṇonnatimatā śūreṇa śaśikāntinā |
satpakṣeṇa kṣitibhṛtā yenātanyata vismaya: ||10||
rājñastasyādvitīyasya babhūvābharaṇadvayam |
tyāgapūrṇaṃ ca kāruṇyaṃ tāruṇyaṃ sukṛtaśriya: ||11||
padmākarasya tasyābhūddevī kāntimatī priyā |
prabhātaśrīriva sadā nirdoṣābhyudayotsavā ||12||
nīti: prabhuguṇeneva tyāgena śrīrivojjvalā |
rarāja rājacandreṇa sā śīleneva cārutā ||13||
sadānandanavikhyātayaśa:prasarayā tayā |
merustridivalakṣmyeva babhau bhūmibhṛtāṃ vara: ||14||
kāle kalyāṇanilayaṃ bhartu: sā garbhamādadhe |
bhūtyai bhuvanapadmasya divākaramivāditi: ||15||
@023
araṇi: pāvakeneva velevābdhe: sudhāṃśunā |
brahmābjeneva {1. govindo nābhigarbheṇa.}govindanābhirgarbheṇa sā babhau ||16||
tasyā garbhānubhāvena dohadābhimataṃ nṛpa: |
dadau sarvārthisārthebhyo vāñchitābhyadhikaṃ vasu ||17||
punarbhūmibhujā pṛṣṭā dohadaṃ śubhagarbhiṇī |
sarasvatīva sā cakre svayaṃ saddharmadeśanām ||18||
pūrṇapuṇyamaṇirdharmanidhirvidhisamuddhṛta: |
vipadvipuladu:khebhya: sadā rakṣati rakṣita: ||19||
kāntāradurgeṣu paricyutānāṃ
tāpāturāṇāṃ paralokamārge |
snigdha: pravṛddha: phalapūritāśa:
chāyātarurdharmasamo’sti nānya: ||20||
ālokastimire vipadviṣamaṇi: pāte karālambanaṃ
yāñcākalpatarurjagajjayaratha: {2. pātheyamanye.}pātheyamanthe pathi |
du:khavyādhimahauṣadhaṃ bhavabhayodbhrāntāśayāśvāsanaṃ 
tāpe candanakānana sthirasuhṛddharma: satāṃ bāndhava: ||21||
ityādi dharmadhavalaṃ śrutvā {3. nṛpo vadhūvaca:.}nṛpavadhūvaca: |
dharmaikaśaraṇa: śrīmān babhūva bhuvane {4. jane.}jana: ||22||
tata: kālena saṃpūrṇaṃ dyaurivāmṛtadīdhitim |
asūta dārakaṃ devī jagattimiradārakam ||23||
ajāyatāsya sahajaścūḍālaṃkaraṇaṃ maṇi: |
prāgjanmāntarasaṃsakto viveka iva nirmala: ||24||
sa babhau subhagastasya mūrdhni puṇyamayo maṇi: |
yasya prabhāprabhāveṇa yāminyo dinatāṃ yayu: ||25||
soṣṇīṣasya maṇestasya pīyūṣasyandibindava: |
nayanti hematāṃ lohaṃ {5. turitaṃ.}duritaṃ śamayanti ca ||26||
śiśorjātismarasyātha vacasā tasya bhūpati: |
dadau hema sadārthibhya: sarvaṃ maṇirasodbhavam ||27||
{6. puṣparatnadhvajaṃ chatraṃ patākā^.}puṣparatnadhvajacchatrapatākāvyajanāṃśukai: |
apūrayan puraṃ vyomnastasya janmani devatā: ||28||
@024
suprakāśoditāśeṣavidyāvidyotitātmana: |
maṇicūḍa iti khyātaṃ nāma tasyākaronnṛpa: ||29||
sa cakārāśayaṃ harṣapīyūṣocchalitaṃ pitu: |
abhijāta: suto jāta: parijāta ivodadhe: ||30||
paulomīva jayantena jananī pūjyajanmanā |
babhau tena kumāreṇa kumāreṇeva pārvatī ||31||
tata: kālena sukṛtasopānai: pṛthivīpatau |
divyadhāmasamārūḍhe maṇicūḍo’bhavannṛpa: ||32||
arthicintāmaṇestasya dānena paripūrite |
loke puṇyasukhāloke nārto’bhūnna ca yācaka: ||33||
tasya bhadragirirnāma babhūva gajapuṃgava: |
prabhorivānukāreṇa dānārdrakarapuṣkara: ||34||
taṃ kadācinmahāsthānasthitaṃ bhuvananāyakam |
bhavabhūti: samabhyāyādbhṛguvaṃśabhavo muni: ||35||
divyakanyāṃ samādāya lāvaṇyalalitānanām |
mūrtāmiva prabhālakṣmīmakṣīṇasya kṣapāpate: ||36||
kucayoravivekena rāgeṇa caraṇābjayo: |
netrayoścāpaleneva sā jagatyatilajjitā ||37||
tapa:śriyeva sahitaṃ taṃ kanyānugataṃ munim |
apūjayat prajānātha: kṛtāsanaparigraham ||38||
kanyāpi nṛpamālokya dhīraṃ gambhīrasundaram |
parapīḍāsu kāruṇyānnyāstacāpamiva smaram ||39||
cūḍāratnasya kiraṇairduritakṣayakāribhi: |
likhantaṃ kuṅkumeneva dikṣu rakṣākṣarāvalim ||40||
vikṣepakṣiptamarutā cāmareṇa virājitam |
{1. socchāseneva.}socchvāseneva sattvena jagatsaṃtāraṇaṃ vinā ||41||
ratnodāreṇa hāreṇa hṛdayagrahakāriṇā |
pātālavipadāṃ śāntyai śeṣeṇeva niṣevitam ||42||
vahantaṃ mahatā doṣṇā kṣamāṃ cittena ca kṣamām |
prayayau sābhilāṣasya vismayasya vidheyatām ||43||
@025
gṛhītvā munirutsaṅge kuraṅgataralekṣaṇām |
jīvanīṃ tāmanaṅgasya jagāda jagatīpatim ||44||
uditena jagannetraśatapatravikāśinā |
bhavatā bhāti loko’yaṃ devena ca vivasvatā ||45||
aho nu tava nāstyeva vibhūtisulabhodbhava: |
sādhoriva guṇadveṣa: saṃmohopacito mada: ||46||
lokanāthasya te lokakāruṇyapūrṇacetasa: |
rājan maitrījuṣā kīrti: sthirā pāramitā param ||47||
akhedasaralo dātā nirvyājasukṛto bhavān |
ata eva viśeṣeṇa mānanīyo manīṣiṇām ||48||
padmodarasamudbhūtā kanyā kamalalocanā |
homāvaśeṣapayasā vardhiteyaṃ mayāśrame ||49||
gṛhyatāmagramahiṣī patnītve bhavatā nṛpa |
viṣṇo: śrīriva yogyeyaṃ tavaiva puruṣottama ||50||
yajñapuṇyaphalaṃ pūrṇaṃ kālena mama dāsyasi |
ityuktvā vidhinā rājñe kanyāṃ datvā yayau muni: ||51||
priyāṃ padmāvatīṃ rājā ratiṃ prāpyeva manmatha: |
araṃsta rucirodyāne sukṛte puṇyavāniva ||52||
tata: kālena sā putraṃ vaṃśavallīva mauktikam |
asūta padmacūḍākhyaṃ guṇānāṃ darpaṇaṃ pitu: ||53||
śakrādibhirlokapālairanullaṅghyamahodaya: |
saṃstūyamānacarita: svayaṃ kamalajanmanā ||54||
yaśa:śaurabhasaṃbhārasaṃpūritadigantara: |
{1. sarvvārthasārthaṃ^.}sarvārthisārthakalyāṇakalanākalpapādapa: ||55|| 
smṛtvā munervaca: kāle kartuṃ vipuladakṣiṇām |
ahiṃsāvasusaṃpūrṇāmājahāra mahīpati: ||56||
tasmin yajñe samājagmu: sarvakāmairanargale |
munayo bhārgavamukhā nṛpā duṣprasahādaya: ||57||
vartamāne makhe tasmin ni:saṃkhyavasuvarṣiṇi |
rakṣorūpa: samuttasthau vahnimadhyāt sureśvara: ||58||
@026
upasṛtya sa bhūpālaṃ kṛśo vikṛtavigraha: |
kṣutpipāsārdito’smīti yayāce pānabhojanam ||59||
śāsanādatha bhūbhartustasmai vividhabhojanam |
upaninyu: paricitā: pānaṃ ca paricārakā: ||60||
tata: kiṃcidvihasyaiva kṣitipaṃ prāha rākṣasa: |
nedamasmatpriyaṃ rājan vayaṃ hi piśitāśanā: ||61||
sadyohatasya māṃsena rudhireṇa ca bhūyasā |
tṛptirutpadyate’smākaṃ dīyatāṃ yadabhīpsitam ||62||
sarvakāmaprado’sīti tvāmahaṃ samupāgata: |
dadāmīti pratiśrutya na niṣedhastavocita: ||63||
iti rakṣovaca: śrutvā kāruṇākulito nṛpa: |
ahiṃsāniyamenābhūdarthivaimukhyadu:khita: ||64||
so’cintayattadā daivājjāto’yaṃ dharmasaṃśaya: |
na sahe du:sahāṃ hiṃsāṃ na naiṣphalyamarthina: ||65||
na ca māṃsaṃ śarīrebhyo labhyate vaiśasaṃ vinā |
nāhaṃ pipīlakasyāpi kāyaklesalavaṃ sahe ||66||
datvāhaṃ sarvabhūtebhya: puṇyāmabhayadakṣiṇām |
kathamasmai prayacchāmi māṃsaṃ prāṇivadhodbhavam ||67||
iti saṃcitya nṛpatistamūce karuṇākula: |
svaśarīrasamukṛttamasṛṅmāṃsaṃ dadāmi te ||68||
ityukte bhūmipatinā babhūvākulitaṃ jagat |
na ca dehavyayotsāhaṃ sacivāstasya sehire ||69||
praṇayādvāryamāṇo’pi bhūpālairmunibhistathā |
dadau svadehamutkṛtya tasmai māṃsamasṛgvasām ||70||
ākaṇṭhaṃ pītaraktena rākṣasena kṣitiprabho: |
bhakṣyamāṇeṣu māṃseṣu kṣaṇaṃ kṣitirakampata ||71||
tata: padmāvatī devī patiṃ dṛṣṭvā tathāgatam |
vilapantī nipatitā mohamūrcchākulābhavat ||72||
manujendrasya devendrastaddṛṣṭvā sattvamūrjitam |
rakṣorūpaṃ parit{1. vaigamaṃ.}yajya tamuvāca kṛtāñjali: ||73||
@027
aho nu karmaṇā rājan duṣkareṇa tavāmunā |
romāñcakañcukākīrṇa: kāya: kasya na jāyate ||74||
aho puṇyamasāmānyamaho sattvamanuttaram |
aho dhairyamamaryādaṃ rājan virajasastava ||75||
du:khitā: paradu:kheṣu nirlobhā durlabheṣu ca |
vipakṣeṣu kṣamāvanta: santa: sukṛtasetava: ||76||
samunmiṣati ko’pyeṣa sattvotsāho mahātmanām |
trailokyaṃ karuṇārdrāṇāṃ yena {1. yātyanukampatām.}yātyanukampyatām ||77||
uktveti divyauṣadhibhistaṃ kṛtvā svasthavigraham |
prasādya lajjāvanata: śakra: svanilayaṃ yayau ||78||
tata: samāpte vidhivadyajñe rājñāṃ mahīpati: |
cakre munivarāṇāṃ ca pūjāṃ tridaśapūjita: ||79||
sa ratnavarṣairyajñānte kanyāgrāmapuraprada: |
sahitaṃ tridaśārheṇa hariṇā hemamālinā ||80||
dadau rājagajaṃ brahmarathākhyāya purodhase |
yojanānāṃ śataṃ {2. tūrṇaṃ.}tūrṇa ekenāhnā prayāti ya: ||81||
tasmai samarpitaṃ dṛṣṭvā rājñā bhadragiriṃ gajam |
abhūdduṣprasaho rājā tatspṛhākṛṣṭamānasa: ||82||
prayāyeṣvatha bhūpeṣu vismiteṣu makhaśriyā |
samarpite yajñaphale bhārgavāya mahībhujā ||83||
tamuvāca samabhyetya svastivādapura:saram |
marīciśiṣyo vāhīka: prāptapūjāsano muni: ||84||
rājannadhyayanasyānte gururme gurudakṣiṇām |
īhate paricaryārthī sāmānyajanadurlabhām ||85||
ekastvameva vidhinā nirmito durlabhaprada: |
bahavo jātu jāyante na loke kalpapādapā: ||86||
devī padmāvatī putrasahitā gurave mama |
tapa:kṛśāya vṛddhāya dīyatāṃ paricārikā ||87||
ityukte muninā rājā dayitāviprayogajām |
rujaṃ saṃstabhya manasā tamūce dhairyabhūdhara: ||88||
@028
prayacchāmi mune tubhyamīpsitāṃ gurudakṣiṇām |
sahitāṃ yuvarājena jīvitābhyadhikāṃ priyām ||89||
ityuktvā sasutāṃ tasmai dadau padmāvatīṃ nṛpa: |
svajīvite vinisnehastyāga: sattvamayātmanām ||90||
ādāya rājadayitāṃ virahakleśakātarām |
saputramāśramaṃ gatvā pradadau gurave muni: ||91||
atrāntare duṣprasaha: kururāja: kṣitīśvaram |
dṛpto yayāce dūtena bhūtyai bhadragiriṃ gajam ||92||
purohitārpitaṃ rājā na dadau dviradaṃ yadā |
tadā vipulasainyena svayaṃ yoddhuṃ samāyayau ||93||
balinā kururājena ruddheṣu puravartmasu |
babhūva bhūmipālasya sainyaṃ raṇarasodbhaṭam ||94||
sa vīrakuñjarahari: śakto’pyarividāraṇe |
janakṣayabhayodvigna: kāruṇyāt samacintayat ||95||
aho’nukūlamitraṃ me rājā duṣprasaha: param |
mātaṅgalobhamohena sahasā śatrutāṃ gata: ||96||
snehāntā: sujanai: snehā ni:snehāntāśca madhyamai: |
durjanairghoravairāntā bhavanti prāṇahāriṇa: ||97||
aho vibhavalobhena kṣaṇakṣayiṇi jīvite |
samudyamo’yamasmākaṃ paraprāṇanipātane ||98||
hiṃsayāpapraśāntānāṃ {1. śaktānāṃ.}saktānāṃ kalikarmasu |
raṇaraktābhiṣiktānāṃ bhaktārtho’yaṃ samudyama: ||99||
sevāvikrītajīvānāṃ caṇḍapiṇḍārthināmayam |
kalaho du:saha: krauryapiśunānāṃ śunāmiva ||100||
aho vibhavalubdhānāṃ parasaṃtāpaśītalā: |
svasukhāyaiva dhāvanti nṛśaṃsacaritā dhiya: ||101||
ye yudhi siddhisaṃnaddhā raktāntāṃ bhuñjate śriyam |
kuta: krūratare teṣāṃ hṛdaye karuṇākaṇa: ||102||
eṣa duṣprasaho rājā lubdho vibhavamohita: |
na vadhya: sāparādho’pi kāruṇyāyatanaṃ mama ||103||
@029
iti cintayatastasya kāruṇyāt kānanaiṣiṇa: |
pratyekabuddhāścatvāra: svayaṃ vyomnā samāyayu: ||104||
prāptapūjāsanā: śrutvā sarvajñāstatsamīhitam |
rājña: praśamaśīlasya prasannāstattvamūcire ||105||
saṃmohapaṭalāndheṣu saṃsāriṣu dayālutā |
śobhate tava bhūpāla sattvalokavivekina: ||106||
kriyatāmīpsitaṃ rājan bodhau buddhirnidhīyatām |
saṃprati pratirodhe’smin vanemeva{1. vanamavavigāhyatām.} vigāhyatām ||107||
svairanirjhārajhaṅkārakīrṇasaṃtoṣaśīkarā: |
viviktakānanoddeśā: śamināmeva vallabhā: ||108||
ityuktvānugrahadhiyā vidhāyasya viyadgatim |
prabhāprasādhitadiśaste tena sahitā yayu: ||109||
yāteṣu svapadaṃ teṣu himavattaṭakānanam |
saṃprāpya pṛthivīpāla: prayatapraśamo’bhavat ||110||
vivekavimalāstasya dhiya: sattvavatāmiva |
babhu: priyanivu: pūrṇanirvāṇyo (?) vanabhūmaya: ||111||
bhūdharāntarite tasmin sahasā bhūpabhāsvati |
śuśucurmohatimiraprāptaśokaprajā: prajā: ||112||
tatastatsacivā jagmurmarīcaṃ munimāśrame |
śaktaṃ rājyasya rakṣāyai rājaputraṃ yayācire ||113||
muninā nirvikāreṇa dattamādāya mantriṇa: |
rājasūnuṃ svanagare cakru: sainyasamudyamam ||114||
tata: sainyasamutsāha iva rājavarātmaja: |
subhaṭāgresara: prāpa kururājaṃ raṇājire ||115||
sa tena hatavidhvastabhagnasyandanakuñjara: |
palāyanaparitrāṇa: prayayau hastināpuram ||116||
balinā rājaputreṇa jite duṣprasahe yudhi |
mantribhistadbhujanyastā bhūmi: śeṣadhṛtiṃ yayau ||117||
rājño duṣprasahasyātha kālena kaluṣātmana: |
{2. babhūva vṛṣṭi^.}babhūvāvṛṣṭidurbhikṣamarakopaplava: pure ||118||
@030
sa vicintyānutāpārtastīvrāṃ janapadāpadam |
na viveda paritrāṇaṃ viphalasvastikakriya: ||119||
pṛṣṭā vipatpratīkāraṃ tenāmātyāstamūcire |
du:saho’yaṃ mahārāja prajānāṃ vyasanodbhava: ||120||
maṇicūḍasya bhūbharturyadi cūḍāmaṇi: prabho |
labhyate sa sudhāsyandī teneyaṃ tīryate vipat ||121||
cārebhya: śrutamasmābhi: sa rājā himavattaṭe |
sthita: saṃsāravaimukhyavivekavimalāśaya:{1. saṃsāravaimukhya: viveka^.} ||122||
arthita: sa dadātyeva viśvacintāmaṇirmaṇim |
putradāraśarīrādi nādeyaṃ{2. na deyaṃ.} tasya kiṃcana ||123||
iti mantrivaca: śrutvā tathetyādhārya{3. tathetyavadhāryya.} cetasi |
sa dvijān maṇiyāñcāyai visasarja tadantikam ||124||
asminnavasare rājā maṇicūḍaścaran vane |
marīcerāśramopāntamavāpa vipulaṃ mune: ||125||
devī padmāvatī tatra phalamūladhṛtavratā |
vrajantī vijane bhītā vipine muniśāsanāt ||126||
śabarairmṛgayāyātairdṛṣṭāṃ kaṣṭadaśāṃ śritā |
jighṛkṣubhi: kampamānā cukrośa karuṇasvaram ||127||
ākarṇya karuṇākrandaṃ kurarīkūjitopamam |
hā rājan maṇicūḍeti trāyasveti sudu:saham ||128||
sahasābhidruta: kāntāṃ dadarśa nṛpatirnijām |
rāhusaṃtrāsitasyendordyutiṃ nipatitāmiva ||129||
vītarāgāṅgavasanāṃ nirañjanaparigrahām |
vadantīmiva saṃbhogasaṃyogānāmanityatām ||130||
tāṃ rājahaṃsasugatāṃ vihārastanamaṇḍalām |
aśrukāṣāyanayanāṃ vilokya karuṇāvanīm ||131||
saṃsāracaritāścaryavicāreṣvapi karkaśam |
kṛpākṛpāṇīnirlūnamivāsīdbhūpatermana: ||132||
ekākīnaṃ vane devī vigatacchatracāparam |
dṛṣṭvā nāthamanāthaiva lokanāthaṃ tathāgatam ||133||
@031
tadviyogaviṣākrāntā taddarśanarasākulā |
śokaharṣasamākīrṇā babhūva bhṛśavihvalā ||134||
sā nītā śabarā rājñā śāpabhītā: pradudruvu: |
na nāmābhyudaye bhānorddaṣṭaṃ sapratibhaṃ tama: ||135||
atrāntare śamadveṣī sarvabhūtāśayāśaya: |
māra: puruṣarūpeṇa sametya nṛpamabravīt ||136||
rājan rājīvanayanāṃ priyāṃ praṇayiṇīmimām |
na tyaktumarhasyajane vane vanajalocana ||137||
iyaṃ hi te manovṛttiriva {1. manovṛtteriva na sukhatāṃ.} ni:sukhatāṃ gatā |
varjitā rājyabhogena rājarāja na rājate ||138||
etadākarṇya nṛpatistaṃ vijñāya manobhavam |
antarāyaṃ vivekasya pratyabhāṣata sasmita: ||139||
jānāmi tvāmahaṃ kāmamakāmaṃ śamasaṃyame |
saṃtoṣavatāṃ ko nāma bhavatā na vimohita: ||140||
itivādinī bhūpāle sahasāntarite smare |
babhūva viklavā devī taptā virahavahninā ||141||
du:khitā tāmārtadu:khāṃ patibhogaviyoginīm |
uvācāśvāsayan rājā jāyāṃ jitamanobhava: ||142||
devi dharmakriyāyuktā na śokaṃ kartumarhasi |
du:khāvasānī virasa: sarvo’yaṃ bhogavibhrama: ||143||
dehināṃ dayitāsaṅgāstaraṅgataralāyuṣām |
lolapadmapalāśāgraskhalajjalalavākulā: ||144||
imā muhūrtanartakya: kālameghataḍillatā: |
saṃsārasarparasanā vilāsacapalā: śriya: ||145||
bhogakṣaṇenaiva{2. bhogakṣaṇo naiva.} viyogarogo
vibhūtaya: svapnavivāhatulyā: |
vātāhatā dīpaśikhā sukhaśrī-
runmattanṛtyaṃ bhavavṛttametat ||146||
@032
sarvopajīvyā karuṇā na lakṣmī:
dharma: prakāśa: satataṃ na dīpā: |
yaśāṃsi ramyāṇi na yauvanāni
sthirāṇi puṇyāni na jīvitāni ||147||
satyavratastāmiti sāntvayitvā
visṛjya jāyāṃ nilaye{1. nilayaṃ.} maharṣe: |
cacāra saṃsāraparāṅmukhānāṃ
saṃtoṣapuṇyeṣu tapovaneṣu ||148||
tadāgatāste tvarayā visṛṣṭā:{2. vimṛṣṭā:.}
pañca dvijā duṣprasahena rājñā |
tamarthināmekamakālabandhuṃ
viśuddhasattvaṃ dadṛśurvanānte ||149||
te svastivādaṃ śanakairvidhāya 
{3. viśvasta^.}viśastadhairyā iva sādhvasena |
tamūcire sūcitatīvratāpā:
dīrghoṣṇaniśvāsasamīraṇena ||150||
rājan pure duṣprasahasya rājña:
krūropasargairhataśāntavarga: |
jana: kṛta: kṛttasamastakāma:
prakāmamārtasvanamātraśeṣa: ||151||
aśeṣadoṣapraśamaikahetu:
trailokyarakṣāprathitaprabhāva: |
cūḍāmaṇirdeva bhavadvitīrṇa:
karoti tasyopanipātaśāntim ||152||
dayāyuṣaścandanapallavārdrā:
svacchāśayāścandramaṇiprakāśā: |
saṃtāpakāle śaraṇaṃ janānāṃ
bhavadvidhā eva bhave bhavanti ||153||
ityarthitastairaviluptasattva:
saṃpūryamāṇa: karuṇārasena |
uvāca saṃcintya janopatāpaṃ
saṃkrāntamanta: śrutivartmaneva ||154||
@033
aho sa rājā sahate kathaṃ nu{1. na.}
devopaghātena nipīḍitānām |
vidāritānta:karaṇaṃ prajānāṃ
viyogadu:khodbhavamārtaṃnādam ||155||
ayaṃ maṇirmastakamūlajanmā 
niṣkṛttya tūrṇaṃ pratigṛhyatāṃ me |
dhanyo’smi yadyarthijanasya du:kha-
kṣaye kṣaṇaṃ{2. kṣaṇa^.}kāraṇatāṃ vrajāmi ||156||
ityuktamātre vasudhādhipena
dharādharāmbhodhimahīdharitrī |
ciraṃ cakampe cakiteva tasya
śirastaṭotpāṭanatīvradu:khāt ||157||
tata: kṛpākomalacittavṛtte:{3. kṛpākomalacittavṛttai:.}
sutīkṣṇaśastrairvacasā nṛpasya |
sutīkṣṇaśastrādapi tīkṣṇacitta:
svayaṃ śira: pāṭayituṃ pravṛtta: ||158||
tadduṣkaraṃ karma nareśvarasya
vyomni vimānairnalināsanādyā: |
surā: savidyādharasiddhasādhyā: 
samāyayurdraṣṭumaluptasattvam ||159||
vipāṭyamāne śirasi prasahya
ratnaprabhāvibhramamādadhānai: |
sa raktapūrairabhiṣiktakāya:
sehe vyathāmarthisukhe pravṛtta: ||160||
vilokyaṃ taṃ sattvanibaddhadhairyaṃ
tīvravyathāveganimīlitākṣam |
yayurvirāmaṃ na nṛśaṃsavṛtte-{4. nṛśaṃsavṛttai:.}
rviprā: kṣaṇaṃ rākṣasatāmavāptā: ||161||
vicārya rājā svaśarīradu:khaṃ 
saṃsāriṇāṃ kleśamayaṃ śarīram |
@034
evaṃvidhairdu:khasahasralakṣai-
rākrāntamityārtataro babhūva ||162||
so’cintayaddehanibaddharatna-
dānena yatpuṇyaphalaṃ mayāptam |
tenogradu:khaṃ kalayāmi mā bhū-
dapuṇyapāke narake narāṇām ||163||
samuddhṛte raktavasāvasikte
tasminmaṇau niścalatālumūlāt |
mūrcchākulo’pi prayayau saharṣa{1. saharṣa:.}
saṃpūraṇenārthimanorathasya{2. ^manorathena.} ||164||
sa kampamānāṅgulipallavena
datvā svahastena maṇiṃ dvijebhya: |
nimīlayan saṃtamasena lokaṃ
papāta tigmāṃśurivātirakta: ||165||
aluptasattve patite pṛthivyāṃ
tasmin surāṇāṃ saha puṣpavarṣai: |
maṇiṃ samādāya yayurdvijāste
tūrṇaṃ puraṃ duṣprasahasya rājña: ||166||
sa tena sadya: śamitopasarga:
svargocitāsāditabhogavarga: |
tadbodhisattvasya samastasattva-
saṃtāraṇārhaṃ praśaśaṃsa sattvam ||167||
atrāntare kiṃcidavāptasaṃjñaṃ
nareśvaraṃ viśrutaratnadānam |
samāyayurbhārgavagautamādyā
marīcimukhyā munayo vanebhya: ||168||
marīcimevānugatā ca devī
padmāvatī vīkṣya parikṣataṃ tam |
saṃmohavegābhihatā papāta 
kṣaṇaṃ kṣitau bālalateva lūnā ||169||
@035
digantasaṃcāriṇī cāraṇānāṃ
nabhaścarāṇāṃ nṛpasādhuvāde |
saṃrājaputrā: saha mantrimukhyai:
prajā: prajānāthamathopajagmu: ||170||
vīkṣya kṣitīśaṃ kṣatajokṣitāṅga-
makṣīṇasattvaṃ patitaṃ pṛthivyām |
pṛthuvyathākleśajuṣaṃ janānā-
mabhūdabhūtārthavikalpajalpa: ||171||
kuṭhārikai: kaiścidaho dayārdra:
sarvārthisevya: sarala: suvṛtta: |
durātmabhi: svārthalavābhiyuktai:
chāyātaru: kaṣṭamayaṃ nikṛtta: ||172||
aho parārthojjhitajīvito’yaṃ
parāṃ camatkāradaśāṃ prayāta: |
sasaurabhacchinnatanurgatātmā
bhavatyudāra: sahakāra eva ||173||
lubdhasya na sva: svajano’pi janto:
na kāmakāmasya dhane’nurodha: |
sarvātmanā sattvahitodyatasya
deho’pi na snehapadaṃ dayālo: ||174||
yeṣāṃ kṛte dainyamayaṃ prayāti 
sarvātmanā cārthijano’rthibhāvam |
ta eva dīnoddharaṇavratānāṃ
prāṇā: paritrāṇapaṇe tṛṇāni ||175||
iti pravāde vividhānubhāve
vijṛmbhamāṇe munimaṇḍalasya |
bhūpālamabhyetya sabāṣpacakṣu-
rmunirmarīci: praṇayāduvāca ||176||
aho nu niṣkāraṇabandhubhāva-
mālambya rājan dayayā janasya |
prajāparitrāṇavidhānabhūmi-
stanustaveyaṃ tṛṇavadvitīrṇā ||177||
@036
kṣaya: pravṛtto nirapekṣavṛtte-
stavārthibandhornijajīvite’pi |
yadeṣa kāmaṃ kamalānikāya:
kāyastvayāpāyapade niyukta: ||178||
apyasti rājan sukṛtavrate’smin
phalaspṛhā prāṇapaṇe’pi kācit |
asyārthihetostava tālubheda-
khedādvikāraṃ bhajate na ceta: ||179||
ityadbhutāviṣkṛtamānasena
munīndramadhye muninā sa pṛṣṭa: |
uvāca saṃstabhya rujaṃ prayatnā-
draktābhiṣiktaṃ vadanaṃ pramṛjya ||180||
phalaspṛhā nāsti mune mamānyā
kiṃ tveka eva pracuro’bhilāṣa: |
yadghorasaṃsāranimagnajantu-
saṃtāraṇāyaiva bhave bhaveyam ||181||
arthipriye dehavidāraṇe’smin
naivāsti me ko’pi vikāraleśa: |
yadyeṣa satya: samayo mayokta-
stadastu me svasthamidaṃ śarīram ||182||
ityuktamātre sahajānubhāve
sattvocite satyadhanena rājñā |
abhūdvapu: satyabalena tasya
rūḍhavraṇaṃ tatkṣaṇajātaratnam ||183||
tata: surai: śakraviriñcimukhyai-
rjātapraharṣairmunibhiśca sarvai: |
abhyarthito’pi kṣitipālanāya
bhogābhilāṣī na babhūva bhūpa: ||184||
avāptasaṃjñā muninā prayuktā
padmāvatī rājasutena sārdham |
patiṃ yayāce virahopaśāntyai
siṃhāsanākrāntisukhaṃ prajānām ||185||
@037
tatastamabhyetya kṛpākulāste
pratyekabuddhā jagato hitāya |
dehaprabhāpūritadigvibhāgā
babhāṣire harṣamivodgiranta: ||186||
cirādavāpte virahāvasāne 
puna: parityāgadaśāmasahyām |
na rājaputra: sahate na devī 
du:khānubandho hyasakṛnnipāta: ||187||
svamarthine ya: pradadāti deha-
māpannadu:khapraśamaikahetu: |
kathaṃ sa kuryāt svajane’yupekṣāṃ
dharmo’pyayaṃ yasya parārtha eva ||188||
ityuktamākarṇya nareśvarastai-
statheti niścitya dhiyā kathaṃcit |
vyomnā vimānai: svapurīmavāpya
bheje nijaṃ rājyapadaṃ saputra: ||189||
iti sa vipulasattva: satyavān bodhisattva:
suciravihitarājya: saugataṃ dhāma bheje |
jinapuramaṇicaityacchatraratnapradīpa-
prakaṭitavividhaśrīrlakṣaṇābhyastabodhi: ||190||
ityāha bhagavān buddha: svavṛttāntanidarśane |
dānopadeśe bhikṣūṇāṃ samyaksaṃbodhisiddhaye ||191||
iti kṣemendraviracitāyāṃ bodhisattvāvadānakalpalatāyāṃ
maṇicūḍāvadānaṃ nāma tṛtīya: pallava: ||
@038
4. māndhātravadānam |
śobhante bhuvaneṣu bhavyamanasāṃ yannākakāntākara-
prauḍhodañcitacārucāmarasitacchatrasmitā: saṃpada: |
yaccotsarpati tarpitaśruti yaśa: karpūrapūrojjvalaṃ
svalpaṃ dānakaṇasya tat phalamaho dānaṃ nidānaṃ śriya: ||1||
abhūdupoṣadho nāma bhūbhṛdyasya vibhāvata: |
vibudhābhimatā kīrti: sudhā dugdhodadheriva ||2||
vasudhāmavato yasya vasudhāmavata: pura: |
nanāma praṇatau kasya na nāma nṛpate: śira: ||3||
śuddhā dhīriva dharmeṇa dāneneva dayālutā |
vibhūtirvinayeneva bhūṣitā yena bhūrabhūt ||4||
guṇina: prāṃśuvaṃśasya babhūvendudyute: sthiti: |
yasya sarvātapatrasya mūrdhni sarvamahībhṛtām ||5||
yasyeśvaraśira sthāyi śubhraṃ gaṅgājalojjvalam |
bhramatyadabhraṃ lokeṣu bhuvanābharaṇaṃ yaśa: ||6||
kartu: ṛtusahasrāṇāṃ sahasrākṣādhikaśriya: |
yasya ṣaṣṭisahasrāṇi kalatraṃ sudṛśāmabhūt ||7||
kadācinmunirakṣāyai rakṣa:kṣayakṛtakṣaṇa: |
vicacārāśvamāruhya sa tapovanabhūmiṣu ||8||
tatra rājarṣibhi: kaiścitputreṣṭikalaśaṃ dhṛtam |
dūrādhvaśramasaṃtapta: sa paya:pūrṇamāpapau ||9||
vijanāsāditaṃ pītvā sa mantrakalaśāt paya: |
rājadhānīṃ samāsādya garbhaṃ lebhe vibhurbhuva: ||10||
svapnamāyendrajālādi yasyā: kautukavipruṣa: |
jayatyadbhutasaṃbhārabhūmi: sā bhavitavyatā ||11||
vidhervividhavaicitryacitrakarmavidhāyina: |
āścaryarekhāvinyāsaṃ ka: paricchettumīśvara: ||12||
kālena tasya mūrdhānaṃ bhittvā bāloṃ’śumāniva |
rūḍhavraṇasya sahasā divyadyutirajāyata ||13||
taṃ rājajāyā jagṛhurjagatsāmrājyalakṣaṇam |
vātsalyaprastrutakṣīrā: puṇyaṃ mūrtimivāśritam ||14||
@039
māṃ dhārayiṣyati śiśu: ślāghyo’yaṃ jananīpade |
iti tāsāṃ mitho vākyairmāndhātābhūnnṛpātmaja: ||15||
tasya pravardhamānasya bālakrīḍāvilāsina: |
ṣaḍindra: prayayau kāla: puṇyakrīḍākṣayāyuṣa: ||16||
navayauvanamārūḍha: sarvavidyāsu pāraga: |
sa yāte pitari svargaṃ bheje rājyaṃ kramāgatam ||17||
yakṣo divaukaso nāma sukṛterdāsatāṃ gata: |
abhiṣekopakaraṇaṃ divyaṃ tasyopanītavān ||18||
sa svarṇairbaddhamukuṭa: kalpitoṣṇīṣaśekhara: |
śaradabhrāvataṃsasya mero: śobhāmavāptavān ||19||
sapta ratnāni tasyātha prādurbhūtāni tatkṣaṇe |
cakrāśvamaṇihastistrīgṛhasenāgragāṇyapi ||20||
babhūva cāsya putrāṇāṃ tulyarūpabalaujasām |
sahasraṃ vijitārāterbhujānāmiva bhūbhuja: ||21||
vasuṃdharāṃ samastābdhivelākalitamekhalām |
nikhilāṃ vidadhe doṣṇi śeṣaviśrāntinirvṛtām ||22||
bhuvanatrāṇasaṃnaddha: pratyagrakamalāśraya: |
cakravartī sa sukṛterviṣṇo: kara ivābabhau ||23||
trijagajjāhnavī kīrti: prabhāvābharaṇā: śriya: |
so’yaṃ sukṛtavallīnāṃ prathama: kusumodgama: ||24||
sa kadācidvanānteṣu vikāśikusumaśriya: |
ruciraṃ sacivai: sārdhaṃ vicacāra vilokayan ||25||
dadarśa tatra niṣpakṣān vihagān pādacāriṇa: |
vyomamārgagatiṃ smṛtvā prayātān kṛśatāmiva ||26||
pakṣahīnānagatikān vṛttikṣīṇānnirambarān |
daridrāniva tān vīkṣya provāca kṛpayā nṛpa: ||27||
aho varākairvihagai: kimetai: kukṛtaṃ kṛtam |
yadete pakṣavikalā: kṛcchracaraṇacāriṇa: ||28||
ityukte bhūmipatinā karuṇākulitātmanā |
puna:sthito mahāmātya: satyasenastamabravīt ||29||
śrutametanmayā deva kathyamānaṃ vanecarai: |
kāraṇaṃ pakṣapatane yadabhūt pakṣiṇāmiha ||30||
@040
santi pañca śatānyatra puṇyadhāmni tapovane |
tapa:svādhyāyasaktānāṃ munīnāṃ dīptatejasām ||31||
teṣāmadhyayanadhyānajapavidhnavidhāyina: |
ete kolāhalaṃ cakru: khagāstaruvane sadā ||32||
tasmai vihagasaṃghāya karṇāpāyakṛte param |
atisaṃvardhamānāya cukopa munimaṇḍalam ||33||
tadudbhūtamahāśāpatāpaploṣeṇa sarvata: |
kṣaṇena pakṣiṇāṃ pakṣā vyaśīryanta kṛtāgasām ||34||
ta ete vihagā: pakṣarahitā: kṛcchravartina: |
tvadvipakṣā iva vane śrāntāścaraṇacāriṇa: ||35||
mahāmātyena kathitaṃ niśamyaitanmahīpati: |
uvāca karuṇākrāntastapta: śāpena pakṣiṇām ||36||
aho teja: pariṇataṃ śāntānāmapi kānane |
aṅgārāṇāṃ munīnāṃ ca dahatyevānivāritam ||37||
mithyātapasvibhi: kiṃ tai: svasukhāya na yai: kṛta: |
manasa: kopataptasya pariṣeka: kṣamāmbubhi: ||38||
prasannā dhīrmano maitraṃ dayā dānaṃ dama: kṣamā |
yeṣāṃ teṣāṃ tapa: ślādhyaṃ śeṣāṇāṃ kāyaśoṣaṇam ||39||
kiṃ tapobhi: sakopānāṃ viplutānāṃ vanena kim |
vibhavai: kiṃ salobhānāṃ durvṛttānāṃ śrutena kim ||40||
evaṃ kaluṣacittāste tīvramanyuparāyaṇā: |
du:sahā eva munaya: prayāntu viṣayānmama ||41||
ityuktvā prāhiṇottebhya: saṃdeśaṃ puruṣairnṛpa: |
yāvatī madvaśā bhūmistāvatī tyajyatāmiti ||42||
vihaṃgapakṣapātena kupitasya mahīpate: |
saṃdeśaṃ munaya: śrutvā vilakṣā: samacintayan ||43||
catu:samudraparikhāmekhalāyā: kṣite: pati: |
narendro’yaṃ kva gacchāma: ko deśo’sya vaśe na ya: ||44||
iti saṃcintya munaya: pārśvaṃ kanakabhūbhṛta: |
surasiddhasamākīrṇaṃ jambūkhaṇḍāntikaṃ yayu: ||45||
atha tasya mahībhartu: prabhāveṇa mahīyasā |
abhūdakṛṣṭaśasyā bhūdyāśca ratnāmbaraprasū: ||46||
@041
pākaśāsanavailakṣyakaraṇāstasya śāsanāt |
saptāhaṃ hema vavṛṣurmeghā: saṃghātavarṣiṇa: ||47||
sa prabhāveṇa mahatā saha sainyairnabhogati: |
cakre pūrvavidehākhyaṃ dvīpaṃ divyajanaṃ vaśe ||48||
babhūvuragre sainyāni sphītaśauryabalaujasām |
bhaṭānāṃ vyomagamane tasyāṣṭādaśakoṭaya: ||49||
godānīyaṃ tato dvīpamathottarakurūnapi |
pārśvāni sa sumerośca śaśāsāhataśāsana: ||50||
sukhaṃ viharatastasya mero: kanakasānuṣu |
bahuśakro yayau kālaścaturdvīpamahīpate: ||51||
sa kadācit surān draṣṭuṃ vyomnā gacchan suropama: |
cakāra nīlajaladairvyāptā iva gajairdiśa: ||52||
atha teṣāṃ nirastānāṃ merupārśve tapasyatām |
munīnāmapatan mūrdhniṃ tadgajāśvaśakṛddiva: ||53||
tataste krodhasaṃtaptadṛśā vyomāvalokina: |
cakru: piṅgaprabhāvallīkalāpakapilā diśa: ||54||
kopātkimetadityuktvā śāpāgnivisisṛkṣayā |
abhyetya devadūtastān praharṣākulito’vadat ||55||
eṣa ni:śeṣabhūpālamauliviśrāntaśāsana: |
pākaśāsanatulyaśrīrmāndhātā pṛthivīpati: ||56||
nabhasā naradevo’yaṃ saha sainyai: prasarpati |
yasya kīrtanadhanyeyaṃ vāṇī puṇyābhimāninī ||57||
na dṛṣṭo yasya nirdiṣṭasarvalokasukhaśriya: |
moha: saṃvinmayasyeva vibhavaprabhavo mada: ||58||
kauberaṃ dhanadavyaktyā kaumāraṃ śaktimattayā |
aiśvaraṃ vṛṣasaṃyogādvaiṣṇavaṃ śrīsamāgamāt ||59||
pratāpaprasarāt sauramaindavaṃ jananandanāt |
aindraṃ dṛptabalacchadāddivyaṃ rūpaṃ bibhartyayam ||60||
bali: prayāta: pātālaṃ dadhīco’pyasthiśeṣatām |
asya tyāgena jaladhi: kṣobhamadyāpi nojjhati ||61||
śrutveti devadūtasya vacanaṃ munimadhyaga: |
sasarja durmukho nāma muni: śāpajalaṃ divi ||62||
@042
prahasannatha taṃ prāha senānāṃ pariṇāyaka: |
maharṣe saṃhara ruṣaṃ mā kṛthāstapasa: kṣayam ||63||
vaiphalyalajjāṃ śāpo’yaṃ yāsyatyagre mahīpate: |
naite bata khagā yeṣāṃ yūyaṃ pakṣakṣayakṣamā: ||64||
ityukte sainyapatinā śāpastabdhāmanīkinīm |
dṛṣṭvāgre vismayādūce kimetaditi bhūpati: ||65||
saṃrabdho’tha samabhyetya senāpatiruvāca tam |
teṣāṃ deva maharṣīṇāṃ śāpāt sainyaṃ na sarpati ||66||
idaṃ ca cakraratnaṃ te vyomni śāpavighūrṇitam |
dhatte jaladasaṃruddhatigmadīdhititulyatām ||67||
etadākarṇya nṛpatirdṛṣṭvā cāgre tathaiva tat |
dṛśaiva vidadhe śāpaṃ viphaloccaṇḍaviplavam ||68||
dehakṣayaṃ maharṣīṇāṃ parirakṣan kṛpākula: |
jaṭā nyapātayad bhūmau sa līlālasaśāsana: ||69||
ajitakrodhamohānāṃ bhārabhūtā vṛthā vayam |
itīva lajjayā teṣāṃ līnā: kṣititale jaṭā: ||70||
atha meruśira: prāpya nṛpa: suraniketanam |
puraṃ sudarśanaṃ nāma dadarśa priyadarśanam ||71||
nāgāstatra kṛtārakṣā: prakhyātodakani:sṛtā: |
karoṭapāṇayo yakṣā: surā mālādharābhidhā: ||72||
sadāmattāstathā devā: krodhottambhitasainikā: |
mahārājakāyikākhyāstridaśā balavattarā: ||73||
mahārājāśca catvāra: saṃnaddhakavacāyudhā: |
jitvā rājñā prabhāveṇa nijasenāgragā: kṛtā: ||74||
tata: kalpadrumodārakovidāramanoharam |
dadarśa pārijātākhyaṃ saṃśrayaṃ tridivaukasām ||75||
merormūrdhni tata: śubhraprabhāṃ mālāmivāmalām |
sudharmākhyāṃ sabhāṃ prāpa svabhāsodbhāsitāmbarām ||76||
hemavidrumavaidūryastambhasaṃbhārabhāsvara: |
prāsādo vaijayāntākhya: prakhyāto yatra rājate ||77||
yatrābjairvadanairbhṛṅgairalakaistulyatāṃ gatā: |
padminya: suranārīṇāṃ padminīnāṃ surāṅganā: ||78||
@043
bimbitaistridaśairyatra maṇibhūstambhabhittiṣu |
suraloko bibhartyeko’pyanekasuralokatām ||79||
ratnatoraṇaharmyāśunivahairyatra citritā: |
vyāptā vibhānti kakubha: śakrāyudhaśatairiva ||80||
yatra bālānilālolakalpapādapapallavai: |
nṛtyaddhastā ivābhānti nandinyo nandanaśriya: ||81||
yatra caitrarathaṃ nāma devodyānaṃ manoramam |
dhatte nityotsavaṃ premikāmaṃ kāmavasantayo: ||82||
sarvakāmaṃ sarvasukhaṃ sarvartukusumojjvalam |
sarvātiśayitaṃ dṛṣṭvā devānāṃ sadanaṃ nṛpa: ||83||
muhūrtavismayāspandasānandasnigdhalocana: |
acintayat sukṛtināmimāstā: phalabhūmaya: ||84||
airāvaṇaṃ surapaterlolālivalayākulam |
dadarśa tatra samodaṃ sākāramiva nandanam ||85||
puraṃdarastato jñātvā prāptaṃ bhūmipuraṃdaram |
pratyudyayau pramudita: saha sarvairmarudgaṇai: ||86||
pūjita: surarājena ratnarājivirājitam |
rājarāja: sabhābhūmiṃ bheje virajasāṃ vara: ||87||
tridaśeṣūpaviṣṭeṣu ratnaparyaṅkapaṅktiṣu |
upāviśannṛpa: śrīmānāsanārdhe śatakrato: ||88||
ekāsanajuṣostatra surendramanujendrayo: |
rūpaṃ guṇagaṇodāraṃ nirviśeṣamadṛśyata ||89||
tata: sarvasurotsṛṣṭaspaṣṭalocanaṣaṭpadai: |
pīyamānamukhāmbhojaṃ vyājahāra harirnṛpam ||90||
aho udaya: ślādhyaste tejasā tejasāṃ nidhe |
bhavatā bhūṣitā bhūmirdyauśca devena bhāsvatā ||91||
abhyunnataprabhāvo’yaṃ lasatsitayaśoṃśuka: |
bhrājate te tribhuvane sāmrājyavijayadhvaja: ||92||
tvatkathāmṛtapānasya tvaddarśanarasasya ca |
preryate śrotranetraṇa sukhākhyāne sarasvatī ||93||
sthirīkṛtastvayaivāyaṃ sukṛtāptavibhūtinā |
karmaṇāṃ phalavādasya niścayaśchinnasaṃśaya: ||94||
@044
ata evendriyagrāme cakṣureva spṛhāspadam |
puṇyai: puṇyocitācārā pṛśyante yadbhavadvidhā: ||95||
ityukte tridaśendreṇa māndhātā yaśasāṃ nidhi: |
tvatprasādaprabhāvo’yamityuvāca natānana: ||96||
ityevaṃ pūjyamānasya tasya nityādarai: surai: |
ṣaḍindra: praṇayau kālastridive vasata: sata: ||97||
tatparākramavidhvastasamastāsuramaṇḍala: |
babhūva surarājasya nirapāyodayo jaya: ||98||
dīptadānavasaṃgrāme tasya śauryamahātaro: |
viśrāntiṃ bhejire devā bhujacchāyopajīvina: ||99||
tasya puṇyapaṇakrītaṃ bhuñjānasyākṣayaṃ sukham |
kālapravāhe mahati prayayu: ṣaṭ puraṃdarā: ||100||
satkarmaphalabhogasya lāñchanaṃ vimalaṃ mana: |
kāluṣyājjāyate tasya pratyāsanna: parikṣaya: ||101||
atha kālena kāluṣyakālitasya manoratha: |
abhūllobhābhibhūtasya bhūpaterabhimānina: ||102||
tridaśānāmiyaṃ lakṣmīrmadbāhubalapālitā |
tadimāṃ na sahe tāvadardhāsanaviḍambanām ||103||
ahameka: surapati: prabhāvānna bhavāmi kim |
ayaṃ mama bhuja: sarvajagadbhārabharakṣama: ||104||
cyāvayitvā surādhīśaṃ svargasāmrājyasaṃpadam |
ekātapatratilakāṃ svayaṃgrāhocitāṃ bhaje ||105||
iti cintayatastasya śakradrohābhilāṣiṇa: |
śubhraprabhā prabhāvaśrīrmāleva mlānatāṃ yayau ||106||
ghanodayasamutsiktā saujanyataṭapātinī |
lolaṃ kaluṣayatveva mānasaṃ śrītaraṅgiṇī ||107||
pramādo vipadāṃ dūto du:saho mahatāmapi |
kuśalonmūlanāyaiva kilbiṣākulitā mati: ||108||
pāpasaṃkalpamātreṇa kṣitau kṣitipati: kṣaṇāt |
papāta visrastaphalaśchinnamūla iva druma: ||109||
hanta vidyāmanabhyāsa: śriyaṃ hanta madodaya: |
vidveṣa: sādhutāṃ hanti hanti lobha: samunnatim ||110||
@045
aho bata mahotkarṣaśṛṅgāroho mahodaya: |
vibhavodbhavamattānāṃ sahasaiva patatyadha: ||111||
tena sarvavibhurnāma pūjita: pūrvajanmani |
tatphalādāptavān rājyaṃ spṛhaṇīyaṃ marutpate: ||112||
surādhipādhika: ko’pi prabhāvo vismayāvaha: |
analpapiṇḍastasyābhūt pātradānāṃśasaṃbhava: ||113||
bandhumatyabhidhānāyāṃ nagaryāmuṣita: śuci: |
vaṇigutkariko nāma so’bhavat pūrvajanmani ||114||
vipaśyī nāma bhikṣāyai samyaksaṃbuddhatāṃ gata: |
viveśa tadgṛhaṃ sarvasattvasaṃtāraṇodyata: ||115||
pātre tasya ca cikṣepa mudgamuṣṭiṃ prasannadhī: |
phalāni tatra catvāri petu: śeṣāṇi bhūtale ||116||
tena dānaprabhāveṇa māndhātā pṛthivīpati: |
sarvadvīpapatirbhūtvā śakrārdhāsanamāptavān ||117||
mudgaśeṣaścyuto yasmād bhūtau tasyānyacetasa: |
tadasau phalaparyante patitastridaśālayāt ||118||
luṭhati vikalakalpā yatra saṃkalpamālā
sphurati na ca kadācit svapnamāyāntare yā |
bhavati vibhavabhogābhoginī bhāgyabhājā-
matulaphalatati: sā dānakalpadrūmāṇām ||119||
ityāha bhagavān buddha: prītyā dānaphalaśriyam |
nijajanmāntarākhyāne bhikṣūṇāmanuśāsane ||120||
iti kṣemendraviracitāyāṃ bodhisattvāvadānakalpalatāyāṃ
māndhātravadānaṃ nāma caturtha: pallava: ||
@046
5 candraprabhāvadānam |
dugdhābdhirvibudhanārthanātividhura: kṣubdhaścakampe ciraṃ
kampante ca nisargata: kila phalotsargeṣu kalpadrumā: |
eka: ko’pi sa jāyate tanukṣatairabhyastadānasthiti-
rnikampa: pulakotkaraṃ vahati ya: kāyaṃ pradāneṣvapi ||1||
asti kailāsahāsinyāmuttarasyāmanuttarā |
diśi bhadraśilā nāma bhuvanābharaṇaṃ purī ||2||
yasyāṃ sitayaśa:puṣpā saphalā: sarvasaṃpada: |
dānodyānalatā: prītyai babhūvu: puravāsinām ||3||
yatra tripurajinnetraśikhitrasto manobhava: |
abalābhiścalakrīḍabhrūbhaṅgaireva rakṣyate ||4||
muktājālojjvalā yatra bhāti hemagṛhāvalī |
mero: śikharamāleva visphuratsphītatārakā ||5||
tasyāṃ candraprabha: śrīmānabhūd bhūmibhṛtāṃ vara: |
kailāsa iva ya: kāntyā cakāra dinacandrikām ||6||
yasya dehaprabhāpūrai: pūrṇendudyutihāribhi: |
niśāsu dīpakābhāsu nābhūt snehaguṇakṣaya: ||7||
smarajvaraṃ bhajante’sya darśanenaiva tārakā: |
iti cchatrachalādasya chāditaṃ khamivendunā ||8||
pradiśatyeṣa satataṃ śriyaṃ satkośasaṃśrayām |
iti taddarśanenaiva saṃkocaṃ prāpa padminī ||9||
senāhaṃkāramutsṛjya tyāgaśubhraśriyā śriya: |
nirdiṣṭāśchatramukuṭaprakaṭā: puravāsinām ||10||
śuśubhe vibhavastasya puṇyālaṃkaraṇonnate: |
ārohati parāṃ koṭīṃ namrasya dhanuṣo guṇa: ||11||
catvāriṃśatsahasrāṇi vatsarāṇāṃ śatāni ca |
babhūva dehināmāyustasya kāle kalidviṣa: ||12||
tasya ṣaṣṭisahasrāṇi purīṇāṃ pūrṇasaṃpadām |
babhūvurlokapālasya lokapālādhikaśriya: ||13||
yajvāna: kīrtitilakāstasya puṇyavibhūṣaṇā: |
yajñadhūmalatābhaṅgairbabhurlolālakā: śriya: ||14||
@047
tasya saṃpatkumudinīvikāsena sadodita: |
abhūnmantrī mahācandraścandraloka ivojjvala: ||15||
yen aniścalalakṣyeṇa prabho: prajñāpatākayā |
rājyābdhikarṇadhāreṇa pāramuttaritaṃ yaśa: ||16||
mahīdharābhidhaścāsau babhūvāmātyakuñjara: |
bhūmibhārasahastasya diṅgāga iva pañcama: ||17||
mantraṇābhinnamantrasya yasya nītibṛhaspate: |
tyājitā: pratisāmantā: śauryaṃ viṣamivāhaya: ||18||
tenāmātyena sa nṛpa: sa ca rājñā vibhūṣita:|
guṇa: satpuruṣeṇeva guṇeneva ca sajjana: ||19||
kṛtajña: sarala: svāmī sadbhṛtyo bhaktinirbhara: |
sukṛtaprabhaveṇaiva bhāgyayogena labhyate ||20||
iyameva cirabhrāntiviśrānti: sarvasaṃpadām |
yadguṇajñatayā vetti svāmisatpuruṣāntaram ||21||
tau kadāciddadṛśatu: svapnamanye ca mantriṇa: |
kṣayo yasya phalaṃ dānavyasanena mahīpate: ||22||
tau dṛṣṭvā durnimittāni prādurbhūtāni śaṅkitau |
vyagrau babhūvaturnityaṃ śāntisvastikakarmasu ||23||
nimittadarśanodvignāstapovanagatā api |
viśvāmitraprabhṛtaya: svāmītyūcurmaharṣaya: ||24||
atrāntare brahmabandhu: prāgjanmabrahmarākṣasa: |
raudrākṣo nāma mātsaryakrauryadaurjanyadu:saha: ||25||
śrutvā dānodbhavāṃ kīrtiṃ rājña: sarvaguṇojjvalām |
nirguṇa: sa guṇadveṣī saṃtapta: samacintavat ||26||
aho batāsya nṛpatergīyate gagane yaśa: |
aniśaṃ siddhagandharvagīrvāṇalalanāgaṇai: ||27||
sadā viśanti me karṇe tadguṇastutisūcaya: |
kiṃ karomi prakṛtyaiva sahe nānyaguṇonnatim ||28||
tadgatvā dānaśīlasya tasya dānārjitaṃ yaśa: |
karomyeṣa śiroyāñcāpratiṣedhena khaṇḍitam ||29||
yaśastyājyate dānotthaṃ śiraścenna pradāsyati |
atha dāsyati vidveṣapraśāntirme bhaviṣyati ||30||
@048
iti saṃcintya suciraṃ sa krauryakaṭhina: śaṭha: |
gandhamādanapādāntavāsī bhadraśilāṃ yayau ||31||
indrajālaprayogajña: sa kṛtvā praśamocitam |
veṣaṃ kaluṣasaṃkalpa: purīṃ prāpa mahopate: ||32||
asmin bhavavane nityaṃ guṇadoṣasamākule |
kalpavṛkṣā: prajāyante jāyante ca viṣadrumā: ||33||
aśeṣanāśapiśunairghorasaṃtrāsakāribhi: |
durnimittairiva khalai: kheda: kasya na dīyate ||34||
guṇidveṣa: prakṛtyaiva prakāśaparipanthina: |
doṣāśrayasya ko bheda: khalasya timirasya ca ||35||
svacchandaghātī sādhūnāṃ vidveṣaviṣadu:saha: |
dīrghapakṣa: khalavyālakarāla: kena nirmita: ||36||
tasmin praviṣṭe nagaraṃ rūpiṇī puradevatā |
uvācābhyetya bhūpālaṃ saṃtrāsataralekṣaṇā ||37||
śiroyācaka eṣa tvāṃ brahmabandhurupāgata: |
vadhyo’sau jīvitocchedī jagato jīvitasya te ||38||
niruddho nagaradvāri sa mayā malināśaya: |
mama taddarśanatrastaṃ dhṛtiṃ na labhate mana: ||39||
iti bruvāṇāṃ bhūpāla: provāca puradevatām |
arthisaṃrodhajātalajjayā namitānana: ||40||
devi yāñcābhiyāto’sau praviśatvanivārita: |
dorghocchvāsaṃ sahe nāhamāśāvaiphalyamarthina: ||41||
yāñcā praṇayinārmathe puṇyaprāptastanuvyaya: |
yugasaṃkhyāmapi sthitvā vipadyante hi dehina: ||42||
etadeva sujātānāṃ pūjyaṃ jagati jīvitam |
yadeṣāmagrato yāti nārthī bhagnamanoratha: ||43||
kriyatāmānukūlyaṃ me bhavatyā kuśalocitam |
āśāvighāte saṃtāpastasya tūrṇaṃ nivāryatām ||44||
iti bhūmibhṛta: śrutvā vaco niścalaniścayam |
jagāmādarśanaṃ devī cintāsantāpamānasā ||45||
athāyayau sa kuṭila: khala: krakacaceṣṭita: |
dāruṇa: saralasyaiva cchedāya svayamudyata: ||46||
@049
tasminnṛpagṛhaṃ prāpte vivṛtadvāramarthinām |
bhūrbhūpatikṣayabhayāccakampe sadharādharā ||47||
narendracandramāsādya sa rāhuriva durmukha: |
samabhyadhādvidhāya prāgaśivārthāmivāśiṣam ||48||
svasti rājan dvijanmā hi vijane siddhisādhaka: |
prāptastvāmīpsitaprāptyai sarvārthisurapādapam ||49||
dṛṣṭirvṛṣṭirivāmṛtasya mahatī saujanyamitraṃ mana:
kṣānti: krodharaja:pramārjananadī du:khārtamātā mati: |
lakṣmīrdānajalābhiṣekavimalā satyopayuktaṃ vaca:
nityaṃ yasya sa eka eva hi bhavān jāto jagadbāndhava: ||50||
siddhaye kathitaṃ kaiściccakravartiśiro mama |
dīyatāṃ tat tvadanyo vā dātuṃ śaknoti ka: para: ||51||
santi spaṣṭārthadāścintāmaṇikalpadrumādaya: |
durlabhārthapradātāro viralāstu bhavadvidhā: ||52||
ityukte tena nṛpatirniṣkampavipulāśaya: ||
arthisaṃdarśanānandanirbharastamabhāṣata ||53||
dhanyo’haṃ yasya me brahmannarthināmarthasiddhaye |
nirvikalpopakaraṇaṃ vyayaṃ yāti sujīvitam ||54||
kadā prāṇā: parārthe me prayāntīti manoratha: |
kimetāni na puṇyāni prārthyante te yadi tvayā ||55||
āhopakaraṇasiddhayai ślāghyaṃ me gṛhyatāṃ śira: |
tattadeva sthiraṃ loke yadyadarthisamarpitam ||56||
ityukte harṣayuktena bhūbhujā sattvaśālinā |
tamūcaturmahāmātyau mahācandramahīdharau ||57||
nijajīvitarakṣaiva dharmaste prathama: prabho |
tvayi jīvati jīvanti sarve jagati jantava: ||58||
na dātumarhasi śira: sarvādhāraṃ hi te vapu: |
dīyatāṃ brāhmaṇāyāsmai hemaratnamayaṃ śira: ||59||
sarvārthairarthisārthānāṃ pūryante yairmanorathā: |
teṣāṃ saṃrakṣaṇenaiva sarvaṃ bhavati rakṣitam ||60||
saṃkalpo’yaṃ dvijasyāsya krūra: kaluṣacetasa: |
mūlacchedopajīvyo hi na kalpatarurarthinām ||61||
@050
hemaratnaśira: prāpya yātveṣa śirasāsya kim |
cintāmaṇirviniṣprekṣyo bhujyate na bubhukṣitai: ||62||
ityukte mantrimukhyābhyāṃ hemaratnamayaṃ śira: |
siddho naivopayogyaṃ tanmameti brāhmaṇo’bravīt ||63||
athonmumoca nṛpatirmukuṭaṃ mauktikāṃśubhi: |
śirovirahadu:khena sāśrudhāramivābhita: ||64||
mukuṭāni kṣaṇe tasminnipetu: puravāsinām |
digdāhonmukhatulyābhirulkābhi: saha bhūtale ||65||
rājñā pradāne śirasa: sarvathā parikalpite |
tau cakratustanutyāgaṃ mantriṇau draṣṭumakṣamau ||66||
ratnagarbhamathodyānaṃ praviśya pṛthivīpati: |
utphullacampakasyādha: śiraśchettuṃ samudyayau ||67||
udyānadevatā dṛṣṭvā taṃ śiraśchettumudyatam |
mā kṛthā: sāhasaṃ rājannityuvāca śucākulā ||68||
kampamānā: pralāpinyastaṃ mattālikulasvanai: |
nyavārayannavalatā lolapallavapāṇibhi: ||69||
so’pi niścalasaṃkalpa: prasādyodyānadevatām |
vimalāṃ bodhimālambya babhūva praṇidhānavān ||70||
asmin ratnamayodyāne puṇyarāśisamunnatam |
stūpamastu praśāstustu sattvasaṃtāraṇocitam ||71||
yatkiṃcidarjitaṃ puṇyaṃ saṃkalpena mayāmunā |
bhavantu tena saṃsāre ni:saṃsārā: śarīriṇa: ||72||
dhyātveti campakataro: śākhāyāṃ nṛpati: śira: |
baddhvā kacakalāpena chittvā prādāddvijanmane ||73||
aya narapate: sattvotsāhasphuṭapraṇidhānata:
kimapi vimalai: puṇyālokairdigantavisāribhi: |
vigalitamahāmohaughānta: śrita: parinirvṛtiṃ
praviratabhavābhyāsāyāsa: kṣaṇādabhavajjana: ||74||
iti prāgjanmavṛttāntakathayā bhagavān jina: |
bhikṣūṇāṃ vidadhe śuddhadānasaddharmadeśanām ||75||
iti kṣemendraviracitāyāṃ bodhisattvāvadānakalpalatāyāṃ 
candraprabhāvadānaṃ nāma pañcama: pallava: || 
@051
6 badaradvīpayātrāvadānam |
dānodyatānāṃ pṛthuvīryabhājāṃ
śuddhātmanāṃ sattvamahodadhīnām |
aho mahotsāhavatāṃ parārthe
bhavantyacintyāni samāhitāni ||1||
harmyārohaṇahelayā yadacalā: svabhrai: sahābhraṃlihā
yadvā goṣpadalīlayā jalabharakṣobhoddhatā: sindhava: |
laṅghyante bhavanasthalīkalanayā ye cāṭavīnāṃ taṭā-
stadvīryasya mahātmanāṃ vilasata: sattvorjitaṃ sphūrjitam ||2||
purā hi bhagavān buddha: śrāvastyāṃ puravāsinām |
upadeśaprakāśena jahārājñānaja tama: ||3||
bhikṣusaṃghai: parivṛta: sa kadācidvaṇigjanai: |
kṛtānuyātro magadhāt svayaṃ cāikayā yayau ||4||
mahārthasārthānugataṃ vrajantaṃ vanavartmanā |
taṃ dṛṣṭvā taskaragaṇa: sālāṭavyāmacintayat ||5||
eṣa prayātu bhagavān pura: sattvahite rata: |
paścāt sārthaṃ grahīṣyāma: pūrṇaṃ draviṇarāśibhi: ||6||
bhagavānatha sarvajñasteṣāṃ jñātvā samīhitam |
kimetaditi tānūce nirvikārasmitānana: ||7||
te tamūcu: parityajya kraurya madhurayā girā |
tatprasādasmitālokairvinaṣṭatimirā iva ||8||
bhagavan jīvikāsmākaṃ nindyeyaṃ karmanirmitā |
na bhṛtirna kṛṣirnānyarakṣaṇaṃ na pratigraha: ||9||
sahajaṃ krauryamasmākaṃ nisargakaluṣātmanām |
kriyate kiṃ svabhāvasya deva tīkṣṇā hi karṇikā ||10||
tasmānna vṛttilopo na: kartumarhasi gamyatām |
yāte tu tvayi sārthasya vayaṃ sarvārthahāriṇa: ||11||
iti teṣāṃ vaca: śrutvā karuṇāpūrṇamānasa: |
dolālolāyitamatirbabhūva bhagavān kṣaṇam ||12||
tata: sārthadhanaṃ sarvaṃ parisaṃkhyāya tatsamam |
sa dadau cauracakrāya tatkṣaṇāptanidhānata: ||13||
@052
tadvidhena krameṇaiva puna: pathi gatāgatai: |
ṣaṭkṛtva: pradadau tebhya: so’rtha sārthasya muktaye ||14||
punaścopagate tasmin vartmanā tena sānuge |
babhūva buddhiścaurāṇāṃ tadbhojananimantraṇe ||15||
dṛśā diśanti vaimalyaṃ śubhaṃ saṃbhāṣaṇena ca |
vrajanti saṃgamābhyāsai: santa: sanmārgasetutām ||16||
tatrātiryagdṛśā sarvaṃ sarvākuśalasaṃkṣayāt |
teṣāṃ samāhitaṃ śuddhaṃ vidadhe bhagavān jina: ||17||
yeṣāṃ saṃgrahavastūni catvāri niyatātmanām |
arthacaryā samānārthabhāvastyāga: priyaṃ vaca: ||18||
yeṣāṃ brahmavihārāśca catvāra: sattvaśālinām |
karuṇā muditopekṣā maitrī ceti parigraha: ||19||
yeṣāṃ kuśalamūlāni saktāni trīṇi cetasi |
alobhaścāparidveṣo’pyamohaśca mahātmanām ||20||
dānaśīlakṣamāvīryadhyānaprajñājuṣāṃ sadā |
upāyapraṇidhijñānabalairāśritacetasām ||21||
paritrāṇaikavīrāṇāṃ sadaivādvayavādinām |
vidyātrayapradīptānāṃ caturvaimalyaśālinām ||22||
pañcaskandhavimuktānāṃ ṣaḍāyatanabhedinām |
saptabodhyaṅgayuktānāmāryāṣṭāṅgopadeśinām ||23||
navasaṃyogahīnānāṃ teṣāṃ daśabalātmanām |
kiṃ vastvaviditaṃ loke jinānāṃ janaceṣṭitam ||24||
tatasteṣvatikāruṇyāccaraṇālīnamūrdhasu |
tathetyuvā ca bhagavāṃstadbhojyopanimantraṇe ||25||
taistatsaṃdarśanakṣīṇakilbiṣai: samamarpitam |
bhikṣusaṃghairvṛto bhojyaṃ vidhivat sarvamādade ||26||
tatastatpraṇidhānena jñānālokaśalākayā |
te samunmīlitadṛśa: prakāśaṃ dadṛśu: padam ||27||
te sadyastīvravairāgyaparipakvā: prasādina: |
pravrajyāyogamāsajya jagmurjagati pūjyatām ||28||
tatteṣāṃ kuśalaṃ dṛṣṭvā sahasopanataṃ pura: |
babhāṣe bhagavān pṛṣṭa: kimetaditi bhikṣubhi: ||29||
@053
etairmamāyaṃ saṃbandha: sārtharakṣaniṣkrayai: |
dvīpayātrāgatasyāsīdanyasminnapi janmani ||30||
asti vistīrṇamārgasya svargavargāvadhirvidhe: |
purī vārāṇasī nāma kauśalotkarṣaharṣabhū: ||31||
yasyāmamalakallolavāhinī suravāhinī |
sadā dayeva hṛdayaṃ prasādayati dehinām ||32||
ahiṃseva satāṃ sevyā vidyeva viduṣāṃ matā |
kṣameva sarvabhūtānāṃ yā viśrambhasukhasthiti: ||33||
brahmakalpe nṛpe tasyā vikasatkamalāśraye |
brahmadattāmidhe lokaṃ trailokyamiva rakṣati ||34||
priyasenābhidhāno’bhūt tatra vaiśravaṇopama: |
sārthavāho’rthasārthānāṃ sthānamabdhirivāmbhasām ||35||
tasyāsīt supriyo nāma saujanyanilaya: suta: |
prayayau yaṃ samāśritya guṇasārtha: kṛtārthatām ||36||
dānaśīlakṣamāvīryadhyānaprajñāsamanvita: |
dhātrā vilobhanāyaiva ya: kṛta: sukṛtaśriya: ||37||
taṃ sarvavidyā viśadā: kalāśca vipulāśayam |
viviśu: sarasodārā mahodadhimivāpagā: ||38||
guṇālaṃkṛtacāritraṃ lakṣaṇālaṃkṛtākṛtim |
puruṣottamalubdheva yaṃ ślāghyaṃ śrīraśiśriyat ||39||
kālena sukṛtakrītaṃ pitari tridivaṃ gate |
cakre skandhataṭe tasya vyavahārabhara: sthitim ||40||
so’cintayadiyaṃ lakṣmīrvipulātmakramāgatā |
tathāpi manye paryāptā na sarvārthimanorathe ||41||
kiṃ tayā sumahatyāpi śriyā satpuruṣasthayā |
pūrvāgatārthimukteva yā śeṣārthiṣu niṣphalā ||42||
ratnākarasya vaipulyaṃ niṣphalaṃ vedhasā kṛtam |
ādyāpi pūrito yena naiko’pyarthī sa vāḍava: ||43||
athavā pṛthusaṃkalpa: kenārthī paripūryate |
jagāmābdhiragastyasya culukācamanīyatām ||44||
kiṃ karomyatitāpo’yaṃ śrīrekā bahavo’rthina: |
na tadāsādyate vittaṃ yat sarvārthibharakṣamam ||45||
@054
pañca ṣaṭ pūritā evaṃ nānye śrīkaustukādibhi: |
itīvādyāpi tapto’ntarjvaladaurvānalo’mbudhi: ||46||
tasmāt karomi yatnena ni:saṃkhyadraviṇārjanam |
na sahe du:khani:śvāsaṃ vimukhasya mukhe’rthina: ||47||
iti saṃcintya sa ciraṃ sārthena mahatā vṛta: |
ratnadvīpapuraṃ gatvā vidadhe ratnasaṃgraham ||48||
tata: pratīpamāyāntaṃ kṛtārthaṃ taṃ vanecarā: |
sārthārthaharaṇonmuktā dadṛśurdasyava: pathi ||49||
sārthārthaharaṇe dṛṣṭvā sa teṣāṃ sāhasodyamam |
nijasarvasvadānena sararakṣānuyāyinam ||50||
puna: krameṇa tenaiva ratnadvīpagatāgati: |
sārthatrāṇāya caurāṇāṃ ṣaṭkṛtva: pradadau dhanam ||51||
tathaiva tvāṃ puṇyavipanvā {1. The line is not intelligible.}nisaṃprāptastathaiva tān (?) |
dadarśa caurān sārthārthaharaṇe adhikādarān ||52||
so’cintayadaho vittermahadbhi: paripūritā: |
mayaite na nivartante parārthaharaṇodyamāt ||53||
jagat saṃpūrayāmyarthairityuktvāpi mayāsakṛt |
aho nu dasyavo naite varākā: paripūritā: ||54||
ucitotsāhahīnasya vyāhatottaravādina: |
vikatthanapratijñasya dhiṅme janma kujanmana: ||55||
iti cintayatastasya taptasyānuśayāgninā |
vijane prayayau rātri: saṃvatsaraśatopamā ||56||
taṃ śokapaṅkasaṃmagnaṃ gajendramiva niścalam |
dīrghocchvāsaṃ maheśākhyā svapne provāca devatā ||57||
sumate mā kṛthā: śokaṃ śarīrocchoṣaṇaṃ vṛthā |
satsaṃkalpābhirūḍhasya bhaviṣyati tavepsitam ||58||
na tadasti jagatyasmin svapnasaṃkalpadurlabham |
yanna sidhyati yatnena dhīrāṇāṃ vyavasāyinām ||59||
sā kāpyanupamā śaktirekasyāpi dvijanmana: |
yadājñāspanditenaiva vindhya: kṣmāsamatāṃ yayau ||60||
@055
viṣamaṃ samatāṃ yāti dūramāyāti cāntikam |
salilaṃ sthalatāmeti kāryakāle mahātmanām ||61||
parārtho’yaṃ tavārambha: phalatyeva na saṃśayam |
na bhavanti visaṃvādasaṃdigdhā: sattvavṛttaya: ||62||
ratnāni badaradvīpe santi tridaśasevite |
yeṣāmekaprabhāvo’pi trijagatpūraṇakṣama: ||63||
martyabhūmimatikramya sā hi bhūmirmahīyasī |
āsādyate puṇyamayī nāsattvairnākṛtātmabhi: ||64||
viṣādastyajyatāṃ putra sthirā buddhirvidhīyatām |
badarīdvīpayātrāyāmutsāha: parigṛhyatām ||65||
śrūyatāmeṣa tatprāptyai diṅmātrānukramakrama: |
sphītasattvaprabhāvastvaṃ saṃsārottaraṇakṣama: ||66||
asti paścimadigbhāge samullaṅghya mahīyasām |
śatāni sapta dīpānāṃ tathā sapta mahācalān ||67||
saptāpagāścānulomapratilomābhidho’mbudhi: |
anukūlānilairyasmin pāramāpnoti puṇyavān ||68||
tatastattulyanāmādrirvātaistimiramohakṛt |
yatrākṣṇordiśati svāsthyamamoghākhyā mahauṣadhi: ||69||
athāvartābhidho’mbhodhirvairambhairyatra vāyubhi: |
majjanonmajjanairjantu: saptāvarteṣu tāryate ||70||
āvartākhyastata: śaila: śaṅkhanābho niśācara: |
ghora: prāṇaharo yatra tridaśatrāsakṛt sthita: ||71||
kṛṣṇasarpāvṛtā yatra śaṅkhanāmirmahauṣadhi: |
trāyate puṇyasaṃpannaṃ netre śirasi cārpitā ||72||
atha nīlodanāmābdhī raktākṣo yatra rākṣasa: |
{1. The line is corrupt.}makaryābhibhūtāṃ buddhavidyāvidvān vaśe (?) ||73||
atha nīlodanāmādrirnīlagrīva: kṣapācara: |
pradīptanetro yatrāste rakṣasāṃ pañcabhi: śatai: ||74||
tatrauṣadhimamoghākhyāṃ rakṣatyāśīviṣa: sadā |
dṛṣṭini:śvāsasaṃsparśadaṃṣṭrotsṛjadviṣānala: ||75||
@056
upoṣadhavratavatā maitreṇa karuṇātmanā |
labhyate sā samutsārya kṛṣṇasarpaṃ mahauṣadhi: ||76||
taṃ rakṣa:śakaṭaṃ śailaṃ niṣphalaślakṣṇakandaram |
tāmajjane śikhāyāṃ ca kṛtvā tarati puṇyavān ||77||
atha vairambhanāmādri: pāre yasyottarā taṭe |
ghorā tāmrāṭavī nāma mahāśālavanāntarā ||78||
mahānajagarastatra tāmrākṣo nāma du:saha: |
āsta yasyogragandhena vāyunaiva na jīvyate ||79||
ṣaṇmāsān svapato yasya lālā vyāpnoti yojanam |
kṣutsaṃtaptasya ṣaṇmāsānalpībhavati jāgrata: ||80||
veṇugulmaśilābaddhāṃ guhāmutpāṭya medinīm |
prāpyauṣadhīṃ divārātraṃ jvalantīmañjanocitām ||81||
tasmādajagarād ghorādanyato vā mahaujasa: |
avairākhyāṃ buddhavidyāṃ japato na bhavedbhayam ||82||
tata: sapta mahāśailā veṇukaṇṭakasaṃkaṭā: |
tāmrapaṭṭāṅkapādena tīryante vīryaśālinā ||83||
tataśca śālmalīvanaṃ sapta kṣārataraṅgiṇī: |
uttīryāsādyate prāṅgustriśaṅkurnāma parvata: ||84||
tatra triśaṅkavo nāma kaṇṭakā vajrabhedina: |
pādayorna viśantyeva tāmrapaṭṭāvanaddhayo: ||85||
triśaṅkurnāma taṭinī tatrāya:śaṅkuparvata: |
upaskīlanadī tatra tato dvidhā dvidhā sarit ||86||
athāṣṭādaśavakrākhya: parvato niravagraha: |
tattulyasaṃjñātha nadī ślakṣṇo nāma giristata: ||87||
athādridhūmanetrākhyo dhūmanirdigdhadiktaṭa: |
dṛṣṭisparśaviṣairvyāpta: krūrāśīviṣamaṇḍalai: ||88||
tanmūrdhni palvalasyānta: śilābaddhā mahāguhā |
jyotīraso maṇiryasyāṃ jīvanī ca mahauṣadhi: ||89||
bhittvā guhāṃ tadabhyaktaśira:pādakarodara: |
vrajanmantrabalopeta: krūrasarpairna bādhyate ||90||
athograsattvasaṃkīrṇā: saptāśīviṣaparvatā: |
nadyaśca tadvidhā yāsāmapāravārisaṃpada: ||91||
@057
etaduttīrya nikhilaṃ puṇyai: parahitodyata: |
ārohati sudhāśailaṃ śṛṅgairāliṅgitāmbaram ||92||
tatastasyāpare pārśve kalpavṛkṣopaśobhitam |
puraṃ rohitakaṃ nāma dṛśyate svargasaṃnibham ||93||
asti tatra magho nāma maghavāniva viśruta: |
sārthavāho mahāsattva: sarvasattvahite rata: ||94||
badaradvīpayātrāyāmudyatasyānavadyadhī: |
mārgopadeśaṃ deśajña: sa te sarva kariṣyati ||95||
ityuktvotsāhya bahuśa: subhadrairiva supriyam |
vacobhirucitairdevī sahasāntaradhīyata ||96||
prabuddha: supriya: sarva tattatheti vicintayan |
pratasthe sattvamāruhya nijotsāhapura:sara: ||97||
sa vrajan vijitāyāsastena nirdiṣṭavartmanā |
puṇyairdvādaśabhirvarṣai: prāpa rohitakaṃ puram ||98||
atrāntare karmayogāt tatra sārthapatirmagha: |
vyādhinā duścikitsyena babhūvāsvasthavigraha: ||99||
alabdhānta:praveśo’tha gṛhe rājagṛhopame |
tasya vyalambata dvāraṃ supriya: kāryasiddhaye ||100||
tato vaidyāpadeśena sa praveśamavāptavān |
upayogakathāprajñā na kasyādarabhūmaya: ||101||
āyurvedavidhānajña: sa tasyāriṣṭalakṣaṇai: |
ṣaṇmāsaśeṣamevāyurjñātvā cintāntaro’bhavat ||102||
tasya priyahitaprāyo bhaiṣajyaparicaryayā |
atyalpenaiva kālena supriya: priyatāṃ yayau ||103||
bhaiṣajyayuktistatprītyā tasya vallabhatāṃ yayau |
priyopanītaṃ yatkiṃcit satsarvaṃ manasa: priyam ||104||
priyopacāraistasyātha vyādhirādrāvamāyayau |
ādhi: śāmyati satsaṅgāt tato vyādhirviśīryate ||105||
tata: saṃjātaviśrambha: supriya: praṇayānmagham |
cakre viditavṛttāntaṃ paścānnikakathākṣaṇe ||106||
badaradvīpayātrāyāṃ tasyotsāhaṃ mahātmana: |
parārthe niścalaṃ jñātvā tamūce vismayānmagha: ||107||
@058
aho batāsmin saṃsāre ni:sāre sārarūpiṇa: |
jāyante maṇaya: kecit paracintāparāyaṇā: ||108||
navaṃ vaya: priyā mūrti: parārthapravaṇaṃ mana: |
puṇyocitastathaivāyaṃ sthāne guṇasamāgama: ||109||
iyatīṃ bhūmimullaṅghya parārthe tvamupāgata: |
karomi tava sāhāyyaṃ kiṃ tvahaṃ bhṛśamātura: ||110||
nibaddhāvadhaya: prāṇā: prayāntyeva śarīriṇām |
te vrajantu mamānte’pi tvatsamāhitahetutām ||111||
evameva vyayo yastu vyaya: sa parigaṇyate |
parārthe jīvitasyāpi vyayo lābhaśatai: sama: ||112||
na mayā badaradvīpaṃ dṛṣṭaṃ kiṃ tu śrutaṃ mayā |
mahābdhau diksamuddeśaṃ taistairjānāmi lakṣaṇai: ||113||
ityuktvā bhūpatiṃ suhṛdbandhuvākye‘pyanādara: |
sa maṅgalapravahaṇaṃ supriyeṇa sahādadhe ||114||
tata: pravahaṇārūḍhau tau yojanaśatānyapi |
pavanasyānulomyena jagmaturvipulāśayau ||115||
sthāne sthāne jalaṃ dṛṣṭvā nānāvarṇa mahodadhe: |
kimetaditi papraccha supriya: kautukānmagham ||116||
jale lohācalā: pañca santyasya payasāṃ nidhe: |
tāmrarūpyamayāścānye hemaratnamayā: pare ||117||
teṣāṃ chāyāviśeṣeṇa nānāvarṇa: pade pade |
dṛśyate’bdhirayaṃ dīpta: prāptāntarodgatauṣadhi: ||118||
ityuktvā vyādhinākrānta: prāptakālavadhirmagha: |
prāṇānmumoca satkīrtivinyastasthirajīvita: ||119||
vajralepādapi dṛḍhaṃ yathā sattvaṃ mahātmanām |
tathā yadi bhavedāyu: kimasādhyaṃ bhave bhavet ||120||
kūlāvāptapravahaṇa: supriyastadviyogajam |
śucaṃ saṃstabhya vidadhe suhṛdastanusatkriyām ||121||
etadevonnataṃ lakṣma sattvotsāhamahātmanām |
vicchinnālambane kāle yatkartavyadṛḍhaṃ mana: ||122||
puna: pravahaṇārūḍha: sa samuttīrya vāridhim |
ratnaparvatapārśvena viveśa vikaṭāṭavīm ||123||
@059
na viyogairna codvegairnābhiyogairdviṣāmapi |
na rogai: kleśabhogairvā hīyate mahatāṃ mati: ||124||
sa tatrākrāntagaganaṃ niruddhāśeṣadiktaṭam |
durārohaṃ dadarśāgre mūrtaṃ vidhnamivācalam ||125||
upāyahīnastaṃ dṛṣṭvā giriṃ mūrkhamivoddhatam |
adha: pallavaśayyāyāṃ supta: so’cintayat kṣaṇam ||126||
aho bata kiyān kāla: prayāta: prasthitasya me |
badaradvīpanāmāpi na nāma śrūyate kvacit ||127||
vyavasāyasahāyo me yo’bhūtpuṇyapaṇai: param |
bhagnaplava ivākāle so’pi karmomiviplavai: ||128||
naṣṭopāye’pyupāye’smin vyavasāyānmahīyasa: |
na nāma vinivarte’haṃ siddhirnidhanamastu vā ||129||
tadekaṃ janmayātrāsu pūjyaṃ janma jagattraye |
yasmin paropakārāya jāyate jīvitavyaya: ||130||
iti cintākulaṃ tatra taṃ jñātvā satyasāgaram |
nīlo nāma samabhyetya yakṣa: prāhācalāśraya: ||131||
pūrveṇa yojanaṃ gatvā trīṇi śṛṅgāṇi bhūbhṛta: |
vetrasopānaniśreṇyā samāruhyātha gamyatām ||132||
iti yakṣopadeśena sa vilaṅghya mahācalam |
dadarśāgre samuttuṅgaśṛṅgaṃ sphaṭikabhūdharam ||133||
tasminnekaśilāślakṣṇe durgame pakṣiṇāmapi |
muhūrtamabhavattasya nirvyāpāro manoratha: ||134||
abhyunnataṃ nirālambaṃ svasaṃkalpamivācalam |
sa taṃ vicārya suciraṃ citranyasta ivābhavat ||135||
atha candraprabho nāma yakṣa: śailaguhāśaya: |
abhyetya sattvasampannaṃ tamabhāṣata vismita: ||136||
krośamātramito gatvā pūrveṇāpūrvavibhramam |
dṛśyate candanavanaṃ bālānilacalallatam ||137||
tatrāste prasarā nāma guhālīnā mahauṣadhi: |
labhyate deharakṣāyai samuttolya mahāśilām ||138||
tatprabhāvakṛtālokaṃ sopānai: sphaṭikācalam |
sahasaiva samāruhya gamyatāmīpsitāptaye ||139||
@060
tatkṣaṇāt kṛtakāryeva sā prayāti mahauṣadhi: |
na khedastatkṛte kāryastaḍillolā: priyāptaya: ||140||
iti yakṣopadiṣṭena vidhānena sa bhūdharam |
samutkramya dadarśāgre nagaraṃ hemamandiram ||141||
merukūṭairivākīrṇaṃ prakāśairiva nirmitam |
sarvāścaryairiva kṛtaṃ tad dṛṣṭvā vismito’bhavat ||142||
mahāhemakapāṭābhyāṃ ruddhadvāraṃ vilokya tat |
nirjanaṃ vārasaṃcāraṃ vanānte niṣasāda sa: ||143||
atrāntare dinasyānte vyomānantapathādhvaga: |
avāpāstācalopāntaṃ pariśrānta ivāṃśumān ||144||
astaṃ gate sahasrāṃśau rajanīramaṇī śanai: |
tārāpatimivānveṣṭuṃ prasasārābhisārikā ||145||
atha prakāśavibhavai: sarvāśāpūraṇonmukha: |
bodhisattva iva svaccha: sudhādīdhitirudyayau ||146||
sphītā tama:samūhasya ni:śeṣapraśamocitā |
mānasollāsinī jyotsnā sattvavṛttirivābabhau ||147||
tamomohaṃ jahārendurdiśāṃ dinaviyogajam |
paropakāre hi paro dūrāroho mahātmanām ||148||
supriyaścandrakiraṇai: pūryamāṇatanu: kṣaṇam |
nidrāṃ kāryasamudrormikṣobhamudrāmavāptavān ||149||
kṣapāyāṃ kṣīyamāṇāyāṃ guṇadākṣiṇyasādarā |
jagāda devatā svapne maheśākhyā sametya tam ||150||
aho bata mahāsattva sattattvābhiniveśinā |
parārthe vipula: kleśa: kṛta: sukṛtinā tvayā ||151||
alpaśeṣe prayāse’smin nodvegaṃ kartumarhasi |
aparyuṣitasattvānāṃ svādhīnā: sarvasiddhaya: ||152||
haimaṃ yadetannagaraṃ trīṇi cānyānyata: param |
santi ratnapurāṇyatra vicitrāṇyuttarottaram ||153||
tebhyo niryānti kinnaryaścatasro’ṣṭau ca ṣoḍaśa |
dvātriṃśacca krameṇaiva tvayā dvāri vighaṭṭite ||154||
jitendriyasya bhavatastatpramādamavedina: |
kimanyadacireṇaiva vāñchitāptirbhaviṣyati ||155||
@061
ityukta: sādaraṃ devyā pratibuddho’tha supriya: |
jaghāna nagaradvāraṃ tri: samabhyetya pāṇinā ||156||
tataścatasra: kinnaryo niryayustaralekṣaṇā: |
āścaryatarumañjarya iva līlānilākulā: ||157||
mānasollāsakāriṇyo nayanāmṛtavṛṣṭaya: |
vadanendusamudyotairdivāpi kṛtacandrikā: ||158||
tā: saṃpūjya smarodāraṃ supriyaṃ priyadarśanā: |
tasyābhilāṣapraṇayairātithyamiva cakrire ||159||
candrakāntasamāsīnaṃ kṛtāsanaparigrahā: |
jīvanauṣadhayo jātā: smarasyeva savigrahā: ||160||
tāstamūcu: samunmīladvilāsahasitatviṣa: |
dadatya iva karpūraṃ iva premopāyanatāṃ pura: ||161||
aho dhanyā vayaṃ yāsāṃ sadguṇalaṃkṛtākṛti: |
svayamevābhigamyo’pi bhavānadyāgato gṛham ||162||
vidveṣa: kasya pīyūṣe candane kasya vāruci: |
indau mandādara: ko vā sādhu: kasya na saṃmata: ||163||
strīṇāṃ yadyapi saubhāgyabhaṅgāya praṇaya: svayam |
kramastvaddarśanenaiva tathāpi mukharokṛtā: ||164||
idaṃ ca kinnarapuraṃ vayaṃ ca praṇayārpitā: |
ratnaṃ ca saubhāṣaṇikaṃ sādho svādhīnameva te ||165||
iti tāsāṃ vaca: śrutvā supriya: praṇayocitam |
uvāca sattvadhavalāṃ diśan daśanacandrikām ||166||
bahumānāspadaṃ kasya nedaṃ saṃbhāṣaṇāmṛtam |
ātmano’pyādarasthānaṃ bhavatībhi: kṛtādara: ||167||
ślāghyaṃ darśanamevedaṃ tatrāpyayamanugraha: |
muktālatāstāpaharā: kiṃ punaścandanokṣitā: ||168||
evaṃvidhānāṃ svacchānāmaindavīnāmiva tviṣām{1. vādhiṣāṃ and vāmūṣāṃ for ^miva tviṣām.} |
ākṛtīnāṃ samucitā rucirā lokavṛttaya: ||169||
aucityacārucaritaṃ prasādaviśadaṃ mana: |
vātsalyapeśalā vāṇī na kasyādarabhūmaya: ||170||
@062
gṛhīto’smābhirācāra: pūjāparikarocita: |
ātmārpaṇaṃ kulāntaṃ ya: parāyattā hi yoṣita: ||171||
kanyābhāvādapakrāntā yūyaṃ paraparigrahā: |
viśrambheṇa bhaginyo me jananya: snehagauravāt ||172||
paravittaṃ viṣaṃ yeṣāṃ jananyaścānyayoṣita: |
parasiṃhātmahiṃsaiva pakṣāsteṣāṃ niratyayā: ||173||
paiśunyāsatyapāruṣyabhinnavādojjhitaṃ vaca: |
sadaiva vadane yeṣāṃ teṣāṃ sarvāśiṣā diśa: ||174||
abhidhyārahitaṃ ceto vyāpāraparivarjitam |
mithyādṛṣṭivihīnaṃ ca yeṣāṃ te satpathaṃ śritā: ||175||
daśākuśalamārgebhyo nirgatānāṃ nisargata: |
ete kuśalavargasya mārgā: svarge nirargalā: ||176||
dhīreva dhanyaṃ dhanamunnatānāṃ 
vidyaiva cakṣurvijitendriyāṇām |
dayaiva puṇyaṃ puruṣottamānāṃ
ātmaiva tīrthaṃ śucimānasānām ||177||
evaṃvidho’yaṃ guṇasaṃniveśa:
śīlena vaimalyamupaiti puṃsām |
sadratnamuktānikarātiriktaṃ
śīlaṃ satāmābharaṇaṃ vadanti ||178||
ityuktamākarṇya guṇānurūpaṃ
sattvārthinā tena jitendriyeṇa |
tuṣṭāstamūcurbhuvi candralokaṃ
tā: kautukāyaiva mukhai: sṛjantya: ||189||
maṇerivānarghaguṇojjvalasya
dṛṣṭaiva sādhorucitā ruciste |
yayaiva maulau hṛdaye śrutau ca
sadbhi: sadaivābharaṇīkṛto’si ||180||
maṇirmahārha: prathitaprabhāva: 
pragṛhyatāmātmasamastvayāyam |
dhvajārpito varṣati yojanānāṃ
sahasramevārthisamīhitaṃ ya: ||181||
@063 
uktveti ratnapravaraṃ taruṇya-
stasmai dadurmūrtamiva prasādam |
ādāya taṃ ca praṇayopacāraṃ 
so’pi dvitīyaṃ puramāpa raupyam ||182||
tatrādarāttaddviguṇābhireva 
sa pūjita: kinnarakāminībhi: |
krameṇa tenaiva viśuddhabuddhi-
rlebhe maṇiṃ taddviguṇaprabhāvam ||183||
* * * * 
* * * *
* * * *
* * * * ||184||
prāptaśca taṃ ratnamayaṃ caturthaṃ
puraṃ tata: sarvapurādhikaśri |
so’bhyarthitastaddviguṇābhiragre
guṇādhika: kinnarasundarībhi: ||185||
tathaiva saddharmakathāprasaṅgai-
stāstoṣitāstena susaṃyatena |
utphullanīlotpaladāmadīrgha-
kaṭākṣavikṣiptakarāstamūcu: ||186||
bhrātāsti na: kinnararājavaṃśa-
ratnākarendurbadarābhidhāna: |
tasyāspadaṃ dvīpamidaṃ mahārhaṃ
svanāmacihnaṃ prathitaṃ samṛddhyā ||187||
ratnaṃ cedaṃ niyamavidhinā poṣadhākhyavratena
nyastaṃ bhāsvatkiraṇanikaraṃ puṇyabhājāṃ dhvajāgre |
jambudvīpe kila janagaṇābhīpsitārthān prayatnāt
varṣatyeva sthiraparahitavyāptaye gṛhyatāṃ tat ||188||
ityutpāṭyāmarataruphalaṃ sādaraṃ sundarībhi:
premoddāmapraṇayasubhagaṃ dattamāsādya ratnam |
bālāhākhyaṃ vijitapavanaṃ taṃ prakṛṣṭaṃ turaṅgaṃ
so’pyāruhya svanagaramagāllabdhamārgopadeśa: ||189||
@064
tasmin kāle vipulakuśalai: svargamārga prayāte |
vārāṇasyāṃ viśadayaśasi kṣmāpatau brahmadatte |
śrīmān sarvapraṇayiphalada: supriya: pauramukhyai-
rlokatrāṇe vinihitamatirdharmarājye’bhiṣikta: ||190||
tata: śira:snānavidhikrameṇa
tatpañcadaśyāṃ dhvajamūrdhni ratnam |
sa poṣadhopoṣita eva dhṛtvā
cakāra viśvaṃ paripūrṇakāmam ||191||
kṛtvā yātrāṃ parahitaphalāṃ vatsarāṇāṃ śatena
sthitvā rājye mahati nikhilaṃ pūrayitvā ca lokam |
putraṃ dhṛtvā narapatipade prāpya sarvopaśāntiṃ
tattvajño’sau kimapi paramaṃ brahmabhāvaṃ jagāma ||192||
syurete dasyava: sarve pūrva ye pūritā mayā |
ratnadvīpābhigamane tasmin supriyajanmani ||193||
iti śāstā svavṛttāntakathayā vidadhe vibhu: |
dānavīryopadeśena bhikṣūṇāmanuśāsanam ||194||
iti kṣemendraviracitāyāṃ bodhisattvāvadānakalpalatāyāṃ
badaradvīpayātrāvadānaṃ nāma ṣaṣṭha: pallava: ||
@065
7. muktālatāvadānam |
kuśalapraṇidhānaśuddhadhāmnāṃ
vimalālokavivekabodhakānām |
parikīrtanamātrameva yeṣāṃ
bhavamohāpahastesta eva dhanyā: ||1||
purā parṣatsahasrāṇāṃ nyagrodhopavanasthiti: |
kapilākhye pure cakre bhagavān dharmadeśanām ||2||
amandānandasaṃdohasyandi candanaśītalam |
tasya vāgamṛtaṃ dhanyā: kṛtāñjalipuṭā: papu: ||3||
rājā śuddhodanastatra dharmaśravaṇasaṃgame |
puṇyopadeśasalilairlebhe vaimalyanirvṛtim ||4||
atha tatra mahānāmā śākyarājakulodbhava: |
dharmopadeśamākarṇya prāpta: svagṛhamabravīt ||5||
aho nu bhagavān buddho dharma: saṃghaśca siddhaye |
buddhotpādo’yamasmākaṃ nirvāṇāya mahāphala: ||6||
upadeśaviśeṣāptanirvṛtestasya tadvaca: |
śrutvā śaśiprabhā patnī praṇayāttamabhāṣata ||7||
anugrāhyā bhagavata: puruṣā: puṇyabhāgina: |
nindyāstadupadeśānāmanarhā yoṣito vayam ||8||
iti jāyāvaca: śrutvā sa jagāda jagadguro: |
bhadre bhagavato nāsti bheda: kāruṇyadarśane ||9||
samā sarvatra bhā bhāno: samā vṛṣṭi: payomuca: |
samā bhagavato dṛṣṭi: sarvasattvānukampina: ||10||
mahāprajāpatervākyādaparāhṇakṣaṇaṃ tapa: |
śuddhodana: karotyeva rājā bhagavato’ntike ||11||
iti patyu: priyagirā vṛtā śākyāṅganāgaṇai: |
yācane tadbhagavata: sā puṇyopavanaṃ yayau ||12||
sā sattvakusumaṃ tatra taṃ dadarśa mahāphalam |
praśamāmṛtasaṃsiktaṃ karuṇākalpapādapam ||13||
@066
lateva pavanānamrā taṃ dūrāt praṇanāma sā |
lobheneva parityaktā cyutakarṇotpalacchalāt ||14||
vilokya kāñcanaruciṃ ratnabhūṣaṇabhūṣitām |
ānandanāmā bhikṣustāmuvāca prahitodyata: ||15||
veṣa: praśamaśūnyo'yaṃ mātarmunitapovane |
darpotsikto na yuktaste viraktānāmidaṃ padam ||16||
guṇasaṃyamasiktāni mukharābharaṇānyaho |
nehāsmadgrahaṇaṃ yuktamitovopadiśanti te ||17||
ityuktā tena sā tanvī vailajyavinatānanā |
unmucyābharaṇaṃ sarvaṃ prāhiṇonnijamandiram ||18||
upaviṣṭeṣu sarveṣu nirdiṣṭakuśalastata: |
anityataivaṃ bhagavānupadeśaṃ pracakrame ||19||
mahāmohaprabhāvo’yaṃ yena nityamanityatām |
nityatāmiva manyante mūḍhā jagati jantava: ||20||
asatye ramate loka: satyapratyayamohita: |
na vetti sarvabhāvānāmabhāvānubhavāṃ sthitam ||21||
kecid vyākaraṇai: pare śrutipathaistarkapravādai: pare
kecittantraparigrahairbahuvidhairanyai: kalākauśalai: |
saṃsaktā: punaruktajanmaśaraṇau yātā: sahaiva kṣayaṃ
tatrāpyakṣayalīlayā kṣaṇapadaṃ mugdhairnibaddhā dhṛti: ||22||
viṣayaviṣamāpāya: kāya: prapañca[ma]yāśayā
kharataramarusphārākāro mohabhavo bhava: |
hitabhūmi(?) tathākāryaṃ kāryaṃ vivekināṃ tathā
niravadhirayaṃ dṛṣṭvā vyādhiryathā[hi] nivartate ||23||
ityādyanityasaṃskārasaṃyuktaṃ yuktamudyate |
dharmopadeśakuśalaṃ vaktuṃ bhagavati svayam ||24||
ekā śākyavadhūstatra rūpasaubhāgyagarvitā |
sthitā śaiśavatāruṇyasaṃdhau vayasi du:sahe ||25||
muktāhāraṃ stanataṭe lolāpāṅgairmuhurmuhu: |
āluloke yaśa:sphārasāraṃ ratipateriva ||26||
hārāvalokinīṃ dṛṣṭvā tāmanekāgrahādasau |
acintayadvirakteva mahatpatnī śaśiprabhā ||27||
@067
iyaṃ dharmopadeśe’pi capalā hāramīkṣate |
bhāvānāṃ na śṛṇotyeva mūḍhā kṣaṇikatāmimām ||28||
svaṃ hāraṃ darśayitvāsyā horotsāhaṃ harāmyaham |
adhikālokanenaiva darpa: śāmyati dehinām ||29||
iti saṃcintya sā dāsīṃ rohikākhyāmabhāṣata |
rohike gaccha me hāraṃ gṛhāt satvaramāhara ||30||
ityuktā sā tayā tatra pravṛtte dharmasaṃśrave |
akālagamanodvignā ni:śvasyācintayat kṣaṇam ||31||
aho batāntarāyo’yaṃ saṃjāta: kuśale mama |
nāsmin śrotuṃ labhe dharmaṃ yatparāyattajīvitā ||32||
puṇyasaurabhasaṃbhārāt kīrṇakāruṇyakesarāt |
mukhapadmād bhagavato dhanya: prāpnoti vāṅmadhu ||33||
aho svācchandyavicchedastanubhaṅga: sukhakṣaya: |
sevā jagati jantūnāṃ du:khe du:khaparaṃparā ||34||
sevāprayāsasaṃprāptaṃ dhanamānakaṇodayam |
taptamatyuṣṇani:śvāsairaho kṛcchreṇa pīyate ||35||
mānaglānirguṇaglāniroja:pūjaśama: śrama: |
prathamaṃ sevakasyaitat phalamīśvaradarśane ||36||
lauhī bandhanaśṛṅkhalā caraṇayorhelāvamānāvanī
svavyāpāraniṣedhanityaniyatī nidrāsukhadrohiṇī |
āśāsyasya viśālajālasaraṇi: satsaṅgabhogāśani: 
mugdhānāṃ mṛgatṛṣṇikāmarumahī sevā śarīrakṣaya: ||37||
iti saṃcintya suciraṃ sā jagāma tadājñayā |
sevāvikrītakāyānāṃ svecchāviharaṇaṃ kuta: ||38||
vrajantīṃ tāṃ parapreṣyāṃ kṛpaṇāṃ karuṇākula: |
nirīkṣya bhagavān divyacakṣuṣācintayat kṣaṇam ||39||
asmin janmani śeṣo’syā saṃpūrṇo jīvitāvadhi: |
iyaṃ varākī saṃsārāduddhartavyā svayaṃ mayā ||40||
atha tāṃ karmayogena vrajantīṃ sahasā pathi |
vatsavātsalyavivaśā śṛṅgābhyāmājaghāna gau: ||41||
sā pradadhyau bhagavata: prasādāt tanmayasmṛti: |
janmāntarādhivāsena buddhālambanamānasā ||42||
@068
aho karmormibhi: śīrṇe saṃsāramakarākare |
janmāvarteṣu jantūnāṃ majjanonmajjanakrama: ||43||
puṃsāṃ lalāṭavipulopalapaṭṭikāsu
ni:śarmakarmaghaṭitaprakaṭāṅkaṭaṅkai: |
nyastāni janmamaraṇaprasarākṣarāṇi
naitāni pāṇiparimārjanayā calanti ||44||
iyaṃ karmāyattā pracuracitravaicitraracanā
narāṇāṃ māyūracchadapaṭalatulyā pariṇati: |
yayā garbhārambhe kramanipatane vṛddhisamaye 
kṣaye vā nānyat prābhajata tanulekhācchavirapi ||45||
saṃcintyātha pura: pravṛttasudaśāsannāvasannasthitiṃ
prāptevāsamadāsabhāvakalanāvailakṣyani:spandatām |
ādhāya praṇidhānadhāmni dhavale saddharmaśuddhāṃ dhiyaṃ 
saṃsāre vicikitsya eva malinaṃ tatyāja sā jīvitam ||46||
tata: sā siṃhaladvīpe samīpe svargasaṃpadām |
candralekheva dugdhābdhau divyadyutirajāyata ||47||
ādhānajanmanastasya muktāvarṣe divaścyute |
sābhūnmuktālatā nāma siṃhalādhipate: sutā ||48||
sā puṇyamiva lāvaṇyaṃ vahantī vṛddhimāgatā |
lebhe vivekenāṅgānāṃ saṃtoṣamiva yauvanam ||49||
tata: kadācidvaṇija: śrāvastīpuravāsina: |
makarākaramuttīrya siṃhaladvīpamāyayu: ||50||
te tatra rātriparyante viśrāntisukhamājagu: |
dharmārthagāthāsaṃnaddhaprabuddhabuddhabhāṣitam ||51||
tadanta:puraharmyasthā śrutvaiva śravaṇāmṛtam |
kimetaditi papraccha tānānāyya nṛpātmajā ||52||
te tāmūcu: pramuditāmidaṃ buddhasya bhāṣitam |
svabhāvārha bhagavata: sarvasattvānukampina: ||53||
buddhābhidhānaṃ śrutvaiva pulakālaṃkṛtākṛti: |
sā babhūva samudbhūtasaṃvidbhavyānubhāvabhū: ||54||
unmukhī sā mayūrīva śabdaireva payomuca: |
ka eṣa bhagavān buddha iti papraccha tān puna: ||55||
@069
tataste nikhilaṃ tasyai śraddhāsaṃvardhitādarā: |
nyavedayan puṇyamayīṃ bhagavaccaritasthitim ||56||
atha sā tatkathāvāptaprāgjanmakuśalodayā |
vijñaptilekhaṃ pradadau teṣāṃ bhagavata: kṛte ||57||
kālena sindhumuttīrya saṃprāptāste nijāṃ purīm |
praṇamyāvedya tadvṛttaṃ dadurlekhaṃ mahātmane ||58||
bhagavānapi sarvajña: pūrvameva vibhāvya tat |
muktālatāyā: kṛpayā svayaṃ lekhamavācayat ||59||
aho smaraṇameva te kimapi puṇyapaṇyaṃ satāṃ
bhavātibhavabhaiṣajaṃ vyasanatāpatṛṣṇāpaham |
bhavanmayakathākramopanatasaṃvidāsvādabhū: 
sa eṣa bhagavan mahānamṛtasaṃvibhāgo mama ||60||
iti saṃkṣiptalekhārthaṃ vibhāvya bhagavān svayam |
īṣatsmitatviṣā sattvaprakāśamadiśaddiśām ||61||
tataścitrakarāśakyāṃ prabhāvairanupūritām |
bhagavān prāhiṇot tasyai nyastāṃ svapratimāṃ paṭe ||62||
puna: pravahaṇārūḍhā vaṇijaste tadājñayā |
avāpya siṃhaladvīpaṃ tasyai paṭamadarśayan ||63||
hemasiṃhāsananyaste paṭe dṛṣṭvā tathāgatam |
janastanmayatādhyānādekībhāvamivāyayau ||64||
adhastāllikhitaṃ tasmin puṇyaprāptamadṛśyata |
tisra: śaraṇyā gataya: pañca śikṣāpadāni ca ||65||
sapratītyasamutpāda: sānulomaviparyaya: |
āryāṣṭāṅgastathā mārga: paramāmṛtanirbhara: ||66||
svayaṃ bhagavatā nyastaṃ tasyopari subhāṣitam |
śobhate bhāvanālīnaṃ bhrājiṣṇu kanakākṣaram ||67||
viṣamaviṣayālolavyālāvalīvalayākulāt 
taruṇatimirānniṣkramyāsmāt pramohamayādgṛhāt |
jananamaraṇakleśāveśapravṛttapṛthuvyathā
vrajata śaraṇaṃ bauddhaṃ dharmaṃ na cātra bhavādbhayam ||68||
jinapratikṛtiṃ puṇyāṃ paśyantī pārthivātmajā |
anādikālopacitāṃ mumocājñānavāsanām ||69||
@070
prāṃśuṃ kavata(?)kāñcanakāntakāyaṃ
suskandhamājānubhujābhirāmam |
dhyānāvadhānārthanimīlitākṣaṃ 
lāvaṇyadhārāyitatuṅganāsam ||70||
svabhāvabhavyaṃ pravibhāsamānaṃ
pralambanirbhūṣaṇakarṇapāśam |
bālapravālāruṇavalkalāṅkaṃ
saṃsaktasaṃdhyābhramivāmarādrim ||71||
tviṣā diśāṃ śīlamivādiśantaṃ
ānandadānodyatavaktracandram |
kṣamāguṇaṃ kṣāmiva śikṣayantaṃ
puṇyocitā sā subhagaṃ vilokya ||72||
praṇāmaparyantakapolacumbi-
karṇotpalānāṃ parivartanena |
nirasya ni:sāraśarīratṛptiṃ
satyānubhāvaṃ paramaṃ prapede ||73||
srota: samāpattiphalaprakāśaṃ
sāsādya tatra kṣaṇalabdhabodhi: |
vicintayantī sugataprabhāvaṃ
samabhyadhādvismayaharṣabhūmi: ||74||
aho mahāmohatamohareṇa
dūrasthitenāpi tathāgatena |
prasahya bhāsvadvapuṣārpiteyaṃ
vikāsalakṣmī: kuśalāmbujasya ||75||
tīrṇo bhava: satpraṇidhānamāptaṃ
prasannamanta:karaṇaṃ kṣaṇena |
aho nu tṛṣṇāparitāpaśāntyai
samucchalantīva śamāmṛtaughā: ||76||
ityuktvā sā bhagavate muktāratnānyupāyanam |
vitīrya saṃghapūjāyāṃ visasarja vaṇigjanam ||77||
te mahodadhimuttīrya prāptā bhagavato’ntikam |
tanmuktāratnanikaraṃ praṇamyāsmai nyavedayan ||78||
@071
vaṇigbhi: kathitāṃ śrutvā tatkathāṃ tatra bhikṣuṇā |
ānandanāmnā pṛṣṭo’tha babhāṣe bhagavān jina: ||79||
yāsau purā rohitākhyā dāsī śākyagṛhe’bhavat |
saiva muktālatā jātā satkarmapraṇidhānata: ||80||
abhūnmahādhano nāma vārāṇasyāṃ vaṇik purā |
tasya ratnavatī nāma patnī puṇyocitābhavat ||81||
sā patyau pañcatāṃ yāte ni:putrā stūpaśekhare |
pūjāṃ kṛtvā mahāhāraṃ bhaktiyuktā nyavedayat ||82||
tena puṇyavipākena siṃhalādhipate: sutā |
jātā muktālatā saiva prāptā ca parinirvṛtim ||83||
saiva janmani cānyasminnaiśvaryamadamohitā |
pūjāghikṣepadakṣābhūddāsī tenātivatsaram ||84||
janmabhūmau janenāptaṃ yadyatkarma śubhāśubham |
tasya tasya sa tadrūpaṃ bhuṅkte pariṇataṃ phalam ||85||
nikhilakuśalamūlā kīrtipuṣpojjvalaśrī: 
śubhaphalabharasūtirdharmavallī narāṇām |
bhavati ca viṣavallī kilbiṣakleśamūla-
bhramanipatanamohānantasaṃtāpahetu: ||86||
saṃtapte’smin kharataramarusphārasaṃsāramārge
pāpaṃ pāpaṃ tyajata janatā: saktatīvrānutāpam |
puṇyaṃ puṇyaṃ kuruta satataṃ puṇyapīyūṣasiktā:
puṇyacchāyātarutalabhuva: śītalā: puṇyabhājām ||87||
iti satpraṇidhānasya phalaṃ kathayatā svayam |
bhikṣūṇāmupadeśo’yaṃ bhaktyai bhagavatā kṛta: ||88||
iti kṣemendraviracitāyāṃ bodhisattvāvadānakalpalatāyāṃ
muktālatāvadānaṃ nāma saptama: pallava: ||
@072
8. śrīguptāvadānam |
kṛtāpakāre’pi kṛpākulāni
krūre’pyalaṃ pallavakomalāni |
dveṣoṣmatapte’pyatiśītalāni
bhavanti cittāni sadāśayānām ||1||
purā surapurodāre pure rājagṛhābhidhe |
śrīguptākhyo gṛhapatirbabhūva dhanadopama: ||2||
dṛpta: sujanavidveṣī guṇeṣu viratādara: |
sadā dhanamadādhmāta: sa jahāsa matiṃ satām ||3||
kaṭhineṣvativakreyu śūnyeṣu mukhareṣu ca |
śaṅkheṣviva khaleṣveva lakṣmīrdākṣiṇyamāśritā ||4||
taṃ kadācit gururjñātiputra: kṣapaṇaka: khala: |
mitha: svairakathāsakta: puṇyadveṣādabhāṣata ||5||
ya eṣa gṛdhrakūṭākhye girau bhikṣuśatairvṛta: |
sarvajñakīrti: sugatastrijagatpūjyatāṃ gata: ||6||
naivāsya pratimāṃ kāṃcid bhavyāmupalabhāmahe |
nīta: kiṃ tūnnatiṃ mūrkhairbhagavān bhagavāniti ||7||
avicāyava satataṃ paroktamanubhāṣate |
gatānugatika: prāya: prasiddhasaraṇau jana: ||8||
vratādiniyamastasya dambha eva vibhāvyate |
aśnāti maunakṛt matsyānekapādavrato baka: ||9||
tasmāt tasyopahāsāya kriyatāṃ kāpi vañcanā |
māyāmohito dhūrtānāṃ paro’pi parituṣyati ||10||
iti tenoktamākarṇya śrīgupta: karmamohita: |
patituṃ pāpaśvabhreṣu yuktvā tadupadiṣṭayā ||11||
pradīptakhadirāṅgārapūrṇāṃ gūḍhāṃ khadāṃ gṛhe |
kṛtvā saviṣamannaṃ ca yayau bhagavato’ntikam ||12||
tena mithyāvihitayā bhaktyā bhoktuṃ nimantrita: |
vijñāya sarvaṃ sarvajñastatheti prāha sasmita: ||13||
viṣāgniyogakupitāṃ patnīṃ saddharmavādinīm |
gṛhe babandha śrīgupta: śaṅkito mantraviśravāt ||14||
@073
atha vijñātavṛtto’pi bhagavān svayamāyayau |
vandyamāno jagadvandyaiścaturmukhamukhai: surai: ||15||
śrīguptasya tamārambhaṃ viveda nagare jana: |
dikṣu dhāvati pāpānāṃ suguptamapi pātakam ||16||
tata: kaścit samabhyetya bhagavantamupāsaka: |
uvāca caraṇālīnaścintayan dahanaṃ viṣam ||17||
mithyānamra: priyālāpī gūḍhavahniviṣānnada: |
parihārya: prayatnena bhagavanneṣa durjana: ||18||
kuryādanārye nāśvāsi kāryaṃ mādhuryamāśrite |
antracchedī vigīrṇo hi madhudigdhamukha: kṣura: ||19||
nānyastutiṃ guṇadveṣī sahate guṇināṃ khala: |
santastuṣyanti yenaiva tena kupyanti durjanā: ||20||
tvayi lokatraye netraśatapatravikāśini |
asya rāho: padaṃ prāpte nāndhībhavati kiṃ jagat ||21||
tacchrutvā bhagavānūce kiṃcit smitasitāṃśubhi: |
tannikārogratimiraṃ dūrāt pariharanniva ||22||
na mamāṅgaṃ spṛśatyagni: prabhavatyapi vā viṣam |
paradveṣadaridrāṇāṃ doṣo’pi nirupadrava: ||23||
aroṣaśītalaṃ ceta: siktaṃ yasya śamāmṛtai: |
kiṃ karotyanalastasya viṣaṃ vā viṣayadviṣa: ||24||
viṣāyate tu pīyūṣaṃ kusumaṃ kuliśāyate |
dveṣadoṣottarasyaiva candanaṃ dahanāyate ||25||
tiryagyonigatasyāpi bodhisattvapadasthite: |
kāruṇyamaitrīyuktasya nāgnirdahati vigraham ||26||
purā kaliṅganṛpati: khaṇḍadvīpābhidhāvanīm |
dadāha mṛgasaṃghānāṃ saṃkṣepe sa samudyata: ||27||
kānane jvalite tasminnekastittiriśāvaka: |
maitryā bodhiṃ samālambya dahanapraśamaṃ vyadhāt ||28||
tasmādadrohamanasāṃ na bhayaṃ vidyate kvacit |
śrūyatāṃ sattvasaṃpatteridamanyacca kautukam ||29||
@074
avṛṣṭiviṣame kāle mune: kasyacidāśrame |
manuṣyasadṛśālāpa: śaśaka: suciraṃ sthita: ||30||
kṣutkṣāmaṃ munimālokya phalamūlaparikṣayāt |
uvācācalasaṃkalpastadvyathāvyathitāśaya: ||31||
bhagavan mama māṃsānāṃ saṃprati prāṇavartanam |
kriyatāṃ rakṣaṇīyaṃ tat śarīraṃ dharmasādhanam ||32||
ityuktvā dāvaśeṣāgnau cikṣepa śaśakastanum |
vāryamāṇo’pi yatnena praṇayānmuninā muhu: ||33||
tasya sattvaprabhāveṇa jvalajjvālākulo’nala: |
prayayau mañjaśiñjānabhramarāmbhojakhaṇḍatām ||34||
so’pi divyavapustatra kamala mahati sthita: |
praṇamyamāno munibhirvidadhe dharmadeśanām ||35||
iti bodhipravṛttānāṃ na vahnerna viṣādbhayam |
bhagavān kathayitveti śrīguptabhavanaṃ yayau ||36||
tatra tena praviśyaiva nikṣipte dakṣiṇe pade |
babhūvāgnikhadā mañjuguñjadbhṛṅgasarojinī ||37||
dṛṣṭopaviṣṭaṃ śrīguptastaṃ saroruhavistare |
taddṛṣṭinaṣṭakāluṣya: provāca caraṇānata: ||38||
bhagavan mama pāpasya kṣantavyo’yaṃ vyatikrama: |
mohāndhapatite rucyaṃ kāruṇyamadhikaṃ satām ||39||
mamākalyāṇamitreṇa yo’yaṃ pāpapathe kṛta: |
upadeśa: pramoheṇa tatra trāṇaṃ bhavatsmṛti: ||40||
viṣadigdharasaṃ sarvaṃ bhojyaṃ te kalpitaṃ mayā |
aho mamaiva saṃkrāntaṃ paścāttāpamayaṃ viṣam ||41||
iti bruvāṇaṃ śrīguptaṃ sāśrunetraṃ kṛpānidhi: |
dṛṣṭvā babhāṣe bhagavān bhikṣusaṃghasya śṛṇvata: ||42||
viṣādaṃ mā kṛthā: sādho na vayaṃ vimukhāstvayi |
ghoravairaviṣatyāgānnaivāsmāṃstapate viṣam ||43||
vārāṇasyāṃ purā śrīmān brahmadatto’bhavannṛpa: |
abhūdanupamā nāma tasya prāṇasamāśrayā ||44||
@075
suvarṇabhāsasaṃjñasya tatpurāntavanasthite: |
ravaṃ mayūrarājasya sā kadācidathāśṛṇot ||45||
sā tasya śabdamākarṇya veṇuvīṇāsvanopamam |
kimetaditi papraccha naranāthaṃ sakautukā ||46||
rājovāca vanānte’sminnasti ratnacchada: śikhī |
madhuraṃ yojanavyāpi yasyaitat kaṇṭhakūjitam ||47||
iti bruvāṇo nṛpatistatsaṃdarśanamarthita: |
premaprayatnai: preyasyā prahasan punarabravīt ||48||
darśanaṃ durlabhaṃ mugdhe tadvidhādbhutarūpiṇa: |
tathāpi yadi nirbandha: kriyate tatpariśrama: ||49||
ityuktvā nṛpatistasya grahaṇe jālajīvina: |
vyasṛjat tasya saṃprāptyai vidhāya vadhasaṃvidam ||50||
vaśīkṛto na vettyeva mohādakṣiparīkṣayā |
anurāgāhata: strībhikarmāṇyapi kāryate ||51||
prāptānāṃ praṇayāt patnyā: prauḍhāyā: pādapīṭhatām |
īrṣyayaiva vinaśyanti dhīdhṛtismṛtikīrtaya: ||52||
tata: śākunikairnyastā: pāśabandhā: pade pade |
prabhāvādvarhirājasya vyaśīryantaiva saṃtatam ||53||
du:khitān yatnavaiphalyādbhītān nṛpatiśāsanāt |
mayūrarājastān dṛṣṭvā karuṇākulatāṃ yayau ||54||
so’cintayadaho bhītā: kṣmāpate: krūraśāsanāt |
madbandhane visaṃvādādvarākā jālajīvina: ||55||
iti saṃcintya kṛpayā spaṣṭavāgbhirvisṛjya tān |
nṛpamānāyya tadveśma tenaiva sahito yayau ||56||
sa tatrānta:pure nityaṃ sabhāryeṇa mahībhujā |
pūjyamāna: paricayāduvāsa vihitādara: ||57||
snigdhaśyāmāmbudatviṣā sunīlamaṇiveśmasu |
citrapatrarucā cakre saṃsaktendrāyudhabhramam ||58||
atha digjayayātrāyāṃ kadācidvasudhādhipa: |
yayau tadupacārāya devīmādiśya sādara: ||59||
@076
tataścānupamā devī patyau yāte pramādinī |
rūpayauvanadarpāndhā nāluloke kulasthitim ||60||
taruṇaṃ prekṣya rāgiṇyāstasyā: kandarpaviplave |
bhūya: pralambhabhīteva lajjā dūrataraṃ yayau ||61||
malina: kuṭilastīkṣṇa: karṇasaṃsparśanocita: |
capalaścapalākṣīṇāṃ sudṛśāṃ sadṛśa: krama: ||62||
vividhonmādakāriṇya: saṃsāramakarākare |
caranti prāṇahāriṇya: kālakūṭacchadā: striya: ||63||
kusumāt sukumārasya krūrasya krakacādapi |
ko jānāti paricchedaṃ strīṇāṃ citrasya cetasa: ||64||
pracarantīṃ priyāṃ kaṇṭhe kṛtvā ye yānti nirvṛtim |
śītalāṃ vimalāṃ snigdhāṃ khaḍgadhārāṃ pibanti te ||65||
sācintayat sthita: śalyamayamanta:pure mama |
mayūrarāja: śīlajña: puruṣālāpaveṣṭita: ||66||
kathayiṣyatyavaśyaṃ me vṛttameṣa mahīpate: |
nindyaṃ karma kṛtaṃ tāvadadhunā kiṃ karomyaham ||67||
āstāṃ parijñātatattvo marmajño'sau vidagdhadhī: |
jātā me kṛtapāpāyā: śaṅkā niścetaneṣvapi ||68||
iti saṃcintya sā tasya saviṣaṃ bhojanaṃ dadau |
rāgamattā: khalāyattā: kiṃ kiṃ kurvanti na striya: ||69||
tayopācaryamāṇasya saviṣai: pānabhojanai: |
vivṛddhā barhirājasya ruruce rucirā ruci: ||70||
svasthamālokya taṃ devī rahasyodbhedaśaṅkitā |
śanai: śokāmayagrastā trastā tatyāja jīvitam ||71||
evaṃ tasya viṣeṇāpi naiva glānirajāyata |
mahatāṃ cittavaimalyaṃ nirviṣaṃ kurute viṣam ||72||
rāgo viṣaṃ viṣaṃ moho dveṣaśca viṣamaṃ viṣam |
buddho dharmastathā saṃgha: satyaṃ ca paramāmṛtam ||73||
ghoraṃ viṣaṃ sṛjati mohamahāmburāśi:
ghoraṃ viṣaṃ sṛjati rāgamahoragaśca |
ghoraṃ viṣaṃ sṛjati vairavanāvaniśca
janmakramo’sti viṣamasya viṣasya nānya: ||74||
@077
adharmakāma: kṛtavānevamevānyajanmani |
śrīgupto’gnikhadāṃ sāpi tasyābhūtsahadharmiṇī ||75||
ityuktvā bhagavān samyakkaruṇālokanāmbubhi: |
cakāra vītarajasaṃ śrīguptaṃ śāsanonmukham ||76||
kalitakuśala: śrīgupto’tha prakāśapadāptaye
śaraṇagamanānyeva trīṇī smaran vimalasmṛti: |
jinaparicayāt puṇyaṃ lebhe satāṃ hi vilokanaṃ
bhavati mahate kalyāṇāya pramodasukhāya ca ||77||
śrīguptasya nikārakilbiṣajuṣo’pyajñānamohāpaha: 
kṛtvāvaśyamanugraheṇa bhagavān kāruṇyapuṇyodyata: |
bhikṣūṇāṃ bhavasaṃkṣayāya vidadhe nirvairatāśāsanaṃ
yenaite na bhavanti bandhabhavane bhūyo bhavagranthaye ||78||
iti kṣemendraviracitāyāṃ bodhisattvāvadānakalpalatāyāṃ
strīguptāvadānaṃ nāma aṣṭama: pallava: ||
@078
9.jyotiṣkāvadānam |
dhanyānāmaśivaṃ bibharti śubhatāṃ bhavyasvabhāvodbhavaṃ
mūrkhāṇāṃ kuśalaṃ prayātyahitatāmityeṣa lakṣya: krama: |
niśīthatimirāndhyamauṣadhivanasyātyantakāntipradaṃ
etaccaulukakūladṛṣṭahataye sarvatra maitraṃ maha: ||1||
purā rājagṛhābhikhye bimbisārasya bhūpate: |
abhūt paura: subhadrākhya: paripūrṇagṛhasthite: ||2||
maurkhyānmohaprapannasya sarvadarśanavidviṣa: |
tasya kṣapaṇakeṣveva babhūvābhyadhikādara: ||3||
tasya satyavatī nāma jāyābhijanaśālinī |
garbhamādhatta pūrṇendubimbaṃ pauraṃdarīva dik ||4||
kalandakanivāsākhyo veṇukānanasaṃśraya: |
kadācit bhagavān buddha: prāpta: piṇḍāya tadgṛham ||5||
pūjāṃ sabhārya: kṛtvāsmai taṃ sa papraccha sādara: |
garbhasthitamapatyaṃ yat kiṃrūpaṃ tadbhaviṣyati ||6||
so’vadat saṃpadaṃ bhuktvā putraste divyamānuṣīm |
pravrajyayā śāsane me saṃyukto muktimeṣyati ||7||
yāte bhagavati spaṣṭamityādiśya nijāśrayam |
abhyāyayau gṛhapaterbhūrika: kṣapaṇo gṛham ||8||
bhagavadbhāṣitaṃ tattu subhadreṇa niveditam |
śrutvā kṣapaṇaka: kṣipramabhūddveṣaviṣākula: ||9||
gaṇayitvā sa suciraṃ grahajñānakṛtaśrama: |
yadevoktaṃ bhagavatā praśne’paśyattathāvidham ||10||
so’cintayadaho satyamuktaṃ tena na saṃśaya: |
tatprabhāvopamādāya kiṃ svasatyaṃ vadāmyaham ||11||
tasya sarvajñatāṃ vetti subhadro yadi madgirā |
tadeṣa kṣapaṇaśraddhāṃ tyakṣyati śramaṇādarāt ||12||
iti saṃcintya sāmarṣa: sa subhadramabhāṣata |
asatyametat kathitaṃ tena sarvajñamāninā ||13||
@079
manuṣya: kathamāpnoti devārhā divyasampadam |
pravrajyā kiṃ tu satyeva kathaṃ tenāsya cintitā ||14||
kṣīṇa: kṣudupasaṃtapto yasya nāstyanyato gati: |
tasya tasya subhikṣārha śaraṇaṃ śramaṇavratam ||15||
paśyāmyahaṃ gṛhapate pramāṇaṃ yadi madvaca: |
prayutāyaṃ śiśurjāta: kulaṃ saṃtāpayiṣyati ||16||
ityudīrya kṣapaṇake yāte gṛhapatiściram |
vicārya vidadhe tāṃ tāṃ yuktiṃ garbhanipātane ||17||
yadā dravyaprayoge’pi naiva garbha: paricyuta: |
tadāsya patnīmavadhīdekānte haṭhamardanai: ||18||
tata: śītavanaṃ tasyāṃ śmaśānaṃ tena pāpinā |
prāpitāyāṃ kṣapaṇakāstadvārtānanditā jagu: ||19||
aho batāho sarvajña: śiśo: satyaṃ taduktavān |
seyaṃ sūnāvajāte’sya jananī pañcatāṃ gatā ||20||
iyaṃ sā śrī: śiśordivyā soktā divyamanuṣyatā |
iyaṃ ca sāsya prabrajyā yat kukṣau nidhanaṃ gata: ||21||
iti teṣāṃ pravādena sopahāsena sarvata: |
śmaśānadarśanāyaiva babhūva janasaṃgama: ||22||
atrāntare divyadṛśā bhagavān bhūtabhāvana: |
sarvaṃ vijñāya tadbuddha: pradadhyau sasmita: kṣaṇam ||23||
aho mohānubandhena dūrasthairapi dehinām |
ālokaśchādyate mūrkhairmeghairiva vikāribhi: ||24||
śubhaṃ kṣapayatā tena kṣapaṇena sa mugdhadhī: |
aho gṛhapati: pāpādakāryamapi kārita: ||25||
iti saṃcintya bhagavān svayaṃ bhikṣugaṇairvṛta: |
yayau śītavanaṃ kṣipraṃ śmaśānaṃ karuṇākula: ||26||
śmaśānacārikāṃ jñātvā rājā bhagavata: svayam |
bimbisāra: sahāmātyaistāmeva bhuvamāyayau ||27||
tata: subhadrajāyāyāṃ prakṣiptāyāṃ citānale |
kukṣiṃ bhittvāmbujāsīna: śiśu: sūrya ivodyayau ||28||
jvālitānalamabhyasthaṃ taṃ kaścinnāgrahīdyadā |
tadājanasamūhasya hāhākāro mahānabhūt ||29||
@080
tatastaṃ saṃbhramāvṛddhagati: sugataśāsanāt |
kumārabhṛtyo jagrāha jīvakākhya: kumārakam ||30||
jināvalokanenaiva bālakagrahaṇakṣaṇe |
abhūccitānalastasya haricandanaśītala: ||31||
jīvantaṃ jvalanānmuktaṃ ruciraṃ vīkṣya dārakam |
vailakṣyeṇa kṣapaṇakā: kṣaṇaṃ tasthurmṛtā iva ||32||
tata: subhadraṃ bhagavān sarvabhūtahite rata: |
babhāṣe vismayodbhrāntaṃ putro’yaṃ gṛhyatāmiti ||33||
sa tu dolākulamati: kiṃ karomīti saṃśayāt |
kṣapaṇānāṃ mukhānyeva śikṣāyai kṣaṇamaikṣata ||34||
te tamūcurna bālo’yaṃ grāhya: śmaśānavahnija: |
yatrāyaṃ tiṣṭhati vyaktaṃ na bhavatyeva tadgṛham ||35||
iti teṣāṃ girā mūrkha: sa jagrāha na taṃ yadā |
tadā kṣitipatirbālamādade jinaśāsanāt ||36||
jyotirmadhyādavāptasya jyotiṣkasadṛśatviṣa: |
jyotiṣka iti nāmāsya cakāra bhagavān svayam ||37||
tasya pravardhamānasya bhūpālabhavane śiśo: |
deśāntaragata: kāle mātula: samupāyayau ||38||
sa viditvā svasurvṛttaṃ nidhanaṃ putrajanmani |
kopāt subhadramabhyetya kampamāna: samabhyadhāt ||39||
mūrkha kṣapaṇabhaktena tadgirā hatayoṣitā |
tvayā tyaktasvaputreṇa kiṃ nāma sukṛtā kṛtam ||40||
niścetanā: svabhāvena paramantrasamutthitā: |
hasanto’pi vinighnanti vetālā iva durjanā: ||41||
adhunaiva na gṛhṇāsi yadi rājagṛhāt sutam |
tatte strīvadhamudghuṣya kārayāmyarthanigraham ||42||
ityuktastena tadbhītyā sa bhūpatigṛhāt sutam |
ānināya cirānmuktamakāmena mahībhujā ||43||
tata: subhadre kālena kālasya vaśamāgate |
abhūnnidhirvibhūtīnāṃ jyotiṣko’rka iva tviṣām ||44||
arthikalpadruma: prāpya saṃpadaṃ divyamānuṣīm |
sa buddhadharmasaṃgheṣu śaraṇyeṣvakaronmatim ||45||
@081
tadbhaktyupanataṃ divyaratnasaṃcayamadbhutam |
pradadau bhikṣusaṃghebhya: puṇyaratnārjanodyata: ||46||
tasya devanikāyebhya: sāścaryā vividharddhaya: |
svamevāyayurveśma mahodadhimivāpagā: ||47||
tṛṇe ratne ca samadhīrbhagavānapi tadgṛhe |
cakre tadanurodhena ratnāpātraparigraham ||48||
sa divyavastrayugalaṃ yaśasāmupamākṣamam |
prāpa puṇyapaṇakrītaṃ nijaṃ gṛhamivāmalam ||49||
kadācidatha tadvastraṃ snānārdraṃ nyastamātape |
samīraṇenāpahṛtaṃ nyapatanmūrdhni bhūpate: ||50||
vilokyāpūrvaruciraṃ jyotiṣkasya tadaṃśukam |
divyaśrīvismito rājā tṛṇaṃ mene nijaśriyam ||51||
bhoktuṃ nimantrita: prāpya tasya ratnamayaṃ gṛham |
nṛpati: svargamajñāsīt jyotiṣkabhavanasthita: ||52||
atha kālena bhūpāla: putreṇājātaśatruṇā |
chadmanā rājyalubdhena dharmaśīlo nipātita: ||53||
atīte sadguṇe rājñi tasmin kṛtayugopame |
adharma iva sa prāpa rājyaṃ rājavarātmaja: ||54||
sa bhūbhṛddurlabhāṃ dṛṣṭvā jyotiṣkasya gṛhe śriyam |
tamuvāca samabhyetya matpitrā tvaṃ vivardhita: ||55||
bhrātā tavāhaṃ dharmeṇa vibhavārtha prayaccha me |
na cedbhāgadhanadrohāt kalireva prajāyate ||56||
ityuktastena kauṭilyāt jyotiṣka: krūrakāriṇā |
ratnapūrṇaṃ gṛhaṃ tasmai datvā prāyāt paraṃ gṛham ||57||
sā divyaratnarucirasphītā lokopakāriṇī |
jyotiṣkamevānuyayau śrī: prabheva divākaram ||58||
punastyaktāpi sā saṃpat saptakṛtva: prabhāvatī |
jyotiṣkamaspṛṣṭanṛpā sādhvī patimivāyayau ||59||
sarvasvāharaṇodyuktaṃ dasyucaurādiyuktibhi: |
jyotiṣka: kupitaṃ jñātvā nirviṇṇa: samacintayat ||60||
apuṇyaparipākeṇa prajānāṃ janakopama: |
saṃyāta: smṛtiśeṣatvaṃ rājā vātsalyapeśala: ||61||
@082
ko’nyastatsadṛśo yasmin nirvyājasarale prajā: |
pitarīva kṛtāśvāsā: sukhaṃ rātriṣu śerate ||62||
dhaninastṛṇavatprāpyā: prāpyante ratnavadbudhā: |
amṛtādapi duṣprāpya: saujanyasaralo jana: ||63||
nirvyājavaidagdhyajuṣāmamugdhasaralātmanām |
anuddhatonnatānāṃ ca viralaṃ janma tādṛśām ||64||
adhunā dveṣadurvṛtta: pravṛttanikṛtirnṛpa: |
pāpapākena lokānāmakāle kalirāgata: ||65||
mitre jagati yāte’staṃ tasmin bhāsvati bhūpatau |
doṣodaya: pravṛddho’yamandhakārāya tatsuta: ||66||
nūnaṃ satāmatītānāṃ niṣkāraṇasuhṛt khala: |
yadvṛttaparabhāgena yaśasteṣāṃ prakāśate ||67||
tasmādiyaṃ parityājyā nṛpatyadhiṣṭhitā mahī |
kāle kalau kṣītīśe ca janānāṃ jīvitaṃ kuta: ||68|| 
varaparicayodārā dārā: satāṃ guṇināṃ guṇā:
kulamavikalaṃ bhavyā bhūtiryaśa: śaśisaṃnibham |
sthitisamucitaṃ vṛttaṃ vittamanimittamanāpadaṃ
guṇavati nṛpe sarvaṃ bhavatyapāṃśulaṃ prajākulam ||69||
dharmadrumasya dhanamūlasamudgatasya 
nirdoṣakāmakusumapravarojjvalasya |
loka: sukhāni kila puṇyaphalāni bhuṅkte
hato na cet kunṛpatervinipātavātai: ||70||
kali: kāla: patirbālastatpratāpaścitānala: |
akālaviplavottālakhalavetālasaṃkula: ||71||
prītirviṣaṇṇā khinnā dhī: sukhaśrīrgatayauvanā |
adhunā vibhavābhoge bhogayoge na me ruci: ||72||
dhanaṃ bhūmirgṛhaṃ dārā: sutā bhṛtyā: paricchadā: |
aho niravadhi: puṃsāmādhivyādhiparigraha: ||73||
yathā yathā vivardhante grīṣmoṣmaviṣamā: śriya: |
tathā tathā jvalatyeva tṛṣṇātāpa: śarīriṇām ||74||
pravṛddhairapi vittaudhai rājanyopārjitairnṛṇām |
lavaṇābdheriva jalairvitṛṣṇā naiva jāyate ||75||
@083
nāsti nāstītyasaṃtoṣād ya eva dhanināṃ japa: |
punarbhave bhavet k ovā sa eva praśamo yadi ||76||
kiṃ vittairdurnimittai: kalikalahamohalobhānuvṛttai: 
kiṃ bhogairviprayogairvyasanaśatapatanābhyāsasaṃsaktarogai: |
kiṃ vā mithyābhimānairnarapatisadanaprāptasevāvamānai:
asmin vairāgyameva kṣayasamayabhaye bhogyamārogyayogyam ||77||
atikrānte kāle svajanasuhṛdālokavimale
samāpanne mohaprabala[tara]kāluṣyamaline |
sukhāśvāsa: puṃsāṃ praśamasalilasnātamanasāṃ
parityaktāyāse vijanavanavāse paricaya: ||78||
iti saṃcintya sa ciraṃ paraṃ vairāgyamāyayau |
du:khaṃ mohāya mūrkhāṇāṃ vivekāya ca dhīmatām ||79||
sa datvā sarvamarthibhya: prayayau sugatāśramam |
śrīśṛṅkhalākṛṣṭamatirna hi satyasukhonmukha: ||80||
yadaiva rājahaṃsena smaryate śuci mānasam |
tadaivāsmai vasumatī sarasīva na rocate ||81||
yāte du:sahamohadhūmamaline bhogānurāgānale 
saṃtoṣāmṛtanirjhareṇa manasi prāpte śanai: śītatām |
naitā: pānamadottaraṅgavicaladvārāṅganābhaṅgura-
bhrūbhaṅgakṣaṇasaṃgamā: śamavatāṃ kurvanti vighnaṃ śriya: ||82||
sarvajñaśāsanavinaṣṭabhavādhvakaṣṭa:
pravrajyayā vimalameva padaṃ praviṣṭa: |
saṃprāpya sarvasamatāmasamaprakāśa:
nirlakṣyamokṣagamanāya munirbabhūva ||83||
tāṃ bodhisiddhimālokya jyotiṣkasya savismayai: |
bhikṣubhirbhagavān pṛṣṭa: prāgvṛttāntamabhāṣata ||84||
janmakṣetraśatoptānāṃ bījānāmiva karmaṇām |
bhujyate phalasaṃpattiravisaṃvādinī janai: ||85||
rājño bandhumata: puryāṃ bandhumatyāṃ mahāśayā: |
abhūdanaṅgano nāma śrīmān gṛhapati: purā ||86||
@084
śāstātha samyaksaṃbuddho vipaśyī nāma tāṃ purīm |
janacārikayā prāpta: kadācit sukṛtai: satām ||87||
dvāṣaṣṭibhi: sa bhikṣūṇāṃ sahasrai: parivārita: |
śraddhayānaṅganenaitya praṇamyopanimantrita: ||88||
sarvopakaraṇaistena traimāsaṃ paricārita: |
yathā tathaiva rājñāpi praṇipatya nimantrita: ||89||
bhogai: spardhānubandhena sa tābhyāmadhivāsita: |
anaṅganena paurārhairbhūpālārhaiśca bhūbhujā ||90||
gajadhvajamaṇicchatracāmarodārayā śriyā |
taṃ dṛṣṭvā pūjitaṃ rājñā cintārto’bhūdanaṅgana: ||91||
tasya sattvāvadātasya pakṣapātī śatakratu: |
cakāra divyayā lakṣmyā sāhāyyaṃ jinapūjane ||92||
sa tayā divyayā bhūtyā bhagavantamapūjayat |
yadagre cakravartiśrīrlajjābhājanatāṃ yayau ||93||
{1. The line was lost in orig. & replaced by Hedar Lochava,}ratnairnyakṣatacandrasūryabhānarākaṃkīraṇairāvaṇābhai(?)-
ramlānāmbaragandhamālyaśabalai: kalpadrumāṇāṃ phalai: |
bhaktiprahvaśacīvilāsacalanāhelocchasaccāmaraṃ
tenābhyarcitamākalayya sugataṃ lajjānato’bhūnnṛpa: ||94||
iti bahutaraṃ bhaktyā śāstu: phalaṃ tadanaṅgana: 
śubhapariṇate: puṇyodāra: purā samavāptavān |
vimalamanasastasyaivāsau kṣaṇapraṇidhānata:
para iva ravirjyotiṣko’bhūt sa eva padāśrita: ||95||
ityāha vimalajñānaprakāśitajagattraya: |
praṇidhānopadeśāya bhikṣūṇāṃ bhagavān jina: ||96||
iti kṣemendraviracitāyāṃ bodhisattvāvadānakalpalatāyāṃ
jyotiṣkāvadānaṃ nāma navama: pallava: ||
@085
10. {1. The Gradhavakrantyavadana which figures as 10th avadana
in Mss. is obvicusly an interpolation, as Somendra who prepared the
Table of contents dose not mention it. The Sanskrit version is not
longer available. The interpolation is an attempt to make up the
auspicious number of 108.}sundarīnandāvadānam |
te ke’pi sattvahitasaṃnihitānukampā
bhavyā bhavanti bhuvane bhavabhītibhājām |
vātsalyapeśaladhiya: kuśalāya puṃsāṃ
kurvanti ye varamanugrahamāgraheṇa ||1||
nyagrodhārāmanitaraṃ draṣṭuṃ kapilavastuni |
bhagavantaṃ yayau nanda: śākyarājasuta: purā ||2||
naiṣkramyadeśanāmantrakathānte sa pura:sthitam |
uvāca bhagavān prītyā pravrajyā gṛhyatāmiti ||3||
prasādyābhinivedyāsya taṃ nanda: pratyabhāṣata |
bhagavan puṇyalābhāpi pravrajyābhimatā na me ||4||
sarvopasthāyako bhūtvā bhikṣusaṃghaṃ yathepsitai: |
sarvopakaraṇaistāvat bhaikṣyaṃ paricarāmyaham ||5||
ityuktvā ratnamukuṭai: spaṣṭatatpādapaṅkaja: |
rājaputra: svabhavanaṃ yayau jāyāsamutsuka: ||6||
sa sundarīṃ samāsādya dayitāṃ ratisundarīm |
vijahāra varodyānaṃ muhūrtavirahāsaha: ||7||
tata: kadācid bhagavān prakṛtyaiva guṇipriya: |
svayaṃ nandasya bhavanaṃ bhikṣusaṃghai: sahāyayau ||8||
sānandavadana: kṛtvā nandastatpādavandanām |
taṃ mahārhāsanāsīnaṃ pūjayitvā vyajijñapat ||9||
keṣāṃ puṇyaprarohāṇāṃ paripāko’yamīdṛśa: |
kṛto’yaṃ yadbhagavatā darśanānugraha: svayam ||10||
smaraṇaṃ śravaṇaṃ vāpi darśanaṃ vā mahātmanām |
seyaṃ kuśalavallīnāṃ mahatī phalasaṃtati: ||11||
asya maitrasya mahatastadālokasya darśanāt |
hṛdayasya vikāsaśrī: kasya nāma na jāyate ||12||
dānādapi priyataraṃ puṇyādapi mahāphalam |
sadācārādapi ślāghyaṃ mahatāṃ kila darśanam ||13||
@086
iti tasya bruvāṇasya bhaktipraṇayapeśalam |
abhinandya pura: pūjāṃ bhagavān gantumudyayau ||14||
anuvavrāja taṃ nanda: svacche kanakabhājane |
paropacāramādāya madhuraṃ svamivāśayam ||15||
paścādvrajantamālokya bhaktyā bhagavata: pathi |
niraikṣata kaṭākṣeṇa sundarī virahāsahā ||16||
gurūṇāmagre sā saralataralāṃ locanagatiṃ
vihāyaiva trāsāñcitamukulitākṣī priyatamā |
nirīkṣyālakṣyaṃ yat kṣaṇamavanatābhūttadadhikaṃ
na gantavyaṃ nāthetyavadadiva maunādavacanam ||17||
nanda: praṇayiṇīṃ dṛṣṭvā socchvāsaṃ calitānanām |
ayamāgata evāhamacirādityabhāṣata ||18||
tata: svamāśramaṃ prāptaṃ bhagavantaṃ kṛtāñjali: |
vrajāmi svagṛhaṃ tāvadityāha virahāsaha: ||19||
tatastamāsanāsīna: praṇataṃ bhagavān pura: |
uvāca sasmitaṃ keyaṃ gamane saṃprati tvarā ||20||
viṣayāsvādasauhārdasaṃmohārditacetasām |
aho gṛhasukheṣveva nirvedavimukhā mati: ||21||
guṇābharaṇamevāyurvivekābharaṇo guṇa: |
praśamābharaṇaścāsau vairāgyābharaṇa: śama: ||22||
tajjāḍyaṃ tadasahyaśalyaśalakaṃ nyastaṃ suhṛccetasi 
prājñaistadgaṇitaṃ vicārasamayairvaiphalyamevāyuṣa: |
yadvairāgyavivekaśūnyamanasāmete paśūnāṃ yathā
yāntyāyānti ca cakranemicalanairnirlakṣaṇānāṃ kṣaṇā: ||23||
puṇyaṃ sattvavatāṃ śrutaṃ matimatāṃ śīlaṃ ca vidyāvatāṃ
sarvaṃ bhāgyavatāṃ sukhaṃ śamavatāṃ naiva kvacit durlabham |
duṣprāpastu samastavastuvasate: svalpāṃśako’pyāyuṣa:
tadyasya kṣayameti niṣphalatayā śocyāya tasmai nama: ||24||
vāmāvarte viṣayajaladhau pūrṇalāvaṇyasāre
darpotsarpadviṣamamakarāṅkodbhavakṣobhyamāṇe |
nityāsannaprabalavirahaprajjvaladvāḍavāgnau
puṃsāṃ setustaṇaśaraṇe tīvravairāgyameva ||25||
@087
tasmādgṛhāṇa pravrajyāṃ rājaputra jitendriya: |
etā: striya iva kṣipraṃ samāgamasukhā: śriya: ||26||
kriyatāṃ kuśalāyaiva brahmacaryaparigraha: |
tyajyatāmeṣa ni:sāragṛhasaṃsāradurgraha: ||27||
iti śrutvā bhagavata: karuṇābharaṇaṃ vaca: |
pratyabhāṣata taṃ nanda: pūrvapraṇayayantrita: ||28||
sadā bhavadupāyaiva pravrajyā bhagavan mama |
bhikṣusaṃghopakārārthe gṛha evādara: param ||29||
ityuktvā bhagavadvākyamatikrāntumanīśvara: |
kṛṣyamāṇa: priyāpremṇā so’bhūddolākulāśaya: ||30||
puna: punaścakārāsya bhagavān vratadeśanām |
upakārodyatā: santaścintayanti na yogyatām ||31||
yadā necchati nandastāṃ pravrajyāmajitendriya: |
tadāsya bhagavadvākyamapatadvapuṣi svayam ||32||
nanda: kāṣāyāvaraṇa: pātrapāṇi: sa tatkṣaṇam |
babhau cāmīkararucirmahāpuruṣalakṣaṇai: ||33||
sa śāsanājjinasyābhūdāraṇyapiṇḍapātrika: |
ākārādanagāratāṃ prayāta: pāṃśukūlika: ||34||
priyāmuvāha satataṃ śyāmāṃ pravrajito’pi sa: |
śaśāṅka iva saṃvyaktāṃ hṛdaye lāñchanacchavim ||35||
manasa: sphaṭikasyeva na vidma: kena vartmanā |
rāga: ko’pi viśatyantarnāpaiti kṣālito’pi ya: ||36||
virahāpāṇḍuruci: saṃsaktāruṇacīvara: |
sa saṃdhyābhrakalaṅkasya jahāra śaśina: śriyam ||37||
vicaran virahākṣama: sa vismṛtadhṛtirvane |
janmavidyāmanaṅgasya na visasmāra sundarīm ||38||
saṃmpūrṇacandravadanāvadanadhyānaniścala: |
acintayacciraṃ tattadupaviśya śilātale ||39||
aho bhagavatāpyeṣa kṛto yatnādanugraha: |
nāyāti mama vaimalyaṃ rāgādhiṣṭhitacetasa: ||40||
śrutaṃ saṃsāracaritaṃ ni:saṅgavratamāsthitam |
tathāpi mṛgaśāvākṣīṃ na vismarati me mana: ||41||
@088
kāntākuṅkumalagnarāgasubhage gātre kṛtaṃ cīvaraṃ
tatpīnastanamaṇḍalapraṇayinā pātraṃ dhṛtaṃ pāṇinā |
rāgo’yaṃ mama vardhate’sya yadi vānyasyeva vṛddhi: paraṃ
yadbodhivyavadhānabhūtamaniśaṃ dhyānaṃ tadālambanam ||42||
kṣaṇena māṃ prāptamavehi mugdhe
tāmevamuktvā gamane purastāt |
aho mayā darśanavighnabhūtaṃ
paścāt kṛtaghnavratametadāttam ||43||
no gantavyamiti prakampataralā vākyaṃ yadūce na sā
saṃtyajya vyajanaṃ sthite gurujane jagrāha pāṇyañcalam |
yatpādena likhantyapi kṣititalaṃ māmaikṣatālakṣitā
tenātyantaniṣedhamugdhavidhinā baddhaṃ tayā me mana: ||44||
madviyuktā na sā nūnaṃ śete śokapralāpinī |
puline cakravākīva harmye hariṇalocanā ||45||
hā priye tyaktasaktena kitaveneva kevalam |
śritaṃ taccittacaureṇa mithyāvratamidaṃ mayā ||46||
tyaktvā vratamidaṃ tāvad gacchāmi dayitāntikam |
anurāgāgnitaptānāṃ tapastāpo hi du:saha: ||47||
rājaputrī cirāyātaṃ nṛśaṃsamavalokya mām |
manyunā navalagnena na jāne kiṃ kariṣyati ||48||
na sarvatra vikārāya nikāra: premadu:saha: |
durnivāro bhavatyeva snehalīno raja:kaṇa: ||49||
yasmin kṣaṇe bhagavatā paśyāmi rahitaṃ vanam |
mayā tadaiva gantavyaṃ gṛhamityeṣa niścaya: ||50||
asminneva śilāpaṭṭe rucirairgiridhātubhi: |
likhāmi tāṃ śaśimukhīṃ saṃprāpyālambanaṃ dhṛte: ||51||
athavā kathamālekhyaviṣayaṃ yāti sā priyā |
saundaryabindavo yasyā: sudhākuvalayendava: ||52||
dṛṣṭirmugdhakuraṅgasaṃcaladalivyāptotpalodvātanī
lāvaṇyodadhikūlavidrumavanaṃ bimbādharāgratviṣa: |
nirdoṣāmṛtaraśmisārthasaraṇi: sā kāpi vaktradyuti:
sāndaryaṃ kathamati citrapadavī ścaryasāraṃ vapu: ||53||
@089
iti saṃcintya sa śanairālilekha śilātale |
sundarīṃ mukhamuktāśrusnātakampākulāṅguli: ||54||
sa saṃkalpasamudgīrṇaṃ pratibimbamivāśritām |
kṛtvā pura: priyatamāmūce’darbāṣpagadgada: ||55||
priyāmālikhyāhaṃ nikhilasukhavṛṣṭiṃ nayanayo-
rna paśyāmbudbāṣpa: kṣaṇamapi śaraccandravadanām |
ayaṃ nūnaṃ tanvīvirahanirapekṣavratavata: |
sphurattāpa: śāpa: kimapi mama pādādupanata: ||56||
phullāmbhojavanatviṣā spṛhāvaśāsaktāśrutoyaṃ vapu-
statkālopagatāntarāyajanita: kopa: samutsṛjyatām |
haṃho sundari dehi me prativaca: kiṃ maunamālambase 
satyaṃ tvanmayarāgacīvaramidaṃ cittavrataṃ me vratam ||57||
iti bruvāṇaṃ taṃ dṛṣṭvā dūrādālikhitaṃ ca tat |
sāsūyā bhikṣavo’bhyetya bhagavantaṃ babhāṣire ||58||
bhagavan durvinītasya vātsalyādeva kevalam |
śuna: kusumamāleva pravrajyeyaṃ tvayārpitā ||59||
ālikhya sundarīmukhaṃ nanda: svairaṃ śilātale |
tatpralāpajapāsakto dhyānālambanatāṃ gata: ||60||
etadākarṇya bhagavān nandamāhvāyya kānanāt |
kimetaditi papraccha priyāvirahamohitam ||61||
so’bravīd bhagavan satyaṃ kāntāsaktasya me param |
bhikṣūṇāṃ saṃmate’pyasmin vane na ramate mati: ||62||
iti nandavaca: śrutvā tamūce bhagavān jina: |
mīlayanneva vaktrendukāntyā rāgasaroruham ||63||
sādho tāvanna yuktā te saṃrāgānugatā mati: |
vighnairnākṛṣyate ceta: kalyāṇābhiniveśinām ||64||
kvāyaṃ yogastanutṛṇatulātyaktabhogābhiyoga:
kvāyaṃ nidya: kṣaṇasukhalavāsvādasaṃvāda eṣa: |
jātyaivāyaṃ harati kuśalaṃ dustaro māramārga: 
premāndhānāṃ bhavati sahasā du:saho yoktrajāta: ||65||
ityasya bhagavān kṛtvā ciraṃ vairāgyadeśanām |
saṃsthātavyamihetyuktvā svakṛtyāya svayaṃ yayau ||66||
@090
tamevāvasaraṃ nanda: saṃcintya gamanocitam |
pratasthe svagṛhaṃ hṛṣṭa: sundarīdarśanotsuka: ||67||
vrajan dvāri pidhānāptairvihārairbahubhiścirāt |
nagarābhimukhaṃ mārgaṃ sa kathaṃcidavāptavān ||68||
atha vijñāya sarvajñastaṃ rāgād gantumudyatam |
uvācābhyetya bhagavān nanda tūrṇaṃ kva gamyate ||69||
sa jagāda vane tāvat bhagavān nāsti me rati: |
na hyaviśrāntacittānāṃ kriyā kacit prasīdati ||70||
sā śrīścāmarahāsinī maṇimayī sā ramyaharmyāvalī
sā bālānilalocārulatikā kāntā navodyānabhū: |
sā tanvī kusumeṣu kārmukalatā kṣāmodarī sundarī
no janmāntaravāsanā iva mana: saktaṃ vimuñcanti me ||71||
sarāgeṇaiva manasā brahmacaryaṃ carāmyaham |
vratapañjarabandhena vihaṅga iva yantrita: ||72||
tyaktvā vrajāmi pravrajyāmastu me narako’kṣaya: |
na vītarāgatāmeti mañjiṣṭhāraktamaṃśukam ||73||
iti bruvāṇamasakṛt svapadaṃ gantumudyatam |
nivāryānugrahadhiyā tamūce bhagavān jina: ||74||
mā kṛthā viplavaṃ nanda ninditaṃ hi śrutāśrutam |
vidvajjanopadiṣṭena yathā yāti pṛthagjana: ||75||
vivekavyastadoṣāṇāṃ viduṣāṃ śīlaśālinām |
ni:sārasukhalābhena nākārye dhī: pravartate ||76||
gāḍharāgagṛhītasya jugupsāyatane param |
jaghanyakarmaṇyāsakti kiṃ lajjājanane n ate ||77||
yonijayonisaṃsaktā: stanapastanamardina: |
aho bata na lajjante janmanyeva layaṃ gatā: ||78||
sadāsajjanavarjitā jananījaghanāsakti: |
saṃmohāhatacittānāṃ paśūnāmeva dṛśyate ||79||
rāmāramaṇamāno’yaṃ viramya tyajyatāṃ tvayā |
bhogai: saha bhujaṅgānāṃ dṛṣṭo bhavabile kṣaya: ||80||
jaghanyā janayatyeva na kasya viratiṃ rati: |
yasyāṃ bhavati paryanteṣvapi naiva parāṅmukha: ||81||
@091
gṛhajālavimuktastvaṃ kiṃ tatraivābhidhāvasi |
na hi nirgatya sāraṅga: punarviśati vāgurām ||82||
iti vākyād bhagavata: śāsanena niyantrita: |
cintayan sundarīṃ nanda: praviveśāśramaṃ puna: ||83||
tata: kadācidādiśya nandamāśramamārjane |
āsanānugrahavyagra: prayayau bhagavān puna: ||84||
tacchāsanāt pravṛttasya nandasyāśramaśodhane |
no bhūtalādapayayau rajo rāga ivāśayāt ||85||
tasyāhartuṃ gatasyātha salilaṃ pārabhāgikam |
muhu: pūrṇasamutkṣipta: śūnya evābhavadghaṭa: ||86||
tena vighnena gamane sutarāṃ khinnamānasa: |
tyaktvā tu prayayau nanda: sundarīdarśanotsuka: ||87||
atha vijñāya sarvajñastaṃ yāntaṃ divyacakṣuṣā |
babhāṣe sahasābhyetya stambhamānamanoratha: ||88||
pātrayogena taptasya śyāmaraktaruce: param |
aho snehakalaṅkaste dīpasyeva na śāmyati ||89||
alaṃ vāmābhilāṣeṇa nīlīrāga ivaiṣa te |
saṃsakta: ko’pi hṛdaye yannādyāpi virajyase ||90||
andhīkaroti prārambhe ratistatkālakātaram |
āliṅgati jugupseva vṛtte mukhyāṅgasaṃgame ||91||
viṣayāsvādasaṅgena pāpamitrairivendriyai: |
du:sahavyasanāvarte pātyate narake nara: ||92||
adhivāsayati sparśaleśenāpi kusaṃgama: |
praklinnamatsyakuṇapāt pūtigandha ivodgata: ||93||
kalyāṇamitrasaṃparka: sarvathā kuśalāvaha: |
śubhāmoda iva vyāpto ya: karoti mahārhatām ||94||
ityukte tasya bhagavān sākṣāt sadasato: pathi |
ghrāṇasparśena saṃdarśya cakre tatsaṅgadeśanām ||95||
atha nandaṃ samādāya bhagavān gandhamādane |
yayau virañcicamarībālavyajanavījita: ||96||
tatra dāvānalapluṣṭāmaniṣṭakliṣṭavigrahām |
kāṇāṃ markeṭikāmasmai darśayitvāvadajjina: ||97||
@092
imāṃ paśyasi kiṃ nanda māndyanindyatarākṛtim |
kasmaiciducitā ceyaṃ rocate priyadarśanā ||98||
sattā sadasatornāsti rāga: paśyati ramyatām |
sa tasya lalito loke yo yasya dayito jana: ||99||
pakṣapātaṃ samutsṛjya satyaṃ nanda tvayocyatām |
asyāstasyāśca sundaryā lāvaṇyasya kimantaram ||100||
anarthitvādvayaṃ naiva saundaryāntaravedina: |
arthipriyatvamāyāti prārthitaṃ tacca cārutām ||101||
paśyāmyahaṃ viśeṣaṃ tu tasyā nāsyāśca kaṃcana |
ramyatvaṃ māṃsacarmāsthiyantre samayamātrakam ||102||
iti pṛṣṭo bhagavatā nandastaṃ pratyabhāṣata |
atyantānucita: praśna: ko’pi gauravayantrita: ||103||
kimetad bhagavān vakti keyaṃ śoke viḍambanā |
kvāpi vā viśvaguravo vineyā: prabhaviṣṇava: ||104||
rati: sādhikasundaryā: parabhāgeṇa rajyate |
yāṃ dṛṣṭvāṃ jagatāṃ jetā na ratiṃ smarati smara: ||105||
jyotsnayeva na tatkāntyā modate kumudākara: |
guṇāntaraṃ na jānāti prasiddhiśaraṇo jana: ||106||
baddhaṃ tayā vadanasaurabhasārahāra-
mālokya puṣpanicayaṃ pṛthukeśapāśe |
manye vilāsagatilocanakānticaurai:
bhītyeva haṃsahariṇairvanameva yātam ||107||
analpai: saṃkalpairbahuvidhavikalpairanupamā
na sā sāraṅgākṣī likhitumapi śakyā paricitai: |
tulārohe yasyā vadanaparabhāge laghutara: 
sa nūnaṃ tārāṇāṃ gaganamadhirūḍha: parivṛḍha: ||108||
puṇyaprahvaṃ lalitalalitabhrūlatālāsyalīlā-
ramyaṃ tasyā yadi na vadanaṃ nandanaṃ labhyate tat |
pravrajyeyaṃ sukṛtamadhikaṃ kiṃkaro kiṃkarī me
kasmādetaṃ vrataparikaraṃ bhārabhūtaṃ vahāmi ||109||
iti nandavaca: śrutvā bhagavān rāganirbharam |
upakṣipya prabhāveṇa ta nināya surālayam ||110||
@093
adarśayacca tatrāsya līlodyāne śatakrato: |
sudhāmandhasamudbhūtā: kāntāstridaśayoṣita: ||111||
aruṇai: kāntisaṃtānai: pādapadmavanoditai: |
anuyātā ivāmbhodhikūlavidrumakānanai: ||112||
viśālalāsyasacivai: pāṇibhirvijitāmbujai: |
saṃsaktai: sahajasyeva pārijātasya pallavai: ||113||
kāntimādhuryalalitairmadanānandabāndhavai: |
helānimīlitāmbhojavadanaiścandrasundarai: ||114||
saṃmohanairjīvanaiśca kṛṣṇasārairvilokanai: |
kālakūṭacchadaspṛṣṭairamṛtoghairivāvṛtā: ||115||
pūrṇayauvanalāvaṇyā: sahasaiva vilokya tā: |
nanda: sānandavadana: svedasnāta ivābhavat ||116||
padmānanāsu vipulotpalalocanāsu
kundasmitāsu nibiḍastabakastanīṣu |
nandasya tāsu hṛdayaṃ yugapannipatya
dolāvilāsataralālitulāmavāpa ||117||
tata: provāca bhagavān nandaṃ tadgatamānasam |
āsāṃ saṃdarśane nanda prītyā te ramate mati: ||118||
āsāṃ tasyāśca sundaryā lāvaṇye kiyadantaram |
utkarṣa: parabhāgeṇa sphuṭamevābhibhāvyate ||119||
nirastasundarīrūpaṃ rūpamapsarasāṃ yadi |
tadetā eva kālena kariṣyāmi tvadāśrayā: ||120||
arogeṇaiva manasā brahmacaryaṃ prasannadhī: |
cara tāvattataste’haṃ dāsyāmyapsarasāṃ gaṇam ||121||
evaṃ bhagavato vākyānnanda: saṃjātaniścaya: |
tathetyuktvā vrate cetaścakre svargāṅganāśayā ||122||
mandādara: svadāreṣu so’bhūt tatsaṃgamecchayā |
guṇapaṇyatulāvṛtternāsti snehasya satyatā ||123||
aho vismṛtasaṃvāsapravāsapariśoṣitā |
puṃsāmābhyāsikī prīti: sahasānyatra dhāvati ||124||
kṣaṇayauvanaramyāṇi premāṇi praṇayavyayai: |
na satyāni na nityāni na sukhāni śarīriṇām ||125||
@094
tato bhagavatā nanda: kṣaṇānnīta: svamāśramam |
tanniścayād brahmacaryaṃ cacāra niyatavrata: ||126||
sa visasmāra sundaryā: kāntisaṃpadamanyadhī: |
kṣaṇapramuṣitā prītirmalaṃ yāti guṇeṣvapi ||127||
tata: kadācidvicaran nanda: kvāpi vyalokayat |
karālanarakāsaktāṃ dhīmān kumbhībhṛtāṃ bhuvam ||128||
tāṃ vilokyaiva sākampa: kimetaditi du:khita: |
sa papraccha tadāsaktān ghoranarakakāraṇam ||129||
te tamūcuriyaṃ bhūmistaptakumbhīśatācitā |
kalpitā rājaputrasya nandasyānandarāgiṇa: ||130||
mithyāvrata: sa nādyāpi bhajate vītarāgatām |
brahmacaryaṃ caratyeva svargastrīsaṃgamāśayā ||131||
mithyāvratānāṃ lubdhānāṃ rāgadveṣakaṣāyiṇām |
etāsu nityataptāsu kumbhīṣvevākṣaya: kṣaya: ||132||
iti nanda: samākarṇya jātaromāñcakañcuka: |
tatra cyutāmiva tanūṃ paścāttāpādamanyata ||133||
samabhyetya tyaktarāgasaṃvāsavāsana: svayam |
babhūvānuttarabrahmacaryaparyāptasaṃyama: ||134||
ghanamohakṣayāttasya vimukte saṃśaye tata: |
mana: prasādamāpede śaradīvodadhe: paya: ||135||
niṣkāma: praśamaṃ prāpta: parāṃ niṣṭhāmupāgata: |
śuddhadhī: sa samabhyetya bhagavantamabhāṣata ||136||
nāpsarobhirna sundaryā bhagavan kṛtyamasti me |
etā: paryantavicchāyā: sapātā viṣayaśriya: ||137||
yathā yatheyaṃ bhāvānāṃ bhāṣyate ni:svabhāvatā |
tathā tathā prasīdanti nirāvaraṇavṛttaya: ||138||
iti nandasya vadata: prāptasyārtapadaṃ śanai: |
bhagavān nirvāṇaśuddhāmasya siddhimamanyata ||139||
keṣāṃ kuśalamūlānāṃ nandenāsāditaṃ phalam |
iti bhikṣubhirabhyetya pṛṣṭhastānavadajjina: ||140||
janmāntarārjitai: puṇyai: sukṛtābhyāsakāriṇā |
prāptā: kuśalamūlānāṃ nandena phalasaṃpada: ||141||
@095
vipulavimala vaṃśe janma smarapratimā tanu:
surajanasakhī lakṣmī vṛtti: priyā satataṃ satām |
praśamasalilasnātaṃ ceta: svabhāvagatirgati: 
kuśalakusumasyeyaṃ puṃsāṃ viśālaphalodgati: ||142||
stūpe vipaśyina: samyaksaṃbuddhasyādara: purā |
nagaryāmaruṇāvatyāmaruṇena mahībhujā ||143||
kriyamāṇo maṇimaye maitro nāma dvijanmaja: |
mahata: puṇyabhogasya bhāgī kārakatāṃ yayau ||144||
tatpuṇyapraṇidhānena jāto gṛhapate: kule |
sa eva bhikṣusaṃghasya jantukāsnānasatrakṛt ||145||
sa puṇyaśīla: pratyekabuddhopasthāyaka: purā |
stūpaṃ cakre śobhamānaṃ mālābhivaraṇojjvalam ||146||
tatpuṇyapraṇidhānena kṛke: kāśīpate: suta: |
so’bhavaddyutimān nāma divyalakṣaṇalakṣita: ||147||
kāśyapasyārhata: samyaksaṃbuddhasyāntanirvṛtau |
saptaratnamaye stūpe kṛte kāśīmahībhujā ||148||
tatsūnurdyutimān haimacchatramāropya bhāsvaram |
jātastatpraṇidhānena nanda: śākyakule’dhunā ||149||
iti sukṛtasamutthai: pūrvajanmakramāptai:
kimapi vipulapuṇyaireva nanda: prapede |
kulamamalamudāraṃ rūpamagryaṃ ca bhogaṃ
śamaparicitamante satpadaṃ saugataṃ ca ||150||
kathayitveti bhagavān nandakalyāṇakāraṇam |
cakāra bhikṣusaṃghasya tāṃ tāṃ sukṛtadeśanām ||151||
iti kṣemendraviracitāyāṃ bodhisattvāvadānakalpalatāyāṃ
sundarīnandāvadānaṃ nāma daśama: pallava: ||
@096
11 virūḍhakāvadānam |
ārohati padamunnatamamalamatirvimalakuśalasopānai: |
narakakuhareṣu nipatati malinamatirghoratimireṣu ||1||
śākyānāṃ nagare pūrvaṃ sphīte kapilavāṃstuni |
mahata: śākyamukhyasya sumukhī dāsakanyakā ||2||
śāstre kṛtaśramā sarvakalākauśalaśālinī |
mālikā nāma kāmasya mālikeva guṇocitā ||3||
prabhorgirā varodyāne kusumāvacayodyatā |
bhramantaṃ taṃ samāyāntaṃ dadarśa sugataṃ pura: ||4||
tasyānte’syāstamālokya prasannamabhavanmana: |
śaratkāla iva svaccha: prasādayati mānasam ||5||
sācintayattadā lokaprītyā dṛḍhīkṛtāspadā |
sukṛtai: piṇḍapātaṃ me gṛhṇoyādbhagavānapi ||6||
vijñāya tasyā: sarvajña: saṃkalpaṃ karuṇākula: |
prasārya pātraṃ bhagavān bhadre dehītyuvāca tām ||7||
datvā praṇamya sā tasmai paripūrṇamanorathā |
praṇidhānaṃ pravidadhe dāsyadu:khanivṛttaye ||8||
tata: kadācidāyāta: pitustasyā: sakhā dvija: |
naimittikastaṃ pradeśaṃ dṛṣṭvā tāṃ vismito’vadat ||9||
aho gṛhapatestasya putrī tvaṃ śrīmata: sutā |
bandhuhīnā gatā dāsyaṃ dhanabhogavivarjitā ||10||
aho mohaghanārambhakṣaṇoddyotanavidyuta: |
saṃsārasarparasanāvilāsacapalā śriya: ||11||
gamyānāṃ mā kṛthāścintāṃ jāne’haṃ hastalakṣaṇai: |
acireṇaiva bhūbharturvallabhā tvaṃ bhaviṣyasi ||12||
idaṃ paśyāmi te pāṇau lakṣmīkamalakomale |
mālācakrāṅkuśākāramityuktvā prayayau dvija: ||13||
atha manmathasaṃbhogasuhṛnmadhupabāndhava: |
latāliṅganasaubhāgyabhavyo’dṛśyata mādhava: ||14||
madho: kesariṇastasya kāntāmānadvipadviṣa: |
vibabhau jihmamānasya jihvevāśokalañjarī ||15||
@097
bālākapolalāvaṇyacauraścampakasaṃcaya: |
sudṛśāṃ keśapāśeṣu yayau bandhanayogyatām ||16||
sahakārairvirahiṇīnidhanaṃ vidadhe madhu: |
nirapekṣāparavadhe vidhurā: prabhaviṣṇava: ||17||
yayurmadhulihāṃ cūtalatā nirbharabhogyatām |
sahasaiva vidagdhānāmiva mugdhavibhūtaya: ||18||
cūtāyudhaścūtalatācāpanyastaśilīmukha: |
jayatīti jagau bandī kandarpasyeva kokila: ||19||
asminnavasare śrīmān kosalendra: prasenajit |
mṛgayānirgato’śvena hṛtastaṃ deśamāyayau ||20||
dhanvī manobhavākāra: so’vatīrya turaṅgamāt |
dadarśānanyalāvaṇyāṃ kanyāṃ ratimivāparām ||21||
tadvilokanavistīrṇa manastasya mahātmana: |
vismayādṛṣṭimārgeṇa praviveśa manobhava: ||22||
tāṃ lajjāvanatāṃ dṛṣṭvā sahasodbhūtasādhvasām |
acintayannarapati: kāntikallolinīhṛta: ||23||
keyaṃ navā śaśimukhī śyāmā taralatārakā |
yatkāntiraniśaṃ netraśatapatravikāśinī ||24||
bakulāmodavibhrāntabhramare pāṭalādhare |
kāntaṃ vasantaṃ paśyāmi mukhe’syā: kumudāyudham ||25||
aho lāvaṇyamamlānaṃ tāruṇyābharaṇaṃ tano: |
dhīrasyāpi dhṛtiryena śaṅke saṅgaliteva me ||26||
aho nu madhumañjaryā: prārambhe’pyadbhuto guṇa: |
yena gantuṃ na śaknoti ṣaṭpado’pi padātpadam ||27||
iti saṃcintya bhūpālastāṃ matvā vanadevatām |
pṛṣṭvā viveda tadvṛttaṃ krameṇa kathitaṃ tayā ||28||
tatastatra kṛtātithyastayā pallavavījanai: |
śuciśītaiśca salilai: prāptavān nirvṛtiṃ nṛpa: ||29||
śrānta: saṃvāhane tasya tayā caraṇapadmayo: |
kṛte karāptasaṃsparśe sa nidrāṃ sahasā yayau ||30||
kṣaṇena pratibuddho’tha viśrāntamṛgayāśrama: |
divyasparśena tāṃ mene ratiṃ rūpāntarāgatām ||31||
@098
mahānapi tata: śākya: saṃprāptaṃ kosaleśvaram |
śrutvā taṃ deśamabhyetya pūjārhaṃ tamapūjayat ||32||
sādareṇārthitāṃ tena svasutāmiva mālikām |
ratnārhāya dadau tasmai smaramaṅgalamālikām ||33||
tāmādāya manojanmavaijayantīṃ sitasmitām |
nijaṃ jagāma nagaraṃ gajamāruhya bhūpati: ||34||
tasminnāganagotsaṅge sā lolālakaṣaṭpadā |
babhau rājavasantena saṃgatā nabamālikā ||35||
rājadhānīṃ samāsādya sundaryā sahitastayā |
ratnaharmyakarodāramandire vijahāra sa: ||36||
varṣākārābhidhā devī rājña: prathamavallabhā |
abhinnavṛttiṃ tāṃ men erājalakṣmīmiva kṣiti: ||37||
divyasparśena sā tasyā: sā cāsyā rūpasaṃpadā |
parasparaguṇotkarṣātparaṃ vismayamāpatu: ||38||
divyarūpavatī jyeṣṭhā divyasparśavatī parā |
iti pravāda: sāścaryastayorlokeṣu paprathe ||39||
atrāntare tayordivyarūpasaṃsparśakāraṇam |
āśrame bhikṣubhi: pṛṣṭa: provāca bhagavān jina: ||40||
purā śrutavarākhyasya dvijasya gṛhamedhina: |
kāntā śirīṣikā ceti priye bhārye babhūvatu: ||41||
sa kadācidatho kāntābhrātā pravrajyayā śanai: |
pratyekabuddhatāṃ yāta: svasurbhavanamāyayau ||42||
traimāsikopacāreṇa sa tayā patyurājñayā |
bhaktyā nimantritastasthau tatsapatnyāvapūjita: ||43||
te cārumṛdubhirbhogaistamabhyarcyānyajanmani |
jāte’dhunā cārurūpadivyasaṃsparśasaṃyute ||44||
kṛṣṭeṣu prathamaṃ prayuktavinayāmādāya gosaṃpadaṃ
satkṣetreṣu tapa: prataptatanuṣu prāpteṣvatisvādutām |
yatkāle śubhabījamuptamucitaṃ satkarmaśakte: paraṃ
bhujyante phalasaṃpada: sumatibhistasyaiva pākojjvalā: ||45||
iti sarvajñavacanaṃ tathyamākarṇya bhikṣava: |
tattatheti viniścitya babhūvu: śāntisaṃśrayā: ||46||
@099
atha kālena bhūbharturmālikāyāmabhūtsuta: |
virūḍhaketimukhyākhyo vidyāsu ca kṛtaśrama: ||74||
priyastulyavayāstasya purohitasuto’bhavat |
māturdu:khena jātatvādviśruto du:khamātṛka: ||48||
kadācit sahitastena hayārūḍho virūḍhaka: |
prāpa śākyavarodyānaṃ mṛgayāyāṃ vinirgata: ||49||
nyakkāraṃ cakrire tatra śākyāstasyodyatāyudhā: |
ayaṃ dāsīsuto’smākamiti darpapravādina: ||50||
gatvāsau svapuraṃ teṣāṃ vairaṃ darpyamacintayat |
kuladarpāpavādo hi śalyatoda: śarīriṇām ||51||
tasya nirdahyamānasya tatpratīkāracintayā |
rājyāya jātā janake jīvatyapi parā spṛhā ||52||
sa cārāyaṇamukhyānāṃ mantriṇāṃ śatapañcakam |
svavaśaṃ piturākṛṣya vidadhe bhedayuktibhi: ||53||
tata: kadācitsaṃjātaviveka: pṛthivīpati: |
dharmopadeśaśravaṇe vardhamānādara: param ||54||
cārāyaṇagṛhītāśvaṃ rathamāruhya saṃyata: |
draṣṭuṃ jagāma sarvajñaṃ bhagavantaṃ prasenajit ||55||
prāpyāśramaṃ bhagavata: kṛtvā pādābhivandanam |
dharmānvayaṃ sa śuśrāva tatprasādaprasannadhī: ||56||
cārāyaṇo’pyāśu gatvā ratheva nagaraṃ javāt |
akarodantare tasmin rājaputrābhiṣecanam ||57||
bhagavantamathāmantrya nṛpatirgantumudyata: |
dadarśa nānugānagre na rathaṃ na ca mantriṇam ||58||
sa padbhyāmeva śanakai: prasthitāṃ pṛthivīpati: |
dūrādapaśyadāyāntīṃ varṣākārāṃ samālikām ||59||
te pṛṣṭvā tadgirā jñātvā so’bhiṣiktaṃ virūḍhakam |
visasarja sutaiśvaryaparibhogāya mālikām ||60||
varṣākārāṃ samādāya sa mitrasya mahīpate: |
ajātaśatrornagaraṃ prāpa rājagṛhābhidham ||61||
sa taptaśchatravirahāt kṣutpipāsāśramānvita: |
yayau vamanniva śvāsaṃ dīrghaiścāmaramārutai: ||62||
@100
sukhamaskhalitaṃ kena prāptaṃ kasyāyurāyatam |
na kasyānupadaṃ dṛṣṭa: kṣaya: sapadi saṃpada: ||63||
sa jīrṇamūlakaṃ bhuktvā karmamūlamivāyatam |
kṣaṇaṃ pītvā ca pānīyaṃ papātāptaviṣūcika: ||64||
anityatāmavijñāya mohāya patate jana: |
sa cāpāyanikāyasya kāyasyopāyatṛṣṇayā ||65||
ajātaśatru: śrutvaiva kosaleśvaramāgatam |
abhyetya pāṃśupūrṇāsyaṃ vigatāsuṃ dadarśa tam ||66||
tasya jāyānuyātasya sa kṛtvā dehasatkriyām |
bhagavantaṃ yayau draṣṭuṃ sugataṃ du:khaśāntaye ||67||
sa taṃ praṇamya provāca bhagavan kosaleśvara: |
puraṃ me suhṛda: prāpya nirdhano nidhanaṃ gata: ||68||
dhiṅmāmasaṃpadaṃ pāpaṃ mohādayaśasa: padam |
vibhavo yena naivāyaṃ mitropakaraṇīkṛta: ||69||
hṛdaye viniveśyāśāṃ prāpta: suhṛdamāpadi |
suhṛnnaiṣphalyamāyāti yasya kiṃ tena jīvatā ||70||
mitropakaraṇaṃ lakṣmīrdīnopakaraṇaṃ dhanam |
bhītopakaraṇaṃ prāṇā yeṣāṃ teṣāṃ sujīvitam ||71||
kukarma kiṃ kṛtaṃ tena bhagavan pūrvajanmani |
yasya pākena paryante prapede so’tidurdaśām ||72||
iti pṛṣṭa: kṣitīśena bhagavān sāśrucakṣuṣā |
tamūce tāpaśamanīṃ diśan daśanacandrikām ||73||
mā śucā pṛthivīpāla svabhāvo’yaṃ bhavasthita: |
evaṃvidhaiva bhāvānāmasatyānāmanityatā ||74||
visārisaṃsāravānantare’smin 
nisargalola: kila kālabhṛṅga: |
svacchandajātajanapuṣkarajīvapuñja-
kiñjalkapuñjamaniśaṃ kavalīkaroti ||75||
taraṅganto bhogāścakitahariṇīlocanacalā:
kṣaṇe’lakṣyā lakṣmīrjanajaladavidyotanataḍit |
śarīrābje bālātapacapalarāgaṃ navavaya:
kṣayaṃ yāti kṣipraṃ bhavamarutaṭe jīvitakaṇa: ||76||
@101
mano maitrīpātraṃ parahitaratirdharmadhanatā 
madodbhedacchedakṣamaśamavicāre paricaya: |
ayaṃ tattvānveṣo viṣayasukhavaimukhyasukhinā-
masāre saṃsāre parihṛtavikāra: paribhava: ||77||
jana: śocati du:kheṣu kṣipraṃ hata ivāśmanā |
na karoti punastīvratadāpātapratikriyām ||78||
paśyato’pi bhavāyāsaṃ nirvivekasya sarvathā |
kriyate kiṃ janasyāsya mohādakuśalaspṛśa: ||79||
purā vipra: suśarmākhya: kutaścitprāpya mūlakam |
nidhāya jananīhaste yayau snātuṃ nadītaṭam ||80||
sāpi pratyekabuddhāya tāṃ prāptāya tadantare |
praṇatā pātahastāya tadeṣābhimukhī dadau ||81||
atha snātvā samāyātastatsutastvaritaṃ kṣudhā |
jananīṃ bhojanārambhe yayāce nijamūlakam ||82||
puṇyaṃ putrānumodasva tanmayātithaye’rpitam |
iti māturvaca: śrutvā so’bhūdviddha iveṣuṇā ||83||
sadyo viṣūcikārtasya manmūlakamanalpakam |
kukṣiṃ bhittvā viniryātu prāṇai: saha tavātithe ||84||
iti tasyāptapāpasya vākpāruṣyeṇa bhūyasā |
visūcikaiva paryante babhūvāparajanmani ||85||
prākpuṇyāntarapākena sa evādya prasenajit |
vipulaṃ rājyamāsādya tayaivānte kṣayaṃ gata: ||86||
saṃsārapathapānthānāmevaṃ karma śubhāśubham |
pātheyamiva hastasthaṃ bhogāyaivopapadyate ||87||
iti śrutvā bhagavatastathyaṃ pathyaṃ ca tadvaca: |
evametaditi dhyātvā taṃ praṇamya yayau nṛpa: ||88||
atrāntare prāptarājya: śākyavairaṃ virūḍhaka: |
purohitasutenaitya smāritastatkṣayodyata: ||89||
prayayau śākyanagaraṃ gajāśvarathareṇunā | 
moheneva diśāṃ kurvan nirvivekaṃ dhiyāmiva ||90||
sarvajño bhagavān jñātvā tasya tadduṣṭaceṣṭitam |
gatvā śākyapuropānte tasthau śuṣkataroradha: ||91||
@102
dūrāttatra sthitaṃ dṛṣṭvā tamāgacchan virūḍhaka: |
avatīrya rathādagramabhyetya praṇato’vadat ||92||
satsu snigdhapalāśeṣu ghanacchāyeṣu śākhiṣu |
bhagavannatra viśrānti: kimu śuṣkataroradha: ||93||
ityukta: kṣitipālena taṃ prāha bhagavān jina: |
jñāticchāyā narapate candanādapi śītalā ||94||
nāsti jñātisamaṃ vittaṃ nāsti jñātisamā dhṛti: |
nāsti jñātisamā chāyā nāsti jñātisama: priya: ||95||
mamaite bhūpate śākyā jñātayastatparāntike |
jāta: priyo’yaṃ tatprītyā śuṣkaśākho’pi pādapa: ||96||
śrutvaitadviratāmarṣa: śākyānāṃ pakṣapātinam |
bhagavantaṃ viditvaiva nyavartata virūḍhaka: ||97||
bhagavānapi śākyānāṃ jñātvāgāmi bhayaṃ tata: |
śreyase śuddhasattvānāṃ vidadhe dharmadeśanām ||98||
srotāpattiphalaṃ kaiścit sakṛdāgāmi cāparai: |
anāgāmiphalaṃ cānyai: saṃprāptaṃ tasya śāsanāt ||99||
śeṣāstu mūḍhamataya: śākyā prāpurna tatpadam |
santi ke’pi khagā yeṣāṃ vāsare timirodbhava: ||100||
nivṛttasyātha nṛpate: purohitasutastata: |
vairasarpasya suptasya vidadhe pratibodhanam ||101||
sa tena preritaścakre matiṃ śākyakulakṣaye |
vairānalaṃ pracanalaṃ karoti piśunānila: ||102||
ghoradurjanamantreṇa sahasotthāpitā khalā: |
vetālā: kṣitipālāśca na kasya prāṇahāriṇa: ||103||
sainye gajarathodagre tatastasmin prasarpati |
babhūva purasaṃkṣobha: śākyānāṃ ruddhavartmanām ||104||
tasmin bhagavān rakṣārthaṃ śākyānāṃ pakṣapātinam |
samudyataṃ tatra mahāmaudgalyāyanamabravīt ||105||
śākyānāṃ karmadoṣo’yaṃ sarvathā samupasthita: |
tatra rakṣāvidhānaṃ te gagane setubandhanam ||106||
@103
puṃsāmacintyavibhavāni śubhāśubhāni 
āyānti yānti ca muhurniravagrahāṇi |
karmākṣarāṇi nijajanmapadasvahasta-
nyastāni nāma na bhavanti nirarthakāni ||107||
iti vākyādbhagavatastasmin yāte pramamya tam |
cakrire saṃvidaṃ śākyā: pratyāsanne virūḍhake ||108||
hiṃsāsmābhirna kartavyā prāṇimātrasya kasyacit |
śarā: śarīramasmākaṃ viśantvarisamīritā: ||109||
iti saṃvidamādhāya te viyaṣṭikapāṇaya: |
dhīrā: parodyame tasthuravārayitakārmukā: ||110||
atrāntare karmayogānnijadeśānavasthita: |
ajñātvā saṃvidaṃ śākya: śaṃpāka: samupāyayau ||111||
sa dṛṣṭvā nagare baddhasaṃnāhaṃ vasudhādhipam |
kopādekaścakārāsya raṇe subhaṭasaṃkṣayam ||112||
yuddhe puruṣasiṃhena hatāste vīrakuñjarā: |
prayayu: spṛhaṇīyatvaṃ yaśobhirmauktikairiva ||113||
sa ko’pi tasya jajvāla kopitasya parairasi: |
sa yayau yatpratāpena vipulāṃ ripuvāhinīm ||114||
praveśaṃ na dadu: śākyā: śaṃpākasya dviṣāṃ vadhāt |
svajano’pi parityakta: sa tairnistriṃśakarmaṇā ||115||
nije’pi vimukhā: krūre sādhavo dharmabandhava: |
dhanādapi vadānyatvaṃ sukṛtaṃ svajanādapi ||116||
* * * * 
śatamaucityanityānāmāyuṣo’pi yaśa: priyam ||117|| 
nirvāsita: sa tai: prāpta: śanairbhagavato’ntikam |
yayāce’bhyudayāyaiva taṃ kiṃcinnijalāñchanam ||118||
ṛddhaṃ bhagavatā dattaṃ nijakeśanakhāṃśakam |
sa jagāma samādāya vākuḍaṃ nāma maṇḍalam ||119||
tatra prajñāprabhāveṇa śauryotsāhaguṇena ca |
sa prāpa rājyaṃ dhīrāṇāṃ sarvatra sulabhā: śriya: ||120||
dakṣāṇāṃ lakṣaṇaṃ lakṣmī: sahajaṃ viduṣāṃ yaśa: |
vyavasāyasahāyānāṃ kalatraṃ sarvasiddhaya: ||121||
@104
tatra sthito bhagavata: so’tha keśanakhāṃśake |
stūpapratiṣṭhāmakarodvararatnavirājitām ||122||
virūḍhako’pi śākyānāṃ vairapāratitīrṣayā |
punaryuktyā puradvārabhedena sahasāviśat ||123||
hatvā tatra sahasrāṇi śākyānāṃ saptasaptati |
baddhvā kanyākumārāṇāṃ sa sahasramathāharat ||124||
śatāni pañca śākyānāṃ gajairlohaiśca mardanai: |
saṃpramṛjya purīṃ cakre kṛtāntanagarīmiva ||125||
bhagavānapi śākyānāṃ śatrūṇāṃ bhedanaṃ kṛtam |
karmānubaddhaṃ vijñāya vabhūva vimanā: kṣaṇam ||126||
papracchustaṃ samabhyetya bhikṣava: karuṇākulā: |
kiṃ karma vihitaṃ śākyairghoraṃ yasyedṛśaṃ phalam ||127||
bhagavāniti tai: pṛṣṭa: sarvajñastānabhāṣata |
nijakarmavipākena śākyānāmeṣa saṃkṣaya: ||128||
kṛṣṭau purā mahāmatsyau dhībarai: sarito’ntarāt |
tadā nikṛttau śalyena bhūyo’pyavyathayan dhṛtau ||129||
kālena cārutāṃ yātaistaireva parajanmani |
hatau gṛhapatī dagdhvā tāveva dhanahāribhi: ||130||
tau matsyau tau gṛhasthau ca virūḍhakapurohitau |
dāsānāṃ taskarāṇāṃ ca śākyānāṃ mṛtyutāṃ gatau ||131||
iti śrutvā: bhagavata: karmaṇāṃ phalasaṃtatim |
avisaṃvādinīmeva menire sarvabhikṣava: ||132||
virūḍhako’tha svapuraṃ prāpya vijayadurmada: |
jetānāmnā sutenokta: praṇayādbālalīlayā ||133||
deva kiṃ nihatā: śākyā na te’smākaṃ kṛtāgasa: |
iti bruvāṇamavadhīnnijasūnuṃ virūḍhaka: ||134||
nipātamatimṛdgāti nihanti na karoti kim |
madalabdhavadhāyāso mātaṅgaga iva durjana: ||135||
sa jagāda sabhāsīna: svabhujāvavalokayan |
aho nu mama tāpāgnau dviṣadbhi: śalabhāyitam ||136||
kṛtāntatoraṇastambhau prājyau mama bhujāvimau |
ni:śeṣavadhadīkṣayāṃ śākyānāṃ gurutāṃ gatau ||137||
@105
taṃ tasya vikramaṃ ślāghyaṃ hṛtāstā: śākyakanyakā: |
śrutvā babhāṣire tīvramudveganamitānanā: ||138||
karmapāśanibaddhānāṃ khagānāmiva dehinām |
nidhanollaṅghane śaktirnāsti pakṣavatāmapi ||139||
yenāgni: śamameti tatkila jalaṃ prāpnotyalaṃ vāḍava: |
tigmāṃśugrahaṇaṃ karoti samaye helāvalehyaṃ tama: |
paryālocanavartmanāmaviṣayaṃ sāścaryacaryāspadaṃ 
sarva kārmikatantrayantritamidaṃ ka: kasya kartuṃ kṣama: ||140||
etadākarṇya nṛpati: padāntara ivoraga: |
karacchedaṃ dideśāsāṃ ghorāmarṣaviṣotkaṭa: ||141||
tīre yasyā: kṛtaṃ tāsāṃ pāṇicchedanavaiśasam |
sādyāpi hastagabhati khyātā puṣkariṇī bhuvi ||142||
latāsvapi kukūlāgniṃ krakacaṃ nalinīṣvapi |
mālāsvapi śilāvarṣaṃ pātayantyeva nirghṛṇā: ||143||
tāśchinna pāṇikamalāstatra tīvravyathāturā: |
bhagavantaṃ dhiyā dhyātvā śaraṇaṃ śaraṇaṃ yayu: ||144||
tāsāṃ vijñāya sarvajñastīvrāṃ marmāhativyathām |
śacīmacintayaddevīṃ tatsamāśvāśanocitām ||145||
tatsparśajātahastābjāstā divyavasanāvṛtā: |
yayuścittaprasādena tā: svargaṃ tyaktavigrahā: ||146||
devakalpāstamāsādya divyapadmatpalāṅkitā: |
dharmadeśanayā śāstustā: prāpurvipulaṃ padam ||147||
bhikṣubhirbhagavān pṛṣṭastatkarmaphalamabhyadhāt |
pāṇicāpalyametābhi: kṛtaṃ bhikṣuviḍambane ||148||
karmaṇastasya pākena viśase patitā: param |
mayi cittaprasādena prāptāścaitā: śubhāṃ gatim ||149||
ityuktvā bhagavān karmaphalapākavicitratām |
bhikṣūṇāṃ tatprasaṅgena vidadhe dharmadeśanām ||150||
atrāntare gūḍhacārī rājñā praṇihitaścara: |
bhagavaccaritaṃ jñātvā virūḍhakamupāyayau ||151||
@106
so’vadaddeva bhikṣūṇāṃ tenedaṃ kathitaṃ pura: |
svakarmaphalamāsannaṃ tasya paśyāmi bhūpate: ||152||
saptāhenāgninā dagdha: sa pāpātmā purohita: |
avīcināmni narake du:sahe nipatiṣyati ||153||
iti tadvacanaṃ śrutvā nṛpati: sapurohita: |
yatnāduvāsa saptāhe jalānvitagṛhāntare ||154||
kṣaṇāvaśeṣe saptāhe tasminnanta:puraṃ gate |
sūryakāntarkasaṃtāpayogājjajvāla pāvaka: ||155||
udbhūtena pralayasavanāvartinevāśu vegā-
nnirdagdho’sau dhagiti śikhinā nārakaṃ prāpa vahnim |
asmiṃlloke jvalanajaṭilā: pāpināṃ pretya rāgā: 
sarvatraiva sthirasukhabhuva: śītalā: puṇyabhājām ||156||
iti kṣemendraviracitāyāṃ bodhisattvāvadānakalpalatāyāṃ 
virūḍhakāvadānaṃ nāma ekādaśa: pallava: ||
@107
12 hārītikādamanāvadānam |
du:khaṃ nudanti sukhasaṃpadamādiśanti 
saṃjīvayanti janatāṃ timiraṃ haranti |
sanmānasasya kalayanti vikāsahāsaṃ 
santa: sudhārdravadanā: śaśina: karāśca ||1||
bimbisāra: kṣite: sāre pure rājagṛhābhidhe |
sāra: samastabhūpānāmabhūdbhūmipuraṃdara: ||2||
kṣamādhāre bhuje yasya kṣamādhāre ca cetasi |
bāhya: samastacittānāmāśu nyastakaro jana: ||3||
kurvatastyāgaśauryābhyāmāśāyā: paripūraṇam |
pāṇau vimuktaratnaughe subaddho’bhūdasigraha: ||4||
kadācidabhavattasya viplavo nagare guru: |
navābhyudayasaṃjātadarpakāla ivākula: ||5||
tamāsthānasamāsīnaṃ janacintākṛtakṣaṇam |
vyajijñipata saurājaṃ prajānāṃ janakopamam ||6||
deva divyaprabhāvasya niyata: śāsanena te |
jana: sadā samudro’yaṃ maryādāṃ nātivartate ||7||
yenāsya kṛtavṛttasya sanmārgeṇa prasarpata: |
upasargodgama: kasmādakasmādayamāgata: ||8||
svadharmasaṃvṛttena hi karmaṇā śarmaṇā nṛṇām |
sunṛpe na ca guhyānāmāpatanti vipattaya: ||9||
hriyante na: prasūtīnāṃ gṛhiṇīnāṃ gṛhe kayā 
apatyāni phalānīva satkriyāṇāmasaṃyamāt ||10||
kiṃ tu bhūtānna vidmastān māyāṃ cāpi mahīpate |
yatprabhāveṇa nīyante kulāni nirapatyatām ||11||
iti teṣāṃ girā bhūbhṛdabhūtsaṃkrāntatadvyatha: | 
paraṃ du:khaṃ viśatyanta: satāṃ kedāravārivat ||12||
sarvāṅgavyāpinā tena janadu:khena bhūyasā |
viṣeṇevāvṛta: so’bhūdudbhrāntahṛdaya: kṣaṇam ||13||
so’bravīt kiṃ karomyatrābhujādhīne vipauruṣe |
kathaṃ nāma pravartante durlakṣyeṣu pratikriyā: ||14||
dinamekaṃ vrajantvadya bhavanto nijamāspadam |
savrataścintayāmyeva rakṣāṃ va: prasavakṣaye ||15||
@108
iti rājavaca: śrutvā hṛṣṭā: pauramahattamā: |
jagadustaṃ samāvarjya pūjāvyañjanamañjalim ||16||
deva tvadavadhānena praṇayākarṇanena ca |
tvayi vinyastacintānāṃ nāsmākamadhunā śrama: ||17||
anuddhatamudāraṃ ca tvatprasādāvalokanam |
idameva janasyāsya jīvitānīva varṣati ||18||
kiṃ puna: priyametatte pīyūṣasadṛśaṃ vaca: |
tāpāpahaṃ mṛdu svādu kiṃ kiṃ na vidadhāti na: ||19||
kṛtī kṛtajña: kāruṇyanidhi: sulabhadarśana: |
labhyate bhāgyabhogyena saujanyasarala: prabhu: ||20||
pīyūṣādatipeśala: paricaya: śrāvyaṃ vaca: pañcama-
mācāra: śaradinduvṛndamahaso’syānandasaṃdohada: |
saccitte vasatāṃ satāṃ kimaparaṃ puṣpānmana: komalaṃ 
saujanyaṃ haricandanādapi paraṃ saṃtāpanirvāpaṇam ||21||
ityuktvā prayayu: paurāstaṃ praṇamya prasādinam |
kirantastadguṇodārāmāśākusumamālikām ||22||
rājāpi nagare kṛtvā bhūtapūjāvidhikramam |
śāntisvastikasaṃbhāraṃ cakāra niyatavrata: ||23||
yakṣī hārītikā dāma bālakān puravāsinī |
haratīti sa śuśrāva puradevatayoditam ||24||
tata: paurajanai: sārdhaṃ sāmātya: pṛthivīpati: |
kalandakanivāsākhye sthitaṃ veṇuvanāśrame ||25||
bhagavantaṃ yayau draṣṭuṃ sugataṃ doṣaśāntaye |
sarvadu:khajvarāyāsajuṣāmakaṭukauṣadham ||26||
taṃ dṛṣṭvā nṛpatirdūrātpraṇamya priyadarśanam |
upaviśyāgratastasmai pauradu:khaṃ nyavedayat ||27||
bhagavānapi vijñāya paurāṇāṃ saṃtatikṣayam |
cintāniścañcala: kṣipramuvāca karuṇānidhi: ||28||
sa visṛjya jagadbandhu: sanṛpaṃ pauramaṇḍalam |
pātracīvaramādāya yayau yakṣīniketanam ||29||
tayā virahitaṃ prāpya tadgṛhaṃ bhagavān jina: |
priyaṃkarākhyaṃ tatputraṃ nināyaikamadarśanam ||30||
@109
yāte bhagavati kṣipraṃ yakṣī svagṛhamāgatā |
prabhūtaputrā nāpaśyat priyaṃ putraṃ priyaṃkaram ||31||
tamīkṣamāṇā vivaśā hṛtavatseva dhenukā |
babhrāma saṃbhramodbhrāntā sā janeṣu vaneṣu ca ||32||
hā priyaṃkara hā putra kva nu paśyāmi te mukham |
iti pralāpinī tāraṃ ni:śeṣā: sā yayau diśa: ||33||
sā vicityāsu sarvāśā nirāśā putradarśane |
krośantī parvatadvīpaṃ samudravalayaṃ yayau ||34||
martyabhūmimatikramya ghoreṣu nagareṣu sā |
svargoddeśeṣvaśeṣeṣu vimānodyānaśāliṣu ||35||
śrāntā kvacinna viśrāntā yakṣiṇī prāṇighātinī |
putramanviṣya nāpaśyallokapālapureṣu ca ||36||
kuberasyātha vacasā gatvā ca sugatāśramam |
bhagavantaṃ viyogārtā śaraṇyaṃ śaraṇaṃ yayau ||37||
tayā taddu:khavṛttāntaṃ sa niśamya niveditam |
tāmavocat śocantīṃ kiṃcit smitasitādhara: ||38||
hārīti tava putrāṇāṃ santi pañcaśatānyaho |
iti tenoktamākarṇya yakṣī du:khakṣatāvadat ||39||
putralakṣe’pi bhagavan sahyā naikasutakṣati: |
putrāt priyataraṃ nānyatkiṃ du:khaṃ tatkṣayātparam ||40||
putravāneva jānāti putrasnehaviṣavyathām |
sahajaiva sutaprītirakāraṇanibandhanā ||41||
* * * * 
malino vikala: kṣīṇa: kasya nendusama: suta: ||42||
iti yakṣavadhūvākyaṃ śrutvā vātsalyavihvalam |
bhūtānukampī bhagavān sasmitastāmabhāṣata ||43||
śoko’yaṃ bahuputrāyā yadyekavirahe tava |
hṛte tvayaikavatsānāṃ putraike kīdṛśī vyathā ||44||
tvaṃ praviśya sadā gehaṃ strīṇāṃ putramalakṣitā |
aśnāsi putramātāpi vyāghrīva mṛgaśāvakān ||45||
yena yena svadehasya du:khaṃ yātyupabhogatām |
na tatparasya kurvīta samāno’nubhava: śucām ||46||
@110
tvaṃ buddhadharmasaṃghānāṃ trīṇi śikṣāpadāni cet |
gṛhṇāsi hiṃsāvimukhī tatprāpnoṣi priyaṃ sutam ||47||
ityuktā sā bhagavatā prāptaśikṣāpadā tata: |
hiṃsāvirāmāt taṃ gatvā putraṃ prāpa priyakaram ||48||
tasyā: prāgjanmavṛttāntaṃ tasyā: karmaphalānvayam |
bhikṣubhirbhagavān pṛṣṭastadvṛttāntamabhāṣata ||49||
purāsminneva nagare paurā: ke’pyupabhogina: |
parvatodyānamālāyāṃ vijahrarnartanādinā ||50||
atha tena pathā kāpi gopakāntā ghanastanī |
mathitaṃ paṇyamādāya hariṇākṣī samāyayau ||51||
garbhabhārālasagati: pratyuptā gajagāminī |
sā śanairupasarpantī saspṛhaṃ tān vyalokayat ||52||
tasyā vanamṛgīmugdhairavadagdhā vilokanai: |
asaṃvṛttā vilāsārdraiste’pi sotkaṇṭhatāṃ yayu: ||53||
sā tairnimantritā tatra madanakṣībatāṃ gatā |
hāritaṃ sahasā śīlaṃ na viveda pramādinī ||54||
tatasteṣu prayāteṣu tadā tasyā ratiśramāt |
papāta saha dhairyeṇa garbha: kopādivāruṇa: ||55||
atrāntare samāyātaṃ tatpuṇyaistena vartmanā |
pratyekabuddhaṃ sādrākṣītkāyacittaprasādanam ||56||
sāsmai mathitamūlyāptamāmrāṇāṃ śatapañcakam |
dūrātpraṇāmavinatā manasaiva nyavedayat ||57||
tata: puṇyarddhimatyasmin jātā yakṣakule’dhunā |
jātamāmrārpaṇenāsyā: putrāṇāṃ śatapañcakam ||58||
hiṃsāvatī pāpatyāgāt śīlavismaraṇātparam |
pratyekabuddhapraṇate: prāptaśikṣāpadādya sā ||59||
iti vividhavipākaṃ karmatantraṃ vicitraṃ 
kimapi sa kathayitvā tatra yakṣāṅganāyā: |
kalitakuśalasetu: saṃbhavābdhau janānā-
makṛta sukṛtacittaṃ sarvalokasya śāstā ||60||
iti kṣemendraviracitāyāṃ bodhisattvāvadānakalpalatāyāṃ
hārītikādamanāvadānaṃ nāma dvādaśa: pallava: ||
@111
13 prātihāryāvadānam |
ya: saṃkalpapathā sadaiva carati projjṛmbhamāṇādbhutaṃ 
svapnairyasya na saṃgati: paricayo yasminnapūrvakrama: |
vāṇī maunavatī ca yatra hi nṛṇāṃ ya: śrotranetrātithi-
staṃ nirvyājajanaprabhāvavibhavaṃ mānairameyaṃ numa: ||1||
pure rājagṛhābhikhye bimbisāreṇa bhūbhujā |
pūjyamānaṃ jinaṃ dṛṣṭvā sthitaṃ veṇuvanāśrame ||2||
mātsaryaviṣasaṃtaptā mūrkhā: sarvajñamānina: |
na sehire tadutkarṣaṃ prakāśamiva kauśikā: ||3||
malinai: svavināśāya parabhāgoditai: sadā |
kriyate vāsaraspardhā śārvaraistimirotkarai: ||4||
maskarī saṃjayī vairairajita: kakudastathā |
pūraṇajñātiputrādyā mūrkhā: kṣapaṇakā: pare ||5||
ūcurnṛpatimabhyetya māramāyāvimohitā: |
saṃgharṣadveṣadoṣeṇa dhūmenevāndhakāritā: ||6||
eṣa sarvajñatāmānī vane ya: śramaṇa: sthita: |
ṛddhiprabhāvo bhavatā tasyāsmākaṃ ca dṛśyatām ||7||
ṛddhiprabhāvādyatkiṃcit janavyāvarjanorjitam |
darśyate mahadāścaryaṃ prātihāryaṃ taducyate ||8||
śakti: saṃsadi yasyāsti pratihāryasya darśane | 
asmākaṃ tasya vā rājan pūjā: santu jagattraye ||9||
iti teṣāṃ vaca: śrutvā taddarpavimukho nṛpa: |
uvāca vāñchā keyaṃ va: paṅgūnāṃ girilaṅghane ||10||
asamañjasamevaitat kā spardhāgne: pataṅgakai: |
naitadvācyaṃ punarvādī mayā niṣkāsyate purāt ||11||
iti rājñā guṇajñena pratyākhyātodyamā: khalā: |
prayayuste nirālambe lambamānā ivāmbare ||12||
bimbisāro narapatirmūrkhatāpakṣapātavān |
anyaṃ vrajāmo bhūpālamiti te samacintayan ||13||
atrāntare bhagavati śrāvastīmabhita: purīm |
prāpte jetavanārāmaṃ digantāneva te yayu: ||14||
@112
te prasenajitaṃ tatra prāpya kosalabhūpatim |
prātihāryakṛtaspardhā tāmevāsmai nyaveyadan ||15||
guṇāntarajño nṛpatisteṣāṃ darpakṣayecchayā |
ṛddhisaṃdarśanotsāhādyayau bhagavato’ntikam ||16||
sa samabhyetya vinayāt praṇipatya tamabravīt |
bhagavan darpadalanaṃ tīrthyānāṃ kartumarhasi ||17||
ṛddhispardhānubandhena tvatprabhāvadidṛkṣayā |
svaguṇaślāghayāsmākaṃ tai: karṇau badhirīkṛtau ||18||
prakāśaya nijaṃ teja: sajjanāvarjanaṃ vibho |
tīrthyābhidhānāmakhilaṃ prayātu pralayaṃ tama: ||19||
iti rājavaca: śrutvā nirvikāro mahāśaya: |
bhagavān viratāmarṣa: saharṣastamabhāṣata ||20||
rājannānyopamardāya vivādāya madāya vā |
vivekābharaṇārho’yaṃ kriyate guṇasaṃgraha: ||21||
mātsaryamalinai: kiṃ tarvicāraviguṇairguṇai: |
ye haranti parotkarṣaṃ spardhābandhaprasāritā: ||22||
guṇācchādanamanyasya svaguṇena karoti ya: |
dharmastenāpraśastena svayameva nighātita: ||23||
sadguṇānāṃ parīkṣaiva paravailakṣyakāriṇī |
ucitā na hi śuddhānāṃ tulārohaviḍambanā ||24||
guṇavānapi nāyāti ya: pareṣu prasannatām |
sa dīpahastastatpātracchāyayā malinīkṛta: ||25||
loka ta eva sarvajñā vidma: kimadhikaṃ vayam |
parābhimānābhibhavaprāgalbhyaṃ svaparābhava: ||26||
iti śrutvā bhagavata: praśamābhimataṃ vaca: |
bhṛśamabhyarthanāṃ rājā cakārāścaryadarśane ||27||
tata: kṛcchrādbhagavatā kṛtābhyupagamo nṛpa: |
rājadhānīṃ yayau hṛṣṭa: saptāhāvadhisaṃvidā ||28||
asminnavasare bhrātā bhūmibharturasodara: |
cacārānta:puropānte prāsādatalavartmanā ||29||
salīlaṃ vrajatastasya karmavātairiveritā |
kusumasrak papātāṃse rājapatnīkarāccyutā ||30||
@113
tasya vijñātadoṣasya doṣaṃ saṃbhāvya sākṣibhi: |
piśunā: kiṃvadantīṃ tāṃ cakrire rājagāminīm ||31||
chidramalpamapi prāpya kṣudrā: sarvāpakāriṇa: |
dvijihvā: praviśantyāśu prabhūnāṃ śūnyamāśayam ||32||
piśunaprerito rājā bhrāturīrṣyāviṣolbaṇa: |
chedamasyādideśāśu pāṇipādasya mūrcchita: ||33||
nikṛttapāṇicaraṇa: kumāra: karmaviplavāt |
sa vadhyavasudhāśāyī viveśa viṣamāpadam ||34||
tīvravyathāparivṛtaṃ śocadbhirmātṛbandhubhi: |
dadṛśustaṃ kṣapaṇakā: kṣaṇaṃ nayanacālane ||35||
tān samabhyetya śokārtāste rājasutabāndhavā: |
jagadustatparitrāṇasaṃliptā: sarvaprāṇina: ||36||
adoṣaṃ nigṛhīto’yaṃ kālanāmā nṛpātmaja: |
sarvajñavādino yūyaṃ prasādo’sya vidhīyatām ||37||
iti tai: prasaradvāṣpairarthyamānā pralāpibhi: |
te maunino niṣpratibhā vailakṣyādanyato yayu: ||38||
atha tena yathāyāto bhikṣu: sugataśāsanāt |
ānando vidadhe’ṅgāni tasya satyopayācanāt ||39||
rājaputrastu saṃjātapāṇipāda: prasannadhī: |
jinaṃ śaraṇamabhyetya tadupasthāyako’bhavat ||40||
saptarātre vyatīte’tha śrāntihāryaṃ gṛhaṃ mahat |
ṛddhiṃ bhagavato draṣṭuṃ mahīpatirakārayat ||41||
upaviṣṭe nṛpe tatra saha kṣapaṇakādibhi: |
kalpavṛkṣīkṛtā bhūmirabhavat sugatecchayā ||42||
tata: prāpteṣu deveṣu draṣṭuṃ bhagavata: prabhām |
ratnapradīpaṃ bhagavān bheje siṃhāsanaṃ mahat ||43||
tejodhātuṃ prapannasya tasya gaṇḍasamudgatai: |
vyāpta pāvakasaṃghātairabhūdbhuvanamaṇḍalam ||44||
śānte śanai: kamalakānanasaṃnikāśe vahnau samastabhuvanasthitibhaṅgabhītyā |
dehāttato bhagavata: karuṇāmburāśe: pūrṇāmṛtormivimalā rucaya: prasasru: ||45||
lāvaṇyasāramaticandrasahasrakāntiṃ teja:pratānaviphalīkṛtasūryacakram |
taṃ nāganāyakanikāyavilocanāni prītyā papu: sukṛtalabdhamapūrvaharṣam ||46||
@114
vaidūryanālavipulāruṇaratnapātra-
kāntollasatkanakakesarakarṇikāni |
abhyudyayu: kṣititalādatha tatsamīpe 
padmāni saurabhabharāhṛtaṣaṭpadāni ||47||
teṣūpaviṣṭamatha kāñcanacārukāntiṃ 
snigdhekṣaṇaṃ sugatacakramadṛśyatārāt |
pīyūṣapeśalaśaśidyutiśītalena 
yasyodayena sahasā sukhamāpa loka: ||48||
teṣāṃ prabhāvavibhavaṃ bhagavān babhāra 
madhye’dhikaṃ kanakaśaila ivācalānām |
suskandhabandhuraghanadyutisaṃniveśa: 
prāṃśu: surakṣitiruhāmiva pārijāta: ||49||
svargāṅganākarakuśeśayakīryamāṇai-
ramlānamālyavalayai: kalitottamāṅgā: |
tasyānanāmbujavilokananirnimeṣe 
martyā api kṣaṇamavāpuramartyabhāvam ||50||
vyomāṅgaṇeṣu suradundubhiśaṅkhatūrya-
ghoṣāvṛta: kusumavarṣamahāṭṭahāsa: |
gandharvakinnaramunīśvaracāraṇānāṃ 
sphītaścacāra bhagavatstutivādanāda: ||51||
tatrāruṇādharadalāddaśanāṃśuśubhrād 
vyākīrṇakesarakulāddaśanāravindāt |
satsaurabhaṃ bhagavata: svarasaṃnivṛttaṃ 
dhanyā: papurmadhuravāṅmadhu puṇyasūtam ||52||
pāpaṃ vimuñcata niṣiñcata puṇyabījaṃ 
vairaṃ parityajata sāmyasukhaṃ bhajadhvam | 
jñānāmṛtaṃ pibata mṛtyuviṣāpahāri 
neyaṃ tanu: kuśalakarmasakhī cirāya ||53||
lakṣmīścalā taruṇatā ca jarānuyātā 
kāyo’pyapāyanicayasya nivāsa eva |
prāṇā: śarīrakakuṭīṣu muhūrtapānthā 
nityodaye kuruta dharmamaye prayatnam ||54||
@115
ityādibhirbhagavata: pravibhaktadīpta-
jñānairvivekavimlai: kuśalopadeśai: |
vajrairivāśu dalanaṃ prayayau janānāṃ 
satkāyadṛṣṭisamaviṃśatiśṛṅgaśaila: ||55||
ṛddhiprabhāṃ bhagavata: pravibhāvya tīrthyā 
mantrāhatā viṣadharā iva bhagnadarpā: |
dīpā ivārkakiraṇapratibhābhibhūtā-
ścitrārpitā iva yayuściraniścalatvam ||56||
atrāntare bhagavata: satataṃ vipakṣa: 
sarvātmanā kṣapaṇako navadharmayakṣa: |
kṣiptaśravān sa vṛtavarṣavaraiścakāra 
vidrāvya randhraśaraṇān bhuvi vajrapāṇi: ||57||
uddiśya tānatha kṛtārdrabhayāśaraṇya:
sarvopadeśaviṣayān bhagavān babhāṣe |
bhūbhṛdvanāvanimaṇirvivarādi sarvaṃ 
tena bhayeṣu śaraṇaṃ kila kātarāṇām ||58||
buddhiṃ prabodha mama dhāmni nidhāya buddhiṃ 
dharmaṃ sasaṃghamapi ye śaraṇaṃ prapannā: |
teṣāṃ jagatkṣayabhayeṣvapi nirbhayāṇāṃ 
naivānyata: śaraṇadainyaparigraho’sti ||59||
durvāre paralokatīvratimire dharma: prabuddhoṃ’śumān 
dānaṃ du:sahapāpatāpavipadāmabhyudgame vārida: |
prajñā mohamahāprapātaviṣamaśvabhre karālambanaṃ 
dainyākrāntamahīnameva śaraṇaṃ sarvatra puṇyaṃ nṛṇām ||60||
iti timiravṛtākṣṇāṃ cakṣurunmīlanārhaṃ 
daśanamaṇimarīcivyajyamānaprakāśam |
sadasi sugatacandra: śuddhadharmopadeśaṃ 
sthirapadamiva kṛtvā kānanaṃ svaṃ jagāma ||61||
iti kṣemendraviracitāyāṃ bodhisattvāvadānakalpalatāyāṃ 
prātihāryāvadānaṃ nāma trayodaśa: pallava: ||
@116
14. devāvatārāvadānam |
jayati mahatāṃ prabhāva: paścādagre ca vartamāno ya: |
janakuśalakarmasaraṇi: prakāśaratnadīpo va: ||1||
purā surapure pāṇḍukambalākhye śilātale |
samīpe pārijātasya kovidārasya suprabhe ||2||
kṛtvā tridaśasaṃghānāṃ bhagavān dharmadeśanām |
anugrahāya martyānāṃ jambūdvīpamavātarat ||3||
amarairanuyātasya tasyāvatarato bhuvam |
vimānakānanākīrṇa babhūva bhuvanāṅgaṇam ||4||
tasya dantāṃśusaṃtānairupadeśamivācitam |
jagrāha candraruciraṃ cāmaraṃ caturānana: ||5||
chatraṃ śataśalākāṅkamanaṅkaṃ raṅkupāṇḍuram |
prasādamiva sākāramādade’sya puraṃdara: ||6||
saṃkāśyanagaropānte kānanodumbarāntike |
avatīrṇaṃ sukṛtina: sānandāstaṃ vavandire ||7||
tasminnutpalavarṇākhyā bhikṣukī janasaṃgame |
alabdhāvasarā draṣṭuṃ nṛparūpamupādade ||8||
pradīptaratnamukuṭaṃ gaṇḍatāṇḍavikuṇḍalam |
dṛṣṭvaivāsya navaṃ rūpaṃ jahāsoṣṇīṣapallava: ||9||
sā cintayantī ko vāyaṃ janairnirvivara: pura: |
antaraṃ nṛparūpaṃ me dṛṣṭvā dāsyati sādara: ||10||
ato’nyathā tu bhagavatpraṇatirmama durlabhā |
na guṇaṃ gauravasthānamaiśvaryapraṇayī jana: ||11||
aho tṛṇatulālolairni:sāravirasairdhanai: |
hriyate vāsanābhyāsānnirvicāratayā jana: ||12||
dattāntarā sā sahasā janena nṛpagauravāt |
lolahāraṃ bhagavata: praṇāmamakarot pura: ||13||
asminnavasare bhikṣurudayo nāma saṃsadi |
tāṃ vilokya tathārūpāmavadat sasmitānana: ||14||
iyamutpalavarṇākhyā bhikṣuko nṛparūpiṇī |
ṛddhyā bhagavata: pādau vandate janavanditā ||15||
@117
utpalāmodavarṇābhyāṃ vijñāteyaṃ mayā purā |
ityuktvā virate tasmin bhagavānapyabhāṣata ||16||
ayuktameva bhikṣukyā darpādṛddhiprakāśanam |
karoti praśamaglānimabhimānena ca jvara: ||17||
ityuktvā bhagavān kṛtvā tāṃ tāṃ śubhropadeśanām |
visṛjya devān prayayau svapadaṃ saha bhikṣubhi: ||18||
tatropaviṣṭa: pṛṣṭastai: praṇatairbhikṣukokathām |
prāgajanmakarmasaṃbaddhāṃ sarvajñastānabhāṣata ||19||
vārāṇasyāmabhūtpūrvaṃ sārthavāho mahādhana: |
patnī dhanavatī nāma tasya prāṇasamābhavat ||20||
pāṇipallavinī tanvī yauvanodyānamañjarī |
phalapuṣpavatī kāle sā tasmādgarbhamādadhe ||21||
atrāntare jalanidhidvīpānugamanodyatam |
pratyāsannaviyogārtā sā vallabhamabhāṣata ||22||
kiyatī dhanasaṃpattirvṛddhimadyāpi nīyate |
yatkṛte ghoragambhīrastīryate makarākara: ||23||
bahvapāyaṃ dhanādānaṃ nirapāyaṃ guṇārjanam |
svadeśāt paradeśaṃ hi gacchanti draviṇārthina: ||24||
keciddu:khānnivartante dūraṃ gatvāpi niṣphalā: |
niścalā dhaninaścānye karmaṇāmeṣa niścaya: ||25||
iti priyāvaca: śrutvā sārthavāhastato’bhyadhāt |
mugdhe saṃbhāvanāpātro bhavatyevaṃ dhanodyata: ||26||
dhanārjanavihīnānāṃ paṅguvanmūlabhakṣaṇāt |
adya śvo vā sukhasthānāṃ bhogai: saha parikṣaya: ||27||
svagṛhe’pi daridrāṇāṃ jana: krakacaniṣṭhura: |
dhanināṃ paraloko’pi premasnigdhajanaṃ bhuva: ||28||
kṣīṇamapyudyataṃ vṛddhyai na veṇuṃ bandhate jana: |
na tu sa pūrṇatāṃ yāti pratyāsannaparikṣaya: ||29||
mūrkho’pi viduṣāṃ vandya: strīṇāṃ vṛddho’pi vallabha: |
klībo’pi sevya śūrāṇāmāsannābhyudayo jana: ||30||
kenānyakaraṇaṃ bhuktvā pītvā kāvyāmṛtāni vā |
kṣaṇaṃ vicakṣaṇenāpi kṣutpipāse vivarjite ||31||
@118
yasyārtha: sa guṇonnatai: kṛtanuti: kaṃ vā na dhatte guṇaṃ 
dāridryodayadoṣadūṣitarucāṃ nirmālyatulyā guṇā: |
vittenaiva guṇā guṇī na tu dhanī dhanyo dhanī no guṇī 
kāyādduṣkṛtasaṃnipātaśamanādāyurguṇānāṃ dhanam ||32||
iti prāṇādhikārthasya patyurākarṇya sā vaca: |
sāñjānāśrukaṇotkīrṇā latevābhṛtaṣaṭpadā ||33||
atha pravahaṇaṃ bheje sārthanāthastayā saha |
tīvratṛṣṇāgṛhītānāṃ hastapātraṃ mahodadhi: ||34||
tasya jāyāsakhasyāsau karmavātānuvartina: |
abhajyata pravahaṇaṃ samanorathajīvitam ||35||
tata: phalakamāsādya bhāgaśeṣācca karmaṇa: |
kaśerudvīpamāsādya tatpatirvipadaṃ gata: ||36||
anāthāṃ tatra śocantīṃ vihaṅga: puruṣākṛti: |
tāmāpa pādadīrṇāśāṃ suvarṇakulasaṃbhava: ||37||
sa kāntāṃ sumukho nāma tāmuvāca rucākṛta: |
samāśvasihi lolākṣi nirbhayo’yaṃ tavāśraya: ||38||
divyeyaṃ subhagā bhūmirvayaṃ tvatpraṇayaiṣiṇa: |
puṇyāyātāsi kalyāṇi ghoro’yaṃ makarākara: ||39||
ityuktvā tena śanakairnītā ratnālayaṃ gṛham |
saṃpūrṇagarbhā tanayaṃ cārurūpamasūta sā ||40||
vardhamāne śiśau tasmin sā śanai: priyavādinā |
mugdhā tena vidagdhena saṃbhogābhimukhīkṛtā ||41||
saralatvānmṛdutvācca samīpapraṇayī jana: |
svayamāliṅgyate strībhirlatābhiriva pādapa: ||42||
divyodyāneṣu sā tena ramamāṇā ghanastanī |
kumāraṃ rucirākāraṃ suṣuve sadṛśaṃ pitu: ||43||
tasmin padmamukhābhikhye yauvanālaṃkṛtākṛtau |
sumukha: pakṣiṇāṃ rājā kāle lokāntaraṃ yayau ||44||
tata: padmamukha: śrīmānāsasāda padaṃ pitu: |
guṇināmavivādena svādhīnā: kulasaṃpada: ||45||
prāptaiśvaryaṃ tamavadadvijane jananī sutam |
tatprabhāvasya saṃbhāvya sarvatra prabhaviṣṇutām ||46||
@119
putra prāptā tvayā lakṣmīriyaṃ nijakulocitā |
ayaṃ tu sārthavāhānme jāta: putro niraṃśaka: ||47||
vārāṇasyāmayaṃ rājā svaśaktyā kriyatāṃ tvayā |
prītisaṃvādasāsvāda: svadeśe seva saṃpada: ||48||
iti māturgirā pakṣī pakṣapātena bhūyasā |
skandhe bhrātaramāropya vyomnā vārāṇasīṃ yayau ||49||
tatra siṃhāsanāsīnaṃ brahmadattaṃ mahīpatim |
saṃjaghānaikadainaṃ sa vajrāgranakharai: kharai: ||50||
abhiṣicyāgrajaṃ pūrṇaṃ tasminneva nṛpāsane |
amātyān so’vadadbhītān samagrānagravikrama: ||51||
yasya rājño’bhiṣiktasya mayā ya: pracalīkara: [?] |
so’pyatīta: prabho bhaktyā tamevānugamiṣyati ||52||
ityuktvā pravarāmātyān svairaṃ vihagapuṃgava: |
yayau bhrātaramāmantrya punardeśanasaṃvidā ||53||
sa eva brahmadatto’yamiti mantrita mantriṇām [?] |
sa nṛpa: khyātimāyāta: svajaneṣu pareṣu ca ||54||
atrāntare samānītā sagarbhā hastinī vanāt |
na mumucārdhaniryātagarbhaṃ ruddhamivāntare ||55||
sādhvīkarāgrasaṃsparśādiyaṃ garbhaṃ vimuñcati |
iti mauhūrtikādiṣṭaṃ rājñe mantrī nyavedayat ||56||
śāsanādatha bhūbhartu: spṛṣṭvā hastena hastinīm |
anta:purāṅganāścakrustatra satyopayācanam ||57||
tāsāṃ satyagirā garbhaṃ nātyajat kariṇī yadā |
tadā vilakṣya: sarvo’bhūt bhūpasyānta:pure jana: ||58||
atha gopāṅganābhyetya śīlasatyopayācanam |
kṛtvā pasparśa kariṇīṃ yenāsau garbhamatyajat ||59||
rājāpi nijajāyānāṃ jñātvā śīladaridratām |
mene gopāṃ mana:sveva taṃ jagattritaye satīm ||60||
sa satījātilobhena sośumbāṃ nāma tatsutām |
pariṇīyānināyāgre devīśabdasya pātratām ||61||
tasyā: saṃcintya lāvaṇyaṃ capalatvaṃ ca yoṣitām |
sa sarvagāminīṃ nidrāmapi tatyāja śaṅkita: ||62||
@120
asminnavasare draṣṭuṃ bhrātaraṃ vihagādhipa: |
yayau padmamukhastatra snehādatiśayotsuka: ||63||
bhūpālo’pi tamāliṅgya prītyā vihitasatkṛti: |
vijane svakathāmasmai nivedya punarabravīt ||64||
śīlasatyatulārohāt dṛṣṭadoṣeṇa yoṣitām |
mamānta:puravaimukhyāt vivāho’bhinava: kṛta: ||65||
rūpayauvanagāminyāṃ tasyāmapi na me dhṛti: |
ekatra dṛṣṭadoṣāṇāṃ sarvatrāśaṅkate mana: ||66||
tasmāttava pure bhrātarvimānuṣye nidhīyatām |
śīlaśaṅkāṃ parityajya bhavāmi vigatajvara: ||67||
tasmāt pratiniśaṃ pakṣī śāsanāt tava madgṛham |
prāpayiṣyati tāṃ svairamityayaṃ me manoratha: ||68||
iti bhrāturvaca: śrutvā tamuvāca vihaṅgama: |
īrṣyāśaṅkākalaṅkena rājan mithyaiva mā kṛthā: ||69||
na nāma ramate ramie nāsvādaṃ vetti bhojane |
na paśyati na nidrāti nityamīrṣyāvaśātura: ||70||
klība: kāmī sukhī vidvān dhanī namra: prabhu: kṣamī |
arthī mānya: khala: snigdha: strī satīti kathaiva kā ||71||
saralatve’pi kuṭilā: sthāyinyo’pyaticañcalā: |
kulīnā api pārśvasthamāliṅgantyabalā latā: ||72||
dṛṣṭirlolādharo rāgī bhrūrvakrā kaṭhinau stanau |
dṛśyate naiva nirdoṣa: strīṇāmavayaveṣvapi ||73||
bhujyante kuśalai: śyāmā bhramadbhramaravibhramai: |
mūlānveṣī sarojinyā: paṅkenaivāvalipyata ||74||
naikasmin vismayabhuvāṃ sasmitānāṃ niyantrite |
śuciśīlavirāmāṇāṃ rāmāṇāṃ ramaṇe mati: ||75||
tathāpi yadi nirbandha: kriyatāṃ yadabhīpsitam |
pratyahaṃ matpurodyāne nirjane sā nidhīyatām ||76||
ityukta: pakṣiṇā bhrātā nṛpatirvisasarja tām |
kātāṃ kaśerukadvīpe taṃ ca satkṛtya sādara: ||77||
sāpi pratiniśaṃ vyomna: khagārūḍhā samāyayau |
divyagandhamayīṃ mālāmādāya dvīpasaṃbhavām ||78||
@121
pārijātānvayatarostāni puṣpāṇyavāpa sā |
khyātāni timirāṇīva bhramadbhṛṅgāndhakārata: ||79||
atha vārāṇasīvāsī kadācinmānavābhidha: |
prayayau samidhāhārī dvijanmā kānanaṃ yuvā ||80||
tatra kinnarakāminyā sa dṛṣṭa: spaṣṭamanmatha: |
yasya saṃdarśanenaiva sābhavadvismṛtasmṛti: ||81||
asau navābhilāṣeṇa janakeneva sārpitā |
kāntā kāntimayī nāma vijahāra guhāgṛhe ||82||
tatrābharaṇaratnāṃśu: pratītatimirotkare |
ramamāṇā ciraṃ tena kāle putramavāpa sā ||83||
balavān marududbhava: sa bālye’pi yadā śiśu: |
tadā mātā tasya saṃjñāṃ śīghraga ityasādhayat ||84||
sāpi nirvighnasaṃbhogā sukhātṛptā guhāntare |
priyaṃ dhṛtvā sadā yāti pidhāya śilayā gṛham ||85||
kadācidatha vṛttāntaṃ nijapitrā niveditam |
ākarṇya śīghragaścintāvismayākulito’vadat ||86||
śilānibaddhadvāre’sminnandhasyaiva gṛhāntare |
aho sneho’pyayaṃ tāta tava bandhanatāṃ gata: ||87||
ehi vārāṇasīmeva gacchāvaste nijāspadam |
vipulāmapyayatnena śilāmutsārayāmyaham ||88||
svadeśavirahakleśaṃ du:sahaṃ sahase katham |
tyaktuṃ na śakyate kaiściddeśo deha iva svaka: ||89||
bhāraṃ draviṇasaṃbhāraṃ vetti granthiguṇāguṇa: |
bhogaṃ nirupabhogaṃ ca svadeśavirahī jana: ||90||
ityuktvā sa guhāgehādutpāṭhya vipulāṃ śilām |
kṛtābhyupagamenāśu janakena yayau saha ||91||
prayātayostatastūrṇaṃ samabhyetyātha kinnarī |
śūnyaṃ dṛṣṭvā guhāgehaṃ nirvedādityacintayat ||92||
aho me vismṛtasneha: sa gata: kvāpi durjana: |
dvijihvānāṃ bhujaṃgānāṃ kauṭilyaṃ vā kimudbhutam ||93|| 
@122
na ramante palāyante paryante sukharāgiṇa: |
cirasthā api ni:snehā: śukā iva dvijātaya: ||94||
iti saṃcintya sā patyurnikārātprītimatyajat |
puṣpopamāni premāṇi na sahante kadarthanām ||95||
vidyāguṇena kenāsau putro me bhuvi jīvati |
iti dhyātvā sakhīhaste tasmai vīṇāṃ dideśa sā ||96||
saṃbhogasukhapaṇyaiva prīti patiṣu yoṣitām |
aparyuṣitavātsalyā putraprītistu niścalā ||97||
javena vrajatostūrṇaṃ tayordaurjanyalajjayā |
śīghragāya dadau vīṇāṃ tatsakhī vegagāminī ||98||
ādyā tantririyaṃ nāsyā: spraṣṭavyā vighnakāriṇī |
ityābhāṣya tayā dattāṃ vīṇāṃ prāpya jagāma sa: ||99||
tata: svadeśe janakaṃ svagṛhe viniveśya sa: |
vīṇāpravīṇa: sarvatra lābhapūjāmavāptavān ||100||
tata: kadācidvaṇijā ambudhidvīpagāminā |
āropita: pravahaṇaṃ divyavīṇānurāgiṇā ||101||
vīṇāmūrcchanayā tasya śrotrapīyūṣadhārayā |
kṣaṇe kṣaṇe samudro’pi nistaraṅga ivābhavat ||102||
athādyatantrisaṃsparśādutpannopaplavotplute |
bhagne pravahaṇe sarvavaṇijāmabhavat kṣaya: ||103||
tato balāhakavāptyā pavanaprerita: kṣaṇāt |
kaśerudvīpamāsede karmaśeṣeṇa śīghraga: ||104||
tatrābdhikūlasaṃlīnaṃ divyodyānaṃ praviśya sa: |
śyāmāṃ dadarśa sośumbāṃ mūrdhanyastabakastanām ||105||
grathnantīṃ timirākhyānāṃ puṣpāṇāmujjvalasrajam |
nibandhanaṃ tanuguṇai: kurvāṇāmapyacetasām ||106||
sāpi taṃ rucirākāraṃ dṛṣṭvā vismayamāyayau |
dhīraṃ śaiśavatāruṇyasaṃdhimadhyasthatāṃ gatam ||107||
māramārutasaṃcālasakampakarapallavā |
sā śīrṇaśīlakusumā lateva praṇanāma tam ||108||
@123
cirārūḍheva sahasā prīti: prauḍhā tayorabhūt |
prāgjanmasnehasaṃlīnaṃ na muñcati mano mana: ||109||
ramamāṇā divā tena niśāyāṃ ca mahībhujā | 
mene vāmācaritatāṃ tāṃ priyo gūḍhakāmuka: ||110||
tena vārāṇasīṃ gantuṃ jñātvā vṛttaṃ samarthitā |
tannināya khagārūḍhā tadgirā mīlitekṣaṇam ||111||
vārito’pi tadā vyomni nayanonmīlane tayā |
so’bhavatsahasaivāndhaścāpalādvivṛtekṣaṇa: ||112||
sā tanmata:purodyāne nidhāya bhayakātarā |
viveśa śokasaṃtaptā śayyāveśma mahīpate: ||113||
dūyamānena manasā rajanīmativāhya tām |
prātarna gantuṃ na sthātuṃ cintākrāntā śaśāka sā ||114||
atrāntare samudbhūtaścyutasaurabhanirbhara: |
madhumāso vilāsānāṃ yauvanaṃ puṣpadhanvana: ||115||
kokilālikulai: kāla: kāla: kālo viyoginām |
śīrṇaśokanavāśokadu:saha: pratidṛśyate ||116||
rājāpyaviratautsukyādudyānaṃ gantumudyata: |
dinamekaṃ na tatyāja sośumbāṃ kāmamohita: ||117||
sa tayā saha rāgasya madasya madanasya ca |
saṃsāramiva viśrāntipadapuṣpavanaṃ yayau ||118||
tatra bālānilālolalatāvailakṣyakāriṇīm |
paśyan pramodamāsede dayitāmeva bhūpati: ||119||
anyarāgaviṣākrāntā sāpyabhūnmalinasmṛti: |
sukhamapyasukhaṃ vetti cintāśalyākulaṃ mana: ||120||
antargatabhujaṃgābhi: strībhiratyantarāgiṇa: |
kaṇṭhe kṛtābhirnṛtyanti mālābhiriva mohitā: ||121||
tatraikāntalatākuñjanikuñjanihitasthiti: |
andha: saurabhāmāghrāya sośumbātimirasraja: ||122||
sahasaiva vikāreṇa rāgādvismṛtasaṃvṛti: |
agāyanmadanakṣībā gaṇayanti bhayaṃ kuta: ||123||
@124
tanupavanavilāsai: kīryamāṇa: priyāyā:
samadavadanapadmāmodasaṃbhārasāra: |
timirakusumagandha: so’yamāyāti dūrāt 
bhramarasaraṇivīṇāvibhramārāvaramya: ||124||
śrutvā hṛdayasaṃvādagītaṃ tattasya bhūpati: |
udyānavicayaṃ kṛtvā taṃ dadarśa latāntare ||125||
gāḍharocamadakṣībaṃ sa taṃ papraccha śaṅkita: |
api jānāsi sośumbāṃ tasya vā lakṣaṇaṃ tano: ||126||
so’bravīt kiṃ na jānāmi sośumbāṃ bimbapāṭalām |
upaviṣṭo’dhare yasyā rāgarājye manobhava: ||127||
nyastaṃ smaraṇeva tadūrumūle 
lekhāmayaṃ svastikamasti kāntam |
āvartaśobhā stanamaṇḍale vā 
lāvaṇyakallolanibhāsti tasyā: ||128||
etadākarṇya nṛpati: sadya: saṃtāpaśoṣitam |
mumoca rāgakusumaṃ nirmālyamiva cetasa: ||129||
so’bravīnnāsti nārīṇāṃ śīlarakṣā śatairapi |
khapuṣpamāleva satī sarvathā naiva jāyate ||130||
ityuktvāndhena tāṃ rājā saha śmaśānakānanam |
gardabhāropitāṃ tūrṇaṃ tatyāja nagarādbahi: ||131||
sā tena saha nirlajjā vrajantī dinasaṃkṣaye |
aṭavyāṃ caurapatinā prāptaiva saha saṃpadā ||132||
janairabhidrute tasmin sahasā cauramaṇḍale |
niraparādha evāndhaścaurabhrāntyā nipātita: ||133||
cauro’pi tāṃ niśāṃ bhuktvā sośumbāṃ kṣaṇasaṃgata: |
gṛhītvābharaṇānyasyā jagāmottīrya nimnagām ||134||
kāraṇḍavāyā: saritastasyāstīre nirambarā |
śuśoca sāñjanairaśrujālai: sā malinastanī ||135||
tasmin kṣaṇe mukhāsaktaṃ māṃsamutsṛjya jambuke |
yāte jalotplutā matsyaṃ tajjahāra vihaṅgama: ||136||
@125
matsye nimagne sahasā khagena piśite hṛte |
sa babhūvobhayabhraṃśāccintāniścalalocana: ||137||
tasyāstaṃ vīkṣya du:khe’pi mukhe smitamadṛśyata |
hāsa: parasya skhalite du:sthasyāpyupajāyate ||138||
sa tāṃ vailakṣyakupita: provācānucitasmitām |
aho hasasi māṃ loke hāsyāyatanatāṃ gatā ||139||
nṛpaṃ tyaktvāgatā hyandhaṃ tyaktvāndhaṃ cauramāśritā |
tavāhamubhayabhraṣṭa: tribhraṣṭāyā: smitāspadam ||140||
āstāṃ va: parihāso’yaṃ taṃ yuktyāhaṃ karomi te |
khalāste viṣamasthānāṃ ye viḍambanapaṇḍitā: ||141||
ityuktvā nagarīṃ gatvā sa nṛpāya nyavedayat |
sośumbā te nadītīre tapoyukteti manmati: ||142||
atha nināya tāṃ rājā vitīryābharaṇāmbaram |
doṣamācchādayatyeva rāgaśeṣa: śarīriṇām ||143||
saivādyotpalavarṇeyamudāyī śīghrago’pyasau |
prāgjanmāntarapuṇyena bhikṣuvratamupāgatau ||144||
abhavadatirasārdraṃ mānasaṃ rāgayoge 
yadu madanavidheyaṃ rāgayuktaṃ yadasyā: |
virataśamavicārā tena tasmin muhūrte 
kṛtanarapatirūpānandinaṃ māṃ vavande ||145||
iti kṣemendraviracitāyāṃ bodhisattvāvadānakalpalatāyāṃ 
devāvatārāvadānaṃ nāma caturdaśa: pallava: ||
@126
15. śilānikṣepāvadānam |
balamatuladhairyavīryaṃ sāścaryaṃ bhavati saprabhāvāṇām |
mahadāśrayayogādyasmai sarvaṃ mahimatvamāyāti ||1||
purā kuśīpurīṃ ramyāṃ mallānāṃ balaśālinām |
svecchāvihārī bhagavān pratasthe sugata: svayam ||2||
te tadāgamanaṃ śrutvā kalyāṇaṃ kuśalaiṣiṇa: |
vartmasaṃśodhanaṃ cakrurupacārapadodyatā: ||3||
deśaṃ bhūṣayatāṃ teṣāṃ saṃsiktaṃ candanodakai: |
tṛṇakaṇṭakapāṣāṇaśarkarāreṇuvarjitam ||4||
madhye samāyayau bhūminimagnā mahatī śilā |
avasannā visannā ca vadhūrvindhyagireriva ||5||
tāmutpāṭayatāṃ teṣāṃ kuddālabhujarajjubhi: |
māso jagāma na tvasyā: sahasrāṃśe’pyabhūt kṣati: ||6||
atha saṃsārasaṃtāpapraśamāmṛtadīdhiti: |
āyayau bhagavān sarvamānasollāsabāndhava: ||7||
ghanāndhakāravirativyaktasatphaladarśana: |
prasādasaṃvibhaktāśa: prakāśa iva śārada: ||8||
sa tān dṛṣṭvā pariśrāntān viphalakleśapīḍitān |
śrutvā ca tadvyavasitaṃ tānūce praṇatānanān ||9||
aho kleśaphalārambha: prayāsavyavasāyinām |
saṃsārakarmaṇīvāsmin vyāpāre va: samudyama: ||10||
prārambhe viṣamakleśaṃ kriyamāṇaṃ sasaṃśayam |
siddhamapyanupādeyaṃ na prājñā: karma kurvate ||11||
ityuktvā caraṇāṅguṣṭhaghaṭṭitāṃ vāmapāṇinā |
vinyasya dakṣiṇe pāṇau bhagavān vipulāṃ śilām ||12||
visṛjya brahmalokāntamaparyantaparākrama: | 
cacārāścaryacaryāyāṃ dūtamiva jagattraye ||13||
kṣiptāyāṃ sahasā tasyāṃ tenātyadbhutakāriṇā |
udabhūdgaganodbhūta iva vyāptajana: svana: ||14||
anitya: sarvasaṃskāra ityabhrāntavidhāyina: |
sarvadharmā nirātmāna: śāntanirvāṇameva tat ||15||
iti sphuṭodite śabde śilā bhagavata: kare |
girīndraśīrṣakākārā sthitā punaradṛśyata ||16||
@127
kṣaṇena sā bhagavatā kṣiptā vadanamārutai: |
kṛtā visāriṇī dikṣu paramāṇuparaṃparā ||17||
punarekīkṛtāmeva bhagavān paramāṇubhi: |
śilāmanyatra nidadhe vismayaṃ ca jagattraye ||18||
āścaryaniścaladṛśastato mallā balorjitam |
vīryaṃ bhagavato vīkṣya praṇatāstaṃ babhāṣire ||19||
aho mahāprabhāvo’yaṃ balavīryodayastava |
niścayādhigame yasya na pragalbhā: surā api ||20||
anugrahapravṛttena balena guruṇā tava |
adhogatinimagneyaṃ janateva dhṛtā śilā ||21||
vīryaprajñābalādīnāṃ pramāṇāvadhiniścayam |
api jānāti te kaścidāścaryatarakāriṇa: ||22||
iti bruvāṇānāścaryaniścalānavalokya tān |
tasyāṃ śilāyāmāsīna: provāca bhagavān jina: ||23||
ekībhūtabalaṃ yaddhi bhūtānāṃ bhuvanatraye |
sugatasya tadekasya loke naiva samaṃ balam ||24||
ambhāṃsi kumbhairambhodherjaganti paramāṇubhi: |
śakyānyalaṃ laṅghayituṃ prabhāvo na tu saugata: ||25||
saṃkhyāṃ sumeroryo vetti tulāmānena tattvata: |
sugatānāṃ na jānāti so’pi sadguṇagauravam ||26||
kathayitveti bhagavān saṃprāpte suramaṇḍale |
saśakrapadmanilaye cakre kuśaladeśanam ||27||
mallāstadupadeśena tattadbodhisamāśrayāt |
saśrāvakākhyāṃ pratyekasamyaksaṃbuddhatāṃ yayu: ||28||
srota:prāptiphalaṃ kaiścitsakṛdāgāmi cāparai: |
anāgāmiphalaṃ cānyai: prāptamarhatpadaṃ parai: ||29||
ityāśayānuśayadhātugatiṃ nirīkṣya 
jñātvā tathāprakṛtimapratimopadeśam |
teṣāṃ cakāra bhagavāṃścaturāryasatya-
samyakprakāśaviśadaṃ kuśalodayāya ||30||
iti kṣemendraviracitāyāṃ bodhisattvāvadānakalpalatāyāṃ 
śilānikṣepāvadānaṃ nāma pañcadaśa: pallava: ||
@128
16. maitreyavyākaraṇāvadānam |
asaṃgamo nāma viśuddhidhāmo 
śreyāṃsi sūte kuśalābhikāma: |
saṃsāravāma: sukṛtābhirāmo 
manomalairvairarajovirāma: ||1||
purā gaṅgāṃ samuttīrya nāgānāṃ phaṇasetunā |
bhagavān sugata: pāraṃ prāpya bhikṣūnabhāṣata ||2||
iha ratnamaya: pūrvaṃ yūpo’bhūdadbhutadyuti: |
darśayāmi tamatraiva draṣṭuṃ va: kautukaṃ yadi ||3||
ityuktvā bhagavān bhūmau pāṇinā divyalakṣmaṇā |
spṛṣṭvā nāgagaṇotkṣiptaṃ ratnayūpamadarśayat ||4||
taṃ dṛṣṭvā bhikṣava: sarve nirnimeṣekṣaṇāściram |
babhūvuścitralikhitā iva niścalavigrahā: ||5||
tatkathāmatha tai: pṛṣṭa: provāca bhagavān puna: |
atītānāgatajñānaṃ dantālokai: kiranniva ||6||
devaputra: purā kaścit kāle svargaparicyuta: |
mahāpraṇādanāmābhūnnṛpati: śakraśāsanāt ||7||
dharmavṛttānusaraṇasmaraṇāya mahītale |
ucitaṃ lakṣaṇa kiṃcit sa yayāce śatakratum ||8||
tata: surapatervākyādviśvakarmā tadālaye |
bhāsvaraṃ vidadhe ratnayūpaṃ puṇyamivonnatam ||9||
tatastaddarśanāsakte jane kautukaniścale |
kṛṣyādikarmaṇyucchinne rājña: koṣakṣayo’bhavat ||10||
tatastena kṣitibhujā kṣipto’yaṃ jāhnavījale |
tiṣṭhatyadyāpi pātāle ratnai: sūryairivācita: ||11||
bhaviṣyatyasya kālena paricchinna: parikṣaya: |
na tajjagati nāmāste pariṇāme yadakṣayam ||12||
āgāmisamaye puṃsāṃ varṣāśītisahasrake |
śaṅkhaśubhrayaśā: śaṅkho nāma rājā bhaviṣyati ||13||
puṇyalabdhamimaṃ yūpaṃ nṛpa: kalpadrumopama: |
sa purohitaputrāya maitreyāya pradāsyati ||14||
maitreyo’pyamumādāya kṛtvā sapadi khaṇḍaśa: |
arthicintāmaṇirlokamadaridraṃ kariṣyati ||15||
@129
yūpaṃ datvātha maitreya: samyaksaṃbuddhatāṃ gata: |
anuttarajñānanidhirbhaviṣyati surārcita: ||16||
śaṅkho rājā sahasrāṇāmaśītyā parivārita: |
sānta:purāmātyagaṇo rājāpi pravrajiṣyati ||17||
prāgjanmapraṇidhānena śaṅkhasya kuśalodaya: |
kṛtasyāvaśyabhogyatvātpariṇāme phaliṣyati ||18||
madhyadeśe purā rājā vāsavo vāsavopama: |
dhanasaṃmatanāmā ca nṛpo’bhūduttarāpathe ||19||
tayorvibhavasaṃgharṣo bhūto vairāgnitaptayo: |
abhūd yuddhasamārambhasaṃbhārarabhasaṃ mana: ||20||
nagaraṃ ca praviśyātha sametya dhanasaṃmata: |
cakre gajarathānīkairgaṅgātīraṃ nirantaram ||21||
tatra ratnaśikhī nāma samyaksaṃbuddhatāṃ gata: |
dṛṣṭastenārcyamānāṅghrirbrahmaśakrādibhi: surai: ||22||
so’cintayadaho rāja vāsava: pṛthupuṇyavān |
viṣayānte vasatyeṣa yo hi tridaśavandita: ||23||
tatastasyānubhāvena tatra bhūpālayostayo: |
yayau vairaraja: śāntyā mithyāmohaparikṣayam ||24||
kṛtasaṃdhi: pareṇātha vāsava: pṛthivīpati: |
bhagavantaṃ samabhyetya sarvabhogairapūjayat ||25||
praṇidhānaṃ ca vidadhe pūjānte praṇamāmi tam |
ahaṃ kuśalamūlena syāmetena mahāniti ||26||
asminnavasare ghore śaṅkhaśabde samudgate |
provāca taṃ ratnaśikhī praṇataṃ purata: sthitam ||27||
śaṅkho nāma mahīpālaścakravartī bhaviṣyasi |
paryante bodhiyuktaśca kuśalaṃ samavāpsyasi ||28||
evaṃ satpraṇidhānata: kṣitipati: puṇyodayādvāsava: 
śaṅkho nāma nṛpa: sa ratnaśikhinādiṣṭa: śriyaṃ prāpsyati |
maitreya: praṇayātkariṣyati tathā bodhau viśuddhāṃ dhiyaṃ 
kalyāṇābhiniveśapuṇyataraṇirādyā hi satsaṃgama: ||29||
iti kṣemendraviracitāyāṃ bodhisattvāvadānakalpalatāyāṃ 
maitreyavyākaraṇāvadānaṃ nāma ṣoḍaśa: pallava: ||
@130
17 ādarśamukhāvadānam |
cittaprasādavimalapraṇayojjvalasya 
svalpasya dānakusumasya phalāṃśakena |
hemādrirohaṇanagendrasudhābdhidāna-
saṃpatphalaṃ na hi tulākalanāmupaiti ||1||
purā manojñe sarvajña: śrāvastyāṃ jetakānane |
anāthapiṇḍadārāme vijahāra mahāśaya: ||2||
āryo mahākāśyapākhyastacchiṣya: karuṇānidhi: |
nagaropavanasyāntaṃ janakacārikayā yayau ||3||
tatra sudurgatiryoṣinnagarāśravalambikā |
apaśyat kuṣṭharogārtā kāśyapaṃ taṃ yadṛcchayā ||4||
sā taṃ dṛṣṭvā prasādinyā śraddhayā samacintayat |
pātre’sya piṇḍapātārhā kiṃ na jātāsmi puṇyata: ||5||
vijñāya tasyā āścaryaśraddhāyuktaṃ manoratham |
prasārya pātraṃ jagrāha piṇḍaṃ taṃ karuṇākula: ||6||
tīvracittaprasādena bhaktasārasamarpaṇe |
kuṣṭhinyā nipapātāsyā: pātre śīrṇakarāṅguli: ||7||
tata: sā pātakamiva tyaktvānityakalevaram |
devānāṃ tuṣitākhyānāṃ nilaye samajāyata ||8||
śakrastadadbhutaṃ jñātvā dānapuṇyoditādara: |
yatnātkāśyapasatpātraṃ sudhayā samapūrayat ||9||
sudhārpaṇe’pyasau bhikṣurnispṛhastṛṇalīlayā | 
praśamāmṛtasaṃpūrṇaścakre pātramadhomukham ||10||
bhajante praṇayaprītiṃ kṛpaṇeṣu kṛpākulā: |
santa: saṃpatsamādhmātavadane mīlitādarā: ||11||
śrutvā tāṃ tuṣite devanikāye niratāṃ nṛpa: |
prasenajit bhagavataścakre bhojyādhivāsanām ||12||
rājñastasya gṛhe dṛṣṭvā lakṣmīmāścaryakāriṇa: |
āryānandena bhagavān pṛṣṭastatpuṇyamabhyadhāt ||13||
purā gṛhapate: sūnurdāridryāddāsatāṃ gata: |
kṣetrakarmaṇi saṃsakta: kṣutkṣāma: klāntimāyayau ||14||
@131
svajananyā samānītāṃ ni:snehalavaṇāṃ cirāt |
kulmāṣapiṇḍimāsādya bhoktuṃ sādaramāyayau ||15||
dhautahasta: kṣaṇe tasmin saṃprāptāya yadṛcchayā |
dadau pratyekabuddhāya tāṃ prasannena cetasā ||16||
jāta: sa eva kālena bhūpālo’yaṃ prasenajit |
tasya dānakaṇasyaivaṃ vibhūti: prathamaṃ phalam ||17||
śrutveti bhagavadvākyaṃ bhikṣurvismayamāyayau ||
rājāpi vipulāṃ pūjāṃ cakre bhagavata: pura: ||18||
rājārhairakhilairbhogai: kṛtvā bhaktinivedanam |
sa koṭīstailakumbhānāṃ dīpamālāmakalpayat ||19||
dīpamekaṃ dadau tatra svalpakaṃ durgatāṅganā |
snehakṣayātprayāteṣu sarveṣu na jagāma ya: ||20||
vicintya praṇidhānena tayā vimalacetasā |
bhāvinīṃ śākyamunitāṃ sarvajño’syā: samabhyadhāt ||21||
ratnadīpāvaliṃ datvā rājā bhagavata: pura: |
upaviśya praṇamyāgre praṇayāttaṃ vyajijñapat ||22||
bhagavatpraṇidhānena tattatpuṇyānubhāvata: |
na kasyānuttarā samyaksaṃbodhirbhavadarpitā ||23||
bhavatprasādapraṇayāt prāptumicchāmi tāmaham |
nirvikalpaphalāvāptyai sevyante kalpapādapā: ||24||
iti rājavaca: śrutvā bhagavān samabhāṣata | 
durlabhānuttarā samyaksaṃbodhi: pṛthivīpate ||25||
sūkṣmā mṛṇālatantubhyo giribhyo’pi garīyasī |
samudrebhyo’pi gambhīrā sā sukhena na labhyate ||26||
na dānairbahubhirlabdhaṃ mayaivānyeṣu janmasu |
cittaprasādaviśadaṃ jñānaṃ tatkāraṇaṃ jagu: ||27||
caturdvīpādhipatyena mayā māndhātṛjanmani |
ciraṃ dānaphalaṃ bhuktaṃ bodhirnādhigatā tu sā ||28||
dānena cakravartiśrī: sā sudarśanajanmani |
bhuktā mayā mahīyasī bodhirnādhigatā tu sā ||29||
@132
purā datvā gajānaṣṭau velāmadvijajanmani |
mayā prāptaṃ mahatpuṇyaṃ bodhirnādhigatā tu sā ||30||
kurūpa: kuśalātmāhaṃ rājaputra: purābhavam |
ya: piśāco’yamityuktvā nijapatnyā vivarjita: ||31||
śriyai śrīskandho bhūtyāge prītiryasya sadā sthitā |
sa du:khī rūpavaikalyāt kva vā sarvaguṇodaya: ||32||
taṃ rūpavirahe dehatyāgārūḍhaṃ śacīpati: | 
divyacūḍāmaṇiṃ datvā cakre pañcaśaropamam ||33||
ṣaṣṭi: purasahasrāṇi tasya yajñeṣu yajvana: |
hemayūpābhirūpāṇi prāpurmerubalaśriyam ||34||
tasmin mayātidānādrikṛte kuśalajanmani |
tāni puṇyāyanvāptāni bodhirnādhigatā tu sā ||35||
mayā satyaprabhāveṇa triśaṅkunṛpajanmani |
kṛtā vṛṣṭi: sudurbhikṣā bodhirnādhigatā tu sā ||36||
mithilāyāṃ mahādevanṛpajanmani yajvanā |
mayāptā puṇyasaṃpattirbodhirnādhigatā tu sā ||37||
mithilāyāṃ purā puṇyaṃ nimibhūpālajanmani |
prāptaṃ dānatapoyajñairbodhirnādhigatā tu sā ||38||
purā nandasya nṛpateścatvāra: piśunā: sutā: |
babhūvurādarśamukha: pañcamaśca guṇādhika: ||39||
kālenāpannaparyanta: sa bhūpatiracintayat |
ete madante catvāro rājyaṃ nārhanti karkaśā: ||40||
putre mamādarśamukhe rājyaśrī: pratibimbitā |
suvṛtte labhate śobhāṃ prajñāvaimalyaśālinī ||41||
dhyātvetyamātyān so’vādīt sa bhavadbhirnareśvara: |
kṛto’nta:puravargeṇa yo’bhyutthānena pūjyate ||42||
maulirna kampate yasya sameva maṇipādukai: |
dvāradrumādrivāpīṣu nidhiṣaṭkaṃ sa paśyati ||43||
ityuktvā tridivaṃ yāte nṛpatau mantriṇa: kramāt |
taduktairlakṣaṇaiścakrurādarśamukhamīśvaram ||44||
@133
dharmanirṇayakāryeṣu yaṃ vādiprativādina: |
vilokyaiva svayaṃ tasthurnyāyairjayaparājaye ||45||
purā nirabhisaṃdhena prāptaivaiśasakilviṣam |
brāhmaṇaṃ daṇḍinaṃ nāma dayālu: prayayau pura: ||46||
goyugārthe gṛhasthena mṛtena vaḍavāhate: |
kuṭhārapātata: patnyā takṣavāsī vivādita: ||47||
śauṇḍikenātmajavadhāddīkṣitaṃ tulyanigraham |
tadvipakṣabhayenoktvā tatsaṃtyaktaṃ vyamokṣayat ||48||
amānuṣāṇāṃ sattvānāmadhyāśayaviśeṣata: |
cakāra cittaśodhanaṃ tattatsaṃdehanirṇayam ||49||
avṛṣṭimṛṣṭe durbhikṣe yena dvādaśavarṣake |
vihitaṃ sarvasattvānāmaśanaprāṇavartanam ||50||
ityabhūnmama puṇyāptirādarśamukhajanmani |
na tu sā samyaksaṃbodhirvibodhitā mahodayā ||51||
bahujanmaśatābhyāsaprayāsena mahīyasā |
adya tu jñānavaimalyaṃ mayāptaṃ luptasaṃvṛti ||52||
jñānaprajñādhigamyā kimapi paratarānuttarā satyasaṃvit 
samyaksaṃbodhireṣā na ca khalu nṛpate labhyate dānapuṇyai: |
mohaśyāmāvirāme gataghanagaganavyaktavaimalyabhājāṃ 
nirvyājānandabhūmirbhavati bhavatamaśchedinī sā dinaśrī: ||53||
iti kṣemendraviracitāyāṃ bodhisattvāvadānakalpalatāyāṃ
ādarśamukhāvadānaṃ nāma saptadaśa: pallava: ||
@134
18. śāriputrapravrajyāvadānam |
nedaṃ bandhurno suhṛt sodaro vā 
nedaṃ mātā na pitā vā karoti |
yatsaṃsārāmbhodhisetuṃ vidhatte 
jñānācārya: ko’pi kalyāṇahetu: ||1||
kalandakanivāsākhye ramye veṇuvanāśrame |
bhagavān viharan buddha: pure rājagṛhe purā ||2||
kolitaṃ copatiṣyaṃ ca dvau parivrājakau purā |
prapannau bhikṣubhāvena cakāra śamasaṃvṛttau ||3||
tataśca śāriputrasya bhikṣo: saṃdeśanāṃ vyadhāt |
yayā sākṣātkṛtārhattvo so’bhūnmokṣagatikṣama: ||4||
tasya tadbhutaṃ dṛṣṭvā dhanārhaṃ sarvabhikṣubhi: |
papracchu: pūrvavṛttāntaṃ sa ca tebhyo vyabhāṣata ||5||
brāhmaṇasyāgnimitrasya bhāryā guṇavarābhavat |
śūrpiketi kṛtaṃ pitrā krīḍānāma ca bibhratī ||6||
bhrātā prathamaśīlākhya: tasya śūrpasamābhidha: |
pratyekabuddhatāṃ yāta: kadācid gṛhamāyayau ||7||
sa tayā bharturādeśād gṛhibhaktyādhivāsita: |
praṇatipraṇayācāraistoṣita: paricaryayā ||8||
kadāciccīvare tasya kurvāṇasya vipātraṇam (?) |
sūcīkarmavaśād dṛṣṭvā praṇidhānaṃ samādadhe ||9||
yatheyaṃ kartarī tīkṣṇā yathā gambhīragāminī |
sūcī tathāparā prajñā mama syāditi sādarā ||10||
pratyekabuddhavinayāt praṇidhānena tena ca |
gatāsmin janmani saiva saprajñaśāriputratām ||11||
sa eṣa śāriputro’dya bhikṣustīkṣṇatarāgradhī: |
kalyāṇapātratāṃ yāta: kalpavallī hi sanmate: ||12||
vākyaṃ bhagavata: śrutvā papracchurbhikṣava: puna: |
kasmānnāṭyakule jāta: śāriputro narādhame ||13||
tatastān bhagavānūce pūrvasminneṣa janmani |
abhūnmahāmatirnāma rājaputra: satāṃ mata: ||14||
@135
śrīmato’pi matistasya pravrajyāyāmajāyata |
paripākaprasannānāṃ kāluṣyāya na saṃpada: ||15||
pravrajyā rājaputrāṇāṃ yūnāṃ naiva kulocitā |
ityuktvā janaka: prītyā taṃ yatnena nyavārayat ||16||
kadācit kuñjarārūḍha: sa vrajan janavartmani |
dṛṣṭvā daridraṃ sthaviraṃ kāruṇyādidamabravīt ||17||
adhanyā dhanino loke bandhubandhanayantritā: |
pravrajyāṃ nāpnuvantyeva tvaṃ tu kena nivārita: ||18||
sa nyavedayanme draridrasya na pātraṃ na ca cīvaram |
dhanopakaraṇānyeva śamopakaraṇānyapi ||19||
rājasūnuriti śrutvā gatvā munitapovanam |
pravrajyāṃ kārayitvāsya pradadau pātracīvaram ||20||
so’cireṇaiva kālena yāta: pratyekabuddhatām |
rājaputraṃ samabhyetya divyāmṛddhimadarśayat ||21||
tasya prabhāvamālokya sa pradadhyau nṛpātmaja: |
aho mahodayatvānme pravrajyā durlabhābhavat ||22||
dāridryādavivekācca nīcānāmapi durlabhā |
jāyeyamadhame kule tasmādasmi vivekān ||23||
sa eva śāriputro’yaṃ jñātastatpraṇidhānata: |
pravrajito bhagavatā kāśyapenānyajanmani ||24||
tenāyaṃ niyamapraṇayavinayī samyakprasādodayā-
dādiṣṭa: kuśalāya satyanidhinā prajñāvatāmagraṇī: |
kāle śākyamunerbhaviṣyatti mata: śiṣyatvayogādvaraṃ 
maudgalyāyana eṣa cātra kathita: saṃvinmayānāṃ vada: ||25||
anyajanmani daridra: kārmika: kenacidapi dayayā maharṣiṇā |
dattapātracīvaro’bhavaddarśitarddhirāsīdatulaprabhāvavān ||26||
iti kṣemendraviracitāyāṃ bodhisattvāvadānakalpalatāyāṃ 
śāriputrapravrajyāvadānaṃ nāmāṣṭādaśa: pallava: ||
@136 
19. śroṇakoṭikarṇāvadānam |
sa ko’pi puṇyātiśayodayasya 
vara: prabhāva: paramākṣayo ya: |
pratyakṣalakṣya: śubhapakṣasākṣī 
janmāntare lakṣaṇatāmupaiti ||1||
ramye purā bhagavati śrāvastyāṃ jetakānane |
anāthapiṇḍadārāme vihāriṇi tathāgate ||2||
babhūva vāsavagrāme balasenābhidho gṛhī |
pūritāśa: phalabharaiśchāyātarurivārthinām ||3||
jāyāyāṃ jayasenāyāṃ kāle kamalalocana: |
ajāyata sutastasya puṇyairmūrta ivotsava: ||4||
sahajā ratnadīpārcirabhūtkarṇasya karṇikā |
nābhūnmūlyatulā yasya hemakoṭiśatairapi ||5||
śravaṇānakṣatrajāto’sau ratnakoṭyarhakarṇika: |
sa śroṇakoṭikarṇākhya: kumāro’bhūdguṇocita: ||6||
sa nirmalaruci: kānta: kalābhi: paripūrita: |
amandānandaniṣyandī na kasyendurivābhavat ||7||
sa{1. Reading of lines suggested by M. M.H. Sastri :
jananī sāśrunayanāṃ paraṃ paruṣayā girā |
priyaṃvado’pi nirbhartsya viṣavarṣīva candramā: ||
sa yuvā vāryamāṇo’pi pitrā dhanadasaṃpadā |
mahāsārthena ratnārthī dūradvīpāntaraṃ yayau ||} 
yuvā vāryamāṇo’pi pitrā dhanadasaṃpadā |
jananī sāśrunayanā paraṃ paruṣayā girā ||8||
priyaṃvado’pi nirbhartsyo viṣavarṣīva candramā: |
mahāsārthena ratnārthī dūradvīpāntaraṃ yayau ||9||
makarākaramuttīrya vrajatastasya nirjane |
karmormiviplavenābhūt svasārthaviraha: pathi ||10||
sārtho’pi tamanāsādya vinivṛtta: śucā śanai: |
svadeśamarjitakleśa: praviveśa viśṛṅkhala: ||11||
@137
so’pi taptamaruśreṇīlakṣaṇāṃ dakṣiṇāṃ diśam |
śrānta: praśāntaviśrāntirvāpigāhaṃ vyagāhata ||12||
so’cintayadaho vitte prativittārjanodyama: |
mamāyamanayenaiva jātakleśa: phalodaya: ||13||
aho dhanārjanāveśa: saṃtoṣavirahānnṛṇām |
sarvāpavādasaṃvādo nindyānāṃ vipadāṃ padam ||14||
hemācale’pi saṃprāpte na paryāptirdhanārjane |
saṃsāre vāsanābhyāsadveṣamoha: śarīriṇām ||15||
pṛthuprayāsavirasā dīpitā śrīrivāyatā |
tṛṣṇāṃ tanoti nitarāmiyaṃ marumahītale ||16||
aho vata kuraṅgāṇāṃ tṛṣṇāndhānāṃ pade pade |
mamāpi janayantyeva mohaṃ marumarīcikā: ||17||
iyaṃ tṛṣṇā śramaścāyamimā nirudakā bhuva: |
kiṃ karomi kva gacchāmi paśyāmi jvalitā diśa: ||18||
iti saṃcintya sa śanai: prasarpan salilāśayā |
āyāsamiva sākāraṃ dadarśa puramāyasam ||19||
ghoraṃ dvāri sthitaṃ tatra saṃtrāsasyeva sodaram |
dadarśa puruṣaṃ kālakarālaṃ raktalocanam ||20||
sa tena pṛṣṭa: pānīyaṃ yadā novāca kiṃcan | 
tadā svayaṃ praviṣṭena pretaloko vilokita: ||21||
dagdhakāṣṭhopamān dhūlimalaliptānnirambarān |
śuṣkāsthisnāyuśeṣāṅgān pretān dṛṣṭvā sa vivyathe ||22||
tairyācita: sa pānīyaṃ pānīyavirahārdita: |
parityajya nijāmārtimabhūttaddu:khadu:khita: ||23||
tīvratṛṣṇāturānūce sa tānārtapralāpina: |
mamāsmin marukāntāre niṣkṛpasya kuta: paya: ||24||
kṛcchre’smin du:sahe nyastā: ke yūyaṃ kena karmaṇā |
yuṣmadaprakriyābandhaścāta: kṛcchraścarāmyaham ||25||
nidrā ni:śalyakalpasya sukhasikteva tasya yā |
nārtānna paśyati dṛṣṭvā teṣāṃ kleśakṣaye kṣamā ||26||
@138
te tamūcurviruddhena karmaṇā mohasaṃcayāt |
anivartya vayaṃ martyā: kṣiptā vyasanasaṃkaṭe ||27||
adhikṣepāt kṣepakṣapitaparadhairyairmadabharā- 
danāryairmānavyasanerṣyābhiravāryavyatikarai: |
kṛtāsmābhirnityaṃ sujanahṛdaye nirdayatayā 
vacobhirnārācairviṣaparicitai: śalyakalanā ||28||
dānaṃ na dattaṃ hṛtameva vittaṃ 
hiṃsānimittīkṛtameva cittam |
asmābhiraṅgairvihitā vikārā: 
parasya dārāpahṛtiprakārā: ||29||
te vayaṃ kuhakāsaktā dakṣā: kṣudreṣu karmasu |
prayātā: pretanagare ghore’smin kleśapātratām ||30||
iti teṣāṃ vaca: śrutvā so’nyatra ca tathāvidhān |
pretān dṛṣṭvānabhipretān karuṇākṛlito’bhavat ||31||
nirgamya durgamāt tasmāt purātpuṇyabalena sa: |
vimalaṃ śītalacchāyamāsasāda vanāntaram ||32||
atha dūrādhvasaṃtapta: pariśrānta: śanai: śanai: |
nipapātācalādandhastṛṣṇārta iva bhāskara: ||33||
dine puṇya iva kṣīṇe ni:śeṣāśāprakāśake |
saṃmohamalinaṃ loke tama: pāpamivodyayau ||34||
kṣīṇabhṛṅgavihaṅgānāṃ nalinīnāṃ prasaṅginī |
vikāsasaṃpadā mudrā nidreva samajāyata ||35||
kāruṇyādiva śītāṃśurjyotsnāmṛtaśalākayā |
sphāratāraṃ jagannetraṃ cakre vitimiraṃ tata: ||36||
kṣayodayaparāvṛttirdarśitānekavibhrama: |
saṃsāradinayāminyorjahāseva sudhākara: ||37||
netrānandasudhāvarṣe sukhasparśe niśākare |
digvadhūvadanādarśe harṣe mūrta ivodite ||38||
śroṇakoṭirdadarśāgre vimānamānanadyutim |
kautukādanyarūpeṇadbhu svargāvamivāgatam ||39||
@139
tasminnapaśyatsamadāścatasrastridaśāṅganā: |
diśaścandrodayānandavihārāyeva saṃgatā: ||40||
tāsāṃ madhye varākāraṃ ramamāṇaṃ vyalokayat |
taruṇapremasaṃbhāramiva sākāratāṃ gata: ||41||
ratnamaṇḍalakeyūrakirīṭikacirāṃśubhi: |
ālikhantamivāścaryamamaryādaṃ diśāṃ mukhe ||42||
tasya tāmadbhutāṃ dṛṣṭvā saṃbhogasukhasaṃpadam |
mene sa sukṛtākhyasya taro: sphītāṃ phalaśriyam ||43||
prītyā tena kṛtātithya: svādupānāśanādibhi: |
tāṃ śroṇakoṭikarṇo’tha nināya rajanīṃ sukham ||44||
tārākusumavātāliprabhā prabhātikī tata: |
anityateva śaśinaścakre lakṣmīparikṣayam ||45||
kṣayaṃ kṣapāyāṃ yātāyāṃ bhānau bhuvanacakṣuṣi |
udite sarvabhūtānāṃ sukhadu:khaikasākṣiṇi ||46||
vimānaṃ suranāryaśca kṣaṇādadṛśyatāṃ yayu: |
vinaṣṭavadanacchāya: puruṣaścāpatatkṣitau ||47||
tatastasyāpatat pṛṣṭhe śunāṃ saṃgho’tibhīṣaṇa: |
trailokyaśāpapāpottha: kleśarāśirivākhila: ||48||
sa tairgrīvāmukhārabdhamāṃsagrāsāgrakarṣaṇai: |
ākrandirudhirakṣīrairbhakṣyamāṇa: kṣayaṃ yayau ||49||
dinānte punarāyāntaṃ tadvimānamapaśyata |
catasro’psarasastāśca puruṣa: sa ca kāntimān ||50||
taṃ śroṇakoṭikarṇo’tha papracchātyantavismita: |
sakhe kimetadāścaryaṃ dṛśyate kathyatāmiti ||51||
sa tena pṛṣṭa: provāca vayasya śrūyatāmidam |
tvāṃ śroṇakoṭikarṇākhyaṃ jānāmi sukṛtocitam ||52||
abhavaṃ vāsavagrāme duṣkṛtī paśupālaka: |
paśūnāṃ māṃsamutkṛtya vikrītaṃ satataṃ mayā ||53||
piṇḍapātāya saṃprāpto māmārya: karuṇānidhi: |
kātyāyanākhya: provāca viramāsmāt kukarmaṇa: ||54||
hiṃsāmayo hyayaṃ kleśo du:saha: sāhasaiṣiṇām |
svaśarīre patatyeva chinnāmūla iva druma: ||55||
@140
ityahaṃ vāryamāṇa’pi tenānārya: kṛpātmanā 
yadā na virata: pāpāt tadā sa prāha māṃ puna: ||56||
divā tvaṃ kuruṣe hiṃsā sarvathā yadi nirdaya: |
rātrau śīlasamādānaṃ gṛhāṇa samayānmama ||57||
ityuktvā tena yatnena sarvasattvahitaiṣiṇā |
dattā śīlasamādānamayī puṇyamatirmama ||58||
kālena kālavaśaga: prāpta: so’hamimāṃ daśām |
taptāṅgārasudhāvarṣairiva kīrṇo divāniśam ||59||
rātrau śīlasamādānaphalaṃ hiṃsāphalaṃ dine |
caryā matpuṇyapāpābhyāṃ patita: sukhadu:khayo: ||60||
tasya me kuru kāruṇyaṃ sakhe kaluṣakāriṇa: |
gatvā svadeśaṃ matputraṃ brūhi madvacasā raha: ||61||
asti me gṛhakoṭānte nikhātaṃ hemabhājanam |
taduddhṛtya parityaktapāpavṛtti vidhīyatām ||62||
āryakātyāyano nityaṃ piṇḍapātena pūjyatām |
ityuktastena vinayāt tathetyuktvā jagāma sa: ||63||
sa dadarśa vrajan divyavimānamaparaṃ puna: |
ratnapadmalatākāntaṃ dvitīyamiva nandanam ||64||
tasmin sāṅgamivānaṅgaṃ saṃgataṃ divyayoṣitā |
apaśyadvāsarārambhe puruṣaṃ ratnabhūṣitam ||65||
tena prītyupacāreṇa kṛtātithyastathaiva sa: |
dinaṃ nināya dīrghaṃ ca kleśamadhye sudhāmayam ||66||
atha vyomavimānāgrāt patite padminīpatau |
apūryata jagad ghorairdu:khairiva tamobharai: ||67||
tata: kṣapāpatirjyotsnāṃ vamanneva kṣapājaḍa: ||
śanakai: pāṇḍurogīva gauradyutiradṛśyata ||68||
sukumāre dināloke rātrau rākṣasayoṣitā |
bhakṣite’lakṣyata śaśī kapāladalasaṃnnibha: ||69||
vyāpte candrikayā loke kālacandanacarcayā |
vimānamagamat kvāpi sā ca svargamṛgekṣaṇā ||70||
@141
vimānapatita: so’pi puruṣa: sarvarūpayā |
śanai: saptabhirāvartai: śatapadyā viveṣṭita: ||71||
sā tasya mūrdhni vivaraṃ kṛtvā mastiṣkaśoṇitam |
āsvādayantī śanakaiścakāra śuṣiraṃ śira: ||72||
athāruṇakaracchanne socchvāsavadane dine |
bībhatsadarśanakleśādiva mīlitatārake ||73||
prādurāsan punardivyavimānaṃ sā ca kāminī |
yuvā sa cādbhutatanurdivyābharaṇabhūṣita: ||74||
pṛṣṭo’tivismayāt tena svavṛttāntaṃ jagāda sa: |
dvijo’haṃ vāsavagrāmanivāsī manasābhidha: ||75||
taruṇī prātiveśyasya patnī malayamañjarī |
abhūnmama bhujaṅgasya svairiṇī vallabhā bhṛśam ||76||
paradāraratergrāme vyagrā me kṣamate mati: |
nimagnā viṣayagrāme samagrā me kṣayaṃ gatā ||77||
āryakātyāyana: pāpaṃ jñātvā māṃ cauryakāmukam |
dayāvidheya: kāruṇyāt provāca vijane śanai: ||78||
parāṅganāṅgasaṃsargaprītyā rūparate: kṣibam (?) |
anaṅgāgnau patannāśaṃ pataṅga iva mā gama: ||79||
aho āsaktaraktānāṃ saṃpatanapramādinām |
kāmināṃ hiṃsakānāṃ ca paradārādara: param ||80||
pṛthu pravepathu(?) svāpaśramavihvalānāṃ 
gṛdhrāṅganāmukhanikhātanakhakṣatānām |
saṃmohane paravadhūvihitaspṛhāṇāṃ 
romāñcakāriṇi paraṃ narake ca kāma: ||81||
tasmādasmānnivartasva vatsa kutsitakarmaṇa: |
jāyate pātakaṃ sparśe śunāmevāśucau rati: ||82||
ityahaṃ kṛpayā tena niṣiddho’pyaviśuddhadhī: |
aniruddhena rāgeṇa baddhastāmeva nātyajam ||83||
vijñāya māmavirataṃ tata: kātyāyano dadau |
mahyaṃ śīlasamādānaṃ dinacaryāhitodyata: ||84||
dinaśīlasamādānāt parastrīgamanānniśi |
iyaṃ me puṇyapāpotthā sukhadu:khamayī sthiti: ||85||
@142
gatena vāsavagrāmaṃ vācya: putro mama tvayā |
suvargamagniśālāyāmasti gūḍhaṃ dhṛtaṃ mayā ||86||
vṛtti: kāryā taduddhṛtya pūjya: kātyāyanaśca sa: |
praṇayāditi tenokta: śroṇakoṭiryayau tata: ||87||
so’paśyaddivyalalanāmagre maṇivimānagām |
lakṣmīṃ lāvaṇyadugdhābdheranāyāsodgatāmiva ||88||
tasya vimānapādeṣu caturṣu snāyusaṃyutam |
sa dadarśātidurdarśa baddhaṃ pretacatuṣṭayam ||89||
sāpi taṃ pratyabhijñāya saṃbhāṣya snigdhayā girā |
surocitaṃ dadau tasmai rasavat pānabhojanam ||90||
bhuñjānasaṃjñayā dūrāt pretairdainyena yācita: |
sa dadau kṛpayā tebhya: kākebhya iva piṇḍikā: ||91||
piṇḍo busatvamekasya prayāto’nyasya lohatām |
svamāṃsatvaṃ tṛtīyasya caturthasya prapūyatām ||92||
vilokya tatkṛpāviṣṭa: sa teṣāṃ kaṣṭaceṣṭayā |
papraccha tanmukhacchāyāṃ vicchāyīkṛtapaṅkajām ||93||
pṛṣṭā tadadbhutaṃ tena uvāca sā mṛgekṣaṇā |
na śroṇakoṭikarṇaiṣāṃ dattaṃ bhavati tṛptaye ||94||
brāhmaṇasyāsya bhāryāhaṃ pūrvapādāvalambina: |
nandanāmna: sunandākhyā vāsavagrāmavāsina: ||95||
dvitīyapādasaṃsakta: putro me niṣṭhurābhidha: |
paścātpādāvalambinyau dāsī ceyaṃ snuṣā ca me ||96||
nakṣatrayogapūjāyāṃ purā sajjīkṛte mayā |
bhaikṣyopahāre me gehamāryakātyāyano’viśat ||97||
mayā cittaprasādinyā piṇḍapātena so’rcita: |
kurvanneva yayau kāntyā vaimalyānugrahaṃ diśām ||98||
tata: snātvā samāyātastūrṇaṃ patirayaṃ mama |
tatpiṇḍapātamākarṇya pramodāya mayoditam ||99||
kopāduvāca māṃ kasmād viśikha: śramaṇa: śaṭha: |
apūjiteṣu pūjyeṣu busārha: pūjisastvayā ||100||
@143
iti mohādanenokte putro’pyeṣa jagāda mām |
pāke pūrvāśanāyogya: sa kiṃ nāśnātyayoguḍān ||101||
iyaṃ snuṣā me satataṃ pūrvabhakṣyāvabhoginā |
mayokte śapathaṃ cakre svamāṃsādanavādinī ||102||
iyaṃ dāsī ca bhaikṣyāṇāṃ cauryāttadvyayakāriṇī |
ākṣiptā cākarot satyaṃ pūyaśoṇitavādinī ||103||
tatra te pretatāṃ yātā: svavākyasadṛśāśanā: |
ahaṃ tvāryaprasādena divyabhogopabhoginī ||104||
tvayā svadeśamāptena vaktavyā duhitā mama |
santi hemanidhānāni gṛhe catvāri te pitu: ||105||
tānyuddhṛtya yathāyogaṃ bhajasva svajanisthitim |
pūjanīya: piturbhrātā nāmnā kātyāyana: sadā ||106||
sa: śroṇakoṭikarṇastvaṃ gaccha deśaṃ tyaja śramam |
varṣā dvādaśa saṃpūrṇā: svagṛhānnirgatasya te ||107||
ityuktvā taṃ samādiśya tasya pretacatuṣṭayam |
suptasyaiva muhūrtena svadeśāptimakārayat ||108||
utthita: so’pi sahasā svadeśodyānakānanāt |
viyogaśokātpitarau śuśrāvāndhyamupāgatau ||109||
bhikṣudvijātithigaṇe pūjyamāne surālaye |
svakaṃ pitṛgṛhaṃ dṛṣṭvā paraṃ vismayamāyayau ||110||
niścitya sarvaṃ bhāvānāṃ kṣaṇikatvādanityatām |
sneharāgaṃ samutsṛjya tatrastha: samacintayat ||111||
aho saṃmohanidreyaṃ nirantato divāniśam |
svapnamāyāvilasitai: karotyadbhutavibhramam ||112||
janmavartmapradā mātā pitā bījavapatkhaga: |
pānthapūjāsanaṃ kāya: ko’yaṃ niyamasaṃgama: ||113||
śriya: saṃsārābhrabhramaparicitā: kāñcanarucā 
āśā dig (?) nirbandhāstaḍita iva nirlepacapalā: |
vapu: sarvāpāyai: kṣayabhayanikāyai: parigataṃ 
jarārogodvegaistadapi na virāgastanubhṛtām ||114||
@144
śriye svastisamāptaye svajanasyāyamañjali: |
dākṣiṇyai: kṣamataṃ strīṣu pravrajyaiva priyā mama ||115||
iti dhyātvā sa pitarau samāśvāsyāptalocanau |
buddhau dharmapathe śuddhe śamadhāmni nyaveśayat ||116||
sārthabhraṣṭaścirāyāta: kṛśo’pi svajanasya ca |
aluptasattvavibhavānna kṛpāspadatāṃ yayau ||117||
anukampasva yadyetaṃ saṃsārakleśavihvalam |
sata: kasyānukampyāste saṃpatsaṃparkanispṛhā: ||118||
paśupālakaviprastrīsaṃdeśādi yathoditam |
nigadya tebhya: kanakaprāptipratyayalakṣaṇam ||119||
śānta: kātyāyanaṃ prāpya pravrajyāṃ sa samādade |
mugdhānāṃ yadviṣādāya tatprasādāya dhīmatām ||120||
sa samāsādya viśadaṃ srota:prāptiphalaṃ tata: |
sakṛdāgāmyanāgāmiphalamarhatphalaṃ tathā ||121||
traidhātuko vītarāga: samaloṣṭāśmakāñcana: |
ākāśapāṇitulyo’bhūdasicandanayo: sama: ||122||
śrāvastyāṃ veṇugahane jinaṃ jetavane sthitam |
bhagavantaṃ yayau draṣṭuṃ so’tha kātyāyanājñayā ||123||
praṇipātakṛtātithya: prītyā bhagavatā svayam |
sa śroṇakoṭikarṇo’tha babhāṣe harṣanirbhara: ||124||
bhagavān dharmakāyena dṛṣṭo’yaṃ śrotravartmani |
adhunā rūpakāyena puṇyairālokito mayā ||125||
analpasukṛtaprāpyamidaṃ taddarśanāmṛtam |
pītvā na tṛptimāyānti vañcitā eva te param ||126||
aspṛhasyāpi te mūrti: kurute kasya na spṛhām |
nirlepasyāpi te dṛṣṭiraho harṣeṇa limpati ||127||
tvatkathā tvadanudhyānaṃ tvatprāptistvanniṣevaṇam |
etā: kuśalamūlānāṃ sphītā: phalasamṛddhaya: ||128||
itiṃ śrutvā bhagavatā prasādenābhinandita: |
tadādiṣṭaṃ śamārāmaṃ sa vihāramavāptavān ||129||
@145
tasyāspadaṃ samabhyetya praṇayādbhagavānapi |
śrutvāsya madhuraṃ dharmaṃ svādhyāyaṃ praśaśaṃsa sa: ||130||
tāṃ śroṇikoṭikarṇasya dṛṣṭvā praśamasaṃpadam |
bhikṣubhirbhagavān pṛṣṭa: pūrvavṛttamabhāṣata ||131||
vārāṇasyāṃ purā samyaksaṃbuddhe kāśyapābhidhe |
nirvāṇadhātau ni:śeṣakāryatvāt parinirvṛte ||132||
kṛkināmanṛpaścaityaṃ tasya ratnairakārayat |
svayaṃ tatpuṇyasaṃbhāraṃ svargaṃ vaktumivodgatam ||133||
śīrṇasthāpitasaṃskāre tasmin saṃjñādhṛtaṃ dhanam |
tatputra: prāptarājyo’tha na dadau lobhamohita: ||134||
athottarāpathāyāta: sārthavāho’rthadābhidha: |
pradadau pṛthivīmūlyaṃ tatkṛte karṇabhūṣaṇam ||135||
kālāntaropagato’pi datvā cānyaddhanaṃ mahat |
praṇidhānaṃ sa kṛtavān bhūyāsaṃ puṇyavāniti ||136||
sa śroṇakoṭikarṇo’yaṃ puṇyai: prāptapadaṃ mahat |
tadvidhenaiva saṃyāta: karṇabhūṣaṇalakṣaṇa: ||137||
prasthānasamaye mātā śrāvitā paruṣaṃ vaca: |
yasmādanena tenāsya babhūvāsya śramo mahān ||138||
madhyeṣu mahata: śuklaguṇasatkarmavāsasa: |
kṛṣṇakarmalavāṃśo’pi sphuṭa evāvadhāryate ||139||
sukṛtasaciva: sattvotsāha: pravāsasakhī dhṛti: 
viṣamataraṇe vīryaṃ seturvipadyadhikā kṛpā |
śamaparicitā paryante ca prasādamayī mati: 
pariṇatiriyaṃ puṇyaprāpte: sphuratphalaśālinī ||140||
iti kṣemendraviracitāyāṃ bodhisattvāvadānakalpalatāyāṃ 
śroṇakoṭikarṇāvadānaṃ nāmonaviṃśatitama: pallava: ||
@146
20. āmrapālyavadānam |
dvijihvasaṅge kathamasti vṛtti-
ranekamukhye kathamasti saukhyam |
karmāntabandhe’sti kathaṃ svaśakti: 
prajñāprakarṣe kathamastyapāya: ||1||
mithilāyāṃ videheṣu jalasattvābhidho nṛpa: |
abhūd bhujabhujaṅgasya viśrāntapṛthivībhara: ||2||
khaṇḍo nāma mahāmātyastasyākhaṇḍalasaṃpada: |
babhūvāśeṣaṣāḍguṇyaparijñānabṛhaspati: ||3||
nītijñagauravāttasya nṛpe vyaktaṃ nalokini |
sadābhavanmukhaprekṣī sarva: kāryavaśājjana: ||4||
gatānugatikatvena pravāhapraṇayī bhara: |
vardhate vāryamāṇasya svajanasya jalasya ca ||5||
sarvaṃ tanmayamālokya janaṃ mātsaryamūrcchitā: |
mantriṇa: saṃhatāstasya vinipātamacintayan ||6||
te praviśyāśramaṃ rājñastāṃ tasya prabhaviṣṇutām |
muhu: śaṅkāspadaṃ kṛtvā śaśaṃsurbhedakovidā: ||7||
tadgirā śaṅkito rājā tasya vaimukhyamāyayau |
abalābālabhūpālā varṇanapratyayā: param ||8||
aśaṅkyādapi śaṅkante śaṅkādoṣe’pyaśaṅkitā: |
aviśeṣajñacapalā bhūpālā: kākaśaṅkina: ||9||
prabhorviraktiliṅgāni vilokyāmānyapuṃgava: |
svasutau gopasiṃhākhyau saśaṅka: svairamabravīt ||10||
dhūrtairme vītaviśvāsa: piśunairnṛpati: kṛta: |
pratyayaṃ naiti hṛdaye vidāryāpi pradarśite ||11||
virakta: sthagitālāpadarśanaśravaṇa: prabhu: |
śepha iva vṛddhasya yāta: śithilatāṃ mama ||12||
piśunodbhūtabhedasya premṇa: saṃdhirna vidyate |
na maṇi: śliṣyati puna: pāṣāṇaśakalīkṛta: ||13||
dvijihvakuṭilākrānta: prabhuścandanapādapa: |
na yātyarthakriyākārī guṇavānapi sevyatām ||14||
@147
kathaṃ nṛpanidhānārthī kuśalaṃ bhajate nara: |
ghoradveṣaviṣāviṣṭadvijihvāghātavihvala: ||15||
tasmādvrajāma: saṃtyajya dveṣadoṣeṇa bhūpate: |
śaṅkāśalyamaye vṛtte me’smin deśe sthitena kim ||16||
dakṣā rakṣākṣamā: śūrā: prabhūtārthā: susaṃhatā: |
santa santi viśālāyāṃ vāsastatra mamepsita: ||17||
iti bruvāṇa: putrābhyāṃ tathetyukta: sa sānuga: |
udyānagatimānena prayayau saparicchada: ||18||
prayāṇaṃ nṛpatirjñātvā nivartanasamudyata: |
yatnenāpi na taṃ prāpa notsṛṣṭaṃ labhyate puna: ||19||
mūrkhā: satsu kṛtāvajñā vimuhyante kṣaṇena tai: |
yāti teṣāṃ tu sarvatra ko’pi nārthī kṛtārthatām ||20||
dhīmānamātya: prāpto’tha kṛṣṭo vaiśālikairguṇai: |
pūjita: praṇayācārai: saṃghamukhye pade sthita: ||21||
tadbuddhivibhavāptaśrī: so’tha tatpramukho gaṇa: |
kadācidanayāllebhe na parābhavapātratām ||22||
atha kālena siṃhasya mantrisūno: kanīyasa: |
ajāyata sutā kāntā cailā nāma guṇocitā ||23||
dvitīyā copacailākhyā sutā jātāsya sundarī |
janmanyeva tayo: prāha nimittajño vicakṣaṇa: ||24||
cailāyāstanayo bhāvī pitṛhantā mahīpati: |
guṇavānupacailāyā: pūrṇalakṣaṇavāniti ||25||
jyeṣṭho mantrisuta: śauryādgopa: prauḍhamadoddhata: |
udyānamardanakṣepairgaṇānāṃ dveṣyatāṃ yayau ||26||
tatpiturgauravāttasmai sānujāya vimanyava: |
viśālaśālatāmante jīrṇodyānadvayaṃ dadu: ||27||
sugatapratimāṃ cakre tatraika: sukṛtocitām |
vihāraṃ vaibhavodāraṃ bhuvanābharaṇaṃ para: ||28||
atha pitrā balotsikta: suta: pratyantamaṇḍale |
gaṇakopabhayādgopa: karmāntopārjane dhṛta: ||29||
kālena tridivaṃ yāte tasmin mantrivare gaṇai: |
kanīyasastu sādhutvāt siṃhastasya pade dhṛta: ||30||
@148
gopa: piturasaṃprāpya padaṃ gaṇavimānita: |
taddeśavāsavirasa: parihāramacintayat ||31||
vāstavyaṃ kaṇṭakākīrṇe vyāghrāghrāte varaṃ vane |
anekasvāmisaṃbhinnajane na tu viśṛṅkhale ||32||
nānāmatakriyālāpa: kathamārādhyate gaṇa: |
samīhitaṃ yadekasya tadanyasmai na rocate ||33||
itimānī sa saṃcintya gatvā rājagṛhaṃ puram |
bimbisāraṃ narapatiṃ guṇaśriyamaśiśriyat ||34||
sa tena mānita: prītyā tasya viśrambhabhūrabhūt |
cirarucyeva tatkālamābhāti guṇasaṃgati: ||35||
rājño’tha bimbisārasya vallabhā pañcatāṃ yayau |
tadviyogāgnisaṃtaptaṃ taṃ vicintya sa buddhimān ||36||
upacailāṃ sutāṃ bhrātustadvivāhocitāṃ vadhūm |
gūḍhacārī tadādeśāt vaiśālakapurīṃ yayau ||37||
kanyā gaṇopabhogyaiva na kasmaicitpradīyate |
iti vaiśālikai: pūrvaṃ svadeśe niyama: kṛta: ||38||
tatpure dvārarakṣāyai yakṣasthānāvalambinī |
parapraveśe kurute śabdaṃ ghaṇṭī paṭīyasī ||39||
sa praviśya tato bhrāturgūḍhamudyānacāriṇīm |
upacailāṃ samāhartuṃ gataścailāmavāptavān ||40||
yātastaṃ rathamāruhya ghaṇṭāśabdādabhidrutam |
sa hatvā vīrapuruṣānavāpa nṛpate: puram ||41||
tamūce devakanyeyaṃ prāptā vimanasātmanā |
pitṛhantā suto hyasyā nimittajñena sūcita: ||42||
tasmādeṣā narapatermahiṣī na tavocitā |
tvayi jīvati jīvanti prajānāṃ sarvasaṃpada: ||43||
ityuktastena tāṃ dṛṣṭvā tyaktuṃ naiva śaśāka sa: |
niruddha: karmaṇā hyeva tanmukhālekhyalekhayā ||44||
so’vadat kva kadā dṛṣṭa: putreṇa nihata: pitā |
svayaṃ mayābhiṣektavya: suto yadi bhaviṣyati ||45||
ityuktvā nṛpati: kanyāṃ pariṇīyābhavatsukhī |
kṛtakarmorminirmāṇe prabhavanti na buddhaya: ||46||
@149
bhoginastasya kālena tasyāṃ sūnurajāyata |
jyotiṣkacarite yasya vṛttamuktaṃ pitudruha: ||47||
tapovanamṛgādhānamṛgayāvyasane vane |
evaṃvidho hyabhūtasya muniśāpa: sutākṛti: ||48||
atrāntare mahānnāma vaiśālikagaṇāgraṇī: |
kanyāmāmravanātprāpa kadalīskandhanirgatām ||49||
sā tasya bhavane kāntā vardhamānā śanai: śanai: |
vidadhe vipulāṃ prītiṃ dānacintāṃ ca cetasi ||50||
praṇayādāmrapālīti bandhubhi: sā kṛtābhidhā |
sūnuhīnamiva tyaktvā bālyaṃ yauvanamādade ||51||
tadvivāhodyatasyātha na sehe tatpiturgaṇa: |
gaṇopabhogyā kanyeti samayasya vyatikramam ||52||
pitaraṃ du:khasaṃtaptaṃ sametyātha jagāda sā |
bhavāmi gaṇabhogyaiva kiṃ tveṣa samayo yadi ||53||
ekasyopari nānyasya praveśa: svapade sthiti: |
paṇa: kārṣāpaṇaśatai: pañcabhi: pratyahaṃ mama ||54||
saptāhenaiva vicaya: kāryo veśmani nānyadā |
ityasmin samaye vadhya: sarvaścaiva vyatikramo ||55||
iti tatsamayaṃ jñātvā tatpiturvacasā gaṇa: |
akarod bāḍhamityuktvā dṛḍhaniścayamādarāt ||56||
tata: saratnabhavane varābharaṇabhūṣite |
hemaharmyasamārūḍhā dideśa dinacandrikām ||57||
tata: paṇīkṛta: kāmī yo yastāṃ samupāyayau |
tasya tasyābhavat tasyā: prabhāveṇaujasa: kṣaya: ||58||
draṣṭumeva na śekuste kiṃ puna: spraṣṭumākulā: |
bhujaṅgabhogasaṃruddhāṃ tāṃ candanalatāmiva ||59||
tata: sā sundarī bheje yauvanasyāpi yauvanam |
guruṇā stanabhāreṇa madhyabhaṅgabhayapradam ||60||
smaraṇasaṃbhogarahitaṃ tattasyā rūpamadbhutam |
śvabhrahemalatāpuṣpamiva niṣphalatāṃ yayau ||61||
@150
kautukāśāvinodāya nānādeśāntarāgatai: |
akāri citrakārairbhūpālapratikṛtirgṛhe ||62||
vidhāya citralikhitān sā krameṇa nareśvarān |
dadarśa bimbasārasya rūpaṃ ratipateriva ||63||
tamālokyaiva sahasā samudbhūtamanobhavā |
sa yena likhitastatra taṃ papraccha kutūhalāt ||64||
ko’yaṃ sakhe prītilatāmādhavo vasudhāpati: |
prīṇāti locane yasya sudhāparicitā ruci: ||65||
dhanyā kā nāma bhūbharturasya praṇayabhāginī |
lakṣyaṃ saubhāgyajaṃ garvamurvaśyā: saṃhṛtaṃ yathā ||66||
iti pṛṣṭastayā svairaṃ tāmūce citrakovida: |
bhūpatirbimbasāro’yaṃ sāraṃ sukṛtasaṃpadām ||67||
śauryarūpatulārohe devā: ke nākanāyakā: |
śaṅke karoti naivāsya manmatho vā manoratham ||68||
ityukte tena sā tasthau bhūpālanyastalocanā |
sahasaivābhilāṣeṇa navīnābhimukhīkṛtā ||69||
atrāntare bimbisāra: svairaveśmani nirjane |
kathānte gopamavadat kiṃcitsmitasitādhara: ||70||
śrūyatāṃ yanmama sakhe kiṃcinmanasi vartate |
niryantramitrasvacchandavāda: ko’pi sudhārasa: ||71||
vaiśālikairvarārohā gaṇai: sādhāraṇīkṛtā |
rambhorū: śrūyate kāntā rambhāgarbhasamudbhavā ||72||
tatprabhāvavinaṣṭāśaistejasvipraṇayocitā |
sā tairna dūṣitādyāpi mātaṅgairiva padminī ||73||
śravaṇādeva sānandamaparyuṣitakautukam |
na karoti mana: kasya tatstrīratnamayonijam ||74||
abhilāṣi manastasyāṃ jātaṃ me saha cakṣuṣā |
tadguṇaśrutidhanyāya śrotrāya spṛhayāmyaham ||75||
ityukte bhūmipatinā gopastaṃ pratyabhāṣata |
bhujaṅgagaṇasaṃruddha: sa rājan mānmatho nidhi: ||76||
@151
atyalpaskhalitaṃ prāpya du:sahāpātadurgama: | 
eṣa te viṣama: panthā darśito viṣameṣuṇā ||77||
labhate sā na nirgantuṃ na yuktaṃ gamanaṃ ca te |
kimasmin viratopāye vadāmyubhayasaṃśaye ||78||
ityuktastena nṛpatirnotkaṇṭhāgrāhamatyajat |
vidvāṃso’pyucitāṃ nītiṃ na smaranti smarāturā: ||79|| 
vaiśālikapurīṃ yāto gopena sahito’tha sa: | 
praviveśānyaveśena mandiraṃ hariṇīdṛśa: ||80||
sā citradarśanenaiva dṛṣṭvā paricitaṃ dṛśo: |
naranāthaṃ savailakṣyalakṣaṇaṃ kṣitimaikṣata ||81|| 
lajjāniruttare tasyā: kampavyatikare param |  
raṇantī rasanā cakre svāgataṃ nṛpateriva ||82||
vilokya dhanyatāmānī tatra citre nijaṃ vapu: |
tāṃ lāvaṇyanadīṃ rājā nayanāñjalinā papau ||83||
lajjāveśena sundaryāmābhijātyena bhūpatau |
ābaddhamaunayo: kṣipraṃ gopastāṃ sasmito’vadat ||84|| 
ayaṃ te citralikhitākāradhyānāvadhānata: |
vyaktaṃ bhaktiviśeṣeṇa deva: pratyakṣatāṃ gata: ||85||
tvayāyaṃ likhitaścitre tvamanena tu cetasi |
na jāne yuvayo: ko nu prayāta: premadūtatām ||86||
ityādibhi: kathābandhai: paripūrṇapramodayo: |
yadyadeva smarādiṣṭaṃ tattadāsvādatāṃ gatam ||87|| 
ghaṇṭāravākule loke rājā pracchannakāmuka: |
saptarātramanālokye tasthau tadbhavane raha: ||88||
lateva puṣpitā kāle tasmādgarbhamavāpya sā |
cakre viditavṛttāntaṃ taṃ lajjāvanatā śanai: ||89||
āsanne veśmavicaye datvāsmai nṛpatiryayau |
bhāviputraparijñānapratyayādaṅgulīyakam ||90||
yāte bhāsvadvapuṣi nṛpatau saṃmate locanānāṃ 
sadya: prodyadvirahatimirākrāntimīlanmukhābjā | 
sābhūtsāyaṃtanatanutarāpāravātābhibhūtā 
śokocchvāsavyatikaravatī hāsahīnā niśeva ||91||
@152
kapolaṃ pāṇipadmena saṃkalpena mahīpatim | 
navaṃ tānavamaṅgena vahantī nimimīla sā ||92|| 
tata: kālena kalyāṇī pratibimbopamaṃ pitu: |
ajījanatsā tanayaṃ vinayaṃ sādhudhīriva ||93||
vardhamāne śanaistasmin kāle bimba ivaindave | 
bimbisārasya putro’yamiti lokeṣu paprathe ||94|| 
apavādaparaistaistaṃ pratyanucitairyadā | 
bādhante śiśava: krīḍāprasaṅge’marṣasaṃyatā: ||95|| 
tata: sā preṣayāmāsa putraṃ vidyārjanocitam | 
vaṇiksārthena mahatā sāṅgulīyaṃ pitu: padam ||96||
bimbisāro’pi saṃprātya sadṛśākāramātmajam | 
harṣadṛpta: pariṣvajya cakre tasya parigraham ||97||
vṛttānte viśrute tasminnāmrapālyā: sakautukai: | 
bhikṣubhirbhagavān pṛṣṭastatkathāmavadajjina: ||98||
pure rājagṛhe rājavallabhodyānakānane |
babhūva mālatī nāma pūrvamudyānapālikā ||99||
sā kadācit prasādārdraṃ pura: prāptaṃ yadṛcchayā | 
pratyekabuddhaṃ rājarṣi cūtapuṣpairapūjayat ||100|| 
ayonijā nṛpasyāhaṃ patnī syāmiti tatra sā |
praṇidhānaṃ puraścakre tasya cittaprasādinī ||101||
puṇyapuṣpaphalabhogaśālinī 
saiva divyatanurāmrapālikā |
ityudāracaritā niśamya te 
bhikṣava: sapadi vismayaṃ yayu: ||102||
iti kṣemendraviracitāyāṃ bodhisattvāvadānakalpalatāyāṃ 
āmrapālyavadānaṃ nāma viṃśatitama: pallava: ||
@153
21. jetavanapratigrahāvadānam |
dṛṣṭaṃ muṣṭiniviṣṭapāradakaṇākāraṃ narāṇāṃ dhanaṃ 
dhanyo’sau yaśasā sahākṣayapadaṃ yadyasya vidyotate | 
dīnānāthagaṇārpaṇopakaraṇībhūtaprabhūtaśriya: 
puṇyārāmavihāracaitya bhagavadbimbapratiṣṭhādibhi: ||1||
śrīmān babhūva śrāvastyāṃ datto nāma gṛhādhipa: |
sutastasya sudatto’bhūdākara: puṇyasaṃpadām ||2|| 
sa bālya evālaṃkāraṃ yācakebhya: sadā dadau |
prāgjanmavāsanābhyāsa: kasya kena nivāryate ||3||
nityamābharaṇatyāgātparaṃ pitrā nivārita: |
nadīsamuddhṛtānyasmai sadaivānyānyadarśayat ||4|| 
nidhidarśī sa sarvatra pitari tridivaṃ gate |
dīnānāthapradānena babhūvānāthapiṇḍada: ||5||
kṛtadāna: sa kālena putravān putravatsala: |
abhūt putravivāhārthī kanyānveṣaṇayatnavān ||6||
kanyakāṃ yācituṃ kāṃcit puraṃ rājagṛhaṃ tata: |
madhuskandhābhidhaṃ dakṣaṃ brāhmaṇaṃ visasarja sa: ||7||
āsādya magadhān rājagṛhaṃ nagarametya sa: | 
mahādhanaṃ gṛhapatiṃ yayāce kanyakāṃ dvija: ||8||
anāthapiṇḍado nāma śrāvastyāmasti viśruta: | 
tatputrāya sujātāya kanyāṃ dehītyuvāca sa: ||9|| 
so’bravīdeṣa saṃbandha: paramo’smatkulocita: | 
vaṃśe’smākaṃ tu kanyānāṃ śulkamādīyate mahat ||10|| 
śataṃ śataṃ rathāgryāṇāṃ gajāśvāśvatarasya ca |
dāsīnicayaniṣkānāṃ dīyatāṃ yadi śakyate ||11||
ityukte tena taṃ vipra: sasmita: pratyabhāṣata | 
anāthapiṇḍadagṛhe dāsye śulkaṃ tadalpakam ||12||
brāhmaṇenākhile tasmin kanyāśulke pratiśrute |
tamādarādgṛhapatirbhojanāya nyamantrayat ||13||
sa bhuktvā vividhaṃ tatra bhakṣyabhojyamatantrita: |
rātrau visūcikākrāntaścukrośa vipulavyatha: ||14||
@154
ye’nnamaśnanti laulyena niśi nidrāsukhāpaham |
janmakarma kathaṃ kuryu: paralokasukhāya te ||15||
tatyājāśucibhītyā taṃ gṛhātparijano bahi: |
āspadaṃ nairapekṣyasya jātyā dāsajana: śaṭha: ||16||
śubhena karmaṇā tasya saṃprāptastena vartmanā |
samaudgalyāyana: śāriputra: kāruṇyapeśala: ||17||
taṃ vaṃśasya dalāgreṇa nirlikhyāpi tathā mṛdā | 
prakṣālya dharmamādiśya tau tasya yayatu: śanai: ||18||
so’pi cittaṃ tayoragre prasādya tyaktavigraha: | 
caturmahārājikeṣu deveṣu samajāyata ||19||
tatra viśravaṇādeśānmartyaloke niketane |
sa cakre śibiradvāre pūjādhiṣṭhānasaṃnidhim ||20||
lekhavijñātasaṃbandhaniścayo’tha yathoditam | 
anāthapiṇḍada: śulkamādāya svayamāyayau ||21||
sa saṃbandhigṛhaṃ prāpya dadarśāścaryakāriṇīm |
śikharākārarājārhabhakṣyasaṃbhārasaṃpadam ||22||
sa vismayādgṛhapatiṃ papraccha svacchamānasa: |
bhūribhakṣyotsava: ko’yamapi rājā nimantrita: ||23|| 
sa taṃ babhāṣe bhagavān buddha: saṃghaparigraha: |
mayā nimantrita: saṃghe so’yaṃ mama mahotsava: ||24|| 
iti buddhābhidhānena jātaromāñcakaṇṭaka: | 
indusyandirivāklinna: sahasaiva babhūva sa: ||25||
aviditaparamārthe kasyacinnāmamātre 
sphurati sahajabhāva: ko’pi janmānubandha: | 
abhinavaghananāde vyaktaharṣābhilāṣa:
spṛśati lalitanṛtyodvṛttavṛttiṃ mayūra: ||26||
so’vadadvadanāmbhojasaṃjātābhinavadyuti: | 
ka eṣa bhagavān buddha: kaśca saṃgho’bhidhīyate ||27|| 
iti pṛṣṭo gṛhapatistena provāca sasmita: |
aho bata na jānīṣe śāstāraṃ bhuvanatraye ||28|| 
saṃsārapāśabhītānāṃ śaraṇyaṃ śaraṇaiṣiṇām |
jinaṃ yastaṃ na jānāti sa loke vañcita: param ||29||
@155
kiṃ tena mohalīnena viphalīkṛtajanmanā |
ajñānataraṇopāyaṃ vayo yena vyayīkṛtam ||30||
gotamo bhagavān buddha: śākyarājakulodbhava: |
saṃbudhyānuttaraṃ samyaksaṃbodhimanagārika: ||31||
paścāt pravrajitānāṃ ca tasyaivānugrahātparam ||
bhikṣūṇāṃ gatarāgāṇāṃ samūha: saṃgha ucyate ||32||
sa eṣa buddhapramukha: saṃgha: svakuśalaiṣiṇā |
mayā puṇyapaṇaṃ prāpya praṇayena nimantrita: ||33||
iti tadvacanaṃ śrutvā tatsmṛtvānāthapiṇḍada: |
buddhālambanabhāvena niśi nidrāṃ samāyayau ||34||
rajanyā yāmaśeṣāyāṃ samākṛṣṭa ivotsuka: |
prabhātamiti sa jñātvā puradvāreṇa niryayau ||35||
śibikādvāramāsādya saṃprāpta iva devatām |
madhuskandhena nirdiṣṭaṃ śreya:panthānamāptavān ||36||
bhagavāṃstaṃ tata: prāpya sa tṛṣṇārta ivāmṛtam |
babhūvānupamāsvādaṃ pramodāmodanirvṛta: ||37||
taṃ dṛṣṭvā sādaraṃ dūrāt chāyātarumibādhvaga: |
avāpa gatasaṃtāpa: śrāntiṃ viśrāntiśītalām ||38||
tasya taddarśanenaiva vimalābhigataṃ mana: |
saratsamāgameneva ghanadhvāntojjhitaṃ nabha: ||39|| 
sa ko’pi puṇyaśīlānāmanubhāva: prasādinām | 
bhavanti yatprasādena nirvighnāścittavṛttaya: ||40||
so’cintayadaho mohavihīnasya hi me tathā | 
anucchedavikāro’yaṃ jāta: praśamasaṃpada: ||41|| 
vañcito’smi na yatpūrvaṃ dṛṣṭo’yaṃ bhagavān mayā | 
nādhanyānamiyaṃ yāti mūrtilocanagocaram ||42||
amṛtamadhurodārā dṛṣṭirdyuti: śaśipeśalā 
taruṇakaruṇāyattā vṛtti: prasādamayī mati: |
ayamatiśayaṃ pratyāsanna: karoti virāgatāṃ 
vigatarajasāṃ ni:saṃsāra: priyo’pi parigraha: ||43||
iti cittaprasādena cintayannupasṛtya sa: |
vidadhe tasya sānanda: pādapadmābhivandanam ||44||
@156
bhagavānapi tatprāptiprasādānandalakṣaṇam |
uvāha vadanacchāyaṃ pūrṇakāruṇyapūritam ||45||
dṛptimāśvāsajananīṃ kāmaṃ kāmapi tasya sa: |
visasarjojjvalāṃ janmaraja:śuddhyai sudhānadīm ||46||
athāsya bhagavān bhadrāṃ vidadhe dharmadeśanām |
caturṇāmāryasatyānāṃ pratibhāvavidhāyinīm ||47||
sa śāsanāddhi saṃvyastasamastakleśasaṃtati: |
nijaṃ janma nivedyāsmai praṇatastamabhāṣata ||48||
atikrānto’smi bhagavan bhavantaṃ śaraṇaṃ gata: |
vipannavāsanābhyāsa: saṃsāre na rame param ||49||
karotyakuśalaṃ dūre śubhamāśu prayacchati |
sūcayatyucitācāraṃ mahatāmavalokanam ||50||
sukhārhaṃ tvadvihārāya vihāraṃ paramādarāt |
ratnasārapurodāraṃ svapuraṃ kārayāmyaham ||51||
karotu tatra bhagavān satataṃ sthityanugraham |
dhanairāsevito’smābhi: saparyāparicaryayā ||52|| 
ityarthanāṃ tathetyasya bhagavān pratyapadyata |
praṇayiprārthanābhaṅgapragalbhā na hi sādhava: ||53|| 
bhagavantamathāmantrya śrāvastīṃ sa purīṃ yayau |
tadādiṣṭena sahita: śāriputreṇa bhikṣuṇā ||54||
tatra jetakumāreṇa hiraṇyārgheṇa bhūyasā | 
dattaṃ kāñcanamādāya vihāraṃ tamasūtrayat ||55||
bhaktyutsāhādathārambhakṛtasāhāyyaka: surai: |
vihāraṃ tridivākāraṃ cakārānāthapiṇḍada: ||56||
tatra jetakumāro’pi bhaktyā bhagavata: param | 
yaśa:puṇyapratiṣṭhāyai vidadhe dvārakoṣṭhakam ||57|| 
atha tīrthyāstamālokya vihārārambhamadbhutam |
sāpavādavivādena cakrurdveṣākulā: kalim ||58||
raktākṣapramukhasteṣāṃ mātsaryātkṣudrapaṇḍita: |
sapakṣa iva kṛṣṇāhiścakita: purata: sadā ||59||
ruddhe vihārasaṃbhāre tena vādajayāvadhi |
anāthapiṇḍadagirā śāriputra: samāyayau ||60||
@157
raktākṣo’tha tamāhūya prabhāvotkarṣadarśane | 
indrajālabalotphullaṃ sahakāramadarśayat ||61||
śāriputraprabhāvotthairvipulaistanmukhānilai: |
unmūlita: śakalatāṃ tīrthyotsāha ivāpa sa: ||62||
raktākṣavihitāṃ phullakamalāṃ padminīṃ tata: |
paṅkaśeṣāṃ dvipaścakre śāriputravinirmita: ||63||
raktākṣavakṣonikṣipta: saptaśīrṣamahoraga: |
śāriputreṇa nikṣiptastārkṣyapakṣāgramārutai: ||64||
tadāhūto’tha vetāla: śāriputreṇa kīlita: | 
prerito mantravīryeṇa raktākṣaṃ hantumudyayau ||65||
vetālābhihatastrāsānnaśyanmānamadajvara: |
śaraṇaṃ pādapatita: śāriputraṃ jagāma sa: ||66||
raktākṣastena bhaṅgena śaraṇyaṃ śaraṇaṃ gata: |
pravrajyāyāṃ vītarāga: śuddhāṃ bodhimavāptavān ||67|| 
tīrthyāstvanye paridveṣakrodhapāramitāṃśava: |
tatra karmakaravyājāttasthurbhikṣuvadhodyatā: ||68||
te’tha dharmadruha: kāle śāriputreṇa lakṣitā: | 
taddṛṣṭipātamātreṇa babhūvurmaitramānasā: ||69||
āśayānuśayaṃ dhātuṃ prakṛtiṃ ca vicārya sa: |
dharmadeśanayā teṣāṃ dideśānuttarāṃ daśām ||70||
atha tasya vihārasya nirvighnārambhakarmaṇi |
anāthapiṇḍadaṃ prāha śāriputra: smitānana: ||71||
vihārasūtrapātasya tulya eva kṣaṇe mahān |
haimo vihāra: saṃvṛttastuṣite devasadmani ||72||
etadākarṇya saṃjātaprasādadviguṇāntara: |
hemaratnavarāgāraṃ vihāraṃ samakārayat ||73||
vibhavairatha rājārhai: pathi tenopakalpitai: |
vijñaptastridivai: sārdhamāyayau bhagavān jina: ||74||
tadāgamanaharṣeṇa prasanne bhuvanatraye |
anāthapiṇḍadastasmai vāridhārāmapātayat ||75||
tasmin yadā na pradeśe vāridhārā papāta sā |
tadā bhagavato vākyāt tvaritaṃ patitānyata: ||76||
@158
taṃ dṛṣṭvā kautukāt pṛṣṭo bhikṣubhirbhagavān puna: |
uvāca śrūyatāmetad vāristambhasya kāraṇam ||77||
anena pūrvabuddhebhyo asminnevedamāspadam |
pratipāditamityeṣā vāridhārānyataścyutā ||78||
anenaiva purā samyaksaṃbuddhāya vipaśyine | 
ayameva varārāmapradeśa: pratipādita: ||79||
buddhāya śikhine prādāt puṣyajanmanyayaṃ puna: |
tato dadau viśvabhuve jināya raghujanmani ||80||
bhavadattābhidho bhūtvā kakucchandāya dattavān |
dadau bṛhaspatirbhūtvā kanakākhyāya tāyine ||81||
kāśyapāya punaścāyaṃ prādādāṣāḍhajanmani |
anenaivādhunā mahyaṃ deśo’yaṃ pratipādita: ||82||
kālena sudhanākhyo’yaṃ maitreyāya pradāsyati |
sattvavān kṣāntiśīlatvānnidhānānyeṣa paśyati ||83||
punaścāyaṃ gṛhapatirbhūtvā hemapradābhidha: |
cakre pratyekabuddhasya saṃskāraṃ parinirvṛtau ||84|| 
ratnakumbhe tadasthīni dhṛtvā tatpraṇidhānata: |
adhunā ratnakośārha: saṃjāto’yaṃ suvarṇabhāk ||85|| 
śrutveti śāsturvacanābhidhānaṃ 
te bhikṣava: sāramivāmṛtasya |
kartu: pratiṣṭhārjitapūrṇapuṇya-
puṣpādhivāsena bhṛśaṃ nanandu: ||86||
iti kṣemendraviracitāyāṃ bodhisattvāvadānakalpalatāyāṃ 
jetavanapratigrahāvadānaṃ nāma ekaviṃśa: pallava: ||
@159
22. pitāputrasamādānam |
aho mahārhaṃ maṇivanmahattvaṃ 
bhavyā bhajante guṇagauraveṇa |
vinā guṇaṃ yadvapuṣāṃ gurutvaṃ 
sthūlopalānāmiva niṣphalaṃ tat ||1||
śrīmān purā śākyapure narendra: 
śuddhodana: śuddhisudhānidhānam |
vairāgyayogātsugatatvamāptaṃ
smṛtvā sutaṃ sotsukatāmavāpa ||2||
so’cintayatpuṇyaguṇādhivāsaṃ 
sarasvatīvāsasaroruhaśri |
mana:prasādasya vilāsasaudhaṃ 
drakṣyāmi sūnorvadanaṃ kadāham ||3||
aihīti taddarśanalālasena 
ye ye mayā jetavanaṃ visṛṣṭā: | 
te te tadālokananirnimeṣaṃ 
tatraiva tiṣṭhantyamṛtaṃ pibanta: ||4||
saṃpreṣitastasya mayā sa nāyayau 
yo’pyātmatulya: praṇayādudāyī |
sa lekhahastastridivābhirāme 
tatraiva lekhatvamirābhiyāta: ||5||
saṃdeśavākyaṃ prahitaṃ mayā yat 
tadvismṛtaṃ tasya mukhena nūnam |
sarvo hi nāma svahitābhilāṣī 
dhatte parārthe kila śītalatvam ||6||
vilokanenaitya niṣiñcya tūrṇaṃ 
pīyūṣapūreṇa mamāṅgasaṅgam |
ni:saṅgato viśramatāṃ muhūrtaṃ 
dayāvidheya: kuru bandhukāryam ||7||
ityetadākarṇya kathāṃ sa kuryāt 
kṣaṇaṃ vilambaṃ mama darśane’pi |
@160
taccetasa: pallavapeśalasya 
na hi svabhāva: praṇayāvabhaṅga: ||8||
manoratheneti pura: prayāte 
taddarśanāyeva dharādhināthe |
pravrajyayā vyañjitatatprasāda:
samāyayau harṣarasādudāyī ||9||
dṛṣṭvā tamānandavipūrṇamānasaṃ 
pravrajyayā tatsadṛśānubhāvam |
utkaṇṭhita: kuṇṭhitadhairyavṛtti: 
saṃmohamūrcchā nṛpati: prapede ||10||
sa labdhasaṃjña: śiśirai: payobhi: 
papraccha taṃ kiṃ nu sameṣyatīti |
so’pyabravīddeva dinairbhavanta- 
masaṃbhṛtai: sādarameṣyatīti ||11||
tata: prayāteṣu dineṣu keṣu
vyomnā śanairbhikṣugaṇānuyāta: |
sahāyayau nākasadāṃ nikāyai: 
sarvārthasiddhairbhagavān kumāra: ||12||
dyusundarīpāṇisarojamukta-
mandāramālākalitaścakāśe |
svargīyagaṅgāsphuṭaphenakūṭa-
vilāsahāsāṅga ivāmarādri: ||13||
saṃghaṭṭabhinnābhrasakhai: skhaladbhi: 
saśabdajāmbūnadakiṅkiṇīkai: |
babhurvimānai: kukubhāṃ mukhāni 
bhaktyeva śāsturvihitastavāni ||14||
nirantarairantarivārkatārai: 
surai: savidyādharasiddhasaṃghai: | 
paryāptasaṃsaktasitātapatrai-
rvyāpta: samāptiṃ gaganaṃ jagāma ||15||
@161
taṃ sarvalokopakṛtiprapannaṃ 
sarvākṛtiṃ sarvamayāvabhāsam |
samāpatantaṃ nabhaso’tha digbhya: 
kṣiteśca sarve dadṛśu: kṣaṇena ||16||
praharṣarāśiṃ janalocanānāṃ 
puṇyapramāṇaṃ sukṛtotsavānām |
lokastamālokanidhiṃ vilokya 
samullalannucchalitādbhutormi: ||17||
āścaryabhūtaṃ ruciraprabhāva-
mudāyinā sūcitamākalayya |
jagadguruṃ bhūmipati: kumāraṃ 
kṛtāñjalistaṃ praṇanāma dūrāt ||18||
athāvatīryāryajanānuyāta: 
saṃpūjyamāna: praṇayena rājñā |
sphītaprabhābhāsitadigvibhāgāṃ 
nyagrodhinīṃ ratnabhuvaṃ viveśa ||19||
hemāsanaṃ śāsanasaṃniviṣṭa-
lokatraya: saṃgatapādapīṭham |
sa tatra ratnāṅkuracitrapatraṃ 
bhāsvadvapurmerumivāruroha ||20||
tanmānasendornayanāmṛtaughaṃ 
manorathaprārthanayopayātam |
vilokayannirvṛtinirnimeṣa: 
kṣaṇaṃ kṣitīśastridaśatvamāpa ||21||
sa taṃ jagādāśruniruddhakaṇṭha: 
sotkarṣaharṣākulitaṃ kumāram |
hārāgraratnapratibimbasaktaṃ 
praveśayan prītirasādivānta: ||22||
saṃtoṣaśītācalavat svabhāvāt 
sarve ramante kuśalasthalīṣu |
kṛtastvayāsmākamayaṃ tu kasmāt 
satsūpakārī virahopadeśa: ||23||
@162
snehātpramodādguṇagauravācca 
dhīrdhāvatīyaṃ tvayi me prasahya |
āliṅganāya sthirasaṃgamāya 
pādapraṇāmāya ca tulyameva ||24||
yadvastu kiṃcidgaditaṃ mayā tat 
śrotavyameva praṇayoparodhāt |
guṇojjhitaṃ vā virasakramaṃ vā 
na snehamohasya bhavatyavācyam ||25||
pratyarṇaratnapratibimbatārka-
prauḍhaprabhāprāvaraṇānyamūni |
tvaṃ hemaharmyāṇi vihāya kasmāt 
vigāhase śūnyavanāntarāṇi ||26||
kāntākarāvarjitahemakumbha-
satsaurabhāmbha:pravarābhiṣikta: |
eka: kathaṃ snāsi vikāsipāṃśu-
saṃtaptatoyāsu marusthalīṣu ||27||
gaṇḍasthalāt kuṇḍalaratnakānti 
kiṃ lambitaṃ maṇḍanameva vetsi |
kasmādakasmāttava ni:sukhasya 
na candanaṃ nandanaminduśubhram ||28||
mahāvitāne śayane nṛpārhe 
śeṣe na kiṃ śeṣaviśeṣaśubhre |
lakṣmīnavāliṅganabhogayogyā 
kathaṃ tanuste sahate kuśayyām ||29||
kāntāsmitormipratimāṃśukārhaṃ 
kiṃ cīvarasyocitametadaṅgam |
pāṇau ca līlākamalāspade’smin 
pātraṃ kathaṃ te priyamadya jātam ||30||
ayaṃ vihārastava kaṇṭhapīṭha: 
sotkaṇṭhakāntābhujabandhanārha: |
saṃbhogalakṣmīkṣapitapramoda: 
karotyakasmāt praṇayāvabhaṅgam ||31||
@163
rūpaṃ vipakṣīkṛtapuṣpacāpaṃ 
mattebhakumbhoccakucā vibhūti: |
ratervilāsopavanaṃ vayaśca 
kenāsamaste kalito virāga: ||32||
śrutveti taṃ śīlanidhirbabhāṣe 
śaśāṅkalekhālalitasmitena |
saṃkrāntanānānṛparatnarāgāṃ 
kurvannalakṣāmiva rājalakṣmīm ||33||
rājan jarārogahateva na syā-
ttaraṅgalolā yadi jīvavṛtti: |
tatkasya na syādaniśaṃ praharṣa-
pīyūṣavarṣī viṣayābhilāṣa: ||34||
śamāmṛtāsvādanasusthirāṇā-
mapātanaṃ śūnyavanāntabhūme: |
vibhūtilīlāmadavihvalānāṃ
harmyāṇi paryantanipātanāni ||35||
sakuṅkumai: snānti nṛpā: payobhi: 
sarāgatāṃ yai: satataṃ prayānti |
saṃtoṣaśīlastu mana:prasāda-
śuddhāmbudhautā vimalībhavanti ||36|| 
śrotraṃ śrutenaiva na kuṇḍalena 
dānena pāṇirna tu kaṅkaṇena |
vibhāti kāya: karuṇākulānāṃ 
paropakāreṇa na candanena ||37||
etāni mohāhatavallabhāni 
saṃsaktamuktāṃśusitasmitāni |
satāṃ na bhogyāni bhavanti bhūbhṛ-
ducchiṣṭaśiṣṭāni vibhūṣaṇāni ||38||
rāgāturāṇāṃ riputāpitānāṃ 
nidrā dhanadhyānavatāṃ na nāma |
śayyāsu susparśavatīṣu rājñāṃ 
sarvatra śānta: sukhameva śete ||39||
@164
nirmokakāntena varāṃśukena 
bhujaṅgavṛttirna tu cīvareṇa |
pātraṃ pavitrāṇi samāplutāni |
pīyūṣamaitrāṇyaśanāni sūte ||40|| 
chatrāṇi vaktraṃ bhṛśamaprakāśaṃ 
manovilolaṃ vyajanānilaughā: |
saṃsaktajāḍyaṃ hṛdayaṃ nṛpāṇāṃ 
kurvanti hārā haricandanārdrā: ||41||
viyogarogānugatā vibhūti: 
kāntā: kṣaṇāntā viraso vilāsa: |
yasminnapāya: satatānuśāyī 
sa kasya bhoga: subhagopayoga: ||42||
jāḍyaṃ sajṛmbhaṃ janayatyajasraṃ 
tanoti tṛṣṇābhramamohamūrcchā: |
karotyasahyaṃ sarasatvameva 
bhogopabhoga: prasabhaprayoga: ||43||
yadā sukhaśrīrnavacandralekhā 
prabhātapuṣpāṇyapi yauvanāni |
karmormimālāgrahaṇaṃ śarīraṃ 
tadā mamāyaṃ gamito’nurāga: ||44|| 
sacāmarā: sadhvajapuñjapaṭṭā: 
savājivālā dvipakarṇatālā: |
svabhāvalolā: kila rājalakṣmya: 
sarve vilāsā: kṣaṇabhaṅgasaṅgā: ||45||
uktveti tattatkuśalāya rājña-
ścittaprasādaṃ paramaṃ vidhāya |
sa śāntikallolasudhāpravāhaṃ 
kiran dṛśā pārṣadamāluloke ||46||
manīṣiṇāṃ śākyakulodgatānāṃ 
saptāyutāni pratipādya dharmam |
cakre sahasrāṇi ca sapta tatra 
saṃprāptaparyāptaviśeṣabhāñji ||47||
@165
śuklodanādyai: kuśalopapannai: 
gaṇe’tha tattulyasahasrasaṃkhyai: |
droṇodanādyairamṛtodanādyai- 
ścittaprasāda: sumahānavāpta: ||48||
kecidyayu: śrāvakabodhiyukta-
pratyekabodhau niratāśca kecit |
samyak tathānuttarabodhisaktā: 
pare babhūvurgaganaprasannā: ||49||
srota:pariprāptaphalaṃ tato’nye 
sakṛttathāgāmiphalaṃ tathānye |
anye’pyanāgāmiphalaṃ tadāpu- 
rarhatphalaṃ kleśavimuktimanye ||50||
ekastu tatrārjitapāpaśāpa-
stama:samūhopahitapramoha: |
māyeyamityāha hasan janānāṃ 
satyasthitiṃ saṃsadi devadatta: ||51||
nṛpaṃ tu vātsalyanilīnameva 
putrodayātpratyupajātadarpam |
maudgalyabhikṣurjinaśāsanena 
maharddhibhirvītamadaṃ cakāra ||52|| 
dṛṣṭvāpi rājā bhagavatprabhāvaṃ 
nātyadbhutaṃ pauruṣameva mene |
abhyāsalīnāni janasya nūnaṃ 
sotkarṣakṛtyāni na vismayāya ||53||
athāparedyurbhagavān surendra-
saṃpādite hemamahāvimāne |
sumeruśīrṣṇīva samānakāntau 
siṃhāsane ratnamaye nyaṣīdat ||54||
brahmendramukhyesu tata: sureṣu 
tatropaviṣṭeṣu pṛthuprabheṣu |
babhustaduṣṇīṣaśikhāvilāsai-
ścandrāṃśumālājaṭilā ivāśā: ||55||
@166
anyonyasaṃghaṭṭavilolahārai-
rdhanāvahāraistridaśairviśadbhi: |
nirantarāṃ tāṃ bhuvametya rājā 
dvāreṣu mārgānna caturṣu lebhe ||56||
sabhrūbhramaistatra kuberamukhyai- 
rnivāryamāṇābhimatapraveśa: |
vicchāyavaktra: skhalitābhidhāyī 
bhūbhṛtparaṃ niṣpratibho babhūva ||57||
praveśitastairjinaśāsanena 
kadācidāsādya tadagrabhūmim |
śuddhodanasta praṇipatya mūrdhnā 
cittaprasādena puro’sya tasthau ||58|| 
śāstā tu tasmai caturāryasatya-
prabodhikāṃ dharmakathāṃ dideśa |
jñānena yā viṃśatiśṛṅgamasya 
satkāyadṛgbhūdharamapyabhāṅkṣīt ||59||
tata: sa gatvā kṛtakṛtyajanmā 
śaklodanaṃ prāpya bhajasva rājyam |
svasyāvratīttaṃ bhagavatpradiṣṭaṃ 
tacchāsanaṃ modayituṃ na rājyam ||60||
droṇodane rājyaparāṅmukhe’pi 
vairāgyayogādamṛtodane ca | 
jagrāha śuddhodanasaṃpradiṣṭāṃ 
tāṃ rājalakṣmīmatha bhadrakākhya: ||61||
rājārhabhogairatha pūjayitvā 
jinaṃ janeśa: śucisaṃpraṇītai: |
nyagrodhadhāma pratipādya cāsmai 
śuddhodanaṃ śuddhamanoratho’bhūt ||62|| 
droṇodanasyāpi sutau yuvānau
rājājñayā preraṇayā ca mātu: |
ekastu ya: pravrajito’niruddha: 
paro mahānnāma gṛhī babhūva ||63||
@167
athābhavaccetasi bhadrakasya 
rājño viraktasya vanābhilāṣa: |
vivekabhājāṃ praśamapravṛttaṃ 
navāpi lakṣmīrna mano ruṇaddhi ||64||
tata: samāhūya sa devadattaṃ 
rājyābhiṣekapratipannacittam |
uvāca me pravrajanasya kāla: 
samāgata: kiṃ bhavatābhidheyam ||65||
taṃ pratyuvācāttavivekadambha: 
susaṃvṛta: saṃsadi devadatta: |
rājanna rājye’sti mamābhilāṣa: 
pravrajyayā tvatsadṛśo bhavāmi ||66||
śrutveti rājā kuṭilasya tasya 
mithyāvinītasya kadarthavākyam |
udīritaṃ śākyagaṇastavāyaṃ 
saṃkalpasākṣīti hasannuvāca ||67||
athārthatāpopahata: pradadhyau 
bhogānurāgāditi devadatta: |
mayā kimetadavipātamuktaṃ 
bhajeta vā pravrajito’pi rājyam ||68|| 
rājyaṃ samutsṛjya nijaṃ vrajanta: 
śākyaṃ kumārā: saha bhadrakādyā: |
śuddhodanaṃ niryayurāryavṛtta-
prītiṃ puraskṛtya rathairdvipaiśca ||69||
vrajatsu sarveṣvatha devadatta: 
kirīṭasaktaṃ pṛthupadmarāgam |
jahāra raktāktamivāmiṣārthī 
śyena: prabhāpallavitāmbarārkam ||70|| 
naimittikairuktamathāsya lakṣma 
dṛṣṭvā tadugraṃ narakaprayāṇam |
cittaṃ sadoṣaṃ kila durnimittaṃ 
nimittamanyat punaruktameva ||71||
@168
kokālikhaṇḍotkaṭamorakāṇāṃ 
tithyādināmnāṃ madadurmadānām |
saṃsūcitānyatyadhikāni tatra 
tathāvidhānairbahulakṣaṇāni ||72||
bhūpapramodādatha bhadrako’pi 
tairdevadattapramukhai: sahaiva |
pravrajyayā cīvarapātrayogāt 
cakāra vairāgyamayīmiva kṣmām ||73||
rājñastathā rājakumārakāṇā-
mutsṛṣṭahārāṅgadakuṇḍalānām |
sāsro virāgādavatārya teṣāṃ 
keśānupālī kila kalpako’bhūt ||74||
mūrkha: sa nīco’pi jinājñayaiva 
pravrajyayā pūjyataro babhūva |
cittaprasādasya parasya manye 
na kāraṇaṃ paṇḍitatā na jāti: ||75||
sāmīcikāyāmatha bhadrako’pi 
jñātvā nṛpa: pārṣadikaṃ tamenam |
nīcasya pādau kathamasya vande 
mahīpati: sanniti niścalo’bhūt ||76||
tamabravīdaskhalitābhimānaṃ
vikalpabhinnaṃ bhagavān vihasya |
pravrajyayā mohamahānubandhī 
saṃtyajyate jātimayo’bhimāna: ||77||
śrutveti rājñā saha rājaputrai: 
kṛte praṇāme pṛthivī cakampe |
na devadatta: puruṣābhidhāyī 
padau vavande bhagavadgirāsya ||78||
kampāt kṣitervismitamānasena 
pṛṣṭastato bhikṣugaṇena śāstā |
uvāca rājā kila kalpakasya 
janmāntare’pyasya kṛta: pramāṇa: ||79||
@169
purā yuvā kāśipure vilokya 
bhadrābhidhānāṃ gaṇikāṃ daridra: | 
sevā vyadhāt sundarakastadāsyai 
rāgo hi sarvavyasanopadeṣṭā ||80||
tayā visṛṣṭa: kusumoccayāya 
puna: punarbhṛṅga ivādhikārthī |
tatsaṅgamānaṅgamanorathena 
śrānta: sa babhrāma vanāntareṣu ||81||
atrāntare śrāntatara: kṣitīśa:
prāpto vanāntaṃ mṛgayārasena |
taṃ brahmadatta: prasamīkṣya gītaṃ 
tasyāśṛṇocchannatanurlatābhi: ||82||
navanavakusumāśayā kimevaṃ 
madhukara tāpahato’si gaccha tūrṇam | 
vikasitakamalānanābjinī sā 
bhavati hi saṃkucitā dināvasāne ||83||
tasyā hi gītaṃ nṛpatirniśamya 
smitaprabhāghaṭṭitahārakānti: | 
uvāca taṃ tīvrakarārkatāpa: 
ko’yaṃ sakhe gītarasābhiyoga: ||84|| 
so’tyabravīdbhūmipate na nāma 
tapto ravistaptatarastu kāma: |
svakarmadu:khāni vihanti loke 
na grīṣmadagdhāni marusthalāni ||85||
ityarthavadvākyaguṇārpaṇena 
sa bhūpatervallabhatāmavāpa |
saṃvādasaṃsparśasubhāṣitaṃ hi 
keṣāṃ ca satkārapadaṃ na yāti ||86|| 
tenātha rājā vijane śramātura:
śītopacārairapanītatāpa: |
prītyā tamādāya tata: sahaiva 
svarājadhānīmagamat kṛtajña: ||87|| 
@170
tatrāsya jīvaprada ityudanta-
saṃtoṣa saṃpūritacittavṛtti: | 
rājyārdhadānābhimukha: sa tasthau 
cittānuvṛttasya kimasya deyam ||88||
rājyārdhadānaprasṛte’tha tasmin 
nācintayat sundaraka: kṛpāyām |
bhadrāṃ vinā rājyasukhena kiṃ me 
dhanyo hi tatprītisudhābhiṣikta: ||89||
mahyaṃ na rājyādyapi rocate’rdha- 
makhaṇḍitālpāpi hi śobhate śrī: |
ekārthayoge hi sadā vivāda: 
dvayorhi bhogai: kalireva mūrta: ||90||
tasmānnṛpaṃ kuṇṭhamahaṃ nipātya 
samastarājyena bhavāmi pūrṇa: |
kṣaṇaṃ vicintyetyanutāpatapta:
tīvraṃ mana: svasya puna: pradadhyau ||91|| 
kiṃ cintitaṃ nindyaparaṃ mayaitat 
ko’yaṃ prakāra: khalu tīkṣṇatāyā: |
kṛtaghnasaṃkalpakalaṅkalepā-
daho nu lajjā nijacetaso’pi ||92|| 
svastyastu rājyāya nama: sukhebhya:
saṃmohamātā kṣamatāṃ ca lakṣmī: |
yeṣāmanāsvāditacintitānā-
mevaṃvidhā dhī: prathama: svabhāva: ||93||
bhramaṃ vidhatte vidadhāti mūrcchāṃ 
nipātayatyeva tamastanoti |
āghrātamātraiva karoti puṃsā- 
maho vināśaṃ viṣavallarī śrī: ||94||
ciraṃ vicintyeti sa jātacitta:
pratyekabodhirvimala: prabhāte |
abhyarthyamāno’pi nareśvareṇa 
rājyaṃ na jagrāha nivṛttatṛṣṇa: ||95|| 
@171
pratyekabuddhatvamavāptamenaṃ 
kālena dṛṣṭvā nṛpatirmaharddhi: |
tatpādapadmacyutamaulimālya-
ścittaprasādocitamityavocat ||96|| 
sa ko’pi satkarmavipākajanmā 
vandyo viveka: praśamābhiṣeka: |
yasya prabhāvādvirataspṛhāṇāṃ 
tyājyeva ratnākaramekhalā bhū: ||97||
śrutveti rājñā kathitaṃ tadartha-
jātaṃ tadabhyarthanayā vidhāya |
tatkalpaka: śāntipadaṃ prapede 
sevāntaraṅga: kila gaṅgapāla: ||98||
prāptaṃ tamapyuttamakarmayogāt 
pravrajyayā sajjanapūjyabhāvam |
rājā vavande praṇata: pṛthivyā: 
kampastadābhūdapi ṣaḍvikāra: ||99||
so’yaṃ rājā vihitavinatirbhadrako brahmadatto 
paśyopālī sa kila kuśalī kalpako gaṅgāpāla: | 
ityāścaryaṃ bhagavaduditaṃ bhikṣavaste niśamya 
svacchaṃ cittaṃ sukṛtaśaraṇe menire hetumeva ||100||
iti kṣemendraviracitāyāṃ bodhisattvavadānakalpalatāyāṃ 
pitāputrasamādānaṃ nāma dvāviṃśatitama: pallava: ||
@172
23 viśvaṃtarāvadānam |
cintāratnādadhikarucaya: sarvalokeṣvanindyā 
vandyāste’nyai: puruṣamaṇaya: ke’pyapūrvaprabhāvā: | 
yeṣāṃ naiva priyamapi paraṃ putradārādi datvā 
sattvārthānāṃ bhavati vadanamlānatā dainyadūtī ||1|| 
bhagavān bhikṣubhi: pṛṣṭa: purā śākyapure jina: |
jagāda pūrvavṛttāntaṃ devadattakathāntare ||2||
purī babhūva viśvākhyā viśvāsavasati: śriya: |
viśvopakārasaktasya sukṛtasyeva janmabhū: ||3||
saṃjayākhyo’bhavat tasyāmamitratimirāṃśumān | 
netrānandasudhāsūtirvicitracarito nṛpa: ||4||
tasya viśvaṃtaro nāma vadānyastanayo’bhavat | 
apūrvatyāginā yena hṛtaṃ kalpataroryaśa: ||5|| 
īrṣyāvirahitāstulyaṃ vidagdhena prasādhitā: |
satyena bhāratī yena dānena śrī: śrutena dhī: ||6||
adyāpi yasya dikkāntākarṇābharaṇatāṃ gatam |
vibhāti ketakīgarbhapalāśaviśadaṃ yaśa: ||7||
sa kadāciddadau divyaratnālaṃkāramarthine |
rathaṃ vijayasāmrājyamanorathaharaṃ tviṣā ||8|| 
datte rathavare tasmin vismayenākhilo jana: |
babhūvākrāntahṛdayaścintayā ca nareśvara: ||9|| 
mahāmātyānathāhūya harṣahīno mahīpati: |
uvācopacitodvegacintākrāntamanoratha: ||10||
datto ratha: kumāreṇa sa jaitra: śatrumardana: |
yatprabhāvārjitā seyaṃ mahārathavarūthinī ||11||
lakṣmī: sukhaniṣaṇṇā me yātā niścalatāṃ tayā |
rathe sauryapathe tasmin jayakuñje ca kuñjare ||12||
iti rājavaca: śrutvā tamabhāṣanta mantriṇa: |
rājan doṣastavaivāyaṃ vātsalyena pramādyata: ||13||
dharma: kasya na harṣāya dānaṃ kasya na saṃmatam |
kiṃ tu mūlahatādvṛkṣānnivartante phalārthina: ||14||
@173
vikrīta: paradeśe ca rathastena dvijanmanā |
ityuktvā mantriṇa: sarve śalyaviddhā ivābhavan ||15||
atha kālena saṃprāpte vasante madanotsave |
vipāke sukṛtasyeva hṛdayānandadāyini ||16|| 
svayaṃgrahopajīvyasya madhormadhukarārthina: |
loka: puṣpavanairyāto yaśobhiriva śubhratām ||17||
aśokaṃ lokasacchāyamupakārodyataṃ drumam |
madhau vidhūtaṃ saṃnaddhe kalikālaṃ kṛtaṃ jagat ||18||
rājaputra: samāruhya kuñjaraṃ rājavardhanam |
yayau phullān vane draṣṭumarthikalpatarustarūn ||19||
vrajantaṃ prati sāmantaprayuktāstaṃ dvijā: pathi |
babhāṣire samabhyetya svastivādapura:sarā: ||20|| 
cintāmaṇirgīyase tvaṃ ślādhyo jagati jaṅgama: |
yasya saṃdarśanenārthī gāḍhamāliṅgyate śriyā ||21||
dvāveva viśrutotkarṣaviśeṣau bhadrajanmani |
dānārdrahastastvaṃ loke gajaścāyaṃ sthironnati: ||22||
asmabhyaṃ sukṛtodāra kuñjaro’yaṃ pradīyatām | 
tvadanyena vadānyena dātumeṣa na śakyate ||23||
ityarthitastai: sotsāha: sa tebhyastu dadau dvipam |
sajīvamiva sāmrājyaṃ saśaṅkhadhvajacāmaram ||24|| 
datvā bodhipradhānena praṇidhānena śuddhadhī: | 
ratharatnaṃ dvipendraṃ ca so’bhūdānandanirbhara: ||25|| 
śrutvaiva nṛpatirdattaṃ viśrutaṃ jayakuñjaram |
rakṣāprākārarahitāṃ rājalakṣmīmamanyata ||26||
sa rājyabhraṃśabhītena kupitena mahībhujā |
niṣkāsita: kumāro’tha pratasthe praṇipatya tam ||27||
mādrīdayitayā sārdhaṃ jālinaṃ nāma dārakam |
kṛṣṇābhidhāṃ tathā kanyāmādāya sa yayau vanam ||28||
vane’pi śeṣaṃ sa dadau vāhanādikamarthine | 
samaṃ hi mahatāṃ sattvaṃ saṃpatsu ca vipatsu ca ||29||
mādryāṃ kadācidyātāyāṃ puṣpamūlaphalāptaye |
brāhmaṇa: kaścidabhyetya rājaputramabhāṣata ||30||
@174
paricārakahīnāya caturau bālakāvimau |
dehi mahyaṃ mahāsattva sarvado hyasi viśruta: ||31||
śrutvaitadavicāryaiva dārakau dayitau param |
datvā sa tasmai sahasā sehe tadvirahavyathām ||32||
dhanaputrakalatrādi loke kasya na vallabham |
dānādanyadvadānyānāṃ dayitaṃ na dayāvatām ||33||
atha mādrī samabhyetya bālakau bālavatsalā |
apaśyantī pura: patyu: patitāpannamūrcchitā ||34|| 
sā labdhasaṃjñā dīptena vyāptā śokakṛśānunā |
śiśupradānavṛttāntaṃ śrutvaivābhūtpralāpinī ||35||
tasyāścetasi du:khāgnirapatyasnehadu:saha: |
priyapremānusṛtyaiva prayayau puṭapākatām ||36||  
atrāntare samabhyetya viprarūpa: sureśvara: |
bhṛtyārthī dayitāṃ patnīṃ rājaputramayācata ||37||
yācitastena sahasā śucaṃ jāyāviyogajām |
dhiyā saṃstabhya sattvābdhi: sa tasmai vitatāra tām ||38||
sadya:pradānataralāṃ saṃtrastāṃ hariṇīmiva |
so’vadaddayitāmanta: kalayan bodhivāsanām ||39||
samāśvāsihi kalyāṇi na śokaṃ kartumarhasi |
svapnapraṇayakalpo’yamasatya: priyasaṃgama: ||40|| 
śuśrūṣayā dvijasyāsya dharme te ramatāṃ mati: |
vilolalokayātrāyāṃ dharma: sthirasuhṛt satām ||41||
dṛṣṭā: sarve svajanasujanā bāndhavāścānubhūtā: 
nyāstā kaṇṭhe kṣaṇaparimalamlāyinī mitramālā |
dāre putre kṣapitamaniśaṃ yauvaṇaṃ jīvataṃ ca 
prāpto nāptasthiraparicaya: ko’pi dharmādṛte’nya: ||42|| 
ityuktvā vallabhāṃ lobhaparityāgāduvāha sa: |
dyutiṃ vadanapadmena dhairyavṛtiṃ ca cetasā ||43||
viyogaśokavikalāṃ mādrīṃ dṛṣṭvā kṛpākula: |
nijarūpaṃ samādhāya śacīpatiruvāca tām ||44||
viṣādaṃ mā kṛthā: putri devo’haṃ tridaśeśvara: |
arthibhyastvāṃ dadātyeṣa tasmādasi mayārthitā ||45||
@175
adhunā saiva patyustvaṃ nyāsībhṛtā mayārpitā | 
taṃ dadātyeṣa nānyasmai parasvaṃ dīyate katham ||46|| 
kariṣyāmi tavāvaśyaṃ dārakābhyāṃ samāgamam |
ityudīrya sahasrākṣa: sahasāntaradhīyata ||47||
atha tau dārakau vipra: samādāyārthalipsayā |
viśvāmitrapuraṃ gatvā lobhādvikretumudyata: ||48||
viśvāmitra parijñāya rājaputrasya dārakau |
jagrāha mahatārthena bāṣpasaṃruddhalocana: ||49||
kālena tridivaṃ yāte viśvāmitramahīpatau |
bheje viśvaṃtaro rājyaṃ paurāmātyagaṇārthita: ||50||
rājye viraktasya tasya dānavyasanina: param |
sattvena vardhamānarddhirna kaścid yācako’bhavat ||51||
tadvittapūrṇavibhavo brāhmaṇa: so’pi jambuka: |
kṛtaghna: svaprabhāvānme saṃpadityabhyadhājjanam ||52||
viśvaṃtara: sa evāhaṃ devadatta: sa ca dvija: |
uktveti cakre bhagavān bhikṣūṇāṃ dānadeśanām ||53|| 
ālambanaṃ śvabhraśatāvapāte 
ghorāndhakāre suciraprakāśa: | 
āśvāsanaṃ du:sahadu:khakāle 
dānaṃ narāṇāṃ paralokabandhu: ||54||
iti kṣemendraviracitāyāṃ bodhisattvāvadānakalpalatāyāṃ 
viśvantarāvadānaṃ nāma trayoviṃśa: pallava: ||
@176
24. abhiniṣkramaṇāvadānam |
hasati sakalalokālokasargāya bhānu: 
paramamamṛtavṛṣṭyai pūrṇatāmeti candra: | 
iyati jagati pūjyaṃ janma gṛhṇāti kaścit 
vipulakuśalasetu: sattvasaṃtāraṇāya ||1||
purā śuddhodana: śrīmān rājā śākyapure’bhavat | 
yaśa:śaśāṅkajanaka: sudhāsindhurivāpara: ||2|| 
khalāsaktā svabhāvena lakṣmīrguṇigaṇārpitā |
āścaryakāriṇā yena kṛtā satpakṣapātinī ||3||
adyāpyakhiladiktīrthavanāsaktairvivekibhi: |
yaśobhi: śucibhiryasya munivratamivohyate ||4||
syāmahaṃ śuddhamāteti purā praṇidhita: kila | 
viśvakarmasuto martyamājagāmāmaladyuti: ||5||
kīrti: satpuruṣasyeva tasyābhūdvallabhā param |
mahāmāyābhidhā devī candrasyeva kumudvatī ||6||
sāpaśyaddantinaṃ śvetaṃ svapne kukṣau vihāyasā |
gatamārohaṇaṃ śaile praṇatiṃ ca mahājanāt ||7||
atrānantare bodhisattvastuṣitāt tridaśālayāt |
garbhaṃ tasyā: samāpede svayaṃ lokānukampayā ||8||
vahantī bodhisattvaṃ sā garbhe bhuvananandanam |
induṃ dugdhābdhiveleva babhūva pāṇḍuradyuti: ||9||
ikṣvākurājavaṃśyena tena garbhasthitena sā |
bhūrnidhānavatīvābhūd vyalakṣaṇalakṣitā ||10|| 
babhūva dohadastasyā dānapuṇyamayodaya: |
aṅkure’pyavisaṃvādi sahakārasya saurabham ||11|| 
atha kālena saṃpūrṇaṃ sā lumbinīvane sthitā | 
asūta tanayaṃ devī divākaramivāditi: ||12||
māturgarbhamalāspṛṣṭaṃ kukṣiṃ bhittvā sa nirgata: | 
tāṃ cakre’tha svabhāvena svasthāṅgīṃ vigatavyathām ||13||
nirgacchanneva ruddho’sau balajijñāsayā kṣaṇam |
śakreṇa vajrasārāṅgastasyāśakyatvamāyayau ||14||
@177
jātamātra: śiśurgatvā svayaṃ sapta padāni sa: |
diśo vilokayannūce suvyaktākṣarayā girā ||15||
iyaṃ nirvṛti: pūrvā ca gatirlokeṣu dakṣiṇā |
paścimā jātirapyeṣā saṃsārādiyamuttarā ||16||
iti tasya bruvāṇasya pṛthivī samakampata |
tamakṣayabalaṃ dhartumaśakteva jagadgurum ||17||
chatraṃ tasya yaśa: śubhraṃ sattvasmeraṃ sacāmaram |
vyomāmbudhārādhautasya jagṛhustasya devatā: ||18||
asminnavasare pṛṣṭa: svasrīyeṇāsitābhidha: |
nāradena prabhāṃ dṛṣṭvā kiṣkindhādristhito muni: ||19||
kasmādarkaśatāloka ivāloka: pradṛśyate | 
tamodaridrā yeneti giraya: saguhāgṛhā: ||20||
vismayāditi tenokta: so’vadaddivyalocana: | 
jāta: puṇyaprabhāso’yaṃ bodhisattvasya janmani ||21|| 
acireṇaiva taṃ vatsa drakṣyāva: kuśalāptaye |
ityuktvā munirānandād viśrāntisukhito’bhavat ||22|| 
putrajanmani sarvārthasiddhiṃ śuddhodana: param | 
dṛṣṭvā sarvārthasiddho’yamiti nāmāsya nirmame ||23|| 
śākyavardhananāmābhūd yakṣa: śākyapurāśraya: | 
yatpraṇāmena śākyānāṃ śiśavo nirupadravā: ||24||
tatsthityā preṣita: pitrā praṇāmāya saguhyaka: |
taṃ bodhisattvamālokya nipapātāsya pādayo: ||25||
athotsaṅge samādāya hṛṣṭastaṃ pṛthivīpati: |
lakṣaṇāni nimittajñaistasya dehe vyalokayat ||26||
lakṣaṇajñāstata: sarve nṛpamūcu: savismayā: |
deva divyakumāro’yaṃ lakṣaṇairupalakṣyate ||27|| 
jāyate lakṣaṇairetairviśvaviśrāntaśāsana: | 
śakrādhipaścakravartī bhagavān sa tathāgata: ||28||
dīrghāṅgulidalau cakralāñchanau supratiṣṭhitau |
aruṇau caraṇāvasya kāntau kamalakomalau ||29||
rājahaṃsa iva prāṃśu: sajālāṅgulipallava: |
eṣa jānuyuga: śrīmānājānubhujabhūṣita: ||30||
@178
sakośabastiguhyaśca nyagrodhaparimaṇḍala: |
dakṣiṇāvartaromāṅka: pariṇāhasamonnati: ||31|| 
rajomalalavāspṛṣṭastaptajāmbūnadadyuti: |
hastapādāṃsakaṇṭhāgraspaṣṭasaptacchadākṛti: ||32||
siṃhapūrvārdhakāyaśca bṛhatspaṣṭāṅgavigraha: |
catvāriṃśatsamāprotaśukladanta: sunāsika: ||33||
dīrghapratanujihvaśca meghadundubhinisvana: |
abhinīlākṣagopakṣma: sahajoṣṇīṣamastaka: ||34||
sitorṇāṅko bhruvorbhāga: svastikora:sthalojjvala: | 
lekhāśṛṅgābjahasto’yaṃ chatrākāraśirā: śiśu: ||35||
rājannayaṃ te tanayaścakravartī bhaviṣyati |
samyaksaṃbodhisaṃbuddha: sarvajño vā bhaviṣyati ||36||
ityuktvā teṣu jāteṣu lebhe harṣaṃ mahīpati: | 
saptabhirdivasai: śāsturjananī tridivaṃ yayau ||37||
tasya janmani śākyānāṃ munīnāmiva śāntatā |
dṛṣṭā yadā śākyamunirnāmābhūtsa tadā śiśu: ||38||
devānāmapi devo’yamiti niścitya tejasā | 
devātideva ityasya nāma cakre mahīpati: ||39||
nāradenātha sahitastattvadarśī tapovanāt |
taṃ samabhyāyayau draṣṭumādarādasito muni: ||40||
sa bodhisattvaṃ lālārkamiva kalpaprakāśanam | 
dṛṣṭvā vikāsivaktraśrīrlebhe kamalatulyatām ||41||
so’bravīdvihitātithyaṃ nṛpatiṃ praṇataṃ muni: | 
rājan guṇagaṇeneva spṛhaṇīyo’si sūnunā ||42||
etāni lakṣaṇānyasya mokṣalakṣmīsamāgamam |
vadanti cakravartiśrī:phalaṃ naiṣāṃ vinaśvaram ||43||
asya bodhiprabhāveṇa saṃbuddhasya mukhāmbujam |
dhanya: padmākarasyeva netrapātraṃ kariṣyati ||44|| 
vibudhā śuddhasattvasya bodhidugdhamahodadhe: | 
dhanyā vāgamṛtairasya bhaviṣyantyupajīvina: ||45||
puṇyabhāji jagatyasminneka evāsmi vañcita: |
etatsaṃdarśanaṃ yasya pūrṇakālasya durlabham ||46||
@179
ityuktvā nṛpamāmantrya gatvā vyomnā tapovanam |
suprasannaṃ mana: kṛtvā dehatyāgamacintayat ||47||
sa paryantopadeśāya nāradenābhicodita: | 
tamuvācāmṛtaṃ vatsa kumāra: kathayiṣyati ||48||
adhigamyāmṛtaṃ tasmānnṛpasūnoranāmayam | 
tariṣyasi bhavāmbodhimityuktvā tanumatyajat ||49||
śarīrasatkriyāṃ tasya kṛtvā sapadi nārada: |
yayau vārāṇasīṃ siddhyai lebhe kātyāyanābhidhām ||50|| 
vardhamāna: kumāro’tha sarvavidyāsu pāraga: | 
lipipravīṇo’bhinavāṃ lipiṃ brāhmīṃ vinirmame ||51|| 
nāgāyutasamaprāṇe tasmin jagati viśrute | 
vaiśālikai: priyāyāsmai preṣito mattakuñjara: ||52||
bhaviṣyati cakravartītyasya prāptamupāyanam |
devadatta: paridveṣāt taṃ jaghāna mahāgajam ||53||
cyutaṃ kacarṣa dvidataṃ nanda: sapta padāni tam |
kumārastu tadutkṣipya prākārād bahirakṣipat ||54||
ekanārācanirbhinnasaptatālamahītala: |
chedyabhedyāstraśastreṣu sa evātiśayaṃ yayau ||55||
tatastulyaguṇāṃ patnīṃ rājasūnuryaśodharām |
avāpa viśrutāṃ loke śuddhaśīla ivonnatim ||56||
atrāntare mahāvātavicyuta: saptayojana: |
saritpravāhasaṃrodhaṃ vidadhe vipuladruma: ||57||
sā sphāratarusaṃruddhā rohikā nāma nimnagā |
śīlabhraṣṭeva vanitā prayayau pratilomatām ||58||
rājaputrastamutkṣipya bhaṅktvā vikṣipya taṃ drumam |
nyavārayat prajāmatsyajalakallolaviplavam ||59||
tata: kadācidudyāne haṃsaṃ niśitayantriṇā |
devadattena nihitaṃ kumāra: samajīvayat ||60||
saṃtāpaṃ tadvivādena devadatto’dhikaṃ yayau | 
na hasante hi kuṭilāstulyakulaguṇonnatim ||61||
kadācid gopikā nāma kumāraṃ rājakanyakā |
kandarparūpamālokya kimapyautsukyamāyayau ||62||
@180
śuddhodana: sutasyaitāṃ jñātvā cittocitāṃ vadhūm |
apūrayadvivāhena manmathasya manoratham ||63||
naimittikāstato’bhyetya nṛpamūcu: suniścayā: |
putraste cakravartī vā munirvā saptame’hani ||64|| 
tacchrutvā nṛpati: sūnoścakravartipadāptaye |
pravrajyācakitaścintāṃ dinasaṃkhyāmayīṃ yayau ||65||
lolāṃ sarva: śriyaṃ vetti śāntasthirasukhāmapi |
tathāpi bhogaraktānāṃ saṃpatsvevādara: param ||66||
tata: kadācidudyānavihārāya nṛpātmaja: |
prayayau rathamāruhya valgutuṅgaturaṅgamam ||67||
sa vivarṇaṃ jarājīrṇaṃ kīrṇaśīrṇaśiroruham |
suśuṣkaparuṣākāraṃ dadarśa puruṣaṃ pathi ||68|| 
sa taṃ dṛṣṭvā nijaṃ kāyamālokyācintayacciram |
aho paryāptapāko’yaṃ kāyasyāsya jugupsita: ||69|| 
vaya: paryāptamāpto’pi paryāpta nāśrayatyam | 
atīva palitavyājājjarā vṛddhaṃ hasatyasau ||70||
śarīre saṃtatasnāyupāśaprotāsthipañjare |
vṛddha: puṣṇāti manye’hamaho mohavihaṅgamam ||71|| 
sārathe kiṃ karotyeṣa kiṃ na yāti tapovanam |
saṃkocameti vṛddhasya dehena saha sā mati: ||72||
vṛddho’valambate yaṣṭiṃ na tu dharmamayīṃ dhiyam | 
jarākuṭilakāyasya svabhāvo nirvivekatā ||73||
jugupsāṃ janayatyeṣa vṛddha: praskhalitākṣarai: |
vacobhiścyutadantābhairgalallālālavākulai: ||74||
naṣṭā dṛṣṭi: kṛśa: kāya: śaktirluptā hatā śruti: | 
tathāpi mohād dṛṣṭaiva vṛddhasya taruṇī priyā ||75||
dhatte dhavalatāṃ vṛddha: kimetāmatigarhitām |
lolā paraṃ viraktāpi yadyasyātipriyā tanu: ||76|| 
iti cintayatastasya nirveda: samajāyata |
manyamānasya sāpāyaṃ kāyaṃ nicayamāpadām ||77|| 
punaśca samaye’nyasminnapaśyad vyādhitaṃ naram | 
vipakvakūṇapaprāyaṃ sapūyamiva pāṇḍaram ||78||
@181
sa pradadhyau tamālokya samuddiśya nijāṃ tanum |
aho nu sahajaivāsmin kāye rogagaṇodgati: ||79||
idameva mahaccitramiyaṃ māṃsamayī tanu: |
na yāti kleśavaiklavyaṃ kṣaṇaṃ paryuṣite’pi yat ||80||
iti dhyātvā sa sodvega: śarīravicikitsayā |
babhūva rājyasaṃbhogarāge vilagitādara: ||81||
athānyasmin kṣaṇe mālyavastrācchāditavigraham |
dadarśa dehasatkāravyagrabandhujanaṃ śavam ||82|| 
taṃ dṛṣṭvā sahasodvegadayādu:khaghṛṇākula: |
ciraṃ ni:sārasaṃsāraparihāramacintayat ||83||
eṣa pretavanaṃ yāti saṃsaktāṃ hṛdaye vahan |
dīrghāṃ prasthānayātrāyāṃ mālāṃ karmamayīmiva ||84|| 
aho nu viṣayābhyāsavilāsādhyavasāyinām |
nṛṇāmantyakṣaṇe kaṣṭā kāṣṭhapāṣāṇatulyatā ||85||
udvegavāribhavasāgarabudbude’smin 
kālānilākulitakarmalatāgrapuṣpe |
māyāvadhūnayanavibhramasaṃvibhāge 
puṃsāṃ ka eṣa vapuṣi sthiratābhimāna: ||86||
noktaṃ kiṃcit parahitayutaṃ na kṣutaṃ dharmayuktaṃ 
naiva ghrātaṃ kuśalakusumaṃ satyarūpaṃ na dṛṣṭam |
naiva spṛṣṭaṃ śamapadamiti vyaktamāsaktacintā-
viśrānto’yaṃ vahati sahasā niścalatvaṃ gatāyu: ||87|| 
rājasūnurvicintyeti śarīraṃ vipadāplutam |
aśeṣaviṣayāsaṅge parāṃ ni:snehatāṃ yayau ||88||
athāgre nirmitaṃ devai: sa śuddhāvāsakāyikai: |
vyalokayat pravrajitaṃ pātrakāṣāyadhāriṇam ||89||
taṃ dṛṣṭvaiva babhūvāsya pravrajyābhimukhī mati: | 
īpsitālokanaprītyā svabhāvo hi vibhāvyate ||90||
vairāgyakāraṇaṃ tatra nṛpasūno: pade pade |
vilokya sārathi: sarvaṃ kṣitipāya nyavedayat ||91|| 
kumāro’tha piturvākyāt grāmālokanakautukī | 
vrajan pathi nidhānāni vivṛtāni vyalokayat ||92||
@182
tatpūrvapuruṣanyastai: strīkarairutthitānyapi |
yadā sa nāgrahīttāni tadā viviśurambudhim ||93||
tata: sa karṣakān pāṃśuvyāptapāṇḍuśiroruhān | 
vidīrṇapāṇicaraṇān kṣutpipāsāśramāturān ||84||
halakuddālaviṣamollekhapakṣavraṇārditān |
vilokya kleśavivaśān babhūva karuṇākula: ||95||
vidhāya dayayā teṣāṃ draviṇairadaridratām |
sa vṛṣāṇāṃ vṛṣarata: kleśamuktimakārayat ||96||
tata: pratinivṛtto’tha sānuja: pārthivātmaja: |
madhyāhnapṛthusaṃtāpe taralastaraṇitviṣa: ||97||
rathaghoṣonmukhaśikhiśyāmīkṛtadigantara: |
svedavārikaṇākīrṇa: prabhāsnigdhavanasthalīm ||98||
so’varuhya rathāttatra gaṇḍaskhalitakuṇḍala: | 
viśrāntyai viśrutayaśā jambucchāyāmaśiśriyat ||99||
sa babhārorasi vyaktāṃ svedāmbukaṇasaṃtatim |
vapurāśleṣalalitāṃ hārasyeva kuṭumbinīm ||100||
chāyāsu parivṛttāsu śanakai: sarvaśākhinām |
tasya jambūtarucchāyā na cacāla tanustano: ||101|| 
sā tasya śītalacchāyā tāpaklantimavārayat |
saṃsāraviratasyeva tīvravairāgyavāsanā ||102||
putradarśanasotkaṇṭhastaṃ deśamatha bhūpati: |
ājagāma gajotsarpatrastabhramaracāmara: ||103||
chāyāṃ sa niścalāṃ dṛṣṭvā kumārasya prabhāvata: |
gauravādbhutasaṃprāpta: praṇataṃ praṇanāma tam ||104|| 
tata: sa sahita: pitrā nagaraṃ gantumudyata: |
apaśyat puraparyante śmaśānaṃ śavasaṃkulam ||105||
sa dṛṣṭvā kuṇapākīrṇamaśivaṃ śivakānanam |
sodvegaṃ sārathiṃ prāha sthagitasyandana: kṣaṇam ||106||
sārathe paśya jantūnāṃ kāyāpāyamatīṃ daśām |
dṛṣṭvedamapi rāgārdraṃ mano mohapramādinām ||107||
parastrīdarśanāttṛptaṃ netramāsvādya sādaram |
asyāsatyavatī jihvā paśya kākena kṛṣyate ||108||
@183
asyā: stanamukhanyastanakhollekhasukhasthiti: |
khaṇḍayatyadharaṃ gṛdhra: kāmīva madanirbhara: ||109|| 
ete dṛṣṭaniṣaktavāyasaśakṛnniṣṭhīvina: pādapā 
mūrcchantīva vipākapūyakuṇapāghrāṇena niṣkūṇitā: |
dṛṣṭvā gṛdhravidāryamāṇamasakṛt kīrṇārdratantraṃ śavaṃ 
bhūyo vātavilolapallavakarairācchādayantīva ca ||110||
kṣībasyevācalasya drutahṛtahṛdayā jambukī kaṇṭhasaktā 
raktābhivyaktakāmā kamapi nakhamukhollekhamāsūtrayantī |
āsvādyāsvādya yūna: kṣaṇamadharadalaṃ dattadantavraṇāṅkaṃ 
lagnānaṅgakriyāyamiyamatirabhasotkarṣamāviṣkaroti ||111||
ityuktvā jātaviratirbhavabībhatsakutsayā |
kalayan kleśanirvāṇaṃ praviveśa purāntaram ||112||
tatra harmyagatāpaśyat taṃ kanyābhijanojjvalā |
mṛgajā nāma mṛgajāmodinī mṛgalocanā ||113||
sarāgataralā dṛṣṭi: śrotasaṃcāriṇī param |
abhūttaddarśane tasyā: sahasaiva virekiṇī ||114||
sā tadālokanenaiva bālā lajjāsahiṣṇunā |
smareṇeva samākṛṣṭā sakhīṃ prāha purasthitām ||115||
kā dhanyā lalanā loke sparśenāsya śaśitviṣa: |
yasyā madanasaṃtaptā tanurnirvāṇameṣyati ||116||
nirvāṇaśabdaṃ śrutvaiva rājaputra: samīhitam |
tāṃ dadarśonmukha: padmavanānīva diśan dṛśā ||117||
sa tasyāstena vacasā vapuṣā ca prasādita: |
hāraṃ suvṛttaṃ cittaṃ ca cikṣepāsyai guṇojjvalam ||118||
ālokanānukūlyena bhāvaṃ vijñāya bhūpati: |
putrasyānta:purapade tāmādāya nyaveśayat ||119||
ṣaṇṇāṃ kāntāsahasrāṇāṃ vṛtamanta:puraṃ tata: |
viveśa rājatanaya: priyāṃ śāntiṃ vicintayan ||120||
atrāntare narapatiṃ prāhunamittikā: sphuṭam |
munirvā cakravartī vā prātaste bhavitā suta: ||121||
tata: saṃcintya nṛpati: pravrajyāṃ cakita: param |
akārayat puradvāraguptiṃ ruddhagamāgamām ||122||
@184
droṇodanamukhān bhrātṝn dvāreṣu viniveśya sa: |
nagarasya svayaṃ madhye tathā sāmātyasainika: ||123||
rājaputrādatha prāptagarbhā devī yaśodharā |
babhāṣe śāradīva dyau: pratyāsannendupāṇḍurā ||124|| 
ekarātrāvaśeṣe’tha nagaradvārarakṣaṇe | 
śamapravṛttārkamabhūt pravrajyābhimukhaṃ dinam ||125|| 
ciraṃ vicarya saṃsāraṃ śāntiṃ yāte divaspatau |
kāṣāyāmbaramālambya yayau saṃdhyāvadṛśyatām ||126|| 
aśeṣāśātamomohavirāmavimalāṃ śanai: |
indurgāmuditaścakre pūrṇālokavilokinīm ||127||
sarāgatāpe nabhasaścetasīva gate ravau |
śuddhenduhṛdayasyābhūt prasāda: ko’pyaviplava: ||128|| 
athāsminnantare kāntāsaṃtatānta:purodare |
ratnaharmyapraviṣṭendudyutisaṃdohahāsini ||129|| 
ni:sāravirasaṃ sarvaṃ rājasūnurvilokayan | 
jagāda gaganasvacchasvacchandocchalitasmṛti: ||130||
gaṇo’yaṃ nārīṇāṃ madanadahanolkāparikara: 
parityājyastīvravyasanaśatasaṃtāpasaciva: |
idānīṃ yuktā me tarutalalatāśītalatare 
parityaktāgārapraśamasukhasāre pariṇati: ||131||
etāścandradyutimadamayā yāmi nāryo vane’smin 
nidrāmudrāniyamitadṛśa: saṃstarasrastavastrā: | 
svapnotpannānucitavacanā: keśasaṃchāditāṃsā: 
kṣipraṃ mandānilavicalitān lajjayantīva dīpān ||132||
saralasrastagātrāṇāṃ nirlajjānāṃ vivāsasām |
suptānāṃ ca mṛtānāṃ ca bheda: ko nāma dehinām ||133||
iti tasya bruvāṇasya saṃjāte gamanodyame | 
mitha: kathā samabhavannagaradvārarakṣiṇām ||134||
bho bho: ka: ko’tra jāgarti jāgrato nāsti viplava: | 
prabhucittagrahavyagrā: samagrā eva jāgrati ||135||
jāgarti saṃsāragṛhe manīṣī mohāndhakāre svapiti pramatta: |
prajāgaro jīvitameva loke mṛtasya suptasya ca ko viśeṣa: ||136||
@185
iti harmyasthita: śrutvā rātrau rājasuta: kathā: |
prasthitaṃ satpatheneva nijaṃ mene manoratham ||137|| 
nirvṛtterlakṣaṇaṃ dṛṣṭvā sa svapnaṃ kṣaṇanidrayā |
anuttarajñānanidhiṃ pratyāsannamamanyata ||138|| 
tata: prabuddhā sahasā trastā devī yaśodharā |
tatkālopanataṃ svapnaṃ dayitāya nyavedayat ||139||
paryaṅkābharaṇāṅgāni svapne bhagnāni me vibho |
śrīvrajantī mayā dṛṣṭā candrārkau ca tirohitau ||140|| 
ityākarṇya sā tāmūce mugdhe satyavivarjita: |
saṃsāra eva svapno’yaṃ svapne svapno’pi kīdṛśa: ||141|| 
svapne’dya nābhisaṃjātā latā vyāptā vihāyasā |
merūpadhānaśirasā pūrvapaścimavāridhau ||142||
bhujābhyāṃ caraṇābhyāṃ ca dakṣiṇābdhirmayā dhṛta: |
bhadre svapna: śubho’yaṃ te strīṇāṃ bhartṛśubhaṃ śubham ||143|| 
ityukte bodhisattvena noce kiṃcid yaśodharā |
punaśca nidrābhimukhī babhūva mīlitekṣaṇā ||144||
śakrabrahmamukhā: sarve sametyātha sudhābhuja: |
cakrire bodhisattvasya sattvotsāhaprapūraṇam ||145||
tairdevaputrāścatvāra: samādiṣṭā mahājavā: | 
sahāyā gamane tasya bhūśailābdhidhṛtikṣamā: ||146||
śakrādiṣṭena yakṣeṇa pāñcikākhyena nirmitai: |
saharmyāsaktasopānairavatīrya viniryayau ||147||
suptaṃ sārathimādāya chandakākhyaṃ prabodhya sa: | 
utsāhamiva jagrāha kaṇṭhakākhyaṃ turaṅgamam ||148||
taṃ tīkṣṇaruciraṃ lakṣmīkaṭākṣataralaṃ harim |
sa cakre saṃyamālīnaṃ mūrdhni saṃspṛśya pāṇinā ||149|| 
śamodyame sumanasā sa ko’pyantarbahi: sama: | 
śiśavo’pi vimuñcanti yatprabhāveṇa cāpalam ||150|| 
balajijñāsayā nyastaṃ tenātha caraṇaṃ kṣitau |
na te kampayituṃ śekurdevaputrā: savismayā: ||151||
chandakena sahāruhya nistaraṅgaṃ turaṅgamam |
sa jagāhe mahadvyoma vimalaṃ svamivāśayam ||152||
@186
prayayau taralāvartinartitoṣṇīṣapallava: |
saṃsarpipavanollāsai: śokocchvāsa iva śriya: ||153||
tasyābharaṇaratnāṃśulekhābhi: śabalaṃ nabha: |
jagrāha sūtrapatrālīvicitramiva cīvaram ||154||
kīrṇāśrubindukalitā vilolanayanotpalā: |
vrajantaṃ dadṛśurdṛśyāstamanta:puradevatā: ||155||
saṃsāramiva vistīrṇaṃ puraṃ sanṛpabāndhavam |
dūrāt pradakṣiṇīkṛtya kṣamyatāmityabhāṣata ||156||
kṣapāyāṃ kṣaṇaśeṣāyāṃ jane nidrābhimudrite |
taṃ dadarśa mahānnāma prabuddho rājabāndhava: ||157||
divi dṛṣṭvā vrajantaṃ taṃ śaśāṅkaśaṅkayā hṛta: |
ūce ciraṃ vicāryoccairbāṣpāñcitavilocana: ||158||
citrametad viraktatvaṃ bandhujīvopamasya te |
kumāra rucirākāra na yuktaṃ yuktakāraṇam ||159||
vaṃśotkarṣaviśeṣārthī nibaddhāśa: pitā tvayi |
kasmānnirāśa: kriyate sarvāśābharaṇa tvayā ||160||
iti śākyasya mahata: śrutvā vākyaṃ nṛpātmaja: |
tamūce bāndhavaprītirbandho bandhanaśṛṅkhalā ||161||
ayaṃ kāya: kṣayaṃ yāti mithyāgṛhasukhapriya: |
viṣayograviṣārtānāmamṛtāyatanaṃ vanam ||162||
hastākṛṣṭastriphaṇiphaṇabhṛnmastakanyastamṛtyu: 
kaṇṭhābaddhotkaṭaviṣalatāpallavālolamāla: |
dīptāṅgāraprakaragahanaṃ gāhate durgamārgaṃ 
saṃsāre’smin viṣayanicaye sapramoda: pramādī ||163|| 
ityudīrya vrajan vyomnā vilaṅghya nagaraṃ kṣaṇāt | 
bahirbhūtalamabhyetya sa yayau vājinā javāt ||164||
mahatā śākyamukhyena bodhitasyātha bhūpate: |
anta:pure ca kāntānāmudbhūta: karuṇa: svara: ||165||
atha brahmendradhanadapramukhastridaśairvṛta: |
rājasūnurvanaṃ prāpa gatvā dvādaśayojanam ||166||
avaruhyātha turagāt vimucyābharaṇāni sa: |
uvāca sūcitānandaśchandakaṃ vadanatviṣā ||167||
gṛhītvābharaṇāni tvaṃ hayaṃ ca vraja mandiram | 
nedānīmasti me kṛtyametairmāyānibandhanai: ||168||
@187
vane’sminnahamekākī śamasaṃtoṣabāndhava: |
eka: saṃjāyate jantureka eva vipadyate ||169||
viṣamaviṣayayogaṃ bhogamutsṛjya re ka: 
sarasarati viśeṣakleśaśoṣapravṛtta: |
paribhavabhuvane’sminneṣa na: saniveśa: 
śamitamadanakānti: śāntimeva śrayāmi ||170||
ityuktvābharaṇānyasya dīptānyaṅke mumoca sa: |
tyaktaśokānvitānīva muktāpakvaṇasaṃcaye ||171||
cūḍāṃ niṣkṛṣya khaḍgena sa cikṣepa nabha:sthale |
śakraśca taṃ samādāya nināya divamādarāt ||172||
keśa: kleśa ivotkṛtto yatra tena mahātmanā |
keśapratigrahaṃ caityaṃ sadbhistatra niveśitam ||173||
chandako’pyaśvamādāya prayāta: saptabhirdinai: |
śanai: prāpa puropāntaṃ śokārta: samacintayat ||174||
śūnyaṃ turagamādāya parityajya nṛpātmajam |
draṣṭuṃ śaknomi nṛpatiṃ kathaṃ putrapralāpinam ||175||
vicintyeti hayaṃ tyaktvā sa tatraiva vyalambata | 
śūnyāsana: puraṃ vājī mūrta: śoka ivāviśat ||176||
taṃ dṛṣṭvānta:purajana: sāmātyaśca mahīpati: |
pratipralāpamukharāścakrire nikhilā diśa: ||177||
udbhūtārtasvarai: kaṇṭhai: sotkaṇṭhai: sa viṣādavān |
sarvairgṛhītakīrṇāśrurvājī jīvitamatyajat ||178||
sa bodhisattvasaṃsparśapuṇyaprāptipavitrita: |
jagrāha brāhmaṇakule janma saṃsāramuktaye ||179||
śakradattaṃ kumārastu yatra kāṣāyamagrahīt | 
kāṣāyagrahaṇaṃ tatra caityaṃ cakre mahājana: ||180|| 
vibhavamabhavavṛttyai janma janmapramuktyai 
vijanamapi janānāṃ mohagartānnivṛttyai |
iti sa kuśalakāma: kāmamutsṛjya bheje 
guṇakṛtajanarāga: ślāghyatāṃ tyaktarāga: ||181||
iti kṣemendraviracitāyāṃ bodhisattvāvadānakalpalatāyā-
mabhiniṣkramaṇāvadānaṃ caturviśa: pallava: ||
@188
25. māravidrāvaṇāvadānam |
jayanti te janmabhayapramuktā 
bhavaprabhāvābhibhavābhiyuktā: |
yai: sundarīlocanacakravartī 
māra: kṛta: śāsanadeśavartī ||1||
tatastapovane cāsmin bodhisattve tapojuṣi |
tadupasthāpakā: pañca vārāṇasyāṃ pravavraju: ||2||
spṛhaṇīyo munīndrāṇāmatha śākyamuni: śanai: |
svayaṃ senāyanīgrāmaṃ janacārikayā yayau ||3||
tatra senābhidhānasya kanye gṛhapate: sute |
nandā nandabalākhyā ca cāruvṛtte babhūvatu: ||4||
śuddhodanasya bhūbhartuste śrutvā viśrutaṃ sutam |
cakrāte tadvivāhārthaṃ vrataṃ dvādaśavārṣikam ||5|| 
āmodinīnāṃ hṛdaye sadā sūtravadāsthita: | 
mālānāmiva bālānāmabhilāṣa: svabhāvaja: ||6||
dhenūnāṃ pītadugdhānāṃ dugdhaṃ tābhyāṃ puna: puna: |
gṛhītvā sphaṭikasthālyā vratānte pāyasaṃ śubham ||7||
vidhivatpāyase siddhe viprarūpa: sureśvara: |
taṃ samabhyāyayau deśaṃ devaśca kamalāsana: ||8||
harṣādatithibhāge’tha kanyakābhyāṃ samuddhṛte | 
śakro’vadatsarvaguṇodayāyāgre pradīyatām ||9|| 
matto’yamadhikastāvadbrāhmaṇa: prathamo’pi ca | 
ityukte surarājena provāca caturānana: ||10||
matto’dhiko deva āste śuddhāvāsanikāyika: |
ityukte brahmaṇā te’pi jagadurgaganasthitā: ||11|| 
sarvaprativiśiṣṭo’sau bodhisattvastapa: kṛśa: | 
nadyāṃ nirājanākhyāyāṃ vigāhya salile sthita: ||12|| 
etadākarṇya kanyābhyāmāhūya maṇibhājane |
avatīryārpitaṃ bhaktyā tadasmai madhupāyasam ||13|| 
bodhisattvastadādāya ratnapātrīṃ dadau tayo: |
datteyaṃ na punagrāhyetyuktvā jagṛhaturna te ||14||
@189
sā tena nadyāṃ nikṣiptā nāgairnītā prabhāvatī | 
vikṣobhyāpyāhṛtā tebhyastārkṣyarūpeṇa vajriṇā ||15||
prasādī bodhisattvo’tha kanyāyugalamabhyadhāt | 
dānasya praṇidhānena bhavatyo: kiṃ samīhitam ||16||
te tamūcaturānandanidhi: śuddhodanātmaja: |
sarvārthasiddho’bhimata: kumāra: patirāvayo: ||17|| 
udyamaṃ māralīlāyā: sarasaṃ tadvacastayo: |
na lilimpa manastasya pādmaṃ dalamivodake ||18||
sa jagāda kumāro’sau na kiṃ pravrajita: śruta: | 
na tasya lolanayanā: priyā: śriya iva striya: ||19|| 
ityanīpsitamākarṇya dīrghaṃ niśvasya kanyake | 
ūcaturdānadharmo’yaṃ siddhau tasyaiva jāyatām ||20|| 
adṛṣṭasnehasaṃśliṣṭa: praviṣṭo’nta: parāṅmukha: | 
na nāma sucirābhyasta: pakṣapāto nivartate ||21||
iti tadvacanaṃ śrutvā bodhisattva: prasannadhī: |
prayātaste samāmantrya viśrāntyai kānanāntaram ||22|| 
pāyasāmṛtabhāgena labdhadivyabalodaya: |
pracchāyatarusucchāyamāruroha mahīdharam ||23||
paryaṅkabandhamādhāya tatra tasmin sukhaṃ sthite |
ahaṃkāra ivātyuccaśirā: so’drivyaṃgīryata ||24|| 
viśīrṇabhūdhare tasmin sa pradadhyau viṣaṇṇadhī: |
sapakṣālāni karmāṇi mayā kāni kṛtānyaho ||25||
iti cintāśatocchvāsaṃ tamūcurvyomadevatā: |
na tvayā vihitaṃ sādho karma kiṃcidasāṃpratam ||26||
acchinnottaptakuśalaṃ dhartuṃ na kṣamate kṣiti: |
sa tvamuttaptakuśalaṃ proccaśailaśatādguru: ||27||
nirañjanīṃ samuttīrya saritaṃ vraja niścalam |
siddhidaṃ bodhisattvānāṃ deśaṃ vajrāsanābhidham ||28||
devatādiṣṭamārgeṇa prasthitasyāsya bhūtale |
pādanyāsairabhūttasya hemapadmaparaṃparā ||29||
pṛthivī vrajatastasya prollasatsalilākulā | 
raṇantī kāṃsyapātrīva pronnanāma nanāma ca ||30||
@190
tāni tāni nimittāni pravṛttāni dadarśa sa: |
yeṣāmanuttarajñānanidhānasādhanaṃ phalam ||31||
nirañjanāya bhuvane nāgo’ndha: kālikābhidha: | 
buddhotpāditadṛgbhūme: śabdamākarṇya niryayau ||32||
sarvalakṣaṇasaṃpannaṃ dīptajāmbūnadadyutim |
sa bodhisattvamālokya provāca racitāñjali: ||33||
nalinanayana kāntastvaṃ vane yauvane’smin 
viharasi virahārtiṃ saṃpadāmarpayitvā |
aśamaśamaviśeṣonmeṣasaṃtoṣahetu-
rbhavasi bhavasamudre dehināṃ satyasetu: ||34||
athāmuñcantyete bhayataralatāmatra hariṇā: 
yathā līlācakraṃ viharati samīpe khagagaṇa: |
sasattvāsattvānāṃ kimapi hṛdayāśvāsasadanaṃ 
tathā manye bauddhaṃ vapuridamanāyāsasukhadam ||35||
karikalabhaka: padmaprītyā karoti hare: karaṃ 
sukhayati śikhī snigdhālāpaṃ kalāpaśikhānilai: |
bhavati hariṇī lolāpāṅgā pura: praṇayonmukhī 
praśamasamayasyeyaṃ puṇyaprasādamayī sthiti: ||36||
adyaiva buddhatvamavāpya śuddhaṃ 
tvaṃ bodhimeṣyatya(?)khilāṃ trilokīm | 
sadya:prasādapramadāvadātāṃ 
kumudvatīṃ pūrṇa ivāmṛtāṃśu: ||37||
anyonyaṃ dinanāthadīptamahasa: sadyastavālokanā-
llokānāṃ kamalaprabodhakalayā divyaprakāśaspṛśām |
niryātī hṛdayānnibaddhamadhupaśreṇīva saṃbandhana-
trastāntarna puna: kariṣyati padaṃ mohāndhakārāvali: ||38||
iti bruvāṇāṃ vinayānnāgarāja: prasannadhī: | 
bodhisattvaṃ samābhāṣya samuttīrya nadīṃ yayau ||39||
vajrāsanapadaṃ prāpya bodhimūlamanākulam |
dakṣiṇāgrai: kuśaiścakre śakradattai: sa saṃstaram ||40||
tatropaviśya paryaṅkabaddho niścalaniścaya: | 
manthāvasānaviśrānta: sa dugdhābdhirivābabhau ||41||
@191
asādhāra: kṣamādhāra: sa dhīrasaralākṛti: |
ruruce kāñcanaruci: paro merurivācala: ||42||
asāvakṣayaparyanta: paryaṅko’yaṃ mama sthira: | 
babandheti sa saṃkalpaṃ kṛtvā pratimukhīṃ smṛtim ||43||
atrāntare samabhyetya māra: saṃyamamatsara: |
lekhahārastatra tūrṇaṃ bodhisattvamabhāṣata ||44||
akāmakāmatā keyaṃ loke bandhanadā matā |
akālakalikākārā matiste kāsya kāmanā ||45||
gṛhītaṃ hataśaṅkena devadattena te puram |
niruddhānta:puraśreṇīrbaddha: śuddhodano nṛpa: ||46||
iti śrutvaiva vacanaṃ śokāmarṣaviṣojjhita: |
aśikṣitavikāreṇa cetasā sa vyacintayat ||47||
aho batāntarāyaṃ me māra: kartuṃ samudyata: |
nartayatyeṣa durvṛtta: śikhaṇḍikrīḍayājagat ||48||
māra māra virāmaste daurjanyasya na jāyate |
ekena hiṃsāyajñena prāpteyaṃ kamratā tvayā ||49|| 
yajñadānatapa:ślāghāṃ nātmana: kartumutsahe |
svaguṇodīraṇamlānaṃ puṇyapuṣpaṃ hi śīryati ||50||
iti nirbhatsitastena cittastena: śarīriṇām |
sāmarṣa: prayayau māra: samārambhād hatodyama: ||51||
athādṛśyanta lalitā lālityāñcitalocanā: |
bhramadbhṛṅgataraṅgiṇya: kāntāścūtalatā iva ||52||
cārutaccaritātṛptāstisrastā: kāmakanyakā: |
sarāgaṃ pādanalinīnyāsaiścakrustapovanam ||53||
vilocanena hariṇī kariṇī gativibhramai: | 
tatra tābhirmukhāmbhojairnalinī malinīkṛtā ||54||
yauvanābharaṇairaṅgairanurāgavilepanai: |
lāvaṇyavasanaistāsāṃ kāmo’bhūdapyacetasām ||55|| 
vajrāsanasamādhānadhyānaniścalalocanam |
taṃ vilokyābhavat tāsāṃ vismayadhyānadhāraṇā ||56||
tā bodhisattvasaṃkalpān madarāgamayaṃ vaya: |
parityajyaiva sahasā salajjā bhejire jarām ||57||
@192
pratīpagamanāttāsāmatha bhagnamanoratha: |
manmatha: prathitārambha: sainyasaṃbhāramādade ||58||
sarvapraharaṇairvyāptaṃ nānāprāṇimukhairbhayai: |
ṣaṭtriṃśatkoṭivipulaṃ balaṃ tasya samudyayau ||59||
svayamākarṇaniṣkṛṣṭakopakrūraśarāsana: |
māra: sphāravikāreṇa bodhisattvaṃ samādravat ||60||
śastravṛṣṭistadutsṛṣṭā saha pāṃśuviṣāśmabhi: |
prayayau baudhisattvasya mandārāmbujatulyatām ||61|| 
punarmārabalotsṛṣṭā astravṛṣṭirdhṛtakṣame | 
cakrire devatāstasya vajrapratisamāśrayam ||62||
smaro’pi naṣṭasaṃkalpa: samādhe: śrotrakaṇṭakam | 
ghaṇṭāpaṭuraṭatpatraṃ nirmame sphaṭikadrumam ||63||
taṃ tāramukharaṃ vṛkṣaṃ māraṃ ca sabalāyudham |
cakravāṭe samutkṣipya cikṣipurvyomadevatā: ||64||
bhagavānatha saṃprāptaprasannajñānanirmala: |
sarvavitsarvaga: sarvajātismṛtiparo’bhavat ||65|| 
sa tatrānuttarajñānasamyaksaṃbodhimāpita: |
dadarśa sarvabhūtāni gatiṃ karmorminirmitām ||66||
atha śākyapure māra: pravādamasṛjaddiva: |
bodhisattva: prayāto’staṃ tapa:kleśavaśāditi ||67|| 
tatra śuddhodano rājā putrasnehaviṣātura: |
nipapāta tamākarṇya vajrāhata iva kṣitau ||68||
anta:pure sahanṛpe prāṇatyāgakṛtakṣaṇe |
suvṛttapakṣapātinyastamūcurvyomadevatā: ||69||
putrastavāmṛtaṃ pītvā samyaksaṃbuddhatāṃ gata: |
tenāvalokitasyāpi nāste mṛtyubhayaṃ kuta: ||70|| 
iti sānta:purāmātya: śrutvā narapatirvaca: |
abhūtpratyāgataprāṇa: sudhāsikta iva kṣaṇāt ||71||
tasmin mahotsavānande bodhisattvavadhū: sutam |
kāntaṃ yaśodharāsūta rāhugraste niśākare ||72||
rāhulākhya: sa bālo’pi nṛpaterjanmaśaṅkina: |
jananyā saśila: śuddhyai nikṣipto’mbhasi pupluve ||73|| 
@193
bhagavānapi saptāhaṃ sthito niścalavigraha: |
vajraparyaṅkabandhena devānāṃ vismayaṃ vyadhāt ||74||
sa brahmakāyikākhyābhyāṃ devatābhyāṃ virodhita: |
avadatparamānandasudhāsaṃdohasundara: ||75||
aho bata mayā jñātā pūrvameṣā sukhasthiti: |
yayā surāsuraiśvaryasukhaṃ du:khagaṇāyate ||76||
lāvaṇyāmbha:plāvitāṅgāstaruṇya: 
pīyūṣārdra: svargasaṃbhogavarga: |
asyāśeṣatyāgahelāsukhasya 
spardhābandhe pāṃśuni:sāra eva ||77||
saṃtapto’haṃ viṣayaviṣamakleśasaṃsārapāntha:
klānta: śāntyāśritimupagataścandanacchāyayeva |
saṃjāteyaṃ sakalakaraṇavyāpinī nirvṛtirme 
viśrāntānāṃ śamahimavane kiṃ sukhasyopamānam ||78||
asminnavasare puṇyaparipākeṇa tadvanam |
vaṇijau pṛthusārthena prāptau trapusabhallikau ||79||
devatāpreritau bhaktyā bhagavantamupetya tau |
praṇatau piṇḍapāto’yaṃ gṛhyatāmityabhāṣatām ||80||
dayāvidheya: sarvajñastadākarṇya vyacintayat |
pūrvai: pātre gṛhīto’yaṃ na pāṇī pātravarjite ||81||
iti cintayatastasya mahārājābhidhā: surā: |
datvā sphaṭikapātrāṇi catvāri tridivaṃ yayu: ||82||
kṛtvātha bhagavān pātre piṇḍapātapratigraham |
anugrahaṃ tayoścakre śaraṇyatrayaśāsanāt ||83||
vitatasukṛtasākṣī puṇyanikṣepadakṣa: 
kṣayitavipadaśeṣa: prārthanākalpavṛkṣa: |
bhavati kuśalamūlai: kasyacidbhāgyabhāja: 
śubhapariṇatidīkṣādakṣiṇa: sādhusaṅga: ||84||
iti kṣemendraviracitāyāṃ bodhisattvāvadānakalpalatāyāṃ 
māravidrāvaṇāvadānaṃ nāma pañcaviṃśa: pallava: ||
@194
26 śakyotpatti: |
vaṃśa: sa ko’pi vipula: kuśalānubandhī 
yaścāruvṛttamucitaṃ guṇasaṃgrahasya |
ratnaṃ viśuddhirucisūcitasatprakāśaṃ 
muktāmayaṃ jagadalaṃkaraṇaṃ prasūte ||1||
nyagrodhārāmanirataṃ purā kapilavāstuni | 
śākyā: svavaṃśaṃ papracchurbhagavantaṃ tathāgatam ||2||
tai: pṛṣṭa: svakulotpattiṃ sa maudgalyāyanaṃ pura: |
vaktuṃ nyayuṅkta kṛtvāsya vimalajñānadarśanam ||3||
sa vilokya yathātattvamatītaṃ jñānacakṣuṣā |
tānavocata saṃsmṛtya śrūyatāṃ śākyasaṃbhava: ||4||
aśeṣe’smin jalamaye jagatyekārṇave purā |
sthite pavanasaṃsparśātpaya: paya ivābhavat ||5||
jale tasmin ghanatayā yāte kaṭhinatāṃ śanai: |
abhūdvarṇarasasparśaśabdagandhamayī mahī ||6||
tasyāmābhāsvarā devāścyutā: karmaparikṣayāt |
tattulyavarṇasaṃbhūtā: sattvā: sattvabalādhikā: ||7||
aṅgulyā rasamāsvādya tattṛṣṇātīvramohitā: |
āhāradoṣātsaṃprāpurgururūkṣavivarṇatām ||8|| 
annaprasavinī teṣāṃ krameṇābhūdvasuṃdharā |
tamobhiśca viluptānāṃ kṣetrāgāraparigrahā ||9||
tatasteṣāṃ kṣatatrāṇāt kṣatriya: kṣitipālane |
mahāsaṃmatanāmābhūjjanasya mahato mata: ||10||
tasyānvaye mahatyāsīnnṛpa: śrīmānupoṣadha: |
amlānakīrtikusuma: pārijāta ivodadhau ||11||
cakravartī sutastasya māndhātābhūdayonija: |
jagatyekātapatrasya yasya vaṃśo mahānabhūt ||12||
vaṃśe sahasravaṃśasya kṛkistasyābhavannṛpa: |
cittaprasādamakarod bhagavān yasya kāśyapa: ||13||
ikṣvākuranvaye tasya tasya cābhūd virūḍhaka: |
prītyā kanīyasa: sūnorjeṣṭhāstena vivāsitā: ||14||
@195
ekībhūya tata: sarve svadeśavigataspṛhā: |
kumārā: kapilākhyasya maharṣe rāśramaṃ yayu: ||15||
dhyānakālāntarāyāṇāṃ bālyāduccai: pralāpinām |
so’nyatra nirmame teṣāṃ puraṃ kapilavāstviti ||16|| 
kālena putravātsalyādanutāpena bhūpati: |
ānīyantāṃ kumārāste sacivānityabhāṣata ||17||
tamūcurmantriṇa: sarve rājan prāptapurottamā: |
pratyānetumaśakyāste jātāpatyapṛthuśriya: ||18||
iti teṣāṃ pitustatra śakyāśakyavicintane |
babhūvu: śākyasaṃjñāste nṛpurasteṣu vaṃśakṛt ||19|| 
tadvaṃśeṣu pañcapañcasahasreṣu mahībhujām |
atīteṣu kṣitipati: śrīmān daśaratho’bhavat ||20||
tasyānvaye siṃhahanurbabhūva pṛthivīpati: |
na raṇe siṃhamiva yaṃ sehire rājakuñjarā: ||21||
jyeṣṭha: śuddhodanastasya suta: śuklodana: para: |
droṇodanastadanuja: kanīyānamṛtodana: ||22||
kanyāścatasra: śuddhākhyā śuklā droṇāmṛtā tathā |
śuddhodanasya bhagavān sūnurnandastathāpara: ||23|| 
śuklodanasya tanayau dvau tiṣyākhyo’tha bhadrika: | 
droṇodanasya dvau putrāvaniruddho mahāṃstathā ||24|| 
ānandadevadattākhyāvamṛtodanasaṃbhavau |
śuddhāsuta: supraśuddha: śuklāsūnuśca sālika: ||25||
droṇāputraśca bhadrāṇirvaiśālyākhyo’mṛtāsuta: |
rāhulo bhagavatsūnuryasmin vaṃśa: pratiṣṭhita: ||26||
ityujjvalajñānamayena tena 
vaṃśaṃ yathāvatkathitaṃ niśamya |
śākyā babhūvurbhagavatprabhāvai: 
saṃbhāvitotkarṣaviśeṣaśuddhā: ||27||
iti kṣemendraviracitāyāṃ bodhisattvāvadānakalpalatāyāṃ 
śākyotpattirnāma ṣaḍviṃśa: pallava: ||
@196
27 śroṇakoṭiviṃśāvadānam |
sa ko’pi sattvasya vivekabandho: 
puṇyopasannasya mahān prabhāva: |
nāpaiti ya: kāyaśateṣu puṃsa: 
kastūrikāmoda ivāṃśukasya ||1||
jine sarvajagajjantusaṃtāpakaruṇāhrade |
pure rājagṛhe veṇuvanāntaravihāriṇi ||2||
śrīmānabhūdbhūmipatiścampāyāṃ potalābhidha: | 
jahāra dhanadarpāndhyaṃ dhanena dhanadasya ya: ||3||
ajāyata sutastasya manorathaśatānvita: |
dhanānāmīpsitāvāptyai sukhasakhyo vibhūtaya: ||4||
śravaṇarkṣeṇa jātasya sa sūnostasya janmani | 
prītyā dadau daridrasya koṭīnāṃ viṃśatiṃ tadā ||5||
sa śroṇakoṭiviṃśākhya: śiśu: khyātastadābhavat |
vibhava: sukṛtenaiva yena vaṃśo vibhūṣita: ||6||
prāptavidya: sa sarvārthai: saha vṛddhimupāgata: |
cakāra sukhaviśrāntiṃ vyavahāradhara: pitu: ||7||
sa kadācitprabhāpuñjamiva sūryasya maṇḍalāt |
avatīrṇaṃ puraprāptaṃ maudgalyāyanamabravīt ||8||
ko bhavānarkasaṃkāśa: prakāśitadigantara: |
tridaśeśa: śaśāṅko vā devo vā draviṇeśvara: ||9||
sa taṃ babhāṣe na sura: śiṣyo bhagavatastvaham | 
buddhasya vibudhādhīśavandyamānaguṇaśriya: ||10||
svacchaṃ tasya prayacchantaṃ piṇḍapātaṃ mahāmune: | 
sattvaśuddhodayāvāptaṃ bhogyaṃ bhagavata: priyam ||11||
iti śroṇasya bhagavannāmnā śravaṇagāminā |
ravibhaktasya jātyāpi romāñca: samajāyata ||12||
prāgjanmavāsanāyukta: svabhāvo yasya ya: sthita: |
sa tasyodīraṇenāpi sphuṭa eva vibhāvyate ||13||
sa tasmai viṃśatisthālībhāgaṃ nākajanocitam |
prāhiṇodbhaktisaṃsaktaśraddhāyuktena cetasā ||14||
tatastaṃ preṣitaṃ tena bhagavān bhaktisaṃsadā | 
anugrahāgraha’vyagra: samagraṃ svayamagrahīt ||15||
@197
asminnavasare bhaktyā sthālībhāgaṃ nṛpocitam | 
samādāya svayaṃ rājā bimbisāra: samāyayau ||16||
śroṇaprahitabhogānāmāmodaṃ tatra pārthiva: |
āghrāya śakraprahitaṃ sarvaṃ divyamamanyata ||17||
pātraśeṣaṃ bhagavatā dattamāsvādya bhūpati: |
śroṇena preṣitaṃ śrutvā tadanu vismayaṃ yayau ||18||
bhagavantaṃ praṇamyātha rājadhānīṃ nareśvara: |
praviśyācintayatsphītāṃ divyāṃ śroṇasya saṃpadam ||19||
gacchāmi taṃ svayaṃ gatvā draṣṭavyo’sau mahāyaśā: |
iti niścitya sacivai: sa yātrārambhamādiśat ||20||
potala: kṣitipaṃ jñātvā svayamāgamanodyatam |
nītijñaṃ putramekānte śroṇakoṭīmabhāṣata ||21|| 
putra tvāṃ draṣṭumāyāti varṇāśramagururnṛpa: |
ityeṣa bhṛśamutkarṣa: sadoṣa: pratibhāti me ||22||
kṣitīśā lakṣatāṃ yātaṃ pakṣapātodyatā iva |
avilambitamādhnanti śarā iva guṇacyutā: ||23|| 
bhṛtyānāmapi vidveṣyo bhavatyatiśayonnati: |
abhimānaikasārāṇāṃ kiṃ puna: pṛthivībhujām ||24||
rūpe vayasi saubhāgye prabhāve vibhave śrute |
svasutasyāpi saṃgharṣānnotkarṣaṃ sahate jana: ||25|| 
jane dveṣamaye putra guṇamācchādya jīvyate |
ācchāditaguṇa: padma: priyastīkṣṇarucerapi ||26||
uddhata: kasya na dveṣya: praṇata: kasya na priya: |
drumaṃ pātayati stabdhaṃ namraṃ rakṣati māruta: ||27||
sa cābhigamyo bhūpālastvāṃ yadi svayameṣyati | 
tadeṣa darpamohaste śreyase na bhaviṣyati ||28||
tasmādita: svayaṃ gatvā praṇamyaṃ praṇama prabhum |
nakṣatrarāśisadṛśaṃ datvā hāramupāyanam ||29||
pitu: śrutveti vacanaṃ śroṇakoṭīrmahīpatim | 
prayayau nāvamāruhya draṣṭuṃ ratnavibhūṣita: ||30||
sa rājadhānīmāsādya prāpya dṛṣṭvā ca bhūpatim |
dadau hāraṃ praṇamyāsmai harṣahāsamiva śriya: ||31||
@198
taṃ dṛṣṭvā svayamāyātaṃ nṛpati: snigdhayā dṛśā |
hemaromāṅkacaraṇaṃ vismayādityabhāṣata ||32||
aho puṇyamaheśākhya: ko’pi tvaṃ sattvabāndhava: | 
yasya saṃdarśanenaiva manovṛtti: prasīdati ||33||
guṇebhya: paramaiśvaryamaiśvaryātsukhamuttamam |
sukhebhya: paramārogyamārogyātsādhusaṃgama: ||34||
api dṛṣṭvastvayā sādho bhagavān veṇukānane | 
tatpādapadmayugalaṃ draṣṭumarhasi me mata: ||35||
ityukte kṣitināthena saujanyātpakṣapātinā | 
taṃ śroṇakoṭīviṃśo’pi praṇayātpratyabhāṣata ||36|| 
asmādatulyakalyāṇātprasādāddevadeva te |
adhunā yogyatāyātā bhagavaddarśane mama ||37||
ityukte tena sahita: pratasthau sthitikovida: |
bhaktyā tathāgataṃ draṣṭuṃ padbhyāmeva mahīpati: ||38||
aspṛṣṭapādasya bhuvā śroṇasyājanmavāsarāt | 
mahārhavastrai: prasthāne bhṛtyairācchāditā mahī ||39||
bhagavadbhaktivinayādgauravācca sa bhūpate: |
vastrāṇyavārayadbhṛtyairllajjamāna iva kṣitau ||40||
vāriteṣvatha vastreṣu divyavastrairvṛtā mahī |
aprayatnopakaraṇā: saṃpada: puṇyaśālinām ||41||
nivārya divyavastrāṇi bhūmau tenārpite pade |
vicacālācalā pṛthvī saśailavanasāgarā ||42|| 
tata: sa bhūmipatinā saha prāpya jināśramam | 
bhagavantaṃ vilokyāsya vidadhe pādavandanam ||43||
upaviṣṭasya tasyāgre hṛṣṭasyālokanāmṛtai: |
cakre śamavivekasya bhagavānabhiṣecanam ||44||
āśayānuśayaṃ dhātuṃ prakṛtiṃ ca vicārya sa: |
satyasaṃdarśanāyāsya vidadhe dharmadeśanām ||45||
satkāyadṛṣṭiśailo’sya tayā viṃśatiśṛṅgavān |
jñānavajreṇa nirbhinna: srota:prāptipadaspṛśa: ||46||
pravrajyāyāṃ tatastasya jātāyāṃ sahasā svayam |
bhagavantaṃ praṇamyātha vismita: prayayau nṛpa: ||47||
@199
tīvravrate’pi śroṇasya kadācitsamajāyata |
vāsanāśeṣa saṃskāradbandhubhogasukhasmṛti: ||48|| 
sa tamāhūya bhagavān vilakṣaṃ prāha sasmita: |
ko’yaṃ parivitarkaste pratisaṃlīnacetasa: ||49||
viśliṣṭātyantakṛṣṭā vā tantrī bhavati visvarā |
samā mādhuryaṃmāyāti tasmātsāmyaṃ samāśrayet ||50||
ityādeśādbhagavata: sarvasāmyamupāgata: |
sa prāpa vimalajñānaṃ paścāttāpavivarjita: ||51||
tasya tāmadbhutāṃ siddhiṃ vilokya pṛthuvismayā: | 
papracchurbhikṣava: sarve bhagavantaṃ sa cābhyadhāt ||52||
śroṇasya śrūyatāṃ śreya:karma janmāntarārjitam |
na hyapuṇyānubhāvānāṃ bhavantyadbhutasaṃpada: ||53|| 
vipaśyī bhagavān samyaksaṃbuddha: sugata: purā |
purīṃ bandhumatīṃ nāma janacārikayā yayau ||54||
tatra bhaktyā sukṛtibhirbhaktāyopanimantrita: |
vāreṇa pratyahaṃ gehaṃ yayau teṣāṃ sahānuga: ||55||
tato daridra: saṃprāptavāro brāhmaṇadāraka: |
indrasomābhidhaścakre yatnāt tadyogyabhojanam ||56|| 
sa prayatnena mahatā bhojyaṃ bhaktipavitritam | 
ācchādya vastrairvasudhāṃ prahvastasmai nyavedayat ||57||
tadbhogapraṇidhānena jāta: so’yaṃ mahādhana: |
sauvarṇaromacaraṇa: śroṇakoṭī suropama: ||58|| 
na vastrarahitā bhūmi: spṛṣṭānena kadācana |
kampastaccaraṇasparśādata evābhavadbhuva: ||59||
iti sugatavaca: sudhāvadātaṃ 
daśanamayūkhamivonmiṣatsvabhāvam |
praṇihitahṛdaya: paraṃ nipīya 
sthirakuśalāya babhūva bhikṣusaṃgha: ||60||
iti kṣemendraviracitāyāṃ bodhisattvāvadānakalpalatāyāṃ 
śroṇakoṭīviṃśāvadānaṃ saptaviṃśa: pallava: ||
@200
28. dhanapālāvadānam |
daurjanyadu:sahaviśālakhalāpakārai-
rnaivāśaye vikṛtirasti mahāśayānām |
vyālolbaṇakṣitibhṛdākulito’pi sindhu- 
rnaivotsasarja hṛdayādamṛtasvabhāvam ||1||
pure purā rājagṛhe bhagavān veṇukānane |
kalandakanivāsākhye vijahāra manohare ||2||
tatra vitrāsitānekaśatrunistriṃśabāndhava: |
ajātaśatrunāmābhūd bimbisārasuto nṛpa: ||3||
śākyavaṃśya: suhṛttasya devadattābhidho’bhavat |
kṣudramantreṇa yasyāsīt sa vetāla ivotkaṭa: ||4|| 
sa kadācitsukhāsīnaṃ raha: prāha mahīpatim |
na rājan phalito’dyāpi mamāpi tvatsamāśraya: ||5||
mithyopacārarahita: sukhaniryantrantrayo: |
mitho manorathatrāṇānmitraśabda: pravartate ||6||
ya eṣa śākyaśramaṇa: sukhe veṇuvane sthita: |
taṃ hatvā prāptumicchāmi tatpadaṃ devavanditam ||7||
kṣīyate na yayā śatrurlabhyate na yayā yaśa: |
vardhate na yayā māna: kiṃ tayā mitrasaṃpadā ||8||
mahādhānābhidhānena tatpaureṇa nimantrita: |
sa puraṃ prātarāgantā dāmbhika: saha bhikṣubhi: ||9|| 
rājamārgaṃ praviśata: sa tasya vyālakuñjara: |
utsṛjyatāmabhimukha: krodhāndho dhanapālaka: ||10||
ityukte devadattena nṛpatirmitravatsala: |
buddhaprabhāvaṃ saṃcintya nāha kiṃcidavāṅmukha: ||11||
devadatto’pi nirgatya rājasauhārdadurmada: | 
prāha hastimahāmātraṃ hāraṃ datvāsya toṣaṇam ||12||
śramaṇa: prātarāgantā puraṃ bhikṣuśatairvṛta: |
preraṇīyastvayā tasmai gaja ityāha bhūpati: ||13||
devadattavaca: śrutvā tathetyūce dvipādhipa: |
śreṇī hi meṣamūrkhāṇāmekayātānupātinī ||14||
@201
jñātvāpi tamabhiprāyaṃ sarvajña: pāpacetasām |
prāta: samāyayau sārdhaṃ bhikṣūṇāṃ pañcabhi śatai: ||15||
atha hastipakotsṛṣṭa: kṛṣṭaprāsādapādapa: |
tamabhyadhāvadāviddha: krodhāndha: krūrakuñjara: ||16||
anāyatta: paricayādaṅkuśasya gurorapi |
khalaviddhāniva dveṣī madena malinīkṛta: ||17||
sevāvyasanasaktānāmasakṛtkarṇacāpalāt |
prāṇāpahārī bhṛṅgāṇāṃ bhṛtyānāmiva duṣpati: ||18||
mandaropadrave tasmin drumadrohiṇyabhidrute |
vidrute sahasā loke hāhākāro mahānabhūt ||19||
tasyāñcatkarṇatālānilatulitasaratsāndrasindūrapūrai: 
saṃpūrṇe rājamārge cyutacakitavadhūraktavastrāsamānai: |
uddaṇḍoccaṇḍaśuṇḍabhramaṇaravalasatsādhvasāyāsitāśā
vyālolālakābhabhramaramiladvibhrama: saṃbhrabho’bhūt ||20||
purapramāthavyathite jane kolāhalākule |
āruroha mahāharmyaṃ devadatta: pramattadhī: ||21||
bhagavadgrahaṇaṃ draṣṭuṃ so’bhavadbhṛśamutsuka: |
unmūlanena guṇināṃ mātaṅga: parituṣyati ||22||
vidruteṣu gajatrāsāt teṣu sarveṣu bhikṣuṣu |
ānanda eka evābhūd bhikṣurbhagavato’ntike ||23||
tatra pañcānanā: pañca niryayurbhagavatkarāt |
karālakesarasaṭāstannakhāṃśucitā iva ||24||
dvipastadgandhamāghrāya darpāpasmāravāraṇam |
abhūt srutaśakṛnmūtra: sahasaiva parāṅmukha: ||25||
javena vidrutastatra dantī darpadaridratām |
prāpta: pradīptadahanā: sa dadarśa diśo daśa ||26||
sa vilokya jālavahnijvalajjvālākulaṃ jagat |
pādapadmāntikaṃ śāstu: śītalaṃ samupāyayau ||27||
saṃkocābhiruce: sacintamanasa: pradhvastavaktradyute-
rdainyāpannavihīnadānamadhupaprārabdhakolāhala: |
lobhāndhasya mahāvyayotsava iva kleśoṣmaniśvāsina-
stasyābhūtparitāpaniślathagaterbhārāyamāṇa: kara: ||28||
@202
pādamūlamāyāntaṃ bhītaṃ kāruṇyasāgara: |
śāstā kareṇa pasparśa cakrasvastikalakṣmaṇā ||29||
kumbhavinyastahastastaṃ provāca bhagavān jina: |
putra svakarmaṇaivemāṃ prāpto’si tvamimāṃ daśām ||30||
vivekālokajalada: kāyo’yaṃ māṃsabhūdhara: |
bhāraste mohasaṃbhāra: pāpādupanata: para: ||31||
ityukte karuṇārdreṇa bhīto bhagavatā gaja: |
sa labdhaśvāsamālānalīno niścalatāṃ yayau ||32||
devadattasya saṃkalpe kuñjare ca mahotkaṭe |
bhagne nirvighnaharṣo’bhūtsamudgatādbhuto jana: ||33||
tata: kṛtvā gṛhapatergṛhe bhojyapratigraham |
bhagavān bhikṣubhi: sārdhaṃ kānanaṃ gantumudyayau ||34||
abhisṛtya gajendro’pi jinasya caraṇābjayo: |
kṛtvā kareṇa saṃsparśaṃ vapustatyāja kauñjaram ||35||
cāturmahārājikeṣu deveṣu viśadadyuti: |
upapanna: sa sahasā sugataṃ draṣṭumāyayau ||36||
svamāśramapadaṃ prāptaṃ bhagavantamupetya sa: |
praṇanāmārkasaṃkāśaṃ pradīptamaṇikuṇḍala: ||37||
tasya keyūramukuṭaprabhāpallavapūritā: |
śakracāpairiva vyāptā virejurghanarājaya: ||38||
vinayādupaviśyāgre sa śāstu: srastakalmaṣa: |
taṃ divyapuṣpairākīrya sattvaśubhrairabhāṣata ||39||
bhagavan bhavata: pādapadmasaṃsparśanena me |
durdaśādu:khasaṃtāpa: śānta: saṃtoṣaśālina: ||40||
śamaślādhyā kāpi vyasanaviṣadoṣoṣmaśamanī
sudhāvṛṣṭirdṛṣṭirbata bhagavata: snigdhamadhurā |
yayā spṛṣṭaspṛṣṭaṃ kharataravikāravyatikaraṃ
vimucyānta:śāntiṃ śrayati hatamoha: paśurapi ||41||
iti tasya bruvāṇasya bhagavān bhavaśāntaye |
satyadarśanasaṃśuddhāṃ vidadhe dharmadeśanām ||42||
maulimuktāṃśuśubhreṇa śirasā caraṇadvayam |
sa śāstu: prayayau natvā hasanniva bhavabhramam ||43||
@203
gate tasmin mukhaśaśiprakāśitanabhastale |
bhagavān bhikṣubhi: pṛṣṭastadvṛttāntamabhāṣata ||44||
pūrvakalpāntare śāstu: kāśyapākhyasya śāsane |
abhūtpravrajito’pyeṣa: śikṣāpadanirādara: ||45||
anādarātkuñjaratābhoga: saṃghopasevanāt |
satyadṛṣṭibalenānte saṃprāpta: śāsanagraha: ||46||
prāgjanmavihitaṃ karma kasyacinna nivartate |
karmopadiṣṭāsaṃbandhabhaktibhogai: sacetasa: ||47||
tasmin vyatikare ghore sarvaistyakto’smi bhikṣubhi: |
na tvānandena tatrāpi śrūyatāṃ pūrvasaṃgati: ||48||
śaśāṅkaśītasarati bhrātarau rucirau purā |
pūrṇamukha: sukhaśreti rājahaṃsau babhūvatu: ||49||
kadācidbrahmadattasya vārāṇasyāṃ mahīpate: |
brahmamatīṃ puṣkariṇīṃ ramyāṃ pūrṇamukho yayau ||50||
sa tasyāṃ lolakamalakiñjalkaparipiñjara: |
vijahāra sarojinyāṃ haṃsānāṃ pañcabhi: śatai: ||51||
pūrvapuṇyānubhāvena taṃ rūpātiśayojjvalam |
dadarśa kāryāṇyutsṛjya jano niścalalocana: ||52||
taṃ śrutvā bhūpatistatra sthitaṃ taddarśanotsuka: |
kuśalān grahaṇe tasya vyasṛjjālajīvina: ||53||
tasmin gṛhīte nalinīlīlāsmitasitatviṣi |
śatāni pañca haṃsānāṃ tyaktvā taṃ prayayurjavāt ||54||
ekastu tasya sojanyādabaddho’pi subaddhavat |
tadarthaṃ vyathitastasthau premapāśavaśīkṛta: ||55||
tatastai: prāpitaṃ rājā rājahaṃsaṃ vilokya tam |
snehabaddhaṃ dvitīyaṃ ca vismitastāvavalokayat ||56||
haṃsa: pūrṇamukha: so’hamānandastasya cānuga: |
gatāstadadya ca tyaktvā māṃ haṃsā eva bhikṣava: ||57||
pūrvasminnabhavatkāle vārāṇasyāṃ mahīpati: |
tuṭṭirnāma mana:paṭṭe likhitaṃ yadyaśa: parai: ||58||
sahasrayodhastasyābhūd dākṣiṇātyo niratyaya: |
karadaṇḍīti vikhyāta: saṃgrāmāgresara: priya: ||59||
@204
kadācid ghorasamare pañcāmātyaśatāni tam |
nṛpaṃ tyaktvā yayurbhītyā karadaṇḍī tu nātyajat ||60||
ahameva sa bhūpāla: sacivāste ca bhikṣava: |
karadaṇḍī sa evāyamānando na jahāti mām ||61||
janmāntare’pi siṃho’haṃ māsaṃ kūpe nipātita: |
upekṣita: kṣaṇādbhṛtyai: śṛgālairye’dya bhikṣava: ||62||
ekena ca nakhai: khātaṃ dīrghaṃ kṛtvāsmi mokṣita: |
jambukena sa evāyamānando’dya mamānuga: ||63||
kūṭapāśanibaddhasya mṛgayūthapate: purā |
lubdhakāgamane eva jagmustadanugā mṛgā: ||64||
anuraktā na tatyāja taṃ mṛgī sāśrulocanā |
prītiśṛṅkhalayā baddhā yātā nispandatāmiva ||65||
atha lubdhakamāyāntaṃ dṛṣṭvā mṛgavadhodyatam |
sāvadanmama bāṇena prathamaṃ hara jīvitam ||66||
iti spaṣṭagirā tasyā: snehena ca sa: vismita: |
mumoca lubdhaka: prītyā hariṇaṃ hariṇīsakham ||67||
mṛgayūthapati: so’hamānanda: sā kuraṅgikā |
ityeṣa prītisaṃbandha: prāgvṛttamanuvartate ||68||
śrutveti vākyaṃ sugatasya sarve
lajjānilīnā iva bhikṣavaste |
sānandamānandamukhāravindaṃ
prabhābhirāmaṃ dadṛśu: spṛhārdrā: ||69||
iti kṣemendraviracitāyāṃ bodhisattvāvadānakalpalatāyāṃ
dhanapālāvadānaṃ aṣṭāviṃśa: pallava: ||
@205
29. kāśīsundarāvadānam |
jayati sa sattvaviśeṣa: sattvavatāṃ sarvasattvasukhahetu: |
dehadalane’pi śamayati kopāgniṃ śāntimuccairya: ||1||
dharmopadeśe bhagavān kauṇḍinyasyāgravartina: |
bhikṣo: kathāprasaṅgena pṛṣṭo bhikṣubhirabhyadhāt ||2||
brahmadattasya tanayo vārāṇasyāṃ mahīpate: |
kāśīsundaranāmā ca kālabhūśca babhūvatu: ||3||
yauvarājyabharaikārha: kumāra: kāśisundara: |
dharmādharmamayaṃ rājyaṃ vicāryācintayacciram ||4||
kṣaṇakṣayiṇi tāruṇye jīvite vīcicañcale |
rājye svapnavivāhe’smin mohamūle na me mati: ||5||
rāgapralāpabahule māyāmohamahe muhu: |
veśyārodanani:sāre saṃsāre nāsti satyatā ||6||
pravrajyāmanaghastasmādagārādanagārikam |
nistriṃśavṛttisaṃsaktābhirāga: kiṃ vibhūtibhi: ||7||
rājasūnurvicintyeti vivekavimalāśaya: |
uvācābhyetya bhūpālamaraṇyagamanotsuka: ||8||
mama saṃbhogavargo’yaṃ rājannaivopayujyate |
yauvarājyābhiṣekārha: samārambho nivāryatām ||9||
krodhāgnitaptā: sutarāmetāstāta na me matā: |
baddhabandhabhayāyāsajananyo rājasaṃpada: ||10||
vyāptā: krūratarācārairjvalitā: pārthivaśriya: |
kurvanti kasya nodvegaṃ śmaśānāgniśikhā iva ||11||
chatrasaṃchāditā lokāścāmarānilalolitā: |
patanti pātakaśvabhre madakṣībā: kṣitīśvarā: ||12||
mṛdubhogāṃśukābhyāsasukumāre mahībhujām |
kāye patati paryante kleśa: kuliśadāruṇa: ||13||
cintāsaṃtatasaṃtāpatīvratṛṣṇāpralāpinām |
rājyajvarajuṣāṃ naiṣāṃ mohamūrcchā nivartate ||14||
vakrāṇāṃ ratnadīptānāṃ dvijihvānāṃ pade pade |
chidrasaṃdarśināṃ rājñāṃ vyāpāra: paramāraṇam ||15||
@206
nṛpavaṃśaśatocchiṣṭāṃ manyate māmananyagām |
itīva śrī: śitīśānāṃ hāracāmarahāsinī ||16||
vyañjitavyajanocchvāsā lakṣmīrmuktāśrutasaṃtati: |
rājñāṃ mohābhṛtātītabhūpatismaraṇādiva ||17||
tasmādvrajāmi pravrajyāvivarjitajanasthiti: |
saṃtoṣaśītalacchāyaṃ saṃtāpaśamanaṃ vanam ||18||
aviśrāntasya saṃsārapathapānthasya durvaha: |
kāyo’sya yatsadāpāya: kiṃ puna: pṛthivībhara: ||19||
iti putravaca: śrutvā bhūpatirbhṛśamapriyam |
pravrajyāśabdacakita: sodvegastamabhāṣata ||20||
asya vaṃśasya mahata: sāmrājyasya ca vṛddhaye |
āśānibaddhavṛddhena tvayi putra mayā param ||21||
vatsa saṃkalpabhaṅgaṃ me na kāle kartumarhasi |
idaṃ tava mahacchāyaṃ yauvanaṃ na vanocitam ||22||
samantrābhyāsayuktānāṃ śaktānāṃ sādhudarśane |
jitendriyāṇāṃ sarvatra nṛpāṇāmavanaṃ tapa: ||23||
svapade’pi sarojasya ni:saṅgasalilasthiti: |
dṛṣṭvā vane’pyaśokasya lalanācaraṇāhati: ||24||
svagehasulabhairbhogairyāvaddṛṣṭivisūcikā |
tāvadete parityaktuṃ śakyante viṣayā kṣaṇam ||25||
sukhamanta: parityajya svajanaṃ gṛhanirgata: |
abhyastabhogavirahakleśaṃ na sahate jana: ||26||
śrūyate smaryate dharma: kriyate ca sukhād gṛhe |
vane śuṣyanti śuṣkāṇāṃ śravaṇasmaraṇakriyā: ||27||
kṣaratkṣatajapādasya darbhasaṃdarbhasūcibhi: |
tata: kiṃ du:khamaparaṃ paraloke bhaviṣyati ||28||
bhuñjānaṃ janamīkṣante yātāścarmāsthiśeṣatām |
paradattaṃ sadāśnanti pretā iva tapasvina: ||29||
vane nivasanaṃ putra pāṃśuprāvaraṇaṃ samam |
pālanaṃ brahmacaryasya makarākaraśoṣaṇam ||30||
dāvāgnidhūmavikaṭabhrukuṭīmukheṣu
gonāsavāsaghanaghūkaguhāgṛheṣu |
@207
siṃhāhatadviradalohitalohiteṣu 
tyaktvā gṛhaṃ bhavati kasya dhṛtirvaneṣu ||31||
kāmī saṃyamamicchati smarati ca śyāmārate: saṃyamī
tṛptastīvrataravrateṣu ramate bhakṣyaṃ kṣudhā kāṅkṣati |
ekākī janamīhate janavanodvegī vanaṃ vāñchati
tyaktvānveṣaṇatatparā: punarapi prāpyāvamānaṃ janā: ||32||
na māṃ putra parityajya gahanaṃ gantumarhasi |
bhavantu tava śatrūṇāṃ vanavāsamanorathā: ||33||
vyaktamauktikahāsinya: karavālalatā iva |
tyaktā na punarāyānti māninyo nṛpasaṃpada: ||34||
ityukto’pyasakṛt pitrā niścayānna cacāla sa: |
vajraratnaśikhākalpa: saṃkalpo hi mahātmanām ||35||
jananībhiramātyaiśca bandhupauramahattamai: |
sa prārthito’pyabhūnmaunī nirāhāro dinatrayam ||36||
rājabhogī tapasvī vā jīvatveṣa nijecchayā |
kāmānuvartī loko’yamityūcu: sacivā nṛpam ||37||
sa kathaṃcidanujñāta: sāśrunetreṇa bhūbhujā |
yayau paurajanākrandamaunī munitapovanam ||38||
vairāgyaparipākeṇa tatra maitrīpavitritām |
bheje sa sarvasattveṣu vivekadayitāṃ dayām ||39||
babhūvustatprabhāveṇa tatra sarvavanaukasām |
jātivairānalatyāgaśītalāścittavṛttaya: ||40||
tyakte prāṇavadhe prasaktahariṇīvṛndai: pulindai: paraṃ
siṃhairvāraṇadāraṇavyuparame sarvāṅgasaṅgīkṛte |
māyūrāvaraṇairdaridrajaghanā muktākalāpojjhitā-
statrocchvāsavirāgaśuṣyadadharā jātā: kirātāṅganā: ||41||
kṣamāṃ tyaktvābdhivasanāṃ sarvabhūtakṣamāśrita: |
so’bhavat kṣāntivādīti viśruta: kāśisundara: ||42||
atrāntare mahīharṣe brahmadatte divaṃ gate |
udvega iva bhūtānāṃ bhūpāla: kalibhūrabhūt ||43||
athādabhrabhramadbhṛṅgabhrūbhaṅgamalinānana: |
munisaṃyamavidveṣī vasanta: pratyadṛśyata ||44||
@208
madanonmādabhūtasya prodbhūtasya mṛgīdṛśām |
mānavidhvaṃsadutasya cūtasya ruruce ruci: ||45||
raktāśokasya pārśvasthalatāliṅganaśaṅkita: |
īrṣyāluriva puṣpāṇi jahāra malayānila: ||46||
udyānayauvane tasmin kāle kokilasaṃkule |
sānta:puro nṛpa: prāyād vanālokanakautukī ||47||
nānāvarṇapatatpuṣpaprakārapracitāni sa: |
paśyan vanāni ramyāṇi śanai: prāpa tapovanam ||48||
vanasthalīṣu kāntāsu tatra kanyāsakhaściram |
vihṛtya rativiśrānta: kṣaṇaṃ nidrāmavāptavān ||49||
apūrvakusumasmerāścinvānāstatra mañjarī: |
anta:purāṅganāśceru: saṃcāriṇyo latā iva ||50||
atrāntare kṣāntivādī viviktoddeśanirvṛta: |
ekānte niścalastasthau śāntimantarvicintayana ||51||
amandānandaviṣyandī vandanīyo manīṣiṇām |
kṛśo'pyakṛśasaundarya: śaśīva prathamodita: ||52||
pariṇāmamanojñena rekhāsaṃsthānaśobhinā |
purāṇacitrarūpeṇa naiva śūnyā tadākṛti: ||53||
taṃ dṛṣṭvā rājalalanāścittadarpaṇamārjanam |
tatraiva niścalāstasthustāścitralikhitā iva ||54||
prabuddho’tha nṛpa: kṣipraṃ nāpaśyaddayitā: pura: |
dadarśa vanamanviṣya parivārya sthitā munim ||55||
bhujaṅgastā vilokyaiva śvasannīrṣyāviṣākula: |
visasarja vacorūpahalāhalamivotkaṭam ||56||
kastvaṃ munivyañjanayā citrakṛtrimamātrayā |
muṣṇāsi mugdhahṛdayā nūnaṃ nārīpratāraka: ||57||
parastrīharaṇe dhyānaṃ japastadvighnavāraṇe |
dhūrtānāṃ paramopāya: saralāśvāsanaṃ tapa: ||58||
mukhamādhuryadhūrtasya vṛttirvalkalinastava |
aho nu mohajananī vane viṣataroriva ||59||
munikalpasamākalpaścaritaṃ punarīdṛśam |
siddhiṃ saṃbhāvitāṃ vāpi vetti kastattvamāntaram ||60||
@209
ityukte bhūbhujā krodhādakrodhamadhurāśaya: |
nirvikāreṇa manasā kṣāntivādī jagāda tam ||61||
kṣāntivādī munirahaṃ na māṃ śaṅkitumarhasi |
etāsu nirviśeṣo me kāntāsu ca latāsu ca ||62||
iti tenoktamākarṇya kṣāntaṃ paśyāmi te’dhunā |
iti bruvāṇaściccheda hastau tasyāsinā nṛpa: ||63||
viśase’pi kṣamāśīlaṃ nirvikāraṃ vilokya tam |
cakarta caraṇau tasya praśamāya samatsara: ||64||
pradiśantyaśivaṃ mārge jihvayā dūṣayanti ca |
lumpantyaṅgāni paryante khalā: kauleyakā iva ||65||
tāḍane’pi kṣamāsaktā: skandhacchede’pi maunina: |
śītalāstīvratāpe’pi saralā: saralā iva ||66||
nikṛttapāṇicaraṇa: sa saṃstabhya pṛthuvyathām |
rakṣan manyumana:kṣobhaṃ kṣamayā samacintayat ||67||
tyaktānyakarmaṇānena cchinnānyaṅgāni me yathā |
saṃsāraviṣamakleśacchedaṃ kuryāmahaṃ tathā ||68||
kopamohādavajñāya nṛpatau bhrātaraṃ munim |
purīṃ prayāte rajasā śokamlāneva bhūrabhūt ||69||
tatastaddu:khakupitā rājñe tatkṣāntidevatā |
cakre nagaryāṃ durbhikṣamarakāvṛṣṭiviplavam ||70||
naimittikebhyo vijñāya rājā muniparābhavāt |
devatākopajaṃ doṣaṃ taṃ prasādayituṃ yayau ||71||
nipatya pādayostasya kṣamasvetyabhidhāya sa: |
paścāttāpaviṣādena niścetana ivābhavat ||72||
tamabravītkṣāntivādī rājan manyurna me’ṇvapi |
karmarekhāparicchedādīdṛśī bhavitavyatā ||73||
sarvāṇi na gaṇayati svacchandā bhavitavyatā |
na dhairyaṃ na guṇaṃ nārthaṃ na tapo nāpi gauravam ||74||
antrasthitaprasavabījaparaṃparāṇi
bhinnāni kālaparipākavicitritāni |
janmasthale vipulamūlabalasya jantu-
rbhuṅkte phalāni nijakarmamahīruhasya ||75||
@210
tvayi tasmānna me kaścid vikāro’sti mahīpate |
satyenānena me paśya rudhiraṃ kṣīratāṃ gatam ||76||
aṅgacchede’pyakaluṣi babhūva yadi me mana: |
satyenaitena śliṣṭāni tānyevāṅgāni santu me ||77||
iti śuddhadhiyastasya tīvrasatyopayācanāt |
śliṣṭānyaṅgāni tānyeva sahasā svāsthyamāyayu: ||78||
mukuṭaspṛṣṭacaraṇastamuvāca nṛpastata: |
mune mahāprabhāvo’si tapasā tatkimicchasi ||79||
puṇyahastāvalambena mohāndhaṃ karuṇānidhe |
pāpāvasāne patitaṃ māṃ tvamuddhartumarhasi ||80||
ityarthita: kṣitīśena pratyabhāṣata taṃ muni: |
saṃtāraṇāya magnānāṃ baddhānāmapi muktaye ||81||
āśvāsanāya bhītānāṃ nirvāṇāya vimuhyatām |
rājannanuttarāṃ samyaksaṃbodhi mahamarthaye ||82||
yadā tu samyaksaṃbodhiṃ tāmavāpnopyanuttarām |
mohacchedaṃ kariṣyāmi tadā jñānāsinā tava ||83||
prayayau munirityuktvā tamāmantrya svamāśramam |
tameva manasā dhyāyan rājadhānīṃ nṛpo’pyagāt ||84||
kṣāntivādī sa evāhaṃ kauṇḍinya: kālabhūrayam |
āsādya samyaksaṃbodhimuddhṛto’yaṃ mayādhunā ||85||
iti sugatamukhāravindanirmita-
madhuramadhupratimaṃ vaca: prasannam |
bhramarabhava ivoditapramoda:
kimapi babhūva nipīya bhikṣusaṃgha: ||86||
iti kṣemendraviracitāyāṃ bodhisattvāvadānakalpalatāyāṃ
kāśīsundarāvadānaṃ nāma ūnatriṃśa: pallava: ||
@211
suvarṇapārśvāvadānam |
ślādhya: ko’pi sa sattvasārasarala: saujanyapuṇyasthiti-
rnindya: ko’pi sa dharmamārgagamane vidhna: kṛtadhna: param |
citraṃ yaccaritaṃ vicārya suciraṃ romāñcacarcācita-
stulyaṃ yāti jana: sabāṣpanayanastadvarṇane mūkatām ||1||
devadattaprasaṅgena bhikṣubhirbhagavān purā |
pṛṣṭa: kathāmakathayat pūrvavṛttāntasaṃśrayām ||2||
mahendrasenanāmābhūd vārāṇasyāṃ nareśvara: |
yayu: kṣitīśvarā: sarve yasya lakṣmyā vilakṣatām ||3||
candraprabhābhavattasya divyakīrtiriva priyā |
yasyā: patyu: prabhāveṇa svapnā: satyatvamāyayu: ||4||
babhūva samaye tasmin mṛgayūthapatirvane |
suvarṇapārśva ityāptanāmā hemamayacchavi: ||5||
nīlaratnodarāsphāramuktāhāranibhaprabhā |
abhūddṛṣṭicchaṭā yasya bhūṣaṇaṃ kānanaśriya: ||6||
pravālavalliśṛṅgasya citraratnacitatvaca: |
tasyāścaryasudhāmbhodhilaharī ruruce ruci: ||7||
bodhisattvāvatārasya tasya kāntamabhūdvapu: |
pūrvaṃ sukṛtacitrasya lakṣaṇaṃ hi surūpatā ||8||
dīrghadṛṣṭirbabhūvāsya vayasyo vṛddhavāyasa: |
lubdhakānveṣaṇatrāse digvilokanatatpara: ||9||
tau kathābhirmitha: prītyā vivikteṣu vijahratu: |
prākpuṇyairjāyate vāṇī tiraścāmapi mānuṣī ||10||
sa kadācijjalānveṣī yūthanātha: sahānugai: |
taṭinyā veṇumālinyā: pulinaṃ samupāyayau ||11||
tasya tārataraṃ śrutvā dīrghamākrandanisvanam |
hariṇā dudruvu: sarve grīvāvalanavibhramai: ||12||
suvarṇapārśvastu tadā kṛpāpāśavaśīkṛta: |
tatraiva niścalastathau marmaviddha iveṣuṇā ||13||
taduddharaṇasaṃnaddhaṃ dīrghadṛṣṭiṃ vilokya tam |
kāka: provāca na sakhe yukto’yaṃ te samudyama: ||14||
@212
puṣpopamā vipatkāle kṛtārthā: kuliśopamā: |
kṛtamete na manyante svakāyasuhṛda: khalā: ||15||
ityasau vāryamāṇo’pi kākena karuṇākula: |
avatīryāśu saritaṃ saralastamatārata(?) ||16||
vimucya bandhanānyasya sa śṛṃṅgābhyāmaśaṅkita: |
taṃ pādapatitaṃ dīnamavadadgantumudyatam ||17||
na tvayā kathanīyo’hamatrastha: kasyacitsakhe |
prārthayante suvarṇaṃ māṃ carmalubdhā hi lubdhakā: ||18||
ityuktastena vinayāt tattathetyabhidhāya sa: |
yayau kuṭilakākhyastaṃ praṇamya prastutastuti: ||19||
atrāntare narapate: patnī candraprabhā niśi |
svapne dadarśāsanasthaṃ mṛgaṃ saddharmavādinam ||20||
satyasvapnātha sā devī prabuddhā nṛpamabravīt |
suvarṇahariṇa: svapne deva dṛṣṭo mayādbhuta: ||21||
tamahaṃ draṣṭumicchāmi sākṣādupagataṃ mṛgam |
aṅkādiva mṛgāṅkasya nirgataṃ rāhuśaṅkayā ||22||
ityukta: praṇayātprīto devyā ca pṛthivīpati: |
mṛgagrahāya vyasṛjat lubdhakān draviṇaprada: ||23||
tata: pratinivṛttāste vanamanviṣya lubdhakā: |
niṣphalāgamanakruddhaṃ sakampā jagadurnṛpam ||24||
iyatī jagatī deva vicitā nicitācalai: |
bhrāntā vayamaviśrāntā na labhyastadvidho mṛga: ||25||
āścaryaracanākṛṣṭalocanaścārulocana: |
svapnasaṃpannarūpo’sau hiraṇyahariṇa: kuta: ||26||
mano vinodane tasmin yadi deva prasīdati |
kurvantu kāñcanamṛgaṃ kuśalā: ke’pi śilpina: ||27||
iti śrutvā sa nṛpatirdadadbahutaraṃ dhanam |
mṛgānveṣaṇasaṃkalpe babhūvābhiniveśavān ||28||
tata: kuṭilako’bhyetya nṛpaṃ śrutvaṃ bahupradam |
uvāca draviṇādāne lubdhakebhyo’pi lubdhadhī: ||29||
@213
prasāda: kriyatāṃ deva mṛgaṃ saṃdarśayāmyaham |
dṛṣṭa: kanakasārāṅga: sāraṅga: sa mayā vane ||30||
ityākarṇya kṣitipati: praharṣotphullalocana: |
bhadra saṃdarśaya kvāsau kvāsāvityavadanmuhu: ||31||
tamevāgresaraṃ kṛtvā mṛgamārgapradarśakam |
sasainya: sa yayau svacchacchatracandrodayācala: ||32||
dīrghadṛṣṭirdadarśātha kākastaruśira: sthita: |
gajavājivrajodīrṇareṇuprāvaraṇaṃ vanam ||33||
suvarṇapārśvamabhyetya jagāda mṛgayūthapam |
hitamuktaṃ mayā pūrvaṃ na śrutaṃ na kṛtaṃ tvayā ||34||
sa eṣa puruṣa: prāpta: saṃnaddhai: saha dhanvibhi: |
mayā nivāritenāpi saṃhāreṇa na tṛpyate ||35||
adhunā kva nu gantavyaṃ kiṃ kartavyaṃ bhayodbhave |
hitaṃ kimanuvartavyaṃ tulyaṃ martavyameva vā ||36||
kṛtaghna: krūracarita: kṣudro’yaṃ saṃghapātaka: |
tvayaivātmavināśāya rakṣito viṣapādapa: ||37||
svaśarīrapradasyāpi saṃhāreṇa na tṛpyate |
sasattvasāgaragrāsī kṛtadhno vāḍavānala: ||38||
upakāra: kṛtadhneṣu viśvāsa: kṛṭilātmasu |
upadeśaśca mūrkheṣu karturdoṣāya kevalam ||39||
idi kākena kathite pratyāsanne ca pārthive |
acintayat prāptakālaṃ hitaṃ yuthasya yūthapa: ||40||
subhaṭānāmiyaṃ senā vigāhedgahanaṃ mahat |
karoti matprasaṅgena muhūrtenaiva nirmṛgam ||41||
tasmātsainyapradhānasya gacchāmi svayamantikam |
ekasyaiva vadho me’stu sarve jīvantvamī mṛgā: ||42||
iti niścitya sa yayau samīpaṃ bhūpatermṛga: |
paraprāṇaparitrāṇe tṛṇaṃ prāṇā mahātmanām ||43||
tamāyāntaṃ drutaṃ dṛṣṭvā hṛṣṭa: kuṭilaka: pura: |
so’yamityāśu pāṇibhyāṃ rājñe dūre vyadarśayat ||44||
@214
tatkṣaṇe droṇaśāpena vajreṇeva nipātinā |
karau paricyutau tasya pāpapādapapallavau ||45||
tadvṛttaṃ vismita: śrutvā mṛgeṇa kathitaṃ nṛpa: |
abhūtkṛtaghnacarite dhikkāramukharānana: ||46||
tata: kṣitipati: prītyā vibhūtyā parayā mṛgam |
taṃ nināya svanagarīṃ gauraveṇa garīyasā ||47||
rājadhānīmathāsādya tasmai ratnāsanaṃ nṛpa: |
datvā sānta:purāmātyastasyāgre samupāviśat ||48||
sa bodhisattvo hariṇastasyāṃ parṣadi divyadhī: |
dharmaṃ dideśa yenābhūjjana: śikṣāpadānvita: ||49||
suvarṇapārśva: sāraṅga: so’yamevābhavaṃ purā |
yo’bhavat kuṭila: krūro devadatta: sa cādhunā ||50|| 
iti sukṛtacitaṃ bhagavatā bhavabhītibhidā 
kathitamudārasattvarucirasya tataścaritam |
praśamamayaṃ niśamya kuśalāya sa bhikṣugaṇa:
kimapi babhūva puṇyaparipākavivekarucira: ||51||
iti kṣemendraviracitāyāṃ bodhisattvāvadānakalpalatāyāṃ
suvarṇapārśvāvadānaṃ triṃśa: pallava: ||
@215
31. kalyāṇakāryavadānam |
pratyakṣalakṣaṇaparīkṣita eṣa loke
saṃlakṣyate sujanadurjanayorviśeṣa: |
arka: prakāśaviśadaṃ vidadhāti viśva-
mandhīkaroti nikhilaṃ jagadandhakāra: ||1||
sarvajña: pūrvavṛttāntamaśeṣamavalokayan |
asminneva kathārambhe bhagavān punarabravīt ||2||
nṛpa: pāṭaliputrākhye pure bhūmipuraṃdara: |
abhūtpuraṃdaro nāma mandiraṃ puṇyasaṃpada: ||3||
kalyāṇakārī tasyābhūt sūnurguṇagaṇonnata: |
akalyāṇābhidhānaśca dvitīyo nirguṇa: suta: ||4||
kalyāṇakārī sarvārthikaruṇākalpapādapa: |
chatrāvaśeṣāmakarod dānaśīla: śriyaṃ pitu: ||5||
tasmai manoramāṃ nāma puṇyaseno mahīpati: |
dūtaṃ visṛjya lekhena svasutāṃ vacasā dadau ||6||
pratyāsannavivāho’tha nṛpaṃ rājasuto’bhyadhāt |
prāpta: pariṇayastāta saṃpratyeṣa na me mata: ||7||
vātsalyapeśalatayā madāttā: prakṛtiśriya: |
mayā dānavyasaninā koṣaste śuṣirīkṛta: ||8||
tasmātpravahaṇenāhaṃ samuttīrya mahodadhim |
ratnadvīpaṃ vrajāmyeva divyaratnārjanodyata: ||9||
divyasaṃpadamāsādya kariṣye dārasaṃgraham |
kalatramakṛtārthasya trāsanaṃ sukhasaṃpadām ||10||
ityuktvā sa pitu: prāpya śāsanaṃ caraṇānata: |
jagāhe jaladhiṃ lolakallolāliṅgitāmbaram ||11||
bhrātā tamanuvavrāja saujanyavyañjano’nuja: |
nirguṇa: saguṇadveṣadrohamantarvicintayan ||12||
jyeṣṭhastamabravīdvatsa samudre karmaviplavāt |
ahaṃ grāhyastvayā skandhe jāte pravahaṇakṣaye ||13||
iti bhrātrā kṛtāśvāsastathetyūce sa taṃ śaṭha: |
doṣodyata: praṇayitāṃ khala: samavalambate ||14||
@216
tata: pravahaṇārūḍha: pavanairanukūlatām |
yātai: puṇyairiva prāpya ratnadvīpaṃ nṛpātmaja: ||15||
divyaratnāni saṃprāpya pratyāvṛtte tata: śanai: |
rājaputre pravahaṇaṃ drāgabhañjat prabhañjana: ||16||
bhagne pravahaṇe tasmin bhrātaraṃ pūrvasaṃvidā |
sa jagrāha śaṭha: kaṇṭhe taṃ bhujaṅga ivānuja: ||17||
karmavāteritastūrṇaṃ kūlaṃ prāpya nṛpātmaja: |
avāpa sahasā nidrāmāndhyaprathamadūtikām ||18||
tasya suptasya ratnāni dṛṣṭvā baddhānyathānuja: |
prahartuṃ vyasanacchidre krūra: samupacakrame ||19||
utpāṭya gāḍhabaddhasya sa tasya nayanāmbujam |
taṃ tārakaṃ bhayāmbhodhau cakāra gatatārakam ||20||
āttaratne gate tasmin vājasūnurgatadyuti: |
mātaṅgonmūlitāmbhoja ivābhūtkamalākara: ||21||
sa babhūva nirāloka: śokatīvratamovṛta: |
kṛṣṇapakṣakṣapārambha iva sūryenduvarjita: ||22||
atrāntare samāyātastaṃ deśaṃ gokulādhipa: |
rājaputraṃ vilokyāndhamabhūt saṃkrāntatadvyatha: ||23||
sa taṃ nītvā svanilayaṃ paricaryāpara: para: |
tasyāsīdguṇasaujanyasnehāveśavaśīkṛta: ||24||
tatra śokarujāṃ śāntyai sadā cetovinodinīm |
vīṇāṃ svarapravīṇo’sau pūrvābhyastāmavādayat ||25||
satsaṃgama: pṛthuvivekakathābhiyoga:
kāvyāsava: priyasuhṛtpraṇayo vihāra: |
vīṇāsvana: kusumakāntavanāntavāsa:
śokāgnitaptamanasāmamṛtāvagāha: ||26||
tasya gopapate: patnī gītabīṇāvicakṣaṇā |
paśyantī rājatanayaṃ prayayau sābhilāṣatām ||27||
kṛtopadeśā satataṃ kuṭilā vīṇayeva sā |
mūrcchantī navarāgeṇa sotkaṇṭhā samacintayat ||28||
subhago’yaṃ mamātīva dṛśi citte ca vartate |
nivartate na me tāpa: premṇi cenna pravartate ||29||
@217
dhanyeyaṃ nakhasaṃpātai: kvaṇantī rāgiṇī muhu: |
yātāsya vallakī puṇyairaṅkārohaṇayogyatām ||30||
iti saṃcintya sā svairaṃ tamuvāca savibhramam |
spṛśantī tatkarāmbhojaṃ sakampakarapallavā ||31||
lalanāsulabhāṃ lajjāṃ mamedaṃ tvadgataṃ mana: |
akṛtajña iva prītiṃ na saṃsmarati mānada ||32||
na śīlaṃ na kulācāraṃ nābhimānaṃ na saṃśayam |
apekṣante smarakṣiptā vailakṣyarahita: striya: ||33||
praṇayānmama saṅkalpaṃ saphalaṃ kartumarhasi |
bhavanti mānitā: prītyai devatā iva yoṣita: ||34||
iti tasya vaca: śrutvā bhinnasvaraviśṛṅkhalam |
capalāṃ rājaputrastāṃ trastānta:karaṇo’vadat ||35||
neyaṃ māta: samucitā sata: śīlaparicyuti: |
dhikkilbiṣaviṣaspṛṣṭaṃ naṣṭaśīlasya jīvitam ||36||
parāṅganāpariṣvaṅgamaṅgairaṅgīkaroti ya: |
āliṅgati pataṅgo’yaṃ narakāgniśikhāṃ puna: ||37||
paropakāraniratā: paradāranirādarā: |
ye’pyahiṃsāvyasaninaste jīvanti mṛtā: pare ||38||
iti tenoktamākarṇya sābhūdbhagnamanorathā |
nidhanābhyadhika: prītipratiṣedho hi yoṣitām ||39||
tata: svapatimabhyetya bhujaṅgī bhaṅgamāgate |
manorathe manyuviṣaṃ vamantīva jagāda sā ||40||
paravatsalatā sādho doṣāya saralasya te |
ko hyavijñātaśīlānāṃ svādhīnīkurute gṛham ||41||
pareṣu bhṛśamāśvāsaṃ spṛśataste na śobhanam |
guptaṃ cittaṃ ca vittaṃ ca jano jānāti kasya ka: ||42||
paradārasahasrākṣastvayāndha: sa gṛhe dhṛta: |
dīnāndhajanavātsalyāt paśya tasyocitaṃ phalam ||43||
adyāhaṃ tena vijane saṃgame bhṛśamarthitā |
yadyasya nayane syātāṃ syāt kathaṃ me palāyanam ||44||
@218
ityukta: sa tayā kopāttapto gopapatirbhṛśam |
dūre niṣkāsya taṃ cakre gehaṃ cittaṃ ca śītalam ||45||
pitā tyajati yatputraṃ suhṛnmitraṃ nihanti yat |
bandhucchedāsidhārāṇāṃ taddārāṇāṃ vijṛmbhitam ||46||
bhruvordṛśoryatkauṭilyaṃ yattaikṣṇyaṃ yacca cāpalam |
kucayoryacca kāṭhinyaṃ tatsarvaṃ hṛdi yoṣitām ||47||
kalyāṇakārisārthena patha: saṃtāritaṃ śanai: |
pitari tridivaṃ yāte śuśrāva bhrātaraṃ nṛpam ||48||
sa puraṃ puṇyasenasya śvaśurasya mahīpate: |
kālena prāpa dūrādhvakleśapraśamabāndhavam ||49||
atrāntare sutā tatra mahībharturmanoramā |
vācā dattā purā yasmai tasminnabdhicyute śrute ||50||
āhūteṣu narendreṣu niviṣṭeṣu yathākramam |
āruhya ratnaśivikāṃ svayaṃvarabhuvaṃ yayau ||51||
vilokayantī bhūpālān sā śanaiścalalocanā |
yadṛcchayāgataṃ tatra rājaputraṃ dadarśa tam ||52||
andho’pi tasyā: sahasā sa yayau priyatāṃ dṛśo: |
grahamadhye kumudvatyā meghāndho’pi priya: śaśī ||53||
nṛpeṣu pratiyāteṣu vilakṣeṣvaphalāgamāt |
mahīpatisutāntastaṃ vavre guṇavinirgatam ||54||
sāpi hāraṃ parikṣipya kaṇṭhe tasyāyatekṣaṇā |
śanakairmadhurālāpā tvadvaśāsmītyuvāca tam ||55||
strīvṛttacakita: so’pi vijane tāmabhāṣata |
prajñādaridrayā nedaṃ striyā yuktaṃ kṛtaṃ tvayā ||56||
smarasauhārdamitreṣu padmanetreṣu rājasu |
sthiteṣu vandhyajanmāndha: kasmādasmi vṛtastvayā ||57||
anyavaktrāvalokinyo jāyāścakṣuṣmatāmapi |
vadhū: kiṃ punarandhasya dine’pyanyābhisārikā ||58||
lalanābhirna me kṛtyaṃ pratyayastāsu nāsti me |
kulakūlanipātinyo nimnagā: kuṭilā: striya: ||59||
@219
ityuktā tena paruṣaṃ lajjālolā nṛpātmajā |
tamūce nātha sarvatra na śaṅkāṃ kartumarhasi ||60||
dṛṣṭadoṣa: kvacinnāryāṃ yadi tvamatiśaṅkita: |
aduṣṭāpi tvayā nāma tadvyāptā kriyate katham ||61||
tvayyeva yadi me prītirananyaśaraṇaṃ mana: |
tena satyena te netramekaṃ bhavatu nirmalam ||62||
ityuktamātre sudṛśā dakṣiṇaṃ tasya locanam |
satyānubhāvenābhūttatpraphullakamalopamam ||63||
rājaputra: prahṛṣṭo’tha tāṃ prasādya sulocanām |
uvāca tanmukhāmbhojalāvaṇyaguṇavismita: ||64||
kalyāṇakārī subhaga: sa evāhaṃ nṛpātmaja: |
yasmai purā tvaṃ guruṇā vacasā pratipāditā ||65||
sa evāhaṃ yadi paraṃ nirvaira: pāṭane dṛśa: |
tena satyena nayanaṃ svasthaṃ bhavatu me’param ||66||
satyopayācaneneti sahasaivāsya locanam |
dvitīyamapi vaimalyamavāpa saha cetasā ||67||
tato viditavṛttena puṇyasenena bhūbhujā |
kṛtasāhāyyaka: prāpa svarājyaṃ sa priyāsakha: ||68||
kalyāṇakārī ya: so’haṃ devadatta: sa cānuja: |
tena pūrvānubhāvena tadvidho’dyāpi vartate ||69||
ityudāramupakāranirmalaṃ
bodhisattvacaritaṃ niśamya te |
bhikṣava: khalaviceṣṭitaṃ ca ta-
ttulyamapratimavismayaṃ yayu: ||70||
iti kṣemendraviracitāyāṃ bodhisattvāvadānakalpalatāyāṃ
kalyāṇakāryavadānamekatriṃśa: pallava: ||
@220
32. viśākhāvadānam |
vāmā: sajjanavāmā: prāyeṇa bhavanti nīrogiṇya: |
timironmukhī sarāgā kṣipati raviṃ bhūdharātsaṃdhyā ||1||
devadattasya carite bahujanmāntarāśraye |
kathite’pi puna: prāha bhagavān jñānasāgara: ||2||
purā kaliṅgaviṣaye nṛpati: śatrubhaṅgakṛt |
śrīmānabhūdaśokākhya: prakhyātāsaṃkhyavikrama: ||3||
tasya śākha: praśākhaśca catvāra: sadṛśā: sutā: |
anuśākho viśākhaścetyabhavan bhuvi viśrutā: ||4||
tāruṇyamattāste pitrā sapatnīkā: pravāsitā: |
savikāranikāreṇa putrasneho’pi naśyati ||5||
te śanai: kṣīṇapātheyā durdaśāmiva du:sahām |
vikaṭāmaṭavīṃ prāpya kṣutkṣāmā: samacintayan ||6||
etā: striyo vipatkāle gulphabandhanaśṛṅkhalā: |
kṛcchralabdhe ca bhāginya: sthitā: parṇāśane’pi na: ||7||
iti cintayatāmāsīt teṣāṃ strīvadhaniścaya: |
durdaśādagdhabhāgyānāṃ ghorā saṃjāyate mati: ||8||
teṣāṃ madhyādviśākhastu pāpasaṃkalpaśaṅkita: |
bhāryāmādāya kṛpayā palāyya prayayau pṛthak ||9||
sā kalaṅkavatī nāma bhṛśaṃ vaiklavyamāgatā |
dūrādhvadhāvanaśrāntā mūrcchitā nyapatadbhuvi ||10||
tata: sā karuṇārdreṇa bhartrā prāṇakṣayakṣaṇe |
śirāvedhasamudbhūtaṃ pāyitā nijaśoṇitam ||11||
tāṃ raktapānasaṃprāptajīvitāṃ sattvasāgara: |
svāṅgaṃ niṣkṛtya māṃsena prāṇavṛttimakārayat ||12||
nirjalaṃ ghorakāntāraṃ samuttīrya krameṇa tau |
pracchāyapādapaśyāmaṃ prāptau girinadītaṭam ||13||
viśrāntayostayostatra kṛttapādakaro nara: |
tīvrākrandī nadīvegenohyamāna: samāyayau ||14||
dṛṣṭvaiva karuṇāśliṣṭa: kaṣṭāṃ vipadamāśrita: |
vigāhya saritaṃ dorbhyāṃ viśākhastamatārayat ||15||
@221
tata: pratyāgataprāṇaṃ toyamūlaphalādibhi: |
sa taṃ cakre dinaireva saṃrūḍhacchedanirvyatham ||16||
svastho’pi gativaikalyānnaiva gantuṃ kvacit kṣama: |
sa tasthau tatra tatpatnyā kāle kalitabhojana: ||17||
rājaputrastu jāyāyāmabhūdviralasaṃgama: |
siṃhālparataya: śūrā: prāyeṇa vijigīṣava: ||18||
divyauṣadhirasāhāraparipūrṇatanu: śanai: |
tatpatnī vikalāyāsmai cakāra surataspṛhām ||19||
snehena nopalipyante na badhyante guṇena ca |
gaurave na ca sajjanti svecchāsparśasukhā: striya: ||20||
sā ten aniśi ni:śabdaṃ ramamāṇā ghanastanī |
ni:śaṅkasuratātṛptā patiṃ vighnamamanyata ||21||
sā patyu: svairiṇī tena vidadhe vadhasaṃvidam |
pāpeṣu śikṣākuśalā: kaluṣā: kila yoṣita: ||22||
sā śira:śūlamatulaṃ vadantī svasya chadmanā |
cakre likhitapāpāsyā lalāṭe paṭṭabandhanam ||23||
tasyā: śirorujāṃ tīvrāṃ vyatīta: pārthivātmaja: |
kāruṇyāttatpratīkāre tāṃ tāṃ yuktimacintayat ||24||
viṣādacintāstimitaṃ śvasantaṃ sā jagāda tam |
śītārtakūjadbhramarā himamlāneva padminī ||25||
evaṃvidhaṃ me kanyāyā: śira:śūlaṃ purābhavat |
pāṣāṇabhedalepena bhiṣagbhiśca nivāritam ||26||
pāṣāṇabhedavyāpto’yaṃ prāgbhāgo’sya mahībhṛta: |
rajjvāvatīrya bhavatā gṛhyatāṃ yadi śakyate ||27||
dhārayiṣyāmi pāṇibhyāmahamālambanaṃ tava |
ityukta: praṇayātpatnyā tathetyāha nṛpātmaja: ||28||
tatpāṇidhṛtarajjvātha vihitālambana: śanai: |
so’vatīṇa: śilāsphālagarjadgirinadītaṭam ||29||
bheṣajādānasaṃsakta: saṃtyaktālambanastayā |
sa papāta mahāśvabhre strīcittacapalāmbhasi ||30||
śubhasya karmaṇa: śeṣādabhagnatanureva sa: |
uhyamāna: pravāheṇa dhīraściramacintayat ||31||
@222
nārīcittābhamāvartaṃ darśayantyā nijāśayam |
mama strīniyame nūnamupadeśa: kṛto’nayā ||32||
durvijñeyā: pratatamatibhi: svapnasaṃkalpakalpā
rāgadveṣavyasanaviṣamāyāsavinyāsasaktā: |
kāmātkāmī sakalajanatāmohane saṃpravṛttā: 
pātāyaiva kṣaṇaparicitasyāpi māyā: striyaśca ||33||
iti saṃcintayanneva nadīvegena bhūyasā |
prāpita: sukṛteneva sa purīṃ puṣkarāvatīm ||34||
tasminnavasare tatra niṣputre nṛpatau mṛte |
nimittajñairmahāmātyairgṛhīta: sa sulakṣaṇa: ||35||
abhiṣikta: sa taistatra vidhivanmaṅgalodakai: |
abhūdvivāhavidveṣī dṛṣṭastrīcaritādbhuta: ||36||
kalaṅkavatyapi girau bodhisattvavivarjite |
mandavīryauṣadhi: kāle vṛtticchedākulābhavat ||37||
skandhe bhagnāṅgamāropya sā grāmapuravartmasu |
janaṃ pativratāsmīti girā bhikṣāmayācata ||38||
pativratāgauraveṇa sarvastasyai dadau bahu |
mithyāśīlapravādo’pi sūte vipadi saṃpadam ||39||
aṭantī sā śanai: prāptā nagarīṃ puṣkarāvatīm |
satīti vanditā sarvairnṛpadvārāntike yayau ||40||
rājā strīvṛttavidveṣī vandate tu pativratām |
iti saṃcintya tadbhaktyā nṛpaṃ prāha purohita: ||41||
dūradeśāntarāddeva prāptā kāpi pativratā |
yayeyaṃ caraṇanyāsairbhūtadhātrī pavitritā ||42||
he deva paśya tāṃ sādhvīṃ skandhāropitabhartṛkām |
pativratāpraṇāmena puṃsāmāyurvivardhate ||43||
nṛpa: purohiteneti tatsaṃdarśanamarthita: |
tamuvāca na jānīṣe brāhmaṇa: saralo bhavān ||44||
snigdhā strīti pravādo’yaṃ nirvyājeti matibhrama: |
satīti vyomapuṣpāpti: pāpā strīti na saṃśaya: ||45||
niṣphalāścāgnirohiṇya: saralā janasaṃgame |
nāryo vetasavallarya iva nirmūlabandhanā: ||46||
@223
bhedadrohaikaśīlābhyo du:śīlābhya: svabhāvata: |
nama: strībhyo nama: strībhyo nama: strībhyo namo nama: ||47||
dṛṣṭastrīvṛttadoṣāya taccintāvyathitātmane |
apyeṣā pṛthivī mahyaṃ ratnapūrṇā na rocate ||48||
nagamṛtavadhūmugdhāstīkṣṇā: paraṃ paravañcane 
tanuvitaraṇe saktā: puṃsāṃ haranti ca jīvitam |
dadhati ca bhayaṃ puṣpāyāte pibanti ca pāvakaṃ 
saralakuṭilā naiva jñātā vicāraśatai: striya: ||49||
tathāpi yadi nirbandhastava paśyāmi tāṃ striyam |
ityuktvā harmyamāruhya tāṃ dadarśa nareśvara: ||50||
tāmeva sa parijñāya pāpāṃ kṛttāṅgasaṅginīm |
sacivebhya: kṣitipatistadvṛttāntaṃ nyavedayat ||51||
nṛpaṃ sāpi parijñāya pāpā kṣaṇamadhomukhī |
nirastā prayayau tūrṇaṃ pihitaśravaṇairjanai: ||52||
viśākhanāmā naranāthasūnu:
so’haṃ vadhū: sāsya ca devadatta: |
śrutvetivṛttaṃ kathitaṃ jinena 
bhikṣuvrajastaccaritaṃ nininda ||53||
iti kṣemendraviracitāyāṃ bodhisattvādānakalpalatāyāṃ
viśākhāvadānaṃ dvātriṃśa: pallava: ||
@224
33. nandopanandāvadānam |
sa ko’pi puṇyapraśamānubhāva:
śuddhātmanāmastyamṛtasvabhāva: |
yasya prabhāveṇa bhavanti sadya:
krūrā api krodhaviṣapramuktā: ||1||
purā tathāgate jetavanārāmavihāriṇi |
tadājñayā bhikṣugaṇe girikānanacāriṇi ||2||
sumerupariṣaṇḍāyāṃ sthitvā dhyānaparāyaṇā: |
āyayurbhikṣava: pāṇḍuvicchāyavadanā: kṛśā: ||3||
te’tha kṛtvā bhagavata: pādapadmābhivandanām |
ūcire bhikṣubhi: pṛṣṭā dehadaurbalyakāraṇam ||4||
sumeruṃ triguṇāvṛttyā veṣṭayitvā vyavasthitau |
adṛṣṭau vainateyasya nāgau nandopanandakau ||5||
tau sadā trividhocchvāsaṃ sṛjata: kīrṇapāvakam |
bhavanti bhasma sparśena sahasaiva śilā api ||6||
vayaṃ tadviṣaniśvāsairnidagdhā dhyānayogina: |
vivarṇavadanacchāyā: kevalaṃ kṛśatāṃ gatā: ||7||
iti tai: kathite śāstā bhikṣusaṃghārthita: pura: |
nāgayordamane yogyaṃ maudgalyāyanamādiśat ||8||
sa sumeruṃ samasādya śṛṅgairāliṅgitāmbaram |
suptau dadarśa nāgendrau yogenāntarhitākṛti: ||9||
yodhyamānau śanaistena bubudhāte yadā na tau |
tadā mahānāgavapurbhūtvā samaveṣṭayat ||10||
prabuddhau pīḍitau tena dṛṣṭvā taṃ bhīṣaṇākṛtim |
vidrutau nararūpeṇa tasthaturbhayavihvalau ||11||
nāgarūpaṃ parityajya kṛtvā rūpaṃ svakaṃ tata: |
palāyamānāvanyonyaṃ tau maudgalyāyano’vadat ||12||
nāgau kva gamyate tūrṇaṃ bhayaṃ saṃtyajyatāmidam |
na sa nāga: sthitastatra yena vidrāvitau yuvām ||13||
sarvathā yadi nāstyeva tadbhayād yuvayordhṛti: |
kriyate kiṃ śaraṇyasya na buddhasyābhivandanam ||14||
@225
iti tenoktamākarṇya vinayāttau tamūcatu: |
prasāda: kriyatāmārya bhagavaddarśanena nau ||15||
iti bruvāṇau nāgendrau nītvā bhagavato’ntikam |
sa tadvṛttāntamāvedya praṇamya samupāviśat ||16||
bhagavānatha nāgendrau babhāṣe śaraṇāgatau |
praṇāmaṃ cakratū ratnaprabhābhūṣitabhūtalau ||17||
śikṣāpadāni saṃprāpya sarvabhūtābhayapradau |
śaraprāptisamayādadhunā nirbhayau yuvām ||18||
ityālokanamātreṇa doṣadveṣavivarjitau |
kṛtau bhagavatā samyak jagmatustaṃ praṇamya tau ||19||
saṃdarśanenaiva mahāśayānāṃ
prabhāpadeśena śarīralagnai: |
hiṃsrā api dveṣaviṣoṣmataptā:
śamāmṛtai: śītalatāṃ vrajanti ||20||
tatpūrvajanmavṛttāntaṃ bhikṣubhirbhagavān jina: |
prabhāvavismayātpṛṣṭa: sarvadarśī jagāda tān ||21||
kṛkirnāma purā śrīmān vārāṇasyāṃ nareśvara: |
kāśyapākhyād bhagavata: prāptavān dharmaśāsanam ||22||
amātyayo: sa vinyasya rājyaṃ nandopanandayo: |
babhūva bodhisaṃsakta: satyadarśananirvṛta: ||23||
dharmādharmamayaṃ rājyaṃ kṛtvā tau tasya mantriṇau |
sarvopakaraṇairyuktaṃ vihāraṃ kāśyapāya ca ||24||
kālena jātau nāgendrāvetau nandopanandakau |
vihārārpaṇapuṇyena padaṃ merurabhūttayo: ||25||
iti jinanigaditaphaṇivaracaritaṃ
paratanupariṇatiparicitasukṛtam |
śrutavati śamanayamuniparinivahe
viṣadharaniyamanaguṇanutirudabhūt ||26||
iti kṣemendraviracitāyāṃ bodhisattvāvadānakalpalatāyāṃ
nandopanandāvadānaṃ trayastriṃśa: pallava: ||
@226
34. gṛhapatisudattāvadānam |
datta: parahitabhāvanayā yadi tanudhanakaṇaśeṣa: |
aparikṣayaguṇakalpanayā bhavati supuṇyaviśeṣa: ||1||
atha vyatīte kasmiṃścit kāle bhagavato’ntike |
nandopanandayordharmadeśanāṃ śrotumāyayau ||2||
rājā prasenajiddraṣṭuṃ bhagavantamupāgata: |
tābhyāmakṛtasatkārapraṇāma: kopamāyayau ||3||
sa praṇamya jinaṃ gatvā pradadhyau nigrahaṃ tayo: |
śastravṛṣṭiṃ saṃsṛjantau tau ca vyomnā samāgatau ||4||
sarvajñapreṣitastūrṇaṃ maudgalyāyana etya tām |
śastravṛṣṭiṃ narapateścakre padmotpalāvalim ||5||
punargatvā bhagavata: samīpaṃ pṛthivīpati: |
saṃprāptau kṣamayāmāsa tasyādeśāt phaṇīśvarau ||6||
athārthita: pārthivena bhagavān rājamandiram |
bhaktipūtaṃ yayau bhauktuṃ bhaktaṃ bhikṣugaṇai: saha ||7||
bhakṣyeṣu pacyamāneṣu rātrau tatrāgniviplava: |
jāto jinaprabhāveṇa sahasā śāntimāyayau ||8||
bhuktvā gate bhagavati kṣitipa: svapure’bhyadhāt |
jvalanajvālanaṃ rātrau vārayan daṇḍasaṃvidā ||9||
atrāntare gṛhapati: sudattasyātmajo yuvā |
mithyādoṣādṛddhibalo nāma rājñābhighātita: ||10||
pūrvaṃ bhagavata: śāstu: śāsanānugraheṇa sa: |
labdhajñānadhṛti: putradu:khe’pyāsīdadu:khita: ||11||
aputra: svadhanaṃ bhūri dīnebhya: pratipādya sa: |
cakārātirasādekapaṇaśeṣaṃ śanai: śriya: ||12||
paṇalābhakṛtāśeṣadharma: svalpaprado’tha sa: |
abhūd gṛhī sudattākhyo gṛhaṃ hi svalpamucyate ||13||
kadāciddarśanāyātaṃ bhagavān purata: sthitam |
taṃ svalpadānanāmnaiva lajjitaṃ dayayāvadat ||14||
alpadānaṃ gṛhapaterna lajjāṃ kartumahaṃsi |
yāti śraddhārpito dānakaṇa: kanakaśailatām ||15||
@227
purā bahutaraṃ dattaṃ velamena dvijanmanā |
śraddhāvirahasābhānyānna tathā vṛddhimāyayau ||16||
ya: sarvaṃ bhojayedbhaktyā jambudvīpagataṃ janam |
yaścaikaṃ bodhisaṃyuktaṃ tasya puṇyaṃ tato’dhikam ||17||
iti vākyaṃ bhagavatastathyaṃ śrutvābhinandya ca |
nijagehaṃ gṛhapati: prayayau praṇipatya tam ||18||
dīpaṃ datvā paṭhan rātrau tatra buddhānuśāsanam |
daṇḍasya rājapuruṣai: sa nīto’gnipravartanāt ||19||
daṇḍāya saṃbhavādbaddhaṃ bandhanāgāravartinam |
taṃ praṣṭumāyayurdevā rātrau śakrabrahmādaya: ||20||
sa tairdhanaṃ gṛhāṇeti prārthito nāgrahīdyadā |
tadā dharmopadeśo’yaṃ pravṛttastasya mandire ||21||
rājāpi tatprabhāveṇa dṛṣṭvā prajvālitaṃ puram |
muktvā taṃ bandhanāgārānna dadarśa jalaṃ kvacit ||22||
sa gata: sugataṃ dṛṣṭuṃ kadācittatpura: sthita: |
nṛpaṃ jinapraṇāmāya prāptaṃ paścād vyalokayat ||23||
agre bhagavataścakre praṇayaṃ na sa bhūpate: |
jagatpūjyasya purata: pūjāmarhati nāpara: ||24||
jinamāmantrya nṛpati: praṇata: svapuraṃ gata: |
vivāsanaṃ gṛhapaterādideśa nijāt purāt ||25||
prasādinī sudattasya devatā nṛpatiṃ tata: |
kṣudrajantubhirutsṛṣṭaiścakre daṃśaviṣākulam ||26||
sa trastastairnṛpa: prāpta: sāmātyānta:purānuga: |
gatvā prasādayāmāsa sudattaṃ jinaśāsanāt ||27||
iti sa satatapratyāsattyā parāmṛtanirbharaṃ 
bhagavaduditaṃ śāntiṃ bheje sudattagṛhādhipa: |
svamiva labhate vighnāyāsapravāsavivarjitaṃ
vimalamanasāmantevāsī vivekamahānidhim ||28||
iti kṣemendraviracitāyāṃ bodhisattvāvadānakalpalatāyāṃ
gṛhapatisudattāvadānaṃ catustriṃśa: pallava: ||
@228
35. ghoṣilāvadānam |
phalaṃ samānaṃ labhate sa dātu-
ryāti kṣaṇaṃ dānasahāyatāṃ ya: |
paropakārapraṇayodyatānāṃ
nāpuṇyakarmā sacivatvameti ||1||
ramie purā bhagavati śrāvastyāṃ jetakānane |
anāthapiṇḍadārāmavihārādhirate jine ||2||
kauśāmbyāṃ vatsanṛpatirbabhūvodayanābhidha: |
gāyatyadyāpi yatkīrtirvidyādharavadhūjana: ||3||
abhavadviṣaye tasya karmāntākarajīvana: |
gṛhastha: sudhano nāma dhanādhānavicakṣaṇa: ||4||
nṛpa: kadācidāsthāne taṃ kāryārthinamāgatam |
vacasaiva parijñāya jagāda vihitādara: ||5||
jānāmyahaṃ gṛhapate hiraṇyopacitasvaram |
vipula: saṃcayajñasya suvarṇanidhirasti te ||6||
ityukta: sasmitaṃ rājñā sa tamūce kṛtāñjali: |
satyamastyeva me rājan gṛhe kāñcanasaṃcaya: ||7||
sadvṛttacintānirate deve vātsalyapeśale |
kiṃ vā nāsti janasyāsya pitari tvayi goptari ||8||
dhanino yāntyadhanatāṃ nidhanaṃ yānti cādhanā: |
vyāghratāṃ yāti cedbhūbhṛdāmiṣāghrāṇanirghṛṇa: ||9||
ni:śaṅkairarjyate vittamarjitaṃ ca vibhajyate |
vibhaktaṃ bhujyate spaṣṭaṃ janairdharmaghane nṛpe ||10||
upapannaṃ vaca: śrutvā dhīmatastasya bhūpati: |
tamūce daśanodyotai: prasādaṃ darśayanniva ||11||
matimān kāryasacivastvaṃ me bhavitumarhasi |
dhīdhuryaistvadvidhaireva dhāryate dharaṇībhara: ||12||
iti rājavaca: śrutvā sudhanastamabhāṣata |
na vayaṃ rājasevāsu sabhāmaṇḍalapaṇḍitā: ||13||
svācchandyodyānaviccheda: sunidrāsukhavikraya: |
sevā hi puṃsāṃ saṃsāradu:khadainyabhayaṃkara: ||14||
@229
īśvarairmastakanyastacaraṇa: kṛtakṛtyatām |
pādapīṭha ivāyāti sevako’haṃ sthita: sadā ||15||
sevāyāsaprayāsena prāptānāmapi saṃpadām |
saṃbhoga: piśunāsaṅgī prabhubhrūbhaṅgabhaṅgura: ||16||
etāśca nāvatiṣṭhante prayatnena dhṛtā api |
darpogradurgrahagrāhadurgrahā nṛpasaṃpada: ||17||
kṣaṇaṃ navanavāśleṣaviśeṣapraṇayodyatā |
avāravāraramaṇīramaṇīyā vibhūtaya: ||18||
ityuktapratiṣedho’pi sa rājñā saciva: kṛta: |
atikrāmati ko nāma prabhaviṣṇo: samīhitam ||19||
prāptaprauḍhapadaṃ rājñā nītaṃ sarvādhikāritām |
vidveṣadūṣitā: sarve mantriṇastaṃ na sehire ||20||
dharmajijñāsayā rājñā piśunapreritena sa: |
naivākarodasatkāryaṃ niyukto’pi puna: puna: ||21||
āghātaṃ prekṣita: so’tha mithyākopena bhūbhujā |
tathāpyadharmasaṃyuktaṃ na śāsanamatanyata ||22||
ekajanmasukhāyaiva bahujanmaśatārditam |
na sādhuninditaṃ karma karomīti jagāda sa: ||23||
bhayadharmopadhāśuddha: pratimukta: sa bhūbhujā |
dānasatramavicchinnamakarodakhilārthinām ||24||
sarvatra viśrute tasya dānasatre yaśasvina: |
kalpavṛkṣādara: puṃsāṃ paraṃ pratanutāṃ yayau ||25||
atrāntare munigaṇāstīrthārthā dakṣiṇāpathāt |
āgatā kṛcchrakāntāramaviśan nirjanaṃ vanam ||26||
tatra tṛṣṇāturā: sarve mūrcchitā: śayanāśritā: |
ayācanta jalaṃ mohāduccairniścetanānapi ||27||
devagandharvanāgebhya: kaścidyo’tra dayāmbudhi: |
sthita: prayacchatu jalaṃ so’smākamiti te’bruvan ||28||
tata: sa ratnakeyūrakvaṇatkaṅkaṇasaddhvani: |
bhujasthahemabhṛṅgārastarumadhyādviniryayau ||29||
te tasmādamṛtāsvādaṃ pāṇipadmāvanāmitāt |
ākaṇṭhaṃ salilaṃ pītvā jahṛṣurlabdhajīvitā: ||30||
@230
prārthita: punarabhyetya papracchuste savismayā: |
adṛśyavṛkṣanilayādudbhūtaṃ ko bhavāniti ||31||
so’bravīdviśrutayaśā: śrāvastyāmāśaya: śriya: |
anāthapiṇḍado nāma sarvado’sti gṛhādhipa: ||32||
saucikena mayā pūrvaṃ tadgṛhāntikavāsinā |
bhujamudyamya tadveśma darśitaṃ nityamarthinām ||33||
tena puṇyena devatvaṃ prāpto’tra viharāmyaham |
bāhurmama vibhātyeṣa dakṣiṇa: so’rthidakṣiṇa: ||34||
te tamāmantrya munaya: puna: saṃprasthitā vane |
kṣudhitā: snigdhasacchāyaṃ dadṛśu: pādapaṃ param ||35||
tamapyuccairayācanta bhojanaṃ tadvadeva te |
uccacāra ca gambhīrā vāṇī vismayakāriṇī ||36||
atra puṣkariṇītīre droṇyāṃ divyānnabhojanam |
saṃpūrṇamasti tadgatvā bhujyatāṃ yadabhīpsitam ||37||
iti tena samādiṣṭaṃ bhuktvā te divyabhojanam |
ko bhavāniti papracchustaṃ divyatarusaṃśrayam ||38||
so’pyācacakṣe śrāvastyāṃ gṛhastho’nāthapiṇḍada: |
asti tasyāhamabhavaṃ brāhmaṇa: saṃghabhojane ||39||
catura: paricaryāyāṃ dadhikumbhapracāraka: |
tadbhojanānte saṃprāpte svalpaśeṣānnabhojanam ||40||
bhikṣūṇāṃ gauravoccāraṃ dṛṣṭvāhaṃ rājabhojanam |
ātmanaścānnamakṣāramabhavaṃ khinnamānasa: ||41||
anāthapiṇḍadagirā bhojane gauravāśayā |
tato mayāṣṭāṅgayuktaṃ gṛhītaṃ poṣadhaṃ vratam ||42||
asamāptavratenātha bhuktaṃ laulyānmayā niśi |
tenāhamabhavaṃ loke vijñāta: khaṇḍapoṣadha: ||43||
khaṇḍenāpi vratenāhaṃ devaputratvamāgata: |
iti te tadvaca: śrutvā munayo vismitā yayu: ||44||
acintayan vrajantaste tīvreṇa tapasā vayam |
suciraṃ kevalaṃ kliṣṭā nādyāpi kuśalaspṛśa: ||45||
@231
adhunā poṣadhaṃ prāptuṃ vratameva yatāmahe |
nirapāyasukhopāye svahite kasya nārada: ||46||
iti saṃcintayantaste kauśāmbīmabhito gatā: |
sudhanasya gṛhaṃ prāpurviśrutaṃ gṛhamedhina: ||47||
tatra tena kṛtātithyā nivedyāsmai tadadbhutam |
anāthapiṇḍadaṃ draṣṭuṃ tenaiva sahitā yayu: ||48||
śrāvastyāṃ te samāsādya pūjitāstena sādaram |
asmai nyavedayan sarvaṃ yathādṛṣṭaṃ yathāśrutam ||49||
sa tān vratārthina: sarvān suhṛdaṃ sudhanaṃ ca tam |
nināya dharmasaciva: prīto bhagavato’ntikam ||50||
bhagavānapi tadvākyāccakre teṣāmanugraham |
satyadarśanasaṃbuddhā yen ate sugatiṃ yayu: ||51||
teṣu yāteṣu sudhanaṃ pakṣapātārdrayā dṛśāṃ |
vilokya bhagavān samyag vidadhe jñānabhājanam ||52||
satyasaṃdarśanāvāptaviśeṣakuśalodaya: |
gatvā jināya kauśāmbyāṃ sa vihāramakārayat ||53||
yasmādbhagavatādiṣṭastasmin yāta: sahāyatām |
bhikṣuścundābhidhāstasmāt so’bhūccundavihārabhū: ||54||
rādhābhidhā tadā dāsī vihāraparicārikā |
dayayā bhagavānasyā: śīrṇavastraṃ samagrahīt ||55||
adāsī syāmiti śraddhāpraṇidhānārpitastayā |
sa cīvaro bhagavata: prayayāvekavarṇatām ||56||
sudhanasyojjvalaṃ dṛṣṭvā puṇyasaṃbhāramadbhutam |
bhikṣubhirbhagavān pṛṣṭastatpūrvodayamabhyadhāt ||57||
sundhānākhyo gṛhapatirvārāṇasyāmabhūtpurā |
nodārakuñjarasyābhūd yasya dānaparikṣaya: ||58||
anāvṛṣṭihate kāle tasya dvādaśavārṣike |
avāritamabhūcchatramavicchinnānnamarthinām ||59||
tasya padmākaro nāma koṣāgārapatirgṛhe |
dānasāhāyyakaṃ cakre sahasthā hi samṛddhaya: ||60||
@232
pratyekabuddhasaṃghasya bhaktakālanivedaka: |
dharmadūtābhidhastasya mantrā dhīmānupasthita: ||61||
karmavyākṣepatastasya jāte kālavyatikrame |
kadācit kukurasteṣāṃ kālasaṃjñā vyādhātpura: ||62||
sundhāno’dya sa evāhaṃ koṣṭhiko’nāthapiṇḍada: |
saṃghasya dharmadūto ya: sa evodayano nṛpa: ||63||
saṃjñānideśako yaśca kukura: sudhano’pi sa: |
rājñā ghoṣeṇa vijñāto ghoṣilāparanāmabhṛt ||64||
caritamityucitaṃ bhavavedinā 
bhagavatā kathitaṃ kila bhikṣava: |
sukṛtasaurabhasārasudhārasaṃ
sumanasā śravaṇāñjalibhi: papu: ||65||
iti kṣemendraviracitāyāṃ bodhisattvāvadānakalpalatāyāṃ
ghoṣilāvadānaṃ pañcatriṃśa: pallava: ||
@233
36. pūrṇāvadānam |
vibudhasarasi padmai: śobhite paṅkajinyā
śuciparisarajātaṃ spṛśyate na sthale’bjam (?) |
sahajaparicitānāṃ nityamantargatānāṃ
bhavati sitaguṇānāṃ kāraṇaṃ naiva jāti: ||1||
śrāvastyāṃ sarvasattvānāṃ svastidhyānaparāyaṇe |
jinakalpadrume jetavanārāmasthite purā ||2||
śūrpārakākhye nagare ratnasaṃcayasāgara: |
bhavo nāmābhavatsārthapatirmatimatāṃ vara: ||3||
bhavilo bhavabhadraśca bhavanandī ca viśrutā: |
ketakyāṃ tasya jāyāyāṃ babhūvustanayāstraya: ||4||
rogayogādupagata: sa kadācinmumūrṣutām |
pāruṣyād bhṛśamudvignai: patnīputrairupekṣita: ||5||
bhaktyā dāsī tu tasyaikā paricaryāparā param |
mallikākhyābhavattasyā: sevayā svāsthyamāyayau ||6||
snehopakārapraṇata: kṛtajña: sa tayānvita: |
ṛtau saṃgamamabhyetya tasyā: putramajījanat ||7||
yadā tajjanmani pitu: sarvārthā: pūrṇatāṃ yayu: |
sa tadā pūrṇanāmābhūdbāla: pūrṇendusundara: ||8||
jyeṣṭhāstraya: kṛtodvāhā yayurabdhiṃ dhanārthina: |
pūrṇastu bhāṇḍaśālāyāṃ pituścakre dhanārjanam ||9||
tata: pratinivṛttāste prāptārthā: sāgarātpuna: |
gaṇanāṃ hemalakṣāṇāṃ kṛtvā svamudire puram ||10||
samudragamane teṣāṃ yāvānāsīddhanāgama: |
pūrṇasya svagṛhe paṇyairbabhūvābhyadhikastata: ||11||
taddṛṣṭvā janakasteṣāṃ vṛddha: paryantavāsare |
tamūce hitamāyatyāṃ tṛṣṇā naikakṣayodaya: ||12||
dṛṣṭaṃ bhavadbhi: sāmudralābhe kṛtapariśramai: |
pūrṇenopārjitaṃ vittamakleśena mahīyasā ||13||
śubhakarmavipākena bhavantyarthā dhanārthinām |
hastāt palāyate’nyasya prāpnoti patitaṃ para: ||14||
@234
sanmārgasyāparityāgād yuktāyuktavivecanāt |
deśakālaparijñānātsatāṃ sarvatra saṃpada: ||15||
bhavanti svagṛhe dhanyā: sudhiyo dharmabhāgina: |
gatvā ratnākaraṃ cānye labhante prāṇasaṃśayam ||16||
yatnena boddhavyā sadbhi: dhanasyopaniṣatparā |
adrohaśuddhabuddhīnāṃ svādhīnānāṃ dhanācchriya: ||17||
rakṣaṇīyo bhavadbhiśca bheda: satatasaṃhate: |
bhinnāt skhalati kalyāṇaṃ kulāt kumbhādivodakam ||18||
athābhinnendhanasyāgnernaśyante sadṛśāstviṣa: |
tathā vipulavaṃśasya bhinnajñātervibhūtaya: ||19||
bhrātṝṇāṃ saṃtato bheda: kathaṃ nāma nivartate |
adhyāpitānāṃ patnībhirdveṣavidyāṃ sadā niśi ||20||
unnatānāṃ svavaśānāṃ dvaidhaṃ tāvanna jāyate |
yāvatkuṭhāradhāreva yoṣidviśati nāntaram ||21||
bhrāturarthānuvādena guruṃ pāruṣyakutsayā |
mitramekābhilāṣeṇa nayanti dvedhatāṃ striya: ||22||
tadvadanti hasantyo’pi bhrūvilāsena yoṣita: |
yatprayāti suhṛtsnehamūlonmūlanahetutām ||23||
hitamuktveti putrāṇāṃ bhūtaye’bhimataṃ bhava: |
anityatāpariyukta: kāle nidhanamāyayau ||24||
avibhakte dhane śaktā deśāntaradhanārjane |
jyeṣṭhā babhūvu: pūrṇastu gṛhe vittamacintayat ||25||
kālena gṛhamāptāṃnāṃ vastrāśanavivādinām |
strīmantradattakarṇānāṃ bhedasteṣāmajāyata ||26||
vitte vibhajyamāne’tha tairvidveṣavaśīkṛtai: |
dāsīsuto’yamityuktvā nīta: pūrṇo niraṃśatām ||27||
so’pi pūrṇadhana: kāle śītasaṃkucitaṃ pathi |
dadarśa grīṣmatāpe’pi vivaśaṃ dārubhārakam ||28||
ādāya dārumūlyena sa tasmāddārubhārakam |
divyacandanamadrākṣīddahanasyāpi śītadam ||29||
sukṛtenaiva mahatā tena labdhamahādhana: |
sa sevya: sārthavāhānāṃ pūjyo’bhūtpṛthivīpate: ||30||
@235
ratnākaraṃ sa ṣaṭkṛtva: prayāta: sarvado’rthinām |
cakāra sarvavaṇijāṃ taraśulkādyanugraham ||31||
śrāvastīvāsibhi: sārthavaṇigbhi: punararthita: |
yayau pravahaṇārūḍha: samudradvīpamāśu sa: ||32||
pratyāvṛtte pravahaṇe so’tha śuśrāva gāyatām |
vaṇijāṃ sthāvirā: śailagāthā: sugatasaṃśrayā: ||33||
kasyaitā iti te tena pṛṣṭā: sarve babhāṣire |
etā bhagavatā gītā gāthā buddhena dhīmatā ||34||
iti buddhābhidhāmeva śrutvā harṣamavāpa sa: |
puṃsāṃ svavāsanārūḍhaṃ vyaktimāyātyudīritam ||35||
tairvistareṇa kathitāmākarṇya bhagavatkathām |
so’bhavattadgatamanāstaddarśanasamutsuka: ||36||
sa śanairgṛhamāgatya tyaktvā sarvaparicchadam |
anāthapiṇḍadaṃ draṣṭuṃ śrāvastyāṃ suhṛdaṃ yayau ||37||
abhilāṣaṃ nivedyāsmai pravrajyāyāṃ jitendriya: |
jagāma sahitastena bhaktyā bhagavato’ntikam ||38||
dṛṣṭaiva tatra sarvajñaṃ mohadhvāntadivākaram |
tatpādadarśanenaiva mene sa kṛtakṛtyatām ||39||
vijñāya tasya bhagavān saṃkalpaṃ tamabhāṣata |
daśanajyotsnayā kurvan vivekavimalā diśa: ||40||
ehi bhikṣo nirāśaṅke nirvipakṣe kṣayojjhite |
ākhyāte dharmavinaye brahmacaryāṃ carepsitam ||41||
iti prasādaśīlena jinenodīrite pura: |
pravrajyā sahasaivāsya papātālakṣitā tanau ||42||
tata: sa śatrau mitre ca praśamāt samatāṃ śrita: |
śāstu: śāsanamādāya praṇipatya jagāma tam ||43||
śroṇāparāntakaṃ nāma deśaṃ krūrajanāśrayam |
svayaṃ parīkṣituṃ kṣāntiṃ janena sa samāyayau ||44||
tato dṛṣṭvā tamāyāntaṃ mṛgayāyāmamaṅgalam |
lubdhakaścāpamākṛṣya hantuṃ krodhāt samādravat ||45||
nirvikāraṃ nirudvegaṃ sa taṃ vigatasādhvasam |
prahareti bruvāṇaṃ ca dṛṣṭvaiva śamamāptavān ||46||
@236
śāmyatastasya sahasā prasādī lubdhakasya sa: |
dharmaṃ dideśa yenāsau bodhiṃ prāpa sahānugai: ||47||
sa tatra sugatārhāṇāṃ sarvopaskarasaṃpadām |
śatāni pañca ramyāṇāṃ vihārāṇāmakārayat ||48||
pūrṇo’pi jñānasaṃpūrṇa: prāptastridaśapūjyatām |
vairāgyalakṣmyā yukto’bhūnmunīnāṃ spṛhaṇīyayā ||49||
atha tasyāgrajo bhrātrā bhavila: kṣīṇavittatām |
kālenopagata: prāyāt samudraṃ draviṇāśayā ||50||
tata: pravahaṇārūḍha: so’nukūlai: samīraṇai: |
gośīrṣacandanavanaṃ prāpita: svalpavāsarai: ||51||
kuṭhārikaśataistasmin pañcabhiśchettumudyate |
taccandanavanaṃ divyaṃ bhujaṅgagaṇasaṃkulam ||52||
tatsvāmī yakṣasenānāṃ maheśvara iti śruta: |
kopādudasṛjad ghoraṃ kālikākhyaṃ mahānilam ||53||
marutā mahatā tena prāpitā: prāṇasaṃśayam |
cakrandurvaṇija: sarve śarvaśakramukhān surān ||54||
tānārtarāvamukharān bhavila: sārthanāmaka: |
uvāca saṃcintya ciraṃ paścāttāpasamākula: ||55||
pūrṇa: kanīyān bhrātā sa hitaiṣī māṃ purāvadat |
bahukleśo hyalpasukha: kva gantavyastvamāmbudhi: ||56||
akṛtvā dhīmatastasya vacanaṃ satyadarśina: |
cyuto’haṃ dhanalobhena ghore’smin vyasanārṇave ||57||
śrutvaitadvaṇija: sarve prabhāvaṃ lokaviśrutam |
pūrṇasya manasā dhyātvā tameva śaraṇaṃ yayu: ||58||
namastubhyaṃ jagatkleśaviṣadoṣāpahāriṇe |
pūrṇāyodīrṇakaruṇāsudhāsaṃpūrṇacetase ||59||
ityekasvararāveṇa teṣāṃ saṃpūrite’mbare |
kṣaṇena gatvā tadvṛttaṃ pūrṇa: prāha svadevatā: ||60||
śroṇāparāntakagata: śrutvā teṣāṃ sa viplavam |
vyomnā samādhisaṃnaddha: prāpa pravahaṇaṃ kṣaṇāt ||61||
tasmin paryaṅkabandhena sthito merurivācala: |
pralayottālavegasya gatiṃ vāyorjahāra sa: ||62||
@237
pūrṇena pavanaṃ ruddhaṃ jñātvā yakṣagaṇāgraṇī: |
taṃ prasādya yayau tyaktvā tebhyaścandanakānanam ||63||
pūrṇaprasādādādāya bhavilaścandanadrumān |
hṛṣṭastenaiva sahita: śūrpāraṃ svapuraṃ yayau ||64||
pūrṇo’tha saṃmate bhrātustatra gośīrṣacandanai: |
cakre nandanamālākhyaṃ prāsādaṃ sugatocitam ||65||
tatra pūrṇena bhagavān dhyātastūrṇaṃ vihāyasā |
samāyayau jetavanādullaṅghya śatayojanīm ||66||
āgacchato bhagavata: pura:prasṛtayā jagat |
dehakāntyā kapiśitaṃ sarvaṃ hemamivābhavat ||67||
puropāntanivāsinyastaṃ vilokya gṛhāṅganā: |
tīvracittaprasādena praśamonmukhatāṃ yayu: ||68||
kuśalovacitāṃ tāsāṃ bhagavān satyadeśanām |
cakre bhavādṛtāṃ kāntāstā: prāpu: kuśalaṃ yayu: ||69||
ṝddhyā bhagavatastatra caityaṃ paurāṅganābhidham |
tābhirvihitamadyāpi vandante caityavandakā: ||70||
munīnāṃ bhagavān kṛtvā tathā valkalino mune: |
pravrajyānugrahaṃ śuddhāṃ vidadhe dharmadeśanām ||71||
tataścandanamālākhyaṃ prāsādaṃ bhagavān jina: |
praviśya sphāṭikaṃ cakre janasaṃghabharakṣamam ||72||
atha ratnāsanāsīna: sa tatra karuṇānidhi: |
vidadhe sarvasattvānāṃ śāntyai nirvāṇadeśanām ||73||
atrāntare sānucarau munīndrau kṛṣṇagautamau |
abhyetya dharmaśravaṇe śāstu: śāsanamāpatu: ||74||
tatra kṛtvātha bhagavān prāsādasya pratigraham |
punarjetavanaṃ gacchannudyayau saha bhikṣubhi: ||75||
vrajan mārīcilokasthāṃ maudgalyāyanamātaram |
sadgirā cāryasatye tāṃ dharmamārge nyaveśayat ||76||
atha jetavanaṃ prāptaṃ bhagavantaṃ savismayā: |
pūrṇasya puṇyaṃ papracchurbhikṣava: so’pyabhāṣata ||77||
@238
kāśyapasya purā samyaksaṃbuddhasyānyajanmani |
vihārādhikṛta: pūrṇa: saṃghopasthāyako’bhavat ||78||
sa kadācidasaṃmṛṣṭāṃ dṛṣṭvā vaihārikīṃ bhuvam |
prāha pravrajitaṃ tīvraṃ krodhādupadhivārikam ||79||
dṛptasyopadhivāro’dya vihāro’sminnamārjita: |
kasya dāsīsutasyeti bruvāṇastamabhartsayat ||80||
tena pāruṣyapāpena bhuktvā narakadurgatim |
dāsīsuto’bhavat pūrṇa: pañca janmaśatāni sa: ||81||
saṃghopāsanamevāsya puṇyāyābhūnmahīyasā |
arhattvaṃ yena ni:śeṣabhavakleśojjhitaṃ śrita: ||82||
iti prabhāvaṃ kathitaṃ jinena |
pūrṇasya puṇyopacayapraṇītam |
śrutvādbhutaṃ saṃsadi bhikṣusaṃgha: |
puṇyapraśaṃsābhirato babhūva ||83||
iti kṣemendraviracitāyāṃ bodhisattvāvadānakalpalatāyāṃ
pūrṇāvadānaṃ ṣaṭtriṃśa: pallava: ||
@239
37. mūkapaṅgvavadānam |
ākiṃcanyasukhāya ni:spṛhatayā vairāgyalakṣmījuṣa: 
sarvaṃ yānti vihāya kāyasacivā: santa: praśāntyai vanam |
tatrāpi vrataḍambare parikarārambhāya cet saṃcaya-
statka: kośaparicchadopakaraṇairgehe’parādha: kṛta: ||1||
jine jetavanārāmavihārābhirate purā |
śākyarājakumārāṇāṃ pravrajyāsaṃjuṣāṃ pura: ||2||
citracīvarasatpātrayogapaṭṭādisaṃcayam |
prabhūtataramālokya bhagavān samacintayat ||3||
aho bataiṣāṃ nādyāpi bandhaheturnivartate |
abhimānamaya: kāye priya: parikaragraha: ||4||
kāye kāyapariṣkārastasyopakaraṇāvalī |
tasyā: parikarādānamaho nu bandhaśṛṅkhalā ||5||
iti saṃcintya bhagavān naikāntavihitasthiti: |
kāruṇyādupasannānāṃ kuśalāya samudyata: ||6||
māsatrayamupasthānaṃ kartavyaṃ yena kenacit |
adarśanāya bhikṣūṇāmakaroditi saṃvidam ||7||
pravṛtte niyame tasmin bhikṣurāraṇyakavrata: |
āyayāvupasenākhya: kāryārthaṃ tanucīvara: ||8||
pravārita: sa saṃprāpya dhanya: sugatadarśanam |
kṛtakṛtya: kṣaṇaṃ sthitvā pratasthe praṇipatyatam ||9||
vrajantametya papracchurbhikṣava: parivārya tam |
tavārya darśanamaho dattaṃ bhagavatā katham ||10||
māsatrayaṃ darśane’sya niyama: śāsanena ya: |
sa kathaṃ bhavatā bhagna: saṃghasyonmārgagāminā ||11||
śrutvā tadvacanaṃ teṣāmupasena: smitottaram |
tāmūce na mayā kaścit kṛta: samayaviplava: ||12||
ahamukto bhagavatā darśanāvasare svayam |
āraṇyakasya me bhikṣorniṣedho nāsti darśane ||13||
paricchadopakaraṇatyāganirmuktabandhanā: |
avāryadarśanā vṛkṣamūlikā: pāṃśukūlikā: ||14||
@240
idamadya paraṃ prātariti ye saṃcaye ratā: |
pātracīvaravargeṣu teṣāṃ nāstīha darśanam ||15||
pāthobhi: prasarattuṣāraśiśiraistṛṣṇāturāste paraṃ
te nityaṃ ca nidhānadhāmni vivṛte’pyanyādalaṃ durgatā: |
teṣāṃ candanapādapādupanata: saṃtāpaka: pāvako
yaireṣa praśamavratopakaraṇe baddho’bhimānagraha: ||16||
ityuktamupasenena śrutvā te śākyabhikṣava: |
vailakṣyakṣayitotsāhā: sahasaiva vyacintayan ||17||
etadbhagavatādiṣṭamasmānuddiśya nāparān |
vicitracīvaracayaprāvārā vayameva yat ||18||
viratecchā: priyā: śāsturmahecchā vayamapriyā |
tasmādicchāṃ parityajya bhavāmastasya saṃmatā: ||19||
iti saṃcintya te sarve cārucīvarasaṃcayam |
prāvṛtyābhyadhikaṃ tyaktvā yayurbhagavato’ntikam ||20||
icchāvirāme bhagavān vyadhātteṣāmanugraham |
jñānavrajreṇa satkāyadṛṣṭiśailaṃ bibheda ya: ||21||
śākyarājakumārāṇāṃ srota:prāptiphalaspṛśām |
bhikṣubhi: pūrvavṛttāntaṃ pṛṣṭha: prāha tathāgata: ||22||
vārāṇasyāmabhūtpūrvaṃ brahmadatto mahīpati: |
dānārdrahasto yadvāhu: kṣmāmadhāddigdvipopama: ||23||
tasya brahmāvatī muktālateva guṇaśālinī |
kīrti: satpuruṣasyeva viśrutā vanitābhavat ||24||
pratibimbopamaṃ patyu: sā sutaṃ vimalāśayā |
jalakrīḍāgatā kāle suṣuve divyalakṣaṇam ||25||
udakākhya: sa bālo’bhūt saṃjāta: salilāntare |
vardhamāna: pitustulyaṃ yauvarājyamanorathai: ||26||
śatāni pañcāmātyānāṃ tasya janmadinaṃ samam |
avāpustulyarūpāṇāṃ putrāṇāṃ śatapañcakam ||27||
nijaṃ jātismara: prāgvṛttaṃ sa śiśu śanai: |
acintayat prāptakālaṃ hitaṃ sukṛtamātmana: ||28||
ṣaṣṭivarṣāṇi kṛtvā tu yauvarājyamahaṃ purā |
abhavaṃ kṛcchrasaṃtaptaściraṃ narakasaṃkaṭe ||29||
@241
janmanyasminnapi punaryauvarājyamupasthitam |
sarvathā prārthyamāno’pi na kariṣyāmi pātakam ||30||
iti saṃcintya sa ciraṃ rājabhogaparāṅmukha: |
piturudvegajananīmagrahīt paṅgumūkatām ||31||
sarvalakṣaṇayukto’pi rājavṛtterabhājanam |
sa mūkapaṅgurnāmābhūd bandhūnāṃ du:khavardhana: ||32||
prāpteṣu mantriputreṣu śastraśāstrabalodayam |
rājaputra: pravṛddho’pi nodatiṣṭhanna cāvadat ||33||
pṛṣṭāstata: kṣitīśena vaidyāstaddoṣabheṣajam |
avadan vaikalyaṃ rājan rājasūnorna dṛśyate ||34||
abhyāsādyadi jāto’sya doṣo’pi sukhasevina: |
tadeṣa bhayasaṃvegāduttiṣṭhati ca vakti ca ||35||
iti vaidyairabhihitaṃ tathetyuktvā kṣitīśvara: |
mithyaiva vadhyavasudhāṃ bhayāya vyasṛjatsutam ||36||
sa bhatsryamāna: puruṣaistamuvāca rathasthitam |
api kaścidvasatyasyāṃ vārāṇasyāṃ na vā jana: ||37||
iti tadvacanaṃ śrutvā tairnīta: sa nṛpāntikam |
tatra pitrārthyamāno’pi mūka evābhavat puna: ||38||
punarvadhyabhuvaṃ nīta: śavaṃ dṛṣṭvā jagāda sa: |
astyeṣa jīvati śava: kiṃ vā sarvātmanā mṛta: ||39||
śrutvaitat tai: pitu: pārśve nyasto maunaṃ vyadhātpuna: |
punarvadhabhayāccaiva nīta: provāca tān pathi ||40||
rāśirya eṣa dhānyasya sa hi bhukto’nubhujyate |
ityuktavākyo’pi punarnoce kiṃcit pitu: pura: ||41||
tata: khyātapratikṣepe tasyādiṣṭe mahībhujā |
so’vadadvaradānena vacmi padbhyāṃ vrajāmi ca ||42||
athāsya rājñā hṛṣṭena varadāne pratiśrute |
sa padbhyāṃ svayamabhyetya spaṣṭaṃ pitaramabravīt ||43||
nāhaṃ paṅgurna mūko’haṃ naiva cāhaṃ jaḍāśaya: |
kiṃtu janmāntarakleśaṃ smṛtvā vaihvalyamāśrita: ||44||
yauvarājyasukhaṃ bhuktvā ṣaṣṭivarṣāṇyahaṃ purā |
ṣaṣṭivarṣasahasrāṇi nyavasaṃ narakodare ||45||
rājabhītyā mayā tasmāt kṛteyaṃ mūkapaṅgutā |
pravrajyayā brahmacaryaṃ carāmyeṣa varo mama ||46||
@242
iti tenoktamākarṇya tamuvāca mahīpati: |
amūka ityāptadhṛtirvirakta iti du:khita: ||47||
dharmamūlamidaṃ rājyaṃ putra na tyaktumarhasi |
yajñadānaprajātrāṇai: puṇyapūrṇā nṛpaśriya: ||48||
ekaputrastvayā putra parityāgarasādaham |
nidrādaridratāṃ nīta: śokaśayyāsamāśraya: ||49||
saṃpūrṇacandrarucirāṃ vyaktamauktikahāsinīm |
kathaṃ saṃpadamutsṛjya pravrajyābhimatā tava ||50||
kathaṃ śayyā: parityajya prājyarājyasukhocitā: |
vanāntavāsavyasanī sevase pāṃśulā: sthalī: ||51||
kāntālīlāmukuramaṇimanmandirīṃ rājadhānī-
metāṃ tyaktvā nanu vanabhuva: saṃpatadvyāghraghorā: |
sarvaprītyai jaradajagarāśvāsavipluṣṭapatrā:
kliṣṭacchāyā: praviralalatāstā: kathaṃ te bhavanti ||52||
pitu: śrutveti vacanaṃ rājaputrastamabravīt |
dantakāntādhararuciṃ vairāgyaṃ grāhayanniva ||53||
śītalā nirmalajalā: saṃtoṣaśaśiśītalā: |
vane vairāgyasubhagā bhuva: kasya na vallabhā: ||54||
paradārā iva kṣiprasukhāvarjitadurjanā: |
narakapratyayāyāme sāpāyā na priyā: priyā: ||55||
dhyānaṃ mantra: parijñānamindriyāṇāṃ ca nirjaya: |
rājñāṃ hiṃsāprayatnena yogo’yaṃ narakaprada: ||56||
hasantya: saṃsāraṃ kusumakalilā: kānanabhuva:
svabhāvena prītiṃ vidadhati budhānāṃ śamamayīm |
dṛḍhaṃ cintāśrāntā vyajanapavanocchvāsabahulā 
vibhūtirbhūpānāṃ bhavati khalu neyaṃ sukhasakhī ||57||
anujānīhi māṃ tāta vrajāmyeṣa tapovanam |
jānīhi sarvabhāvānāṃ śira:saktāmanityatām ||58||
iti putravaca: śrutvā tattatheti vicintayan |
uvācopacitāścaryastaṃ manīṣī mahīpati: ||59||
vivekavimalaṃ putra tvamicchasi sa cedvanam |
hitvā me saṃśayaṃ tāvat paścādyuktiṃ kariṣyasi ||60||
vrajatā vadhyavasudhāṃ tiryaguktaṃ tvayā vaca: |
pracuraṃ tadabhiprāyaṃ vaktumarhasi tattvata: ||61||
@243
iti kṣitibhujā pṛṣṭa: sau’bravīttanmayoditam |
vasatyatra na kaścit tvā madvadhādyo nivartayet ||62||
sukṛtī jīvati śava: sa pāpastu mṛto’mṛta: |
prāk puṇyaṃ bhakṣyate mūlāt sadhanairdhānyarāśivat ||63||
ityāśayānmayā tāta taduktaṃ vacanaṃ priyam |
…………………………………………………………..||64||
iti śrutvā kṣitipatistaṃ pariṣvajya sādara: |
ucitaṃ kriyatāṃ putra kuśalāyetyabhāṣata ||65||
tata: sa pitrānujñāta: sāśrunetreṇa kānanam |
prayayau mantriputrāṇāṃ sahita: pañcabhi: śatai: ||66||
maharṣerantike tatra pravrajyāṃ prāpya sānuga: |
teṣāṃ kālena so’paśyat kuṇḍavalkalasaṃcayam ||67||
tata: sa saṃcayadveṣī tadadarśanasaṃvidā |
ekākī vijane tasthau kaṃcit kālaṃ mahāmati: ||68||
darśanābhāṣaṇe baddhaniyamo’pi yadṛcchayā |
prāptaṃ svāgatamityuktvā papraccha kuśalaṃ mṛgam ||69||
punaśca pūjitaṃ dṛṣṭvā muniṃ tena mṛgavratam |
amātyatanayā: sarve vilakṣā: samacintayan ||70||
mṛgo mṛgavrataścāyaṃ pūjitau niṣparigrahau |
etāvanajinau daṇḍasaṃbhārāḍambarojjhitau ||71||
etadarthamanenāsmaddarśane niyama: kṛta: |
vratopakaraṇavyagrānnūnamasyāpi vārayet ||72||
iti saṃcintya sarvaṃ te vratopacārasaṃcayam | 
nadyāṃ prakṣipya vārāyāṃ yayu: śuddhāstadantikam ||73||
tyaktvā gṛhabhuvaṃ teṣāmāśayānuśayocitām |
sa sādhuṃ prakṛtiṃ jñātvā vidadhe dharmadeśanām ||74||
rājaputra: sa evāhaṃ śākyāste mantrisūnava: |
punastyāgopadeśo’yamadyāpyeṣāṃ mayā kṛta: ||75||
iti śākyakumāravṛttametat kathitaṃ bhikṣugaṇa: svayaṃ jinena |
avadhārya parāmapūjayat tāṃ karuṇāmāśritavatsalasya tasya ||76||
iti kṣemendraviracitāyāṃ bodhisattvāvadānakalpalatāyāṃ
mūkapaṅgvavadānaṃ nāma saptatriṃśa: pallava: ||
@244
38. kṣāntyāvadānam
te jayanti dhṛtiśīlina: paraṃ
nirvikārarucisūcitādbhutā: |
śeṣavat pṛthulabhāranirvyathā:
ye vahanti sukṛtakṣamā: kṣamām ||1||
purā purā puṇyaviparyayeṇa
ripu: prajānāṃ janitaprakampa: |
udumbanāmā nibiḍopatāpai-
ryakṣa: kṣayāyaiva kṛtakṣaṇo’bhūt ||2||
akālakālaṃ tamanāthabandhu-
rlokānukampī bhagavān prasahya |
śikṣopadeśaṃ śaraṇaṃ prapannaṃ
śamābhidhāyī vinaye nyayuṅkta ||3||
tasmin praśānte bhuvanopatāpe 
draṣṭuṃ prahṛṣṭa: sugataṃ sametya |
saṃcāriṇaṃ nākapati: praṇamya
tatkālajātasmitamityuvāca ||4||
kasmādakasmāt smitacandralekhā 
mukhāmbuje bhāti tavādbhuteyam |
akāraṇaṃ sattvasudhāsamudrā
na lokasāmānyatayā hasanti ||5||
śrutveti vākyaṃ tridaśeśvarasya tat 
taṃ sarvadarśī bhagavān babhāṣe |
asmin pradeśe nijapūrvavṛttaṃ
smṛtvā smitaṃ jātamidaṃ mamendra ||6||
purā muni: kṣāntiratirvane’smi-
nnuvāsa nirvāsitaroṣadoṣa: |
yo’bhūdbhuvo rāgaraja:svabhāve 
vidveṣavānindurivāravinde ||7||
athottarāsādhipatirvasante 
vanāntarālokanakautukena |
@245
sānta:pura: kelisukhāya kāmī
tadāśramopāntamahīmavāpa ||8||
rāgī kalirnāma sa bhūmipāla:
pādaprahārairvadanāsavaiśca |
lebhe vilāseṣu nitambinīnā-
maśokaśobhāṃ bakulaśriyaṃ ca ||9||
diśastapolopapṛthuprakopa-
bhrūbhaṅgavṛndairiva tāpasānām |
tatra bhramadbhirbhramarairbabhūvu:
kāmāgnidhūmairiva sāndhakārā: ||10||
līlāvilolā: pavanākulālī-
stanāvanamrā: stabakā latānām |
raktādharā: pāṭalapallavānāṃ 
prāpurvilāsaṃ lalanā latānām ||11||
rājāṅganā: kautukavibhrameṇa
vane carantyastamṛṣiṃ vilokya |
acañcaladhyānasamādhisaktaṃ
vimuktarāgaṃ parivārya tasthu: ||12||
taddeśamabhyetya nareśvaro’tha
dṛṣṭvā vadhūbhi: parivāritaṃ tam |
īrṣyāprakopānaladurnirīkṣya:
ciccheda tasyāśu sa pāṇipādam ||13||
chinnāṅgavargo’pi sa nirvikāra-
ścukopa bhūpāya na nāma dhīra: |
nyavārayat krūrataraṃ ca tasmai 
gandharvayakṣoragadevasaṃgham ||14||
tata: prayāte nṛpatau puraṃ svāṃ
sametya sarve munayo vanebhya: |
taṃ tatra kṛttāvayavaṃ vilokya
kṣāntā api krodhadhutā babhūvu: ||15||
@246
śāpapradānābhimukhān nivārya
kṣantavyamityeva sa tānuvāca |
kṣamāsamāliṅgitamānasānāṃ
kopakriyābhi: kriyate na saṅga: ||16||
vikāravego’pi na pāṇipāda-
cchede mamābhūd yadi vītamanyo: |
satyena tenākṣatadeha eva
syāmityavādīt sa puna: prasādī ||17||
tata: kṣaṇāt saṃgatapāṇipādaṃ
rūḍhavraṇaṃ pretya sadodayena |
apūjayat kṣāntiguṇaṃ stavena 
taṃ devatā sattvasitaiśca puṣpai: ||18||
rājāpi tatkilbiṣakālakūṭa-
visphoṭasaṃghaṭṭavinaṣṭaceṣṭa: |
pūrotkaṭāvartavivartamāna:
saṃvartapākaṃ narakaṃ jagāma ||19||
yo’bhūtpurā kṣāntiratirmaharṣi:
so’haṃ kaliryaśca sa devadatta: |
atītavṛttasmaraṇena śakra
nākāraṇaṃ jātamidaṃ smitaṃ me ||20||
iti bhagavata: śrutvā vākyaṃ sa vismayamānasa:
pramadavikacavyaktotsāhā vahannayanāvalī: |
taraṇikiraṇasparśeneva sphuṭa: kamalākara:
stridaśavasatiṃ prīta: prāyāt patistridivaukasām ||21||
iti kṣemendraviracitāyāṃ bodhisattvāvadānakalpalatāyāṃ
kṣāntyavadānamaṣṭatriṃśa: pallava: ||
@247
39. kapilāvadānam |
atyantamunnatimatāṃ mahatāṃ vināśa-
doṣasya durjanasamāgama eva hetu: |
kūladrumā: kila phalaprasavai: sahaiva
sadya: patanti jalasaṃgatibhinnamūlā: ||1||
rucirāgāraśālinyāṃ vaiśālyāṃ bhagavān purā |
valgumatyāstaṭe nadyā vicacāra tathāgata: ||2||
tasyā: kaivartasārthena gambhīre’mbhasi dustare |
kadācid ghoramakara: kṣiptvā jālaṃ samuddhṛta: ||3||
aṣṭādaśaśirā: siṃhadviradaprakharānana: |
nṛṇāṃ sahasrairākṛṣṭa: parvatākāravigraha: ||4||
taṃ dṛṣṭvā tatra vitrastā: srastākarṣaṇarajjava: |
āścaryaniścaladṛśo na tasthurna yayu: kṣaṇam ||5||
gaṇanāṃ gahanāścaryaviśeṣaśataśālinām |
saṃsāre karmavaicitrye vikārāṇāṃ karoti ka: ||6||
atrāntare tamuddeśaṃ bhagavān bhūtabhāvana: |
jina: samāyayau sarvajanatrāṇakṛtakṣaṇa: ||7||
savṛddhabālalalanaṃ janaṃ kautukasaṃgatam |
dṛṣṭvā tatrākarottīre bhagavānāsanagraham ||8||
bhikṣusaṃghai: parivṛtaṃ dṛṣṭvā tatra tathāgatam |
jano’bhūdunmukha: sarva: pratyāvṛtta ivodadhi: ||9||
taṃ vilokyaiva vinatā: kaivartā: prāṇibandhanam |
viśālajālaṃ sahasā saṃsāramiva tatyaju: ||10||
matsyakumbhīranakrādisaṃbhāraṃ tadgirāmbhasi |
tyaktvā te viratāṭopā babhūvu: kilviṣadviṣa: ||11||
tairnyastaṃ bhagavān dṛṣṭvā mahāmakaramagrata: |
taṃ jagāda sṛjan dantakāntyaiva karuṇānadīm ||12||
api tvaṃ kapila: putra kiṃ na smarasi duṣkṛtam |
vacoduścaritasyāyaṃ paripāko’nubhūyate ||13||
sāpyakalyāṇamitraṃ te jananī kvādya vartate |
sarvajñenetyabhihita: smṛtvā jātimuvāca sa: ||14||
@248
vibho bhavāmi kapila: smarāmi nijaduṣkṛtam |
vacoduścaritasyāyaṃ paripāko’nubhūyate ||15||
yātā me narakaṃ mātā narakādeśinī purā |
ityuktvā makarastatra rudoda paruṣasvaram ||16||
taṃ śokasāgare magnaṃ babhāṣe bhagavān puna: |
akāle kiṃ karomyadya tiryagyonigatasya te ||17||
apuṇyaprārambhe rabhasahasitollāsavihite |
pramattānāṃ yāte narakaparipākapraṇayitām |
aśānte saṃtāpaṃ ruditaśaraṇāni pratiniśaṃ
bhṛśaṃ kleśāveśairdiśati viṣatulyairanuśaya: ||18||
kṣaṇaṃ du:khakṣayāyaiva mayi cittaṃ prasādaya |
prasannamānasa: kāle yāsyasi tridaśālayam ||19||
śṛṇu vatsa hitaṃ cedaṃ vicārya kuru cetasi |
anityā: sarvasaṃskārā: śāntinirvāṇamakṣayam ||20||
ityājñayā bhagavatastasmin yāte prasannatām |
janasaṃgha: sa suciraṃ babhūvāścaryaniścala: ||21||
āryānanda: praṇayinā janenābhyarthitastata: |
tatpūrvavṛttaṃ papraccha bhagavantaṃ kṛtāñjali: ||22||
sa tena pṛṣṭa: provāca vimalajñānalocana: |
asyākuśalaśīlasya vṛttānta: śrūyatāmayam ||23||
bhadrakākhye purā kalpe varṣāyutayugāyuṣi |
jane babhūva bhagavān kāśyapākhyastathāgata: ||24||
kṛkirnāma mahīpāla: kalpaśāla ivārthinām |
abhavat samaye tasmin vārāṇasyāṃ bahuprada: ||25||
kadācidvibudhāsthāne sahasrākṣamivāparam |
āsīnaṃ vādisiṃhākhyastaṃ vidvānāyayau dvija: ||26||
avilambitasaṃprāptadarśanāsanasatkṛti: |
sa dattāśīrnarapatiṃ śiṣyaśreṇivṛto’bhyadhāt ||27||
svasti svastimate budhādhipasabhāsīnāya tubhyaṃ vibho
lubdhā: saccaritāmṛte tava paraṃ saṃdarśane rāgiṇa: |
sadveṣā: parabhūpanāmni mukharāste sadguṇodīraṇe 
kasmātsarvaguṇāśrayeṇa bhavatā doṣairvayaṃ yojitā: ||28||
@249
yadyācakā api nirantararatnavarṣe
nānārthisārthaparipūrakatāṃ prayānti |
sarvaṃ bhavānupamapuṇyanidhe vadānya
nirdainyadānavibhavasya vijṛmbhitaṃ te ||29||
rājan kiṃcitparicitaguṇai: sevayā sadgurubhya:
prāpto’smābhirvibudhavijayī ko’pi vidyāṃśaleśa: |
asyāṃ vidvatkamalabharasaumyaprabhāyāṃ sabhāyāṃ
tasyotkarṣaṃ katipayapadaṃ pratyayaṃ darśayāma: ||30||
nijaguṇagaṇane dhīrlajjate sajjanānāṃ
mukharayati tathāpi prauḍhavādābhilāṣa: |
ityati jagati rājan kṣipramanviṣyatāṃ me 
prativacanaruciścedasti kaścidvipaścit ||31||
saṃdarbhagarbhagambhīramiti tasyotkaṭaṃ vaca: |
śrutvā kṣitipati: kṣipraṃ vilakṣa: samacintayat ||32||
aprāptapratimallo’yaṃ yadi yāyānmadoddhata: |
tadeṣa mama deśasya yaśa:khaṇḍanaḍiṇḍima: ||33||
guṇāpamānakṛd yatra mūrkho bhavati bhūpati: |
na karoti janastatra vidyārjanapariśramam ||34||
vivekavimalāloke dharmārāme mahīpatau |
loke vidyā: pravartante sadācārakriyā iva ||35||
tasmādasya prayatnena kartavyo madanigraha: |
vidyādaridratā deśe doṣa eva viśāṃpate: ||36||
iti saṃcintya nṛpatirvipraṃ karvaṭavāsinam |
ānināya mahāmātyairanviṣya viduṣāṃ gurum ||37||
bhūbhṛtsabhāmupādhyāya: pretya taṃ tarkakarkaśam |
cakāra vādisiṃhasya darpakesarakartanam ||38||
tasya tena jitasyāśu vijitāśeṣavādina: |
maunasūtraṃ samāpede lajjiteva sarasvatī ||39||
ārūḍhā: śubhramahasaṃ nakṣatrāṇāmivodayā: |
uparyupari dṛśyante guṇotkarṣā manīṣiṇām ||40||
vādisiṃhaṃ visṛjyātha datvā bhūri dhanaṃ nṛpa: |
dadau dvijāya jayine karvaṭaṃ nagaropamam ||41||
@250
labdharājagajāśvo’tha cārukeyūrakaṅkaṇa: |
upādhyāya: svabhavanaṃ praviveśa saha śriyā ||42||
bhujairjitā bhūmibhujāṃ vaṇijāṃ sāgarārjitā: |
vidyāvatāṃ virājante guṇotkarṣārjitā: śriya: ||43||
kālena śrīmatastasya putrajanmotsavo’bhavat |
sukhe’pi sukhasaṃpattirlakṣaṇaṃ puṇyakarmaṇām ||44||
kapilo nāma sa śiśusteja: piṅgaśiroruha: |
vardhamānamatirvidvān piturabhyadhiko’bhavat ||45||
kule mahati vaiduṣyaṃ vaiduṣye vibhavodbhava: |
vibhave satsutotkarṣa: phalaṃ sukṛtaśākhina: ||46||
kadācidvyādhisaṃyogātpratyāsannatanukṣaya: |
vijane putramāhūya so’vadat putravatsala: ||47||
bālye guṇārjanaṃ putra tāruṇye draviṇārjanam |
mayā kṛtaṃ na tu puna: paralokasukhārjanam ||48||
uttamarṇa iva prāpte kāle sugaṇitāvadhau |
adhunā vivaśa: kvāhaṃ kva sā vidyā kva taddhanam ||49||
guṇapuṣpe sukhaphale baddhamūle dhanairjane |
vane vajra ivākālakāla: patati du:saha: ||50||
kṣapayati sakalābhirjanma vidyākalābhi: 
kṣaṇikasukhanimittaṃ saṃnidhatte ca vittam |
paśuśiśuṣu manuṣya: prīyate mohaśiṣya:
tanuvirahamuhūrte sarvamanyat sa cānya: ||51||
idaṃ tut e hitaṃ vacmi snehamohavaśīkṛta: |
saṃsārasāraśaraṇaṃ vatsa vetsi bahuśruta: ||52||
santa: praṇamyā: paruṣaṃ na vācyaṃ
kārya: prayatnena paropakāra: |
pāpāvapāte satataṃ hi puṃsā-
metāni puṇyānvalambanāni ||53||
alobhaśobhābharaṇā vibhūti-
radveṣasakti: svasukheṣvamoha: |
mūlatraye’smin kuśaladrumasya
vasatyaśeṣākhilasatphalaśrī: ||54|| 
@251
yāvattapati tīkṣṇāṃśurasmin bhuvanamaṇḍale |
tāvattvatsadṛśa: putra vidvān vādī na vidyate ||55||
bhikṣubhistu na kartavyastvayā vāda: kadācana |
gambhīrajñānadurbodhaprabuddhā bauddhabuddhaya: ||56||
purā bhikṣurmayā pṛṣṭa: padasyārthaṃ jahāsa mām |
praśnaṃ kartuṃ na jānīṣe vidvāniti jagāda ca ||57||
tasmād bhikṣuvivādaste paraṃ pāṇḍityapīḍanam |
balaprabhāvakāmo hi giriṃ mūrdhnā na tāḍayet ||58||
ityuktvā tanayaṃ vipra: paralokabhuvaṃ yayau |
kāyāvasathapānthānāṃ dehināṃ na cirasthiti: ||59||
vāgmī kālena kapila: khaṇḍitākhilapaṇḍita: |
nṛpādbahuguṇaṃ prāpa dhanamānamahodayam ||60||
tata: kadācidekānte kapilaṃ kācarābhidhā |
saṃprāptaṃ vādisāmrājyaṃ jagāda jananī śanai: ||61||
vādidarpacchidā putra digdvīpajayinā tvayā |
durjanā: śramaṇā: kasmāddarpāndhā: parivarjitā: ||62||
parotkarṣādhirūḍhasya pratipakṣe kṣamārate: |
akṣamo’yamiti vyaktaṃ kṣaṇena kṣīyate yaśa: ||63||
iti māturvaca: śrutvā so’vadad viduṣo vaca: |
na vāda: śramaṇai: kārya: pitrāhamiti vārita: ||64||
iyaṃ durjīvikāsmākaṃ patrālambanavādinām |
kriyate guṇamānyānāṃ mānamlānirmukhe yayā ||65||
dhigetaccaṇḍapāṇḍityaṃ guruvidveṣadu:saham |
mahatāṃ sukhabhaṅgāya sadā yasmin samudyama: ||66||
yasyāṃ na māyā sā buddhi: sā śrīrlobhaṃ nihanti yā |
darpo na yasya vidyā sā śaktiryā ca kṣamāvatī ||67||
evameva na kartavya: parairvidveṣavigraha: |
kiṃ mātarjagatāṃ pūjyabhikṣubhi: khyātalakṣmabhi: ||68||
vijetuṃ na ca te śakyā: pramāṇapariniṣṭhitā: |
pratipakṣairavikṣiptaṃ yeṣāṃ nairātmyaśāsanam ||69||
iti putravaca: śrutvā kupitā tamuvāca sā |
abhūttava pitā nūnaṃ pāpaśramaṇaceṭaka: ||70||
@252
mahati brāhmaṇakule jāta: prājño bahuśruta: |
bhikṣupakṣe nipatita: kathaṃ tvamapi tādṛśa: ||71||
pṛthupramāṇakhaḍgena kuru śramaṇanigraham |
avidāryābhrasaṃghātaṃ tīkṣṇāṃśurna virājate ||72||
iti sa prerito māturgirā tadbhaktiyantrita: |
bhikṣūṇāmāśramapadaṃ śanairgantuṃ samudyayau ||73||
vrajan sa saṃmukhāyātaṃ bhikṣuṃ jijñāsayā pathi |
granthasāraṃ pramāṇaṃ ca papraccha samayocitam ||74||
sa tena pṛṣṭa: provāca gāḍhaśabdārthanirṇayam |
lakṣatrayapramāṇaṃ na: śāstraṃ tīrthikadurlabham ||75||
kuta: pāre’tivartante kva ca vartmātivartate |
sukhadu:khe ca lokasya kvacit samabhibadhnata: ||76||
iti gambhīraśabdārthaṃ śāsturbhagavato vaca: |
anupāsitasarvajñairjñāyate na yathā tathā ||77||
etadākarṇya kapila: ślokagāmbhīryavismita: |
yayau bhagavata: puṇyaṃ kāśyapasya tapovanam ||78||
tathā bhikṣugaṇaṃ dṛṣṭvā prasannahṛdayānana: |
acintayat tadaśraddhāṃ vihāya gatamatsara: ||79||
eteṣāṃ dveṣakāluṣyāt krauryaṃ ka: kartumarhati |
yeṣāṃ saṃdarśanenaiva vaimalyaṃ labhate mana: ||80||
iti saṃcintya sa ciraṃ tadvivādaparāṅmukha: |
dūrādhvakhinna: svagṛhaṃ gatvā provāca mātaram ||81||
mithyaivāhaṃ tvayā māta: prerita: kalikarmaṇi |
ajayā: śramaṇā loke gūḍhārthagranthavādina: ||82||
ślokamātraṃ mayā śrutvā bhikṣorekasya vartmani |
ajñātārthena vailakṣyāt suciraṃ vīkṣitā kṣiti: ||83||
tadgrantheṣvakṛtābhyāsastān vaktuṃ ka: pragalbhate |
kathayanti svaśāstraṃ te na hi pravrajitādṛte ||84||
iti tenoditaṃ śrutvā jananī tamabhāṣata |
āyāsitāhaṃ bhavatā garbhabhāreṇa kevalam ||85||
@253
saṃgharṣāmarṣaśūnyena dainyāt sarvapraṇāminā |
dharṣaṇānirvimarṣeṇa kriyate puruṣeṇa kim ||86||
loke sakalaratnānāṃ tejasaiva mahārghatā |
ko hyartha: puruṣaprāṇaistejojīvanavarjitai: ||87||
mithyā tadgranthalābhāya pravrajyā gṛhyate na kim |
mūrdhni kṛtteṣu jāyante kiṃ keśeṣu kuśa: puna: ||88||
iti māturgirā tasya mana: kaluṣatāṃ yayau |
sahasā kālavātālīrajoruddhamivāmbaram ||89||
tata: sa kūṭapraśamapraṇayī bhikṣukānanam |
gatvā gṛhītvā pravajyāṃ śāstraṃ saugatamāptavān ||90||
kālena dharmakathaka: sa vidvān guṇagauravāt |
siṃhāsanaṃ samāruhya vidadhe dharmadeśanām ||91||
jananyā preritastasyāṃ deśanāyāṃ krameṇa sa: |
bhikṣudharmaviruddhārtha vaktuṃ samupacakrame ||92||
dharmaprahāravyathitairbhikṣubhi: sa pade pade |
nivāryamāṇastānūce kṛtvā vikṛtamānanam ||93||
ajñātvā darpamukharairayathā bahuvādibhi: |
bhavadbhi: sthūladantoṣṭhairvyākhyā mama visūditā ||94||
yūyaṃ gardabhamarkaṭoṣṭravadanā dvīpyāsyapaśvānanā
mārjāraiṇavarāhakukkuramukhā durdarśavaktrā: param |
sahyā maunajuṣo’pi naiva vikaṭāṭopaṃ raṭanta: kimu
bhrūbhaṅgairiti bhikṣusaṃghamasakṛnnirbhartsayan so’bhyadhāt ||95||
tasya vākyaśaraistīkṣṇairvikṛttā iva bhikṣava: |
anuktvaiva prativacastyaktvā taṃ yayuranyata: ||96||
tena vākpātakenātha paścāttāpamupāgata: |
tatyājya jananīmeva pravrajyāṃ na tu tāṃ dvija: ||97||
śramaṇairme hṛta: putra iti sā vipralāpinī |
unmādinī tanuṃ tyaktvā prapede narakasthitim ||98|| 
tata: kālena kapila: svayaṃ kalitakilbiṣa: |
dehānte vākyapāruṣyādimāṃ makaratāṃ gata: ||99||
@254
tānyetāni mukhānyasya yānyūce bhikṣubhartsane |
phalaṃ sadṛśarūpaṃ hi karmabījāt prajāyate ||100||
ityuktvā tatra bhagavān dharmamādiśya śāśvatam |
janasyānugrahaṃ cakre nānābodhividhāyakam ||101||
tata: prayāte svapadaṃ jine tanmayamānasa: |
makara: projjhitāhārastyaktvā dehaṃ divaṃ yayau ||102||
cāturmahārājikeṣu deveṣu viśadadyuti: |
śrīmān sa jāta: sugate kṣaṇaṃ cittaprasādanāt ||103||
tata: pūrṇenduvadana: sragvī rucirakuṇḍala: |
sa sākāra ivānanda: sugataṃ draṣṭumāyayau ||104||
prakīrṇadivyakusuma: kirīṭaspṛṣṭabhūtala: |
prabhāpūritadikcakrastaṃ bhaktyā praṇanāma sa: ||105||
cakre tasyopaviṣṭasya bhagavān dharmadeśanām |
yayā srota:phalaṃ prāpya satyadarśī jagāma sa: ||106||
tṛṇamiva gurukāyo’pyuddhṛta: pāpapaṅkā-
diti sa jananikāya: so’pi du:khājjinena |
vyasananipatitānāṃ līlayā puṇyaśīlā 
nikhilamatulamūlaṃ kleśamunmūlayanti ||107||
iti kṣemendraviracitāyāṃ bodhisattvāvadānakalpalatāyāṃ
kapilāvadānaṃ nāma ekonacatvāriṃśa: pallava: ||
@255
40. udrāyaṇāvadānam |
tulyameva puruṣeṇa bhujyate 
kāyabhājanagataṃ śubhāśubham |
dehināṃ vividhakarmajaṃ phalaṃ
na hyabhuktamupayāti saṃkṣayam ||1||
bhagavān sugata: pūrvaṃ pure rājagṛhābhidhe |
kalandakanivāsākhye vijahāra vanāntare ||2||
bimbisāra: kṣitipatistatrābhūdviśruta: śriyā |
ākara: sarvaratnānāṃ ratnākara ivāpara: ||3||
babhūva samaye tasmin raurukākhye pure nṛpa: |
śrīmānudrāyaṇo nāma yaśaścandramahodadhi: ||4||
tasya candraprabhā nāma patnī candrānanābhavat |
śikhaṇḍī yuvarājaśca sūnurvikramakarkaśa: ||5||
hiruko bhirukaśceti tasyāmātyau babhūvatu: |
gaṇanīyau na vinaye yayo: śukrabṛhaspatī ||6||
jātā bhūmibhuja: prītirlekhairlekhatviṣastayo: |
raverdūrasthitasyāpi kamalākarayoriva ||7||
apūrvaratnanicayapreṣaṇairbahuśastayo: |
paripūrṇaṃ paraṃ prāpa sakhyaṃ prema vidhānata: ||8||
dūrasthāpi paraṃ prīti: satāṃ kīrtirivākṣayā |
saṃsaktāpi khalaprītistṛṇajvāleva na sthirā ||9||
kadāciddivyaratnāṅkaṃ kavacaṃ kāñcanojjvalam |
prāhiṇod bimbisārāya sāramudrāyaṇo nṛpa: ||10||
viṣaśastrāgnirakṣārhaṃ vicitraratnakaṃ ca tat |
suhṛtpreṣitamādāya provāca sacivān nṛpa: ||11||
idaṃ me prahitaṃ tena saujanyamiva bhūbhujā |
sarvarakṣākṣamaṃ varma gāḍhapremanivedakam ||12||
na paśyāmyasya sadṛśaṃ pratideyaṃ tathādhikam |
alpapratikriyā śalyamupakārāpakārayo: ||13||
ucitaṃ cintyatāṃ kiṃcit preṣaṇīyamato’dhikam |
sarvairbhavadbhirityuktvā nṛpaścintākulo’bhavat ||14||
@256
atha dhīmān mahāmātyaściraṃ dhyātvā tamabravīt |
varṣakārābhidho vipra: sarvavidyāsu pāraga: ||15||
ato bahuguṇaṃ rājannekamevāstyupāyanam |
tasya saṃpreṣaṇe yatna: kriyatāṃ yadi śakyate ||16||
ya eṣa bhagavān buddha: sthitastvadviṣayāntike |
devānāmādarasthānaṃ paṭastatpratimānvita: ||17||
aśeṣalokakalyāṇakalikākalpapādapa: |
citre svapne’tha saṃkalpe pṛthupuṇyai: sa dṛśyate ||18||
iti mantrivaca: śrutvā tathetyuktvā mahīpati: |
gatvā bhagavate namrastamevārthaṃ nyavedayat ||19||
anujñātastatastena nṛpaścitrakarān varān |
ādideśāśu bhagavatpratimollekhakarmaṇi ||20||
jinasyālokayantaste mūrtiṃ rūpavaśīkṛtā: |
yayu: pramāṇagrahaṇe pragalbhā apyaśaktatām ||21||
saṃkrāntāṃ nirmalapaṭe chāyāṃ bhagavatastata: |
suvarṇabhāvanābhikhyāṃ te śanai: samapūrayan ||22||
prāhiṇodatha bhūpālastaṃ buddhapratimāpaṭam |
jagannayanapuṇyānāṃ mūrtānāmiva saṃcayam ||23||
bimbisārasya hastāṅkalekhāmudrāyaṇo nṛpa: |
paṭasya purata: prāptāṃ hṛṣṭa: svayamavācayat ||24||
sugatacaraṇapadmanyāsapuṇyopakaṇṭhāt 
tridaśapuraviśeṣānmāgadhodāradeśāt |
kuśalakalitamūrtirbhūpatirbimbisāra:
kṣititalatilakaṃ tvāṃ dharmabandhurbravīti ||25||
etatte prahitaṃ hitaṃ bhavamahāmohāmaye bheṣajaṃ
rāgadveṣaviṣāpahaṃ bhagavato bimbaṃ śaśāṅkatviṣa: |
tṛṣṇāpacchamanaṃ prasannamadhuraṃ tvannetrapātrārpitaṃ 
dhanya: puṇyarasāyanaṃ piba haṭhādākaṇṭhamutkaṇṭhita: ||26||
sanmārge viniyojanaṃ guṇagaṇādhāne sadādhyāpanaṃ
durvyāpāranivāraṇaṃ sthirasukhaprāptau paripreraṇam |
nirvyājopakṛtau nirantaratayā sarvātmanā vartanaṃ
kartavyaṃ kimata: paraṃ priyahitaṃ kalyāṇamitrai: satām ||27||
@257
iti lekhārthamāsvādya suhṛtpremāmṛtocitam |
rājā gajādhirūḍhasya paṭasya prayayau pura: ||28||
abhinandya tamānandāt sāmātya: sapurohita: |
hemasiṃhāsanotsaṅge sa prasārya nyaveśayat ||29||
lāvaṇyapuṇyanilayaṃ dṛṣṭvā tatsaugataṃ vapu: |
namo nama: prabuddhāyetyavadajjagatījana: ||30||
buddhābhidhānaṃ śrutvaiva pulakālaṃkṛtākṛti: |
puṣpavarṣe surairmukte vismito’bhūnmahīpati: ||31||
puṇyaṃ bhagavata: śrutvā sa tatra caritāmṛtam |
payodānādasotkaṇṭhanīlakaṇṭhatulāṃ yayau ||32||
dvādaśāṅgaṃ paṭasyādha: sānulomaviparyayam |
pratītyasamutpādaṃ ca dṛṣṭvā mohaṃ mumoca sa: ||33||
srota: prāptiphalenaivaṃ dṛṣṭasatyo’tha bhūpati: |
dideśa pratisaṃdeśaṃ sakhyurbhikṣuvisarjanai: ||34||
bimbisārastatastasmai kṛtvā bhagavato’rthanām |
kātyāyanaṃ ca vyasṛjat śailākhyāṃ cāpi bhikṣuṇīm ||35||
udrāyaṇasya nṛpaterārya: kātyāyano’tha sa: |
pūjāvidhāyinastatra vidadhe dharmadeśanām ||36||
dharmadeśanayā tasya saṃgata: sumahān jana: |
srota:sakṛdanāgāmiphalārhatpadamāptavān ||37||
tasmin gṛhapatī khyātau tiṣyapuṣyābhidhau pure |
śāntyai pravrajya tasyāgre parinirvṛtimāpatu: ||38||
kālena vihitau stūpau dehānte jñātibhistayo: |
tannāmacihnāvadyāpi vandante caityavandakā: ||39||
devyāścandraprabhāyāśca śailākhyā sāpi bhikṣuṇī |
krameṇānta:pure cakre satataṃ dharmadeśanām ||40||
kadācidatha bhūpāla: krīḍāgāragatāṃ priyām |
tāmajñāsīnnimittajña: saptāhāvadhijīvitām ||41||
jñātasaṃsāracaritastatastāṃ vasudhādhipa: |
anujajñe śubhapadaṃ prāptuṃ pravrajyayā pura: ||42||
svākhyāte dharmavinaye bhikṣukyā nṛpatergirā |
devī pravrajitā dehaṃ dine tatyāja saptame ||43||
@258
cāturmahārājikeṣu deveṣu sahasaiva sā |
prayātā devakanyātvaṃ jagāma jinakānanam ||44||
tatra pūrṇenduvadanā divyābharaṇabhūṣitā |
dṛṣṭvā śākyamuniṃ hṛṣṭā sā papātāsya pādayo: ||45||
prakīrṇadivyapuṣpāyāstasyāścakre tathāgata: |
dharmopapādanaṃ yena dṛṣṭasatyā jagāma sā ||46||
sā gatvā nagaraṃ patyurvyomnā mūrtirivaindavī |
vibodhya niśi suptasya cakre bodhiprakāśanam ||47||
yātāyāṃ svapadaṃ tasyāṃ prabhāte vasudhādhipa: |
pravrajyābhimukha: putramabhiṣicya śikhaṇḍinam ||48||
prajātrāṇāya nikṣipya taṃ mahāmātyayostata: |
nṛpaterbimbisārasya suhṛda: sa yayau puram ||49||
bimbisārastamāyātaṃ vigatacchatracāmaram |
nṛpopacārai: praṇata: prītipūtairapūjayat ||50||
viśrāntamāsanāsīnaṃ sa tamūce savismaya: |
hṛṣṭa: saṃdarśanenāsya śrīviyogena du:khita: ||51||
rājannanantasāmantamauliviśrāntaśāsana: |
pākaśāsanatulyastvaṃ kathamevamupāgata: ||52||
abhinnavaktraprakṛterguptamantrasya dhīmata: |
pareṇa rājyaharaṇaṃ vīra saṃbhāvyate na te ||53||
iti pṛṣṭa: sa suhṛdā sasmitastamabhāṣata |
rājan vṛddhavibhūtirme na priyā sarvagāminī ||54||
viṣayāsvādavaimukhyād vitṛṣṇena mayā svayam |
utsṛṣṭamiva saṃtyaktamaiśvaryaṃ bhogabhājanam ||55||
tvayā kalyāṇamitreṇa sugatapratimāpaṭa: |
yo’sau hitāya prahita: sa vairāgyagururmama ||56||
adhunā tvatprasādena gatvā bhagavato’ntike |
icchāmyavāptuṃ pravrajyāmagārādanagārika: ||57||
iti sakhyurvaca: śrutvā tattatheti vicintya ca |
sādarastadvivekena bimbisārastamabravīt ||58||
dhanyo bahumataścāsi satāṃ tvaṃ pṛthivīpate |
kathaṃ saṃsāravimukhī jātā te matirīdṛśī ||59||
@259
saṃtoṣavibhavo bhogasubhaga: śobhase param |
lakṣaṇaṃ śuddhasattvānāṃ vairāgyābharaṇaṃ mana: ||60||
kiṃ sāmrājyamahaujasā sarajasā du:sādhanai: sādhanai: 
kiṃ bhogai: kṣaṇabhojanai: kaluṣadai: kiṃ sattvadu:khai: sukhai: |
saṃsāroparamāya cetasi satāṃ janmāntaropārjitaṃ
vairāgyaṃ kurute padaṃ yadi mahāmohaprarohāpaham ||61||
yena prāṇamana:priyā vasumatī saṃtyajyate līlayā 
trailokyābhimate’pi ya: smarasukhe vaimukhyadīkṣāguru: |
saṃmohavyasanāturaṃ jagadidaṃ yenānukampāspadaṃ
puṇyai: ko’pi sa jāyate matimatāṃ saṃsāravāma: śama: ||62||
ityuktvā bimbisārastaṃ nītvā veṇuvanāśramam |
sapraṇāmaṃ bhagavate tadvṛttāntaṃ nyavedayat ||63||
udrāyaṇo’pi sugatākāraṃ suciracintitam |
vilokya harṣādātmānaṃ kṛtakṛtyamamanyata ||64||
praṇāmavyagraśirasā saṃsāracchedini tanau |
papāta bhagavaddṛṣṭistasya pravrajyayā saha ||65||
bhikṣubhāvamathāsādya pātrapāṇi: sa cīvarī |
nagare piṇḍapātārthī cakāra janavismayam ||66||
prajā: śikhaṇḍī dharmeṇa pālayitvā prasannadhī: |
yāta: kālena kāluṣyamadharmābhirito’bhavat ||67||
kaluṣaṃ kāñcanarucivyaktavidyudvilāsinī |
na kasya kurute lakṣmīrmeghamāleva mānasam ||68||
anāyattaṃ mahāmātyau hiruko bhirukaśca tam |
adharmakarmanirataṃ kruddhau tatyajatu: prabhum ||69||
tatpade vihitau rājñā sacivau daṇḍamudgarau |
cittānuvṛttikuśalau svairaṃ saktaṃ tamūcatu: ||70||
prajārañjanasaṃsaktā rājadaurjanyavādina: |
svayaśa:khyāpanāyeva jāyante dhūrtamantriṇa: ||71||
na dharma na sukhaṃ nārthaṃ na kīrtiṃ na ca jīvitam |  
gaṇayanti prabhorarthe te bhṛtyā bhavyabhaktaya: ||72||
nākhaṇḍitā nākṣayitā nātaptā nāpyapīḍitā: |
kurvantyarthakriyā rājñastilatulyā: kila prajā: ||73||
@260
iti bruvāṇau tau rājñā niyuktau rājyacintane |
lobhāt pravṛttau durnītau hantuṃ ni:śaraṇā: prajā: ||74||
nirvicāre durācāre kumatau pṛthivīpatau |
luptasatye mahāmātye prajānāṃ jīvitaṃ kuta: ||75||
udrāyaṇo’thācireṇa kadācid vaṇijaṃ pathi |
nijadeśāgataṃ vārtāṃ papraccha nṛparāṣṭrayo: ||76||
so’vadaddeva kuśalī sutastava mahīpati: |
kiṃ tu sanmantrirahita: kumantrivaśamāgata: ||77||
tatra prajānāṃ vitatopatāpa:
ko’pi pravṛtta: prabhuśāsanena |
yenādya tatkutsitadeśajanma 
divāniśaṃ śocati pauraloka: ||78||
yatra dhvāntaṃ sṛjati taraṇiryatra candro’gnivarṣī
yatrodeti prakaṭamamṛtādutkaṭa: kālakūṭa: |
yatra trātā harati gṛpatirjīvavṛttiṃ prajānāṃ
tatrākrandaṃ prasṛtavipulopaplavaṃ ka: śṛṇoti ||79||
ityāsaktanṛpāyāsakhinnasyārtimayaṃ vaca: |
du:sahaṃ vaṇija: śrutvā sa tamūce kṛpānidhi: ||80||
madgirā tvamito gatvā tūrṇamāśvāsaya prajā: |
sthāpayiṣyāmyahaṃ dharma svayametya śikhaṇḍinam ||81||
ityuktastena sānanda: svadeśaṃ śanakairvaṇik |
gatvā prajānāṃ vidadhe svairamāśvāsanaṃ pura: ||82||
pravāde prasṛte tasminnamātyau daṇḍamudgarau |
atītabhūpāgamanatrastau bhūpatimūcatu: ||83||
sarvatra śrūyate deva: pravāda: sādhunindita: |
vṛddha: pravrajito rājā rājyārthī yatnavāniti ||84||
tīvravrataparikliṣṭa: saṃbhogābhimukhādara: |
lajjāṃ pravrajyayā sārdhaṃ tyaktvā sa punareṣyati ||85||
rājannapakvavairāgyāstyajanti sahasaiva yat |
tat pūrvābhyadhikaṃ teṣāṃ prayāti priyatāṃ puna: ||86||
lokasthitiviruddheṣu viṣayeṣu viśeṣata: |
spṛhā saṃjāyate jantorapathyeṣviva rogiṇa: ||87||
@261
sukhotsekātparityaktaṃ parahastamupāgatam |
prāya: sarvaṃ bhavatyeva jaḍasyāmramiva priyam ||88||
tasmādbhavantamutsārya pratāpanidhimāsanāt |
kṣīṇa: śaśīva sthavira: sa rājyaṃ bhoktumicchati ||89||
cīvarodvignagātrasya varavastrābhilāṣiṇa: |
jātasya muṇḍite mūrdhni ratnāṅkamukuṭaspṛhā ||90||
ratnaharmyeṣu navatāsaṃbhogavibhavodbhavam |
tyaktvā vilāsamāyāsaṃ vanavāsaṃ saheta ka: ||91||
mṛduśayanasukhārhā ye kathaṃ śerate te 
hariṇakharakhurodyatkaṇṭakāsu sthalīṣu |
madhu vidhukaraśītaṃ yairnipītaṃ kathaṃ te 
vanajagajamadoṣṇaṃ tiktamambha: pibanti ||92||
adhunaiva tavāsannapraveśaviṣamasthite: |
ādyaṃ mataṃ nyāyavidāṃ rājaputra nipātanam ||93||
tasmādanāgato rājā pūrvaṃ vadhyastava prabho |
dīpaṃ hanta pataṅgo hi na dagdhaścetsamāpatan ||93||
tayoriti girā kṣipramabhūd bhūpatirākula: |
khalamaighai: kaluṣatāṃ nītaṃ kasya na mānasam ||95||
sa tau babhāṣe sāśaṅka: krakacakrūratāṃ gata: |
bādha: sādhāraṇaścāyaṃ yuvayormama cāgrata: ||96||
bhavadbhyāmeva vinayopāyaviśrāntayā dhiyā |
vicārya kāryatātparyaṃ yad yuktaṃ tadvidhīyatām ||97||
iti rājñā kṛtotsāhau tau visṛjyāśu ghātakān |
udrāyaṇasyāgrapathaṃ vadhāyaiva babandhatu: ||98||
so’pi prajñāparitrāṇe niyoktuṃ putramudyata: |
bhagavantaṃ samabhyetya vrajāmīti vyajijñapat ||99||
sarvajñenābhyanujñāta: svakṛtaṃ bhujyatāmiti |
karmapāśasamākṛṣṭa: sa yayau rorukaṃ puram ||100||
tasmādvrajantaṃ nirvyājamācāramiva durjanā: |
duṣṭāmātyaprayuktāste jaghnurvartmani ghātakā: ||101||
tasya cīvarapātrādīn gṛhītvā nihatasya te |
nyavedayan kṛtaṃ prītyai rājakāryamamātyayo: ||102||
@262
tata: pāpaprahṛṣṭābhyāṃ nṛpastābhyāṃ pradarśitam |
dṛṣṭvā mumoha sahasā raktāktaṃ cīvaraṃ pitu: ||103||
sa labdhasaṃjña: śanakai: śuśoca na tathā gurum |
yathā patitamātmānaṃ ghore narakagahvare ||104||
so’vadadvatsa saṃprāptaṃ phalaṃ khalajanānmayā |
aiśvaryamadhulubdhena pāpapātamapaśyatā ||105||
aho bata nirālambe ghore narakasaṃkaṭe |
unnatārohiṇāṃ sadya: pātakaṃ khalasaṃgatam ||106||
kṛtametanmahatpāpaṃ duṣṭāmātyadhiyā mayā |
patitasya mamedānīṃ pāvako’pi na pāvaka: ||107||
tulyaṃ pituścārhatasya vadhe kā mama niṣkṛti: |
pītaṃ yatra mayaikasmin pātre sadahanaṃ viṣam ||108||
vṛddhe pitari ni:śaṅke śamaṃ pravrajyayāśrite |
svacittaṃ niśitaṃ śastraṃ lobhādvyāpāritaṃ mayā ||109||
yatsaṃcintitameva kampajanakaṃ śrotuṃ na yat śakyate 
dṛṣṭaṃ yacca karoti śokakalanāṃ niścetanānāmapi |
yatra krauryamapi prayāti mṛdulāṃ tīvrānutāpāgninā 
tatrāpi prasaranti nirghṛṇadhiyāṃ nistriṃśatīkṣṇā: kriyā: ||110||
ityuktvā du:khasaṃtapta: pralāpamukharānana: |
nyavārayattayo: kopātpraveśaṃ duṣṭamantriṇo: ||111||
guṇāntaraṃ parijñāya bhirukaṃ hirukaṃ ca sa: |
ānināya prasādyāśu purāṇau sacivau pitu: ||112||
tataścintākṛśe rājñi śokāt pāṇḍuratāṃ gate |
svairaṃ tajjananīmetya duṣṭāmātyāvavocatām ||113||
devi tvattanaya: śrīmān svabhāvasaralāśaya: |
rājyarakṣāṃ na jānāti svajanocchedakarkaśām ||114||
pitā pravrajito’pyasya rājyaṃ hartumupāgata: |
āvābhyāṃ praśamaṃ nītastatra kā nāma vācyatā ||115||
nīcatantropapannaścet kramo’yamaśubhakrama: |
rājyābhilāṣiṇo bhikṣostasyāpi sa kathaṃ krama: ||116||
āvāṃ pitṛvadhakrodhād vāritau bhūbhujā padāt |
svayamadyāpi śokena kiṃ mithyā pariśuṣyate ||117||
@263
sukṛtaṃ kṛtamāvābhyāṃ prabhordu:khakṛśāṅgatā |
bhavanti sarvabhāveṣu bhṛtya evāparādhina: ||118||
gataṃ śocati kiṃ rājā yatkṛtaṃ kṛtameva tat |
upekṣyate tvayā devi kasmāccintākṛśa: suta: ||119||
tābhyāmityuditaṃ śrutvā sā rājajananī śanai: |
ūce taralikā nāma tadvākyavihitādarā ||120||
ānantaryamidaṃ karma dvayornarakapātakam |
yuṣmanmatādupanataṃ rājña: pūrvakṛtena vā ||121||
ahaṃ tu vārayāmyasya śokaṃ pitṛvadhodbhavam |
arhadvadhodbhavaṃ du:khaṃ bhavadbhyāmapi vāryatām ||122||
iti tau svairamādiśya sā gatvā pārthivāntikam |
tamuvāca śucākrāntaṃ parikṣīṇamivoḍupam ||123||
dharmādharmamayaṃ putra rājyaṃ rājñāṃ bahucchalam |
pāpānāṃ śaṅkayā tasmin kiṃ śucā pariśuṣyasi ||124||
piturvadhāt pratapto’si yadi nāma gurupriya: |
tatrocyate samutsṛjya lajjāṃ tvaddu:khasaṃkaṭe ||125||
svairaṃ jātastvamanyena na sa taddharmata: pitā |
svecchāhārasukhā: putra striyo hi nirapatrapā: ||126||
ityapriyamapi śrutvā rājā tadvacanaṃ raha: |
pitṛvaiśasapāpogradu:khasaṃtāpamatyajat ||127||
prakurvantyastādrerudayagiriṇā kleśakalanāṃ 
kṣaṇāt kṣoṇīkṣmābhṛdvighaṭanavinodaṃ vidadhati |
sṛjantyetā vahniṃ sapadi salilāttacca dahanā-
dasādhyaṃ nārīṇāṃ na hi bhavati kiṃcittribhuvane ||128||
atha so’rhadvadhenaiva śalyatulyena pīḍita: |
nṛpa: papraccha dharmajñānniṣkṛtiṃ tasya karmaṇa: ||129||
tatastau duṣṭasacivau tiṣyapuṣyākhyacaityayo: |
mārjārapotau dhṛtvānta:saktāvāmiṣaśikṣayā ||130||
niṣiddhāvapi dhāṣṭaryena praviṣya nṛpate: sabhām |
tamūcatustīvratāpasaṃtāpapraśamārthinam ||131||
deva mithyaiva bhavatā cittamāyāsyate bhṛśam |
sarvakalyāṇā loke’smin nārhanta: santi te matā: ||132||
@264
yadi satyaṃ bhaveyuste nabhaso rājahaṃsavat |
ṛddhimanta: kathaṃ teṣāmanyena vadhasaṃbhava: ||133||
na santi tasmādarhanta: kutastadvadhapātakam |
sīmāvivāda: kastatra yatra grāmo na vidyate ||134||
tiṣyapuṣyau gṛhapatī yāvarhatpadamāpatu: |
mārjārāvantare jātau tāvevādya svacaityayo: ||135||
prakaṭau tau ca dṛśyete pratyakṣaṃ kasya saṃśaya: |
pratyayo yadi nāstyeva svayaṃ kiṃ na nirīkṣyate ||136||
ityuktvā bhūpate: kṛtvā khalau dolākulaṃ mana: |
jagmatu: sahitau tena caityasaṃdarśanāya tau ||137||
apūrvakautukāveśāt tatra saṃghaṭite jane |
vilokanodyate rājñi sāmātye duṣṭamantriṇau ||138||
āmiṣābhyāsasaṃbaddhatiṣyapuṣyābhidhānayo: |
dhūrtau cakraturāhvānaṃ śanairbālabiḍālayo: ||139||
tau tiṣyapuṣyāvarhantau mārjārau stho yuvāṃ yadi |
pradakṣiṇaṃ vā kriyatāṃ tena satyena caityayo: ||140||
māṃsadānakṣaṇe tābhyāmiti vācamudīritau |
tūrṇaṃ nirgatya mārjārau cakratustau pradakṣiṇam ||141||
taddṛṣṭvā sahasāvāptapratyaye sānuge nṛpe |
yāte durjanamāyaiva jagajjayamahīṃ yayau ||142||
muṣṭau vāyuṃ dṛṣadi kamalaṃ citramākāśadeśe 
jihvāgre ca pracuraracanāsṛṣṭisaṃhāralīlā: |
kiṃ vā nānyat paśuśiśudhiyāṃ mohanāyendrajālaṃ 
mūrtaṃ dhūrtā: kṣaṇaparicitapratyayaṃ darśayanti ||143||
niṣpratyayaparo rājā tata: saugatadarśane |
āryakātyāyanasyāgre śraddhāpūjāmavārayat ||144||
rājadhānyāṃ niṣiddho’tha bahireva sa sānuga: |
vineyakṛpayā tatra tasthau śailā ca bhikṣuṇī ||145||
tata: kadācidāyāntaṃ dṛṣṭvā kātyāyana: pura: |
nṛpatiṃ janasaṃpātādavamānabhayād yayau ||146||
preṣitaṃ pūrvamantribhyāṃ vrajantamavalokya tam |
duṣṭāmātyau narapatiṃ dīrghavairāvavocatām ||147||
@265
rājannamaṅgalanidhirmuṇḍo’yaṃ viśira: pathi |
dṛṣṭo’dya bhikṣurasmābhirna vidma: kiṃ bhaviṣyati ||148||
na paśyāmi mukhaṃ rājña: pāpasyeti bhaṇatyasau |
tathā hi kṣaṇamekānte gatvā dūramita: sthita: ||149||
śrutvaitaddurjanāmarṣāduvācānucarān nṛpa: |
eṣa dūrasthita: pāṃśumuṣṭibhi: pūryatāmiti ||150||
pūryamāṇa: sa tai: pāṃśumuṣṭibhirduṣṭaceṭakai: |
divyāṃ kuṭīṃ praveśena parihārāya nirmame ||151||
amarṣakopitā: sarpā: vyāghrā vā pītalohitā: |
śānterāyānti mṛdutāṃ na tu bhūpaticeṭakā: ||152||
tata: prayāte nṛpatau pāṃśurāśiśatāvṛtam |
du:khādūcaturabhyetya hiruko bhirukaśca tam ||153||
ārya kṛcchramavāpto’si rājñā krūreṇa duṣkṛtai: |
locanāni dhigasmākaṃ yairidaṃ dṛśyate pura: ||154||
mohāndha: pātakaśvabhre durjanai: pātito nṛpa: |
karmaṇo vayamapyasya darśanāt pāpabhāgina: ||155||
bhūriyaṃ bhuripāpārtā tyājyā prājyamatestava |
du:saha: khalasaṃvāsa: tyāga: kasya na saṃmata: ||156||
prayāti na śama: śamaṃ kṣayamupaiti naiva kṣamā 
bhavanti na ca buddhaya: paruṣaroṣadoṣaspṛśa: |
vāsanti na vimānanā manasi śalyatulyā: satāṃ 
na duṣṭajanavarjanādaparamasti loke sukham ||157||
aiśvaryaṃ guṇināmadhonipatanāyāsaprayāsapradaṃ
gāmbhīryaṃ timirākaraṃ praviśatāṃ prāṇāpahaṃ prāṇinām |
naṣṭā sāpi nikṛṣṭaduṣṭakuṭilavyālairupādeyatā 
kūpasyeva khalasya nāsti tadaho doṣāliyuktaṃ yata: ||158||
tayoriti vaca: śrutvā mahākātyāyano’vadat |
na nikāre’pi me kopa: karmaṇo gatirīdṛśī ||159||
etāvadeva me du:khaṃ manmūḍhasya mahīpate: |
khalasaṃgamadoṣeṇa bhayaṃ mahadupasthitam ||160||
prathame hi mahāvāyu: pure’sya nipatiṣyati |
dvitīye puṣpavṛṣṭiśca vastravṛṣṭistata: pare ||161||
@266
rūpyavṛṣṭiścaturthe ca hemavṛṣṭiśca pañcame |
ratnavṛṣṭistata: ṣaṣṭhe pāṃśuvṛṣṭiśca saptame ||162||
tayā sabandhurāṣṭro’sau na bhaviṣyati bhūpati: |
tasmād bhavadbhyāṃ gantavyaṃ ratnānyādāya bhūyase ||163||
iti tadvacanaṃ śrutvā viniścitya tatheti tau |
hiruka: śyāmakaṃ putraṃ tasyopasthāpakaṃ vyadhāt ||164||
bhirukaśca sutāṃ śyāmāvatīmādāya pāṇinā |
abhyetya bhikṣukīṃ śailāṃ praṇayādidamavravīt ||165||
ārye bhavatyā me kanyā ghoṣilasya gṛhaprabho: |
gṛhe samarpaṇīyeyamāsannapratipannayā ||166||
evamuktvārpayitvā tāvamātyau jagmaturgṛham |
śailāpi kanyāmādāya prayayau ghoṣilālayam ||167||
tata: krameṇa tadabhūdyathoktaṃ bhikṣuṇā pure |
jñānadīpavatī prajñā yathātattvaṃ hi paśyati ||168||
ṣaṣṭhe’hni ratnavarṣe’tha patite ratnapūritām |
yayaturnāvamādāya tāvamātyāvalakṣitau ||169||
tau dakṣiṇāṃ diśaṃ gatvā cakraturnagaradvayam |
hiruko hirukākhyānaṃ bhirukākhyaṃ tathāpara: ||170||
parehni pāṃśuvarṣeṇa mahatā patatā nṛpa: |
sabandhurāṣṭra: pralayaṃ prayayau narakātithi: ||171||
sadaṇḍimudgare rājñi yāte kilbiṣaśeṣatām |
taṃ mantriputramādāya vyomnā kātyāyano yayau ||172||
tāmevānugatā prītyā nabhasā puradevatā |
tadājñayā kharavanīkarvaṭe vidadhe sthitim ||173||
bhikṣupuṇyānubhāvena bhāgyairmantrisutasya ca |
adhiṣṭhānena devyāśca śrīmattadabhavat puram ||174||
tatrathā devatā cakre caityaṃ kātyāyanasya sā |
suravatyāṃ yadadyāpi vandante caityavandakā: ||175||
mantrisūnumathādāya lagnaṃ cīvarakarṇike |
lambanaṃ sa yayau vyomnā deśaṃ kātyāyana: param ||176||
lambate lambate ko’yamityukte vismayājjanai: |
babhūvuste janāstatra lambakā iti viśrutā: ||177||
@267
atrāntare divaṃ yāte tatrāputre mahīpatau |
sa kṛta: śyāmako rājā lakṣaṇajñaistadājñayā ||178||
gatvā bhokkānakaṃ nāma diśā kātyāyanastata: |
jananyāstatra saṃśuddhāṃ vidadhe dharmadeśanām ||179||
sā dṛṣṭasatyā putrasya yaṣṭīmādāya sādaram |
vandyamadyāpi mahatī yaṣṭicaityamakārayat ||180||
śrāvastīmatha sotkaṇṭha: prāpya kātyāyana: śanai: |
jinaṃ vilokya sānandaścakre tatpādavandanam ||181||
udrāyaṇasutakathāṃ tatra tena niveditām |
ākarṇya bhikṣubhi: pṛṣṭa: sarvajñastānabhāṣata ||182||
lubdhaka: kālapāśākhya: karvaṭopāntakānane |
sakūṭāṃ mṛgabandhāya nidadhe vāgurāṃ pura: ||183||
yantraṃ pāśāvṛtaṃ datvā yāte tasmin yadṛcchayā |
pratyekabuddhastaṃ deśaṃ prāpya viśrāntimāptavān ||184||
tasya puṇyānubhāvena bandhaṃ na viviśurmṛgā: |
na hi śuddhātmanāmagre prāpnotyakuśalaṃ jana: ||185||
lubdhako’pi tato’bhyetya pāśānālokya nirmṛgān |
pratyekabuddhaṃ krodhāndho viṣadigdheṣuṇāvadhīt ||186||
tasya sāyakaviddhasya jvalajjvalanatejasa: |
prabhāvamadbhutaṃ dṛṣṭvā pādayornipapāta sa: ||187||
akāryakaraṇodvegasaṃtāpādatha lubdhaka: |
nininda śocannātmānaṃ saṃtyajya śaravāgurā: ||188||
parinirvāṇamāptasya tasyāsthīni nidhāya sa: |
chatradhvajādisaṃbhārai: stūpaṃ cakre sadārcitam ||189||
lubdhakastena puṇyena babhūvodrāyaṇo nṛpa: |
vadhāt pratyekabuddhasya bahuśo vadhamāptavān ||190||
nandanāmno gṛhavatermadalekhābhidhā sutā |
babhūva dhanadhānyādisphīti: karvaṭavāsina: ||191||
sā kadācinmadotsiktā gṛhamārjanareṇubhi: |
pratyekabuddhamāyāntaṃ pathi mohādavākirat ||192||
tasminneva dine tasyāściracintābhirarthita: |
vara: stanabharārtāyā varaṇārthī samāyayau ||193||
@268
mūrdhni pratyekabuddhasya pāṃśumuṣṭinipātanāt |
pratyāsannavivāhāhamiti bhrātaramāha sā ||194||
tatastasyā: pravādena cikṣipurvaraṇāptaye |
mūrdhni pratyekabuddhasya rajāṃsi prauḍhakanyakā: ||195||
guṇākārapravṛttena pratyayena vimohitā: |
nirvicārya pravartante viruddheṣvapi vastuṣu ||196||
pravṛttapātakācāre tasmin buddhabudhābhidhau |
nivāraṇaṃ gṛhapatī karmaṇastasya cakratu: ||197||
saiva kanyā narapati: śikhaṇḍī pāpabhāgabhūt |
pravādakartā tadbhrātā bhikṣu: kātyāyano’pyayam ||198||
jātau gṛhapatī rūḍhaduṣṭācāranivāraṇāt |
puropatāpānnirmuktau hiruko bhirukaśca tau ||199||
iti bhagavata: śrutvā vākyaṃ vicārya ca bhikṣava:
phalapariṇatiṃ jñātvā citrāṃ śubhāśubhakarmaṇām |
khalajanavacastulyaṃ śatruṃ vicārasamaṃ guruṃ
sukṛtasadṛśaṃ bandhuṃ loke na kiṃcana menire ||200||
iti kṣemendraviracitāyāṃ bodhisattvāvadānakalpalatāyā-
mudrāyaṇāvadānaṃ catvāriṃśa: pallava: ||
@269
41. kapilāvadānam |
yadbhūpālaviśāladānavibhavaprodbhūtapuṇyādhikaṃ
dānasyātikṛśasya satphalabharamāpnotyalaṃ durgata: |
śuddhasyaiva vivṛddhadharmadhavalaśraddhāsamṛddhyānvitaṃ
ni:saṃsāravijṛmbhitaṃ taducitaṃ cittasya vittasya ca ||1||
jine jetavanārāmavihāriṇi mahādhana: |
dhīrābhidhāna: śrāvatsyāmabhūd gṛhapati: purā ||2||
tasya paṇḍitanāmābhūt putra: sukṛtapaṇḍita: |
akhaṇḍitayaśa:puṇyadānālaṃkāramaṇḍita: ||3||
sa bāla eva bhikṣūṇāṃ rājārhairvastrabhojanai: |
śāriputrapradhānānāṃ cakārātithisatkriyām ||4||
tata: kadācidakṣīṇadurbhikṣakṣayite jane |
yācyayācakatulyatve piṇḍacchedo’rthināmabhūt ||5||
bhikṣūṇāṃ saṃkaṭe tasmin kāle paramadāruṇe |
paṇḍita: sugatāhūta: pratasthe jetakānanam ||6||
taṃ vrajantaṃ turaṅgeṇa kāñcanādāmaśobhinam |
ūcurviṭā: samabhyetya guṇotsāhāsahiṣṇava: ||7||
arthisārthārthanākalpavṛkṣastvaṃ dikṣu viśruta: |
śatāni pañca saṃprāptāstvāmuddiśyāśayā vayam ||8||
alaṃkārāṃśukayugaṃ pratyekaṃ na samīhitam |
adhunaivāvilambena dīyatāṃ yadi śakyate ||9||
ityuktastai: sadācāra: so’vatīrya turaṅgamāt |
sādhu pūjāṃ vidhāyaiṣāṃ dhīmān kṣaṇamacintayat ||10||
bhagavantamadṛṣṭvaiva gacchāmi svagṛhaṃ yadi |
āsannāmṛtapānasya taṃ vighnaṃ kathamutsahe ||11||
adatvā priyamarthibhyo vrajāmi yadi nistrapa: |
kathaṃ karomi dānasya tāṃ svayaṃ vratakhaṇḍanām ||12||
iti cintayatastasya bhittvā bhūmiṃ samudgata: |
nāgarāja: svayaṃ śeṣa: prādādarthisamīhitam ||13||
dattāni nāgarājena vastraṇyābharaṇāni ca |
sa tebhya: pratipādyāśu yayau ni:śalyatāmiva ||14||
@270
te’pi dṛṣṭvā tadāścaryaṃ puṇyāṃ sugatabhāvanām |
sarvārthasaṃpatsiddhīnāṃ jananīmeva menire ||15||
jātacittaprasādāste tenaiva sahitāstata: |
bhagavantaṃ yayurdraṣṭuṃ vinaṣṭadveṣakalmaṣā: ||16||
bhagavantamathālokya kumāra: praṇatānana: |
tatpādapadmarajasā dhanyaścakre lalāṭikām ||17||
hāraṃ punaścaraṇayo: śāstu śaśikarojjvalam |
vinyasya praṇatāṃnagre sa tānasmai nyavedayat ||18||
dharmadeśanayā teṣāṃ bhagavān jñānavajrabhṛt |
bhittvā satkāyadṛṣṭyadriṃ srota:prāptiphalaṃ vyadhāt ||19||
dṛṣṭasatyeṣu yāteṣu tatasteṣu praṇamya tam |
kumāraṃ paṇḍitaṃ prītyā bhagavān svayamabhyadhāt ||20||
vatsa puṇyairavāpto’si paryāptiṃ sukṛtaśriyām |
durbhikṣeṣvapi bhikṣūṇāṃ kuru bhojyādhivāsanām ||21||
parigraho me bhikṣūṇāṃ śatānyardhatrayodaśa |
anye cānviṣya kṛcchrārtā: saṃvibhajyāstvayā pure ||22||
iti śrutvā bhagavata: paṇḍita: pramadākula: |
bhaktyā saṃghasya vidadhe yāvajjīvaṃ nimantraṇam ||23||
tata: svagṛhamabhyetya rājārhairbhikṣusaṃmatai: |
saṃbuddhapramukhaṃ saṃghaṃ sadā bhojyairapūjayat ||24||
daridrānadaridrāṃśca yācyānapi ca yācakān |
anukampyān sa vidadhe dānenānyānukampina: ||25||
śeṣān kṛpaṇasaṃghātān so’nviṣya karuṇāmbudhi: |
ratnarāśiṃ dadau tebhyo daurgatyatimirāpaham ||26||
sa ratnanikarasteṣāṃ jagāmāṅgārarāśitām |
nṛṇāṃ bhāgyāni ratnāni maṇaya: prasthajātaya: ||27||
te tamūcu: samabhyetya svapnadṛṣṭadhanā iva |
ratnanāmnā tvayāsmākaṃ sa datto’ṅgārasaṃcaya: ||28||
dhanalābhena mahatā sadya: prāptonnatirjana: |
tatsaṃkṣayāt kṣaṇenaiva paribhraṣṭo na jīvati ||29||
iti teṣāṃ vaca: śrutvā paṇḍita: karuṇānidhi: |
tānūce puṇyahīnānāṃ ratnānyāyāntyaratnatām ||30||
@271
yuṣmābhirna kṛta: pūrvaṃ mohāt sukṛtasaṃcaya: |
tenāyaṃ ratnarāśirva: prayāto’ṅgārasāratām ||31||
ratnāni yatnanihitānyapi yānti dūraṃ
puṇyakṣayādupanayanti ca bhāgyayogāt |
vittārjanaṃ patitaśokanimittameva 
vittaṃ hi cittamucitaṃ sukṛtapravṛttam ||32||
tasmād bhavadbhirbhojyāya bhikṣusaṃgho’dhivāsyatām |
bhogasaṃbhārasaṃpattimahaṃ saṃpādayāmi va: ||33||
ityuktāstena taddattavittabhojanasaṃpadā |
te buddhapramukhaṃ saṃghaṃ dinamekapūjayan ||34||
saṃghaṃ yathāvadabhyarcya praṇidhānamakāri tai: |
mā kadācana dāridryaṃ syādasmākamiti kṣaṇam ||35||
tataste paṇḍitagirā gatvā dadṛśuragrata: |
tamevāṅgāranikaraṃ prayātaṃ ratnarāśitām ||36||
bhavane paṇḍitasyātha kumārasya prabhāvata: |
vivṛtānāṃ nidhānānāṃ nirvighnaṃ śatamudyayau ||37||
sa prasenajite rājñe dharmajña: sthitirakṣaṇāt |
dadau nidhānaṣaḍbhāgaṃ cāsyāṅgāratāmagāt ||38||
kumārasyaiva sukṛtairbhogyo’yaṃ nidhisaṃcaya: |
ityantarīkṣādvacanaṃ tata: śuśrāva bhūpati: ||39||
kumārasyaiva vacasā {1. sāṃnidhyāt in the original.}tānnidhīnnidhitāṃ puna: |
prāptāṃ vilokya sāścarya: prāhiṇottadgṛhaṃ nṛpa: ||40||
tatastadakhilaṃ vittaṃ vitīrya vipulāśaya: |
kumāra: saṃpadāṃ cakre sthitiṃ durgataveśmasu ||41||
atha ni:sārasaṃsāravicāravirataspṛha: |
anityatāṃ sa saṃcintya dhīra: pitaramabravīt ||42||
anujānīhi māṃ tāvat gantuṃ tāta tapovanam |
imā janmaśatocchiṣṭā: kliṣṭā mama vibhūtaya: ||43||
trailokyasaṃpatsaṃprāptiryasmin vrajati bhogyatām |
tadidaṃ sarvabhūnāmāyurbhājanamalpakam ||44||
@272
śīte yasya karomi saṃtatamṛdusparśāṃśukairgūhanaṃ
saṃtāpe racayāmi yasya śiśiraśrīkhaṇḍacarcārcanam |
yasyārthe viṣaśastravahnibhujagavrātātparaṃ me bhayaṃ
prāpta: so’yamapāyata: parihṛto’pyāyāti kāya: kṣayam ||45||
bhogādvirakta: pravrajyāmādāya dayitāṃ vane |
viharāmi haran cintāṃ cintātaptasya cetasa: ||46||
ityuktvā sa parityajya viṣayasnehabandhanam |
kṛtābhyupagama: pitrā śāriputrāśramaṃ yayau ||47||
tatra pravrajitastena pātrapāṇi: sacīvara: |
tasyaivānucaro bhūtvā vicacāra yatavrata: ||48||
sa dṛṣṭvā karṣakairdhārāṃ kṣetrāt kṣetrapravartitām |
nirdiṣṭena pathā yāntīṃ vismayādityacintayat ||49||
aho vihitamārgeṇa gacchatāmapyacetasām |
jalānāṃ karmasaṃsiddhirdṛśyate na tu dehinām ||50||
saṃcintyeti vrajannagre dṛṣṭvā yaṣṭīkṛtaṃ śaram |
prataptamiṣukāreṇa pradadhyau dhīmatāṃ vara: ||51||
tāpāt praguṇatāmete yānti niścetanā: śarā: |
na tu saṃsārasaṃtaptā api vaktā: śarīriṇa: ||52||
iti dhyāyan vilokyāgre takṣṇā śakaṭacakratām |
nītāni dṛḍharūpāṇi punaścintāṃ samāyayau ||53||
aho nu ghaṭanāyogād yānti karmaṇyatāṃ kṣaṇāt |
niścetanāni dārūṇi na cittāni śarīriṇām ||54||
iti saṃcintya saṃyāta: sudharmaniyamādara: |
vatsalaṃ pitaraṃ putra ivācāryamuvāca sa: ||55||
ārya eva prayātvadya piṇḍapātāya matkṛte |
ahaṃ tu bhavatādiṣṭaṃ cintayāmi nijavratam ||56||
ityupādhyāyamabhyarthya bhaktakṛtyāya paṇḍita: |
tasmin yāte tadādiṣṭaṃ vihārāgāramāviśat ||57||
tatra yaṣṭīkṛtatanu: kṛtvā pratimukhīṃ smṛtim |
sa pradadhyau nijaṃ dharmaṃ baddhaparyaṅkaniścala: ||58||
tasmin samādhisaṃnaddhe vasudha sadharādharā |
vicacālākhilāmbhodhijalaloladukūlinī ||59||
@273
śakrastaṃ dhyānanirataṃ jñātvā nirvidhnasiddhaye |
dideśa dikṣu rakṣāyai dikpālān sendubhāskarān ||60||
bhagavānatha sarvajñastasya siddhimupasthitām |
pākāt kuśalamūlānāṃ jñātvā kṣaṇamacintayat ||61||
āsannārhatpadasyāsya śāriputra: sametya cet |
dvāramudghāṭayenmadhye vighna eṣa na saṃśaya: ||62||
tasmādāgacchatastasya gatvā svayamahaṃ pura: |
karomi kālahārāya nānāpraśnāśrayā: kathā: ||63||
iti saṃcintya bhagavān svayaṃ taddiśamāgata: |
bhikṣorāgacchatastasya vilambaṃ kathayākarot ||64||
suraprabhāvānni:śabde {1.^nibhṛṅge in the original.} nabhogatavihaṃgame |
loke nirvātadīpasya tulyatāṃ prāpa paṇḍita: ||65||
srota:prāptiphalādūrdhvaṃ sakṛdāgāmyavāpya sa: |
anāgāmiphalaṃ prāpya tato’rhatphalamātpavān ||66||
tata: kathānte sugate prayāte nijamāśramam |
śāriputra: praviśyārkamiva śiṣyaṃ vyalokayat ||67||
taṃ dṛṣṭvā sahasottīrṇaṃ viśīrṇabhavabandhanam |
siddhiṃ yugaśataprāpyāṃ tasya tāṃ praśaśaṃsa sa: ||68||
tāṃ tasyārhatpadaprāptiṃ śrutvā jagati viśrutām |
bhikṣubhirbhagavān pṛṣṭastatkathāmabravījjina: ||69||
bhagavān kāśyapa: pūrvaṃ vārāṇasyāṃ tathāgata: |
saha bhikṣusahasrāṇāṃ viṃśatyā puravāsibhi: ||70||
śraddhāpraṇītai: śucibhi: sarvabhogyairmanonugai: |
uvāsa pūjita: kaṃcit kālaṃ sattvahitodyata: ||71||
bhikṣupūjāpare tatra vartamāne gṛhe gṛhe |
acintayadvini:śvasya durgato nāma durgata: ||72||
dhiṅ māmatīva dāridryāt nīcaṃ niṣkuśalakriyam |
naiko’pi mandabhāgyena yena bhikṣurnimantrita: ||73||
tyājyā janasya sakalavyavahārabāhyā:
vākyapramāṇapadasaṃdhiṣu naiva yogyā: |
@274
naṣṭakriyā vigatakārakatarkahīnā:
śabdā ivārtharahitā: puruṣā bhavanti ||74||
iti cintānalākrāntaṃ ninditaṃ {1. nirdagdham in the original.} dhanahīnata: |
taṃ samāhūya ko’pyetya sukṛtaprerako’bhyadhāt ||75||
kṣīṇārthenāpi bhavatā janmāntaraśubhāptaye |
yathākathaṃcideko’pi bhikṣu: kiṃ na nimantrita: ||76||
ityuktastena saṃsaktaśalya: punarivāhata: |
bhikṣubhojanavaikalyāt sa bhṛśaṃ vyathito’bhavat ||77||
kathaṃcitkṣutparikṣāma: sa gatvā śreṣṭhimandiram |
yatnena prāpa mūlyāṃśaṃ dārupāṭanakarmaṇā ||78||
kṛtvā tatraiva tadbhāryā śuddhataṇḍulakhaṇḍanam |
tadaṃśabhṛtimūlyāpta bhaktyā bhartre nyavedayat ||79||
samudyatasya tasyātha bhikṣubhojanasiddhaye |
śuddhaye śuddhasattvasya śakro’bhūdanusādhaka: ||80||
divyavarṇarasāmode bhojye śakreṇa sādhite |
prītyā pracchannarūpeṇa bhikṣuṃ lebhe na durgata: ||81||
vibhūtimohitairgūḍhai: pūrvaṃ puranivāsibhi: |
saṃghe nimantrite du:khāt durgato martumudyayau ||82||
kṛpayā tasya bhagavān svayamabhyetya kāśyapa: |
śuddhisiddhiṃ parijñāya cakre bhojyapratigraham ||83||
aho’haṃ bhavato bhojyaṃ prayacchāmīti bhūbhujā |
prayatnāt prārthito’tyarthaṃ naivāmanyata durgata: ||84||
guṇadraviṇasaṃpūrṇa: syāṃ daridraprasādana: |
bhagavantamathābhyarcya praṇidhānaṃ cakāra sa: ||85||
svāśramaṃ kāśyape yāte surendre ca divaṃ gate |
durgatasya gṛhaṃ sarvaṃ divyaratnairapūrayat ||86||
viśvakarmā tatastasya vidadhe śakraśāsanāt |
bhavanaṃ rucirodyānaṃ ratnastambhavibhūṣitam ||87||
saṃprāptavimalaiśvarya: sahitaṃ sarvabhikṣubhi: |
saptāhaṃ vibhavairbhogai: sa kāśyapamapūjayat ||88||
@275
kṣutkṣāmāṅganamarthibhi: parihṛtaṃ rudaddārakaṃ
gehaṃ niścalakajjalānyapi sthalīkoṇasvananmakṣikam (?) |
cullīsuptabiḍālabālamaparaṃ yasyābhavadrauravaṃ
śrīstasyaiva nṛpaspṛhāspadatayāścaryaṃ na kasya svayam ||89||
tena dānaprabhāveṇa sudhāśuddhena durgata: |
janmāntare paṇḍitatāmavāpyārhattvamāgata: ||90||
iti paṇḍitapūrvajanmavṛttaṃ
kathitaṃ sarvavidā guṇādareṇa |
avadhārya viśuddhadānapuṇyaṃ
kuśalārhaṃ praśaśaṃsa bhikṣusaṃgha: ||91||
iti kṣemendraviracitāyāṃ bodhisattvāvadānakalpalatāyāṃ
kapilāvadānaṃ nāmaikacatvāriṃśa: pallava: ||
@276
42. kanakavarṇāvadānam |
sattvena sūryarucayastamasi sphuranti
dharmeṇa ratnanicayā nabhasa: patanti |
dhairyeṇa sarvavipada: praśamaṃ vrajanti 
dānena bhogasubhagā: kakubho bhavanti ||1||
bhagavān sugata: pūrvaṃ śrāvastyāṃ jetakānane |
kuśalānāṃ prapannānāṃ vidadhe dharmadeśanām ||2||
pūrvakalpāntarajane vatsarāṣṭāyutāyuṣi |
śrīmān kanakavarṇākhyo babhūva pṛthivīpati: ||3||
kanakākhyā purī tasya śakrasyevāmarāvatī |
sarvalokeśvarasyāpi vasatirvallabhābhavat ||4||
nāyakārhaṃ yaśa:śubhraṃ cāruvṛttaguṇocitam |
hṛdaye ya: prajākāryaṃ muktāhāramivāvahat ||5||
prajākarmavipākena pure paramadāruṇā |
avṛṣṭirabhavat tatra sarvabhūtabhayapradā ||6||
sā dhairyahāriṇī sarvalokasaṃtāpakāriṇī |
avṛṣṭi: prayayau bhūbhṛnmānasāyāsahetutām ||7||
kuṇṭhasarvapratīkāra: sa cintāstimitaṃ pura: |
uvāca suciraṃ dhyātvā pradhānāmātyamaṇḍalam ||8||
avarṣopanipāto’yaṃ prajānāṃ niṣpratikriya: |
karoti me yatnakṛtaṃ niṣphalaṃ paripālanam ||9||
nivṛttavarṣā: kakubho bhavantyabhrāśca svacchakā: |
pravṛttabāṣpavarṣāśca prajā: pāpena bhūbhujām ||10||
trāṇaṃ mahābhayādrājā prajānāṃ na karoti ya: |
tasya spaṣṭaṃ naṭasyeva kirīṭamukuṭagraha: ||11||
tadā kṛtayugaṃ loke yadā rājā prajāhita: |
tadā kila kalirloke yadā rājā prajāhita: ||12||
durbhikṣakṣayitā vipakṣapatanapratyakṣalakṣye kṣaye 
rogodvegasamāhitā: pṛthutarakleśāvalīvihvalā: |
hāhākāraviśṛṅkhalā: khalatarairatyarditā vallabhai:
śocantya: pralayaṃ prayāntyaśaraṇā: pāpairnṛpāṇāṃ prajā: ||13||
tasmātsamastakoṣeṇa rakṣaṇīyā mayā prajā: |
rājñāṃ prajāparitrāṇapuṇyaṃ ratnamayo nidhi: ||14||
@277
ityuktvā sarvalokasya saṃcintya koṣṭhakoṣayo: |
sa nināya nijaṃ sarvaṃ sadā bhogyopabhogyatām ||15||
tata: kālena tasyogradurbhikṣeṇānnasaṃcaya: |
yayau mahāvyayādekapuruṣāśanaśeṣatām ||16||
tasminnavasare vyomnā samabhyetya raviprabha: |
pratyekabuddhastasyātha vidadhe bhojanārthanām ||17||
niyame saṃśaye tasminnātmana: prāṇadhāraṇe |
nirvikalpya sa tatsarvaṃ dadau tasmai prasannadhī: ||18||
svaprāṇavṛttiṃ tenāsau kṛtvātithyaprasādinā |
prayayau nabhasā tasya praśasan sattvaśīlatām ||19||
athodyayau vyomamahādvipasya 
nīlālimāleva sadambulekhā |
meghāvalī paścimadikpralambā
kapolakālāgurumañjarīva ||20||
tata: samastaṃ gaganāntarāla-
mutphullanīlotpalakānanābham |
ācchādyamānaṃ sarasairbabhāse 
bhṛṅgaprabandhairiva meghasaṃghai: ||21||
tata: papātākhilabhojyavṛṣṭi-
riṣṭā prajānāṃ bhuvi sapta rātrī: |
dhānyādivṛṣṭistadanantaraṃ ca
ratnādivṛṣṭiśca tata: krameṇa ||22||
iti sa kanakavarṇa: kṣmāpatirbhūpatīnāṃ  
mukuṭamaṇirivoccairbhrājamāna: prajānām |
akṛta sukṛtasaṃpatprīṇita: prāṇarakṣāṃ
prabhavati hi parārthe sajjanānāṃ prabhāva: ||23||
bhūpati: kanakavarṇa eṣa ya:
so’hameva vapuṣātmanādhunā |
ityudīrya bhagavān jina: satāṃ
dhīmatāṃ vyadhita dharmadeśanām ||24||
iti kṣemendraviracitāyāṃ bodhisattvāvadānakalpalatāyāṃ
kanakavarṇāvadānaṃ nāma dvicatvāriṃśa: pallava: ||
@278
43. hiraṇyapāṇyavadānam |
sarvopakārapraṇayī prabhāva:
sarvopajīvyā mahatī vibhūti: |
purṇyāṅkurārhasya phalaṃ viśāla-
phalārhametat prathamaṃ hi puṣpam ||1||
jine jetavanārāmavihārābhigate purā |
śrāvastyāṃ devasenākhya śrīmānāsīdgṛhādhipa: ||2||
hiraṇyapāṇistasyābhūtputra: satputramānina: |
yasya hemamayaṃ jātaṃ pāṇidvitayamadbhutam ||3||
rūpyalakṣadvayaṃ tasya prāta: prāta: karadvaye |
prādurāsītsa tenābhūdarthināṃ kalpapādapa: ||4||
tasya vyaktavivekena paripākeṇa bhūyasā |
kāle kuśalamūlānāṃ jine bhaktirajāyata ||5||
atha jetavanaṃ gatvā bhagavantaṃ tathāgatam |
sa dṛṣṭvā vidadhe tasya sānanda: pādavandanam ||6||
bhagavānapi saṃsāratāpapraśamacandrikām |
sudhāsakhīṃ dideśāsmai dṛśaṃ kuśaladūtikām ||7||
sa śāsturdarśanenaiva saṃmohatimirojjhita: |
babhāse sūryakiraṇaprabuddhakamalopama: ||8||
bhagavān vidadhe tasya tata: saddharmadeśanām |
yayā dharmamayaṃ cakṣurakṣuṇṇālokamudyayau ||9||
prākpuṇyapariṇāmena jātavairāgyavāsana: |
praṇamya vimalaprajña: sa sarvajñabhāṣata ||10||
śaraṇya śaraṇāptasya bhagavan bhavahāriṇī |
aśeṣakleśanāśāya pravrajyā me vidhīyatām ||11||
capalaṃ prāṇināmāyustato’pi navayauvanam |
vidyudvilāsacapalāstato’pyetā vibhūtaya: ||12||
iti tasya bruvāṇasya sugatānugrahoditā |
papāta vītarajasa: pravrajyā vapuṣi svayam ||13||
raktacīvarasuvyaktāṃ bibhrāṇa: sa viraktatām |
pātragraheṇa tatyāja puna: saṃsārapātratām ||14||
@279
tasya tāmadbhutāṃ siddhiṃ pratyakṣaṃ vīkṣya bhikṣava: |
tatpūrvavṛttaṃ papracchurbhagavantaṃ sa cābravīt ||15||
vārāṇasyāṃ purā rājā kṛkirnām tathāgate |
kāśyapākhye bhagavati prayāti parinirvṛtim ||16||
śarīramasya satkṛtya stūpaṃ ratnamayaṃ vyadhāt |
svargāvagāhanaprauḍhaṃ mūrtaṃ puṇyamivonnatam ||17||
tasminnāropyamāṇāyāṃ yaṣṭyāṃ pūjāparigrahe |
kitava: kandalo nāma nidadhe rūpakadvayam ||18||
cittaprasādaśuddhena tena puṇyena bhūyasā |
hiraṇyapāṇi: prāpto’dya mahatāṃ-spṛhaṇīyatām ||19||
bhavati vibhavastyāgodāra: samagraguṇo bhuvi 
prasarati yaśa: śuklaṃ loke sudhāṃśusahodaram |
pariṇatipade puṇyaṃ dhatte yadalpamanalpatāṃ 
vimalamanasa: śraddhāśuddhaṃ tadeva vijṛmbhitam ||20||
iti prabhāvaṃ kathitaṃ jinena
puṇyānubhāvasya hiraṇyapāṇe: |
śrutvaiva harṣādaravismayānāṃ
sa bhikṣusaṃgha: praṇayī babhūva ||21||
iti kṣemendraviracitāyāṃ bodhisattvāvadānakalpalatāyāṃ
hiraṇyapāṇyavadānaṃ tricatvāriṃśa: pallava: ||
@280
44. ajātaśatrupitṛdrohāvadānam |
durjanadu:sahaviṣadharabhīṣaṇataratimirapatitānām |
ālambanajananaṃ bhababhayaharaṇaṃ jinasmaraṇam ||1||
pure rājagṛhābhikhye bhagavān bhūbhṛta: purā |
kaṭake gṛdhrakūṭasya vijahāra tathāgata: ||2||
tasminnavasare rājā bimbisāra: sutapriya: |
ajātaśatruṇā tatra putreṇa krūrakāriṇā ||3||
suhṛda: pāvakasyeva devadattasya saṃmatam |
ghorāndhabandhanāgāraṃ ni:saṃcāraṃ praveśita: ||4||
patnyā praveśitaṃ tasya bandhane gūḍhabhojanam |
jñātvā sa tatkṣayākāṅkṣī kṣutkṣāmasya nyavārayat ||5||
rūkṣa: kṛśo’timalina: so’bhavat pṛthivīpati: |
akālakālameghārta: kṛṣṇapakṣa ivoḍupa: ||6||
saṃkīrṇavāsasaṃtāpātprāya: peśalacetasām |
karotyāliṅganaṃ prauḍhā gāḍhapraṇayinī vipat ||7||
sa samuddiśya śokārta: sugatādhyuṣitāṃ diśam |
kṛtāñjalirnataśirā: kṣāmasvaramabhāṣata ||8||
namastubhyaṃ bhagavate mahārhāya mahārhate |
dīnoddharaṇasaṃnaddhasamyaksaṃbodhicetase ||9||
namaste ghorasaṃsāramakarākarasetave |
jināya janatājanmakleśapraśamahetave ||10||
namo nityaprabuddhāya sarvasattvekabandhave |
viśuddhadhāmne buddhāya karuṇāmṛtasindhave ||11||
iti bhaktisudhāṃ siktvā sugataśravaṇocitām |
puṇyapuṣpaprasavinīṃ sa cakre stutimañjarīm ||12||
sarvajñastasya vijñāya kāyakleśamayīṃ daśām |
bandhanāgāravivarālokairāpyāyanaṃ vyadhāt ||13||
ajātaśatrustadvṛttaṃ jñātvā śaṅkākula: pitu: |
nyavārayadbandhagṛhe susūkṣmavivarāṇyapi ||14||
tatastasya tadādeśāt cakrurbandhanarakṣiṇa: |
kṣureṇa gāḍhabaddhasya pādayostadvikartanam ||15||
@281
sa tīvravaiśasakleśavyathita: pārthiva: param |
namo buddhāya buddhāyetyārtasaṃkrandanaṃ vyadhāt ||16||
bhagavānatha sarvajña: pura: pratyakṣatāṃ gata: |
śakradattāsanāsīna: kāruṇyāttamabhāṣata ||17||
rājan kiṃ kriyate krūrakarmaṇāṃ gatirīdṛśī |
śubhāśubhasamudbhūtaṃ na bhuktaṃ kṣīyate phalam ||18||
rāgadveṣaviṣāśakte nānāvyasanadu:sahe |
evaṃvidhaiva ni:sāre saṃsāre du:khasāratā ||19||
saṃkleśakalile kāle vipatsaṃpadvisaṃkaṭe |
dhairyameva paritrāṇaṃ vairāgyaṃ ca nirākulam ||20||
saṃsāraghoragahanāntaravardhamānai:
du:khānalavyatikaraprasṛtairasiktā: |
dhūmodgamairiva puna: sukṛtocitānāṃ
bāṣpāmbubindukalilā na dṛśo bhavanti ||21||
bhajasva dhairyaṃ du:khe’smin bhogāśāṃ tyaja bhūpate |
pariṇāmavirodhinya: sarvā: saṃsāravṛttaya: ||22||
adhunaiva tavāsannā dehātte kuśalasthiti: |
ityuktvā taṃ samāśvasya bhagavān svapadaṃ yayau ||23||
bimbisāro’pi dehānte tasminneva kṣaṇe divi |
abhūjjinarṣabho nāma śrīmān vaiśravaṇātmaja: ||24||
ajātaśatrurjanakaṃ jñātvā vigatajīvitam |
śarīramasya satkṛtya nininda nijaduṣkṛtam ||25||
tasyātitīvrapāpārtaṃ cittaṃ durvṛttadūṣitam |
paścāttāpāgnipatanaṃ prāyaścittamivākarot ||26||
so’vadadbata saṃmohādaiśvaryamadalubdhadhī: |
durvṛttapātakaśvabhre patito’hamadhomukha: ||27||
śrutaprajñādaridrāṇāṃ nijanidrāsukhāpahā |
cintā dahati gātrāṇi khalamantrānuvartinām ||28||
patitasyāvasannasya pāpapaṅke pramādina: |
anālambasya saṃtrāṇaṃ nijasaṃsmaraṇaṃ mama ||29||
iti saṃcintya suciraṃ sa gatvā sugatāntikam |
jugupsamāna: sukṛtātparaṃ saṃkocamāyayau ||30||
@282
tatrāpavitramātmānaṃ manyamāna: sapatrapa: |
praṇanāma nijaṃ dūrāt pāpasparśabhayādiva ||31||
sāśrunetra: paritrāṇaṃ sa sarvajñaṃ vyajijñapat |
sakampa: kāyasaṃsaktaṃ vidhunvanniva duṣkṛtam ||32||
bhagavan kṛtapāpo’hamāsannanarakānala: |
uttama: karuṇāsindhuṃ tvāmeva śaraṇaṃ gata: ||33||
māmiyaṃ śoṇaparyantā dṛṣṭiste puṣkaraprabhā |
puṇyā spṛśatu gaṅgeva malaprakṣālanakṣamā ||34||
khalamantrapravṛttena durvṛttena pramādinā |
mayā vibhavalubdhena pāpena nihata: pitā ||35||
iti pralāpinastasya vaca: śrutvā tathāgata: |
sasarja tatpāparaja:śuddhyai: puṇyasarasvatīm ||36||
rājanna cintita: pāpa: khaleneva svakarmaṇā |
preritastvaṃ pitṛvadhe patita: pāpasaṃkaṭe ||37||
du:khaṃ tattena bhoktavyaṃ prāptavyaṃ kilviṣaṃ tvayā |
tava tasya ca bhūpāla tulyaiṣā bhavitavyatā ||38||
jitakaṇṭhasamutkīrṇā lalāṭataṭavartinī |
śilāśakalalekheva niścalā niyatirnṛṇām ||39||
kurvatā kaluṣaṃ karma khalapreraṇayā tvayā |
pratyāsannāmṛtaśreya: svahastena tiraskṛtam ||40||
adyāpi yadi te pāpaṃ hantuṃ prāptuṃ ca saṃpadam |
vāñchāsti tatkuru matiṃ puṇye pāpaśamātmani ||41||
dīpavṛttyā sukhaṃ sūte jīvayatyujjvalaṃ yaśa: |
amṛtasya prakāro’yaṃ suvṛtta: satsamāgama: ||42||
paścāttāpāgnipātena sādhunā saṃgamena ca |
saṃkīrtanena dānena pāpaṃ naśyati dehinām ||43||
pātraṃ pavitrayati naiva guṇān kṣiṇoti
snehaṃ na saṃharati naiva malaṃ prasūte |
doṣāvasānaruciraścalatāṃ na dhatte 
satsaṃgama: sukutasadmani ko’pi dīpa: ||44||
@283
guṇigaṇavipaddīkṣādakṣa: kṣapākṣaṇasaṃnibha:
sakalanayanavyāpārāṇāṃ janeṣu nirodhaka: |
asamaviṣamāyāsāvāsa: prakāśaparikṣayāt 
sṛjati hi mahāmohādgāḍhaṃ tama: khalasaṃgama: ||45||
pratyekabuddhastvaṃ rājan kālena kṣīṇakilbiṣa: |
bhaviṣyasi vivekena kṛtāloka: śanai: śanai: ||46||
iti tasya dayāśvāsaṃ cakāra bhagavān jina: |
patiteṣvadhikaṃ santa: karuṇāsnigdhalocanā: ||47||
tata: praṇamya sugataṃ prayāta: svapadaṃ nṛpa: |
mahata: pāpabhārasya viveda laghutāmiva ||48||
tasmin prayāte sarvajña: pṛṣṭastatkarma kautukāt |
bhikṣubhi: kṣitipālasya pūrvavṛttamabhāṣata ||49||
vārāṇasyāṃ nirāyāsavilāsavyavasāyina: |
catvāra: śreṣṭhitanayā babhūvu: śrīviśṛṅkhalā: ||50||
te kadācit sukhakṣībā mitha: kalikathāsthitā: |
pratyekabuddhamāyāntaṃ dadṛśuryauṃvanoddhatā: ||51||
taṃ dṛṣṭvā jātavidveṣā: śamasaṃyamanindakā: |
jyeṣṭha: sundarako nāma bhrātṝn provāca sasmita: ||52||
ayaṃ cīvarapātrāṅka: pānena gatajīvita: |
kṣībo vidhīyate bhikṣurityayaṃ me manoratha: ||53||
ityukte cāpalāt tena dvitīya: kundarābhidha: |
uvāca bhikṣuṃ kṣiptvemaṃ hantumicchāmyahaṃ jale ||54||
tatastṛtīyo’pyavadat pāpa: sundarakābhidha: (?) |
eṣa bhikṣurvaraṃ tasyāṃ vīthyāṃ nikṣipyate javāt ||55||
caturtho’pyavadat krūramati: kandarakābhidha: |
bhikṣo: kṣureṇa kriyate niścarma caraṇadvayam ||56||
iti teṣāṃ bruvāṇānāṃ kaluṣo’bhūnmanoratha: |
yena janmāntare prāpuste svecchāsadṛśaṃ phalam ||57||
dhanaṃ paśyati lobhāndha: krodhāndha: śatrumeva ca |
kāmāndha: kāminīmeva darpāndhastu na kiṃcana ||58||
dhanodbhūtavikārāṇāṃ prayātyaniyatātmanām |
madamandavicārāṇāmānanda: kleśabandhatām ||59||
@284
krudhyantyakāraṇamakāraṇamutpatanti
snihyantyakāraṇamakāraṇamāmananti |
mohāhatā: khalu hitāhitanirvicārā:
tṛptā: paraṃ nṛpaśava: samadā bhavanti ||60||
jyeṣṭha: śreṣṭhisuta: pāpātsa evāparajanmani |
śāriryānābhidha: śākya: pītvā madyaṃ vyapadyata ||61||
dvitīyo’pi mahānnāma śākyastoye kṣayaṃ gata: |
tṛtīyaśca svaputreṇa vyasto rājā prasenajit ||62||
bimbisāraścaturtho’sau dhṛta: putreṇa bandhane |
prayuktaṃ dhanavatkarma bhujyate hi savṛddhikam ||63||
mohāhatairiha hi sadbhirasadbhireṣāṃ 
ni:śarma karma sahasaiva viḍambyate yat |
bāṣpāmbupūrṇanayanairanayopanīta-
mastokaśokavivaśairanubhūyate’tra ||64||
sugatakathitametat pūrvajanmapravṛttaṃ
viṣaviṣamavipākaṃ bimbisārasya vṛttam |
vibudhasadasi bhikṣu: spaṣṭamākarṇya mene 
vyasanaśatanimittaṃ dūṣitaṃ cittameva ||65||
iti kṣemendraviracitāyāṃ bodhisattvāvadānakalpalatāyā-
majātaśatrupitṛdrohāvadānaṃ nāma catuścatvāriṃśa: pallava: ||
@285
45. kṛtajñāvadānam |
andhīkṛto’pi svadṛśā tamasā khalena 
lakṣmīvihāravirahe vinipātito’pi |
kaṣṭāṃ daśāmiva niśāmativāhya padma:
svāmeva saṃpadamupaiti punarguṇāḍhya: ||1||
śrāvastyāṃ sugate jetavanodyānavihāriṇi |
devadatta: paridveṣavyādhivyāpto vyacintayat ||2||
tulya: samāno me bhrātā manuṣya: śākyavaṃśaja: |
pātpa: puṇyaprabhāveṇa trijagatpūjyatāṃ jina: ||3||
jīvitodvṛttaye tasmāt tasya yatnaṃ karomyaham |
na hyanastaṃgate bhānau parateja: prakāśate ||4||
vijñānenānubhāvena vidyayā tapasā śriyā |
paraprakarṣaṃ sahate na hi mānonnataṃ mana: ||5||
viṣaṃ nijanakhāgreṣu dhṛtvā tasya praṇāmakṛt |
saṃcārayāmi vapuṣi nediṣṭha: pādapīḍanai: ||6||
iti saṃcintya kaluṣaṃ vidveṣavivaśa: khala: |
sa tiṣyapramukhānetya bāndhavānidamabhyadhāt ||7||
krūra: kṛtāpakāro’haṃ sugatasyādya pādayo: |
saralasya prasādāya patāmi gurupātaka: ||8||
iti bruvāṇastai: sarvai: sudattānumatai: saha |
jinaṃ jetavanāsīnaṃ draṣṭuṃ duṣṭamatiryayau ||9||
bhagavantaṃ vilokyābhūttatra yāvatsa sarvaśa: |
tāvaddagdho’hamityuccairutkṣiptacaraṇo’vadat ||10||
hiṃsāsaṃkalpapāpena vajreṇeva samāhata: |
saśarīraṃ kṣaṇe tasmin narakāgnau papāta sa: ||11||
sarvajña: sahasā dṛṣṭvā taṃ ghoranarake cyutam |
uvāca śrutatadvṛttavismitāṃ bhikṣusaṃsadam ||12||
eṣa kilbiṣadoṣeṇa patita: kleśasaṃkaṭe |
tīvraṃ hi timiraṃ sūte sarvathā malinaṃ mana: ||13||
nagaryāmatighoṣāyāṃ ratisomasya bhūpate: |
kṛtajñaścākṛtajñaśca purā putrau babhūvatu: ||14||
@286
kṛtajña: kṛpayārthibhya: kalpavṛkṣa ivāniśam |
nijaṃ vimucya pradadau ratnābharaṇasaṃcayam ||15||
avibhaktaṃ piturdravyaṃ sarvaṃ sādhāraṇaṃ tayo: |
vadannityakṛtajño’pi tena dattaṃ jahāra tat ||16||
tata: ślādhyāya vacasā matighoṣābhidho nṛpa: |
janakalyāṇikāṃ nāma kṛtajñāya sutāṃ dadau ||17||
svayamevārjitaṃ vittaṃ dātuṃ jātamanoratha: |
āruroha pravahaṇaṃ kṛtajño’tha mahodadhau ||18||
ratnārjanodyataṃ yāntaṃ taṃ dveṣaspardhitādara: |
tamevānuyayau lobhādakṛtajño’pi durjana: ||19||
saṃpūrṇaṃ vaṇijāṃ sārthai: tata: pravahaṇaṃ śanai: |
ānukūlyena marutāmavāpa dvīpamīpsitam ||20||
tasmin pratinivṛtte’tha svadeśaṃ gantumudyate |
ratnarāśibhirāpūrṇasaṃkalpe vaṇijāṃ gaṇe ||21||
kṛtajña: pṛthivīmūlyaṃ ratnānāṃ śatapañcakam |
ādāya granthipaṭṭena babandhāṃśukapallave ||22||
ratnabhārapariśrāntaṃ tata: pravahaṇaṃ mahat |
abhajyata mahāvātairaiśvaryamiva durnayai: ||23||
tata: phalakavāhastaṃ kṛtajña: prāptajīvita: |
akṛtajñaṃ nimajjantaṃ pṛṣṭhena samatārayat ||24||
tārita: kṛpayā bhrātrā sa ghoramakarākarāt |
apaśyadañcale tasya ruciraṃ ratnasaṃcayam ||25||
sa tasya ratnalobhena dveṣeṇa ca vaśīkṛta: |
samudratīre śrāntasya bhrāturdrohamacintayat ||26||
tasya nidrānilīnasya śastreṇotpāṭya locanam |
gṛhītvā ratnanicayaṃ kṛtaghna: sa yayau javāt ||27||
krūreṇāṅgīkṛtastena rāhuṇeva divākara: |
lokopakāravihito du:khita: so’pyacintayat ||28||
adhunārthipradāne’rthe vyarthībhūte manorathe |
kiṃ mamāndhasya vandhyena jīvitena prayojanam ||29||
aprāptaviṣayā: prāṇā na prayānti yadi kṣayam |
tadasaṃgatayo yogā: kleśayanti kṣayakṣamā: ||30||
@287
kṣīṇe dhane jane dveṣamānavaikalyavihvale |
pūjye puṃsā samenaiva śeṣasya ca yaśovyaya: ||31||
iti saṃcintya sa śanairvrajan sārthena tārita: |
avāpa nagaropāntaṃ matighoṣasya bhūpate: ||32||
gopālabhavane tatra sa kaṃcitkālamāsthita: |
udyānayātrāgatayā rājaputryā vilokita: ||33||
taṃ dṛṣṭvāndhamapi vyaktarājalakṣaṇalakṣitam |
prāgjanmapremabandhena sābhilāṣā babhūva sā ||34||
tata: svayaṃvaravidhiṃ sā kṛtvā śāsanātpitu: |
rājñāṃ madhye ca mānyānāṃ vavre vigatalocanam ||35||
bhūmipālān parityajya vṛto’ndha: pāpayā tvayā |
uktveti pitrā kopena nirastā śuśubhe na sā ||36||
udyāne sā nidhāyāndhaṃ yatnenāhṛtya bhojanam |
sadā tasmai dadau premapraṇayopacitādarā ||37||
kadācittāṃ cirāyātāmahārāvasare gate |
uvāca rājatanaya: paraṃ mlānānana: kṣudhā ||38||
asamīkṣitakāriṇyā tvayā kevalacāpalāt |
vṛto’hamandha: saṃtyajya nṛpān vipulalocanām ||39||
paścāttāpenaṃ nūnaṃ tvaṃ mayi paryuṣitādarā |
adhunā tāṇḍavaṃ premṇa: pradarśayitumudyatā ||40||
andhasaṃdarśanodvignā surūpālokanonmukhī |
āhārakāle’tikrānte cireṇeha tvamāgatā ||41||
ityuktā paruṣaṃ tena kampamānā latteva sā |
uvāca guñjanmadhupaśreṇīmadhuravādinī ||42||
nātha mithyaiva me śaṅkāṃ na kopātkartumarhasi |
vāgbāṇapātaṃ sahate na ceta: prītipeśalam ||43||
tvāmeva devatāṃ jāne yadyahaṃ śuddhamānasā |
tena satyena sālokamekaṃ nayanamastu te ||44||
ityukte sattvaśālinyā tayā tasyāśu locanam |
utphullakamalākāramekaṃ vimalatāṃ yayau ||45||
tasyā: satyaprabhāveṇa saṃjātapṛthuvismaya: |
satyapratyayasotsāha: kṛtajñastāmabhāṣata ||46||
@288
bhrātrā tenākṛtajñena pāṭite locanadvaye |
tasmin vikāro vairaṃ vā na nikāro’pyabhūnmama ||47||
svacchaṃ tenāstu satyena dvitīyamapi locanam |
ityukte tatkṣaṇenāsya spaṣṭaṃ cakṣuralakṣyata ||48||
tata: kathitavṛttāntaṃ kṛtajñamucitaṃ patim |
prahṛṣṭā janakalyāṇī gatvā pitre nyavedayat ||49||
pūjita: śvaśureṇātha sa ratnagajavājibhi: |
śriyeva kāntayā sārdhaṃ jagāma nagaraṃ pitu: ||50||
sa tatra pitrā hṛṣṭena caraṇālīnaśekhara: |
janānurāgasubhage yauvarājye pade dhṛta: ||51||
akṛtajño’pi nirlajjastaṃ prasādayituṃ śaṭha: |
vicintya pādapatane tasya drohaṃ samāyayau ||52||
unmanā hantumāyāta: sa taṃ kuṭilaceṣṭita: |
hā hā dagdho’smi dagdho’smītyuktvaiva narake’patat ||53||
sa eva devadatto’sau kṛtajño’pyahameva ca |
janmāntarānubandhena dveṣo’sya na nivartate ||54||
sarvajñabhāṣitamiti pracuropakāraṃ 
taddevadattacaritaṃ paritāpakāri |
janmāntaropacitapātakasaṃnibaddhaṃ 
śrutvā babhūva vimanā iva bhikṣusaṃgha: ||55||
iti kṣemendraviracitāyāṃ bodhisattvāvadānakalpalatāyāṃ
kṛtajñāvadānaṃ pañcacatvāriṃśa: pallava: || 
@289
46. śālistambāvadānam |
dānaikatānamanasāṃ pṛthusattvabhājā-
mutsāhamānaguṇabhogavibhūtipūta: |
prākpuṇyasaṃcayamaya: kuśalābhidhāna:
kāle phalatyavikala: kila kalpavṛkṣa: ||1||
kosalendrasya bhūbhartu: śrāvastyāṃ bhagavān purā |
vijahāra varodyāne saha bhikṣugaṇairjina: ||2||
ādimadhyāntakalyāṇaṃ bhavābhibhavasādhakam |
saṃdideśa sa saddharmaṃ trailokyakuśalodyata: ||3||
atrāntare nāgarājaputrā: sāgaravāsina: |
catvāra: sugatodīrṇaṃ saddharmaṃ paramāmṛtam ||4||
abhiratyākhyayā svasrā preritā: śrotumāgatā: |
te balātibala-śvāsa-mahāśvāsābhidhā: samam ||5||
krakucchandasya sudhiya: kāle bhagavata: purā |
kanakākhyasya ca mune: kāśyapasya ca yatnata: ||6||
ājagmu: śrīsukhāsaktā: śrātumaprārthitā api |
tatpuṇyapariṇāmana prāptā: śākyamune: purā ||7||
teṣu praṇamya śāstāraṃ caraṇālīnamauliṣu |
vidhāya mānuṣa rūpamupaviṣṭeṣu paṣadi ||8||
saddharmamāyayau śrotuṃ kosalendra: prasenajit |
lakṣmīmandasmitacchāyaṃ nivārya cchatracāmaram ||9||
śāstu: pādapraṇāmāya viśatastasya saṃsadi |
avakāśaṃ natāścakru: sarve nṛpatigauravāt ||10||
tasyābhinandyamānasya varṇāśramaguronṛṃbhi: |
nāgarājasutāścakrurnāvakāśaṃ na satkṛtam ||11||
teṣāṃ tadapamānena jinasya vinayena ca |
mānino nṛpaterantamanyu: pracchannatāṃ yayau ||12||
sa saṃjñayā samādiśya nijaṃ parijanaṃ pura: |
gamane nigrahaṃ teṣāṃ nirvikāra ivābhavat ||13||
bhagavānapi sarvajñastasya jñātvā ca niścayam |
dharmopadeśaparyante provāca racitasmita: ||14||
@290
na vidveṣaraja:pūrṇamanomalinadarpaṇe |
bhāti dharmopadeśasya pratibimbapratigraha: ||15||
avihitasamatānāṃ kopamohāhatānāṃ
kṛśamapi kuśalāṃśaṃ nopadeśa: karoti |
na hi bahutaradoṣe śuddhihīne śarīre 
vrajati hatamatīnāṃ bheṣajaṃ bheṣajatvam ||16||
iti yuktaṃ bhagavatā hitamuktaṃ mahīpati: |
śrutvāpi na ca tatyāja nāgeṣu vimanaskatām ||17||
bhagavantaṃ praṇamyātha prayāte svapadaṃ nṛpe |
nāgāstatsainikābaddhamārge vyomapathā yayu: ||18||
te vicintya svabhavane kṣmāsaṃkṣayakṛtakṣaṇā: |
ghoranirghātameghaughagrastalokā: samāyayu: ||19||
teṣāṃ vyavasitaṃ jñātvā sarvajña: pakṣapātinām |
rakṣākṣamaṃ kṣitipatermaudgalyāyanamādiśat ||20||
atha nāgagaṇotsṛṣṭā vajravṛṣṭirmahīpatau |
bhūbhartustatprabhāveṇa prayayau puṣpavṛṣṭitām ||21||
śastrāstravṛṣṭirnibiḍakṣiptā tairatha du:sahā |
maudgalyāyanasaṃkalpādyayau rājārhabhojyatām ||22||
tatprabhāvātprayāteṣu bhagnotsāheṣu bhogiṣu |
gatvā vavande sugataṃ nṛpatirvītavipalava: ||23||
sa maudgalyāyanasyārdhyamucitaṃ bhogasaṃpadā |
bhaktisaṃskārasubhagaṃ vidadhe jinaśāsanāt ||24||
tata: svargocitāṃ bhikṣurvibhūtiṃ vīkṣya bhūpate: |
prapaccha kautukavaśāt sarvajñaṃ racitāñjali: ||25||
bhagavan kasya puṇyasya prabhāveṇa prasenajit |
sarvairvirājitaṃ bhogai: prājyaṃ rājyamavāptavān ||26||
ikṣustambavadetasya śālistambaśca jāyate |
divyapānānnasaṃpatti: phalaṃ tatkasya karmaṇa: ||27||
iti pṛṣṭa: praṇayinā bhikṣuṇā bhagavān jina: |
uvāca śrūyatāṃ rājña: kāraṇaṃ bhogasaṃpadām ||28||
@291
kosale’smin janapade khaṇḍākhyaguḍakarṣaka: |
dadau pratyekabuddhāya pūrvamikṣurasaudanam ||29||
bhuktenekṣurasānnena tena vātagadārdita: |
pratyekabuddhastatpuṇyai: prasanna: susthatāṃ yayau ||30||
rājā prasenajit so’yaṃ puṇyavān guḍakarṣaka: |
tena puṇyaprabhāveṇa bhogabhāgī virājate ||31||
upakāra: kṛtajñānāṃ nikāra: krūracetasām |
sukṛtāṃśaśca sādhūnāmalpo’pyāyātyanalpatām ||32||
sarvajñeneti kathite pūrvapuṇye mahīpate: |
babhūva sukṛtotkarṣe bhikṣurāścaryaniścala: ||33||
atha bhaktyā bhagavata: kṛtvā rājādhivāsanām |
upaninye svayaṃ tāṃ tāṃ surārhāṃ bhogasaṃpadam ||34||
paropacārai rucirairarcite kāñcanāsane |
sukhopaviṣṭaṃ provāca naranāthastathāgatam ||35||
bhagavan me bhavadbhaktivibhaktasukṛtaśriya: |
caya: kuśalamūlānāmanirmuktyai bhaviṣyati ||36||
vinayātpārthiveneti pūrṇapuṇyābhimāninā |
pṛṣṭa: smitasitālokaṃ jagāda sugata: sṛjan ||37||
rājan saṃsāramārgo’yamanādinidhanodbhava: |
helālaṅghya: kathaṃ puṃsāmaprāpya kleśasaṃkṣayam ||38||
ciraparicitaiścakrāvartairasaktagatāgati: 
prakṛtigahana: saṃsāro’yaṃ sukhena na laṅghyate |
asati hi vinā yogābhyāsaṃ kṣaye kila karmaṇāṃ
sphuṭaphalatatirdharmo’pyasminnibandhanatāṃ gata: ||39||
sarvato vinivṛttasya dānābhyāsena bhūyasā |
mamāpi dharmasaṃsāro babhūva bhūrijanmakṛt ||40||
dhaniko nāma dhanavān vārāṇasyāmabhūtpurā |
tāpāpaha: phalasphītaśchāyāvṛkṣa ivārthinām ||41||
durbhikṣakṣapite loke viṣamakleśavihvale |
bhojyaṃ pratyekabuddhānāṃ so’rthita: pañcabhi: śatai: ||42||
@292
sa teṣāṃ parabhogārhaṃ durbhikṣāvadhi bhojanam |
akalpayadanalpaśrī: koṣṭhāgārī gatasmaya: ||43||
śatapañcakasaṃyātairbhoktuṃ tasya gṛhaṃ tata: |
kramātpratyekabuddhānāṃ sahasradvayamāyayau ||44||
tasya tatpuṇyavāsena jāto labdhaphalaśriyā |
durbhikṣadānajanito ratnakośastadākṣaya: ||45||
sukhaṃ sanātanaṃ puṇyabhogyatvaṃ praṇidhānata: |
śāstustata: pareṇāyaṃ samyaksaṃbodhimāpita: ||46||
puṇyena pāpena ca veṣṭiteyaṃ
saṃsāriṇāṃ karmaphalapravṛtti: |
sitāsitā bandhanarajjureṣā 
tatsaṃkṣaye mokṣapathaṃ vadanti ||47||
iti kṣitīśa: kathitaṃ jinena 
mohavyapāyena niśamya mokṣam |
kleśakṣayārhaṃ śamameva matvā 
puṇyābhimānaṃ śithilīcakāra ||48||
iti kṣemendraviracitāyāṃ bodhisattvāvadānakalpalatāyāṃ
śālistambāvadānaṃ nāma ṣaṭcatvāriṃśa: pallava: ||
@293
47. sarvārthasiddhāvadānam |
svārthapravṛttau vigataspṛhāṇāṃ
paropakāre satatodyatānām |
kleśeṣvabhītā vyasanairanītā
vighnairapīḍākarameti siddhi: ||1||
śrāvastyāṃ bhagavān pūrvaṃ jino jetavanasthita: |
dharmākhyānaprasaṅgena bhikṣusaṃghamabhāṣata ||2||
āsīdakhilabhūpālamaulilālitaśāsana: |
siddhārthā nāma sukṛto sārvabhaumo mahīpati: ||3||
sāgarākhyasya nāgasya sūnurjaladhivāsina: |
sarvārthasiddha: putratvaṃ prayayau tasya bhūpate: ||4||
sa bhādrakalpiko bhodhisattva: sattvojjvalaprabha: |
jātamātra: kṣititalaṃ cakre pūrṇaṃ svaṛddhibhi: ||5||
tasya pravardhamānasya dharmasyeva samudyayau |
samastabhuvanavyāpi vibudhābhyarcitaṃ yaśa: ||6||
sa kadācidvarodyāne syandanena yuvā vrajan |
dadarśa vṛddhapuruṣaṃ devatānirmitaṃ pura: ||7||
taṃ vilokya jarājīrṇaṃ jātavairāgyavāsana: |
saṃsāramiva ni:sāraṃ sa śarīramamanyata ||8||
udyānayātrāvirata: śanai: pratinivṛtya sa: |
dāridryavidrutacchāyānadrākṣīt kṛpaṇān pathi ||9||
dṛṣṭvā tānasukhakliṣṭān karuṇākṛṣṭamānasa: |
acintayadaho du:khaṃ sahante bhuvi durgatā: ||10||
adānaprabhavaṃ du:khaṃ vadantīti visaṃgatā: |
pṛthivyāṃ ratnapūrṇāyāṃ parapiṇḍopajīvina: ||11||
idamevāvisaṃvādi cihnaṃ kaluṣakarmaṇām |
dīnā yadete yācante puruṣaṃ puruṣā: param ||12||
aho duṣkṛtameteṣāmavadhūtā: pade pade |
yadete mārgaṇodvignā bhikṣitvāpi budhukṣitā: ||13||
iti saṃcintya suciraṃ viśvakleśakṣayodyata: |
adaridraṃ jagatkartuṃ ratnārthī jaladhiṃ yayau ||14||
@294
kathaṃcidiva saṃsakta: sa pitrā dṛḍhaniścaya: |
samāruhya pravahaṇaṃ ratnadvīpamavāptavān ||15||
tatra pravahaṇārūḍhān vaṇija: sahayāyina: |
so’bravītkriyatāṃ kāmaṃ yuṣmābhirmaṇisaṃgraha: ||16||
etai: sāmānyaratnaistu mama nāsti prayojanam |
kośe mahānti bhāsvanti santi ratnottamāni na: ||17||
kiṃ tu cintāmaṇiprāptyai vipulo’yaṃ mamodyama: |
tena vidrutadāridryāṃ kartumicchāmi medinīm ||18||
śrutaṃ mayā nāgarāja: sāgarākhyo mahodadhau |
vasatyasti gṛhe tasya cintitārthaprado maṇi: ||19||
vilaṅghya viṣamaṃ mārgaṃ tamādātuṃ vrajāmyaham |
nāsti dhairyasahāyānāṃ durgamaṃ vyavasāyinām ||20||
na ca madvirahe kiṃcid vyasanaṃ vo bhaviṣyati |
satyameva parāmartho yadi me sukṛtodyama: ||21||
ityuktvā tān samāmantrya pratasthe sthiraniścaya: |
mahatīṃ dhṛtimālambya sattvavān pārthivātmaja: ||22||
gulphamātreṇa saptāhaṃ gatvā jaṅgamavartmanā |
jānudaghnena saptāhaṃ saptāhaṃ pauruṣeṇa ca ||23||
catvāri saptarātrāṇi tata: puṣkariṇījalai: |
gatvā dṛṣṭiviṣān ghorān dadarśa phaṇina: pura: ||24||
maitrīyuktena manasā kṛtvā tānatha nirviṣān |
krūrakopairvṛtaṃ yakṣairyakṣadvīpamavāpa sa: ||25||
tatra maitreṇa manasā vītakrodhān vidhāya tān |
śruśrāva tairabhihitaṃ vipulotsāhavismitai: ||26||
kumāra sphītasattvena tathā vīryeṇa cāmunā |
nāgarājasya bhavanaṃ samāhitamavāpta tam ||27||
kālena samyaksaṃbuddha: sarvajñastvaṃ bhaviṣyasi |
śrāvakāśca bhaviṣyāmo vayaṃ tvadanuyāyina: ||28||
prasannairiti tairuktamabhinandya nṛpātmaja: |
rakṣovarāvṛtaṃ prāpa rākṣasadvīpamutkaṭam ||29||
tathaiva vigatakrūravikāraistai: sa pūjita: |
bhujotkṣepeṇa nikṣipta: kṣaṇānnāgendrasadmani ||30||
@295
sa tatra dīptavibhave divyotsāhasukhocita: |
aśṛṇoddīrghadu:khārtisūcakaṃ rodanadhvanim ||31||
sa tamākarṇya sodvega: prakṛtyaiva dayārdradhī: |
kimetaditi papraccha dṛṣṭvāgre nāgakanyakām ||32||
sā taṃ babhāṣe saṃsaktaśokoṣmapiśunairmuhu: |
mlānayantīṃ svaniśvāsairbimbādharadalatviṣam ||32||
guṇavān nāgarājasya putra: kamalalocana: |
jyeṣṭha: sarvārthasiddhākhya: priya: pañcatvamāgata: ||34||
tata: pratigatānande vinivṛttasukhotsave |
dhanena rodanenāsminna bhavedbhavane sthita: ||35||
iti tasyā vaca: śrutvā so’nta: paricitāṃ vahan |
svadeśadarśanaprāpto nāgarājāntikaṃ yayau ||36||
nāgarājastamāyāntaṃ parijñāya priyāsakha: |
ehyehi putreti vadan babhūvānandavihvala: ||37||
martyajanmakathāṃ tena svaṃ cāgamanakāraṇam |
śrutvā niveditaṃ nāga: pariṣvajya jagāda tam ||38||
cintāmaṇirayaṃ putra mama maulivibhūṣaṇam |
gṛhyatāṃ tava saṃkalpaṃ na vandhyaṃ kartumutsahe ||39||
deya: kṛtajagatkṛtyo mamaivāyaṃ punastvayā |
ityuktvāsmai dadau divyacūḍaṃ ratnaṃ vimucya sa: ||40||
cintāmaṇiṃ samādāya kumārastaraṇidyuti: |
hṛṣṭa: praṇamya nāgendraṃ yayau pravahaṇāntikam ||41||
samudradevatā tatra taṃ dṛṣṭvā śrutatatkathā |
uvāca kīdṛśa: sādho prāptaścintāmaṇistvayā ||42||
*********|
*********||43||
*********|
*********||44|| {Not legible in the original Ms.}
samudre patitaṃ dṛṣṭvā ratnaṃ kṛcchratarārjitam |
sa jagāda dṛḍhodyogavaiphalyodveganiścala: ||45||
@296
aho guṇocitākārā praṇayānmṛduvādinī |
vidveṣakaluṣaṃ karma kṛtvā tvaṃ na vilajjase ||46||
parotkarṣeṣu saṃgharṣaśokakleśamupaiti ya: |
śītalā api tasyaitā jvālāvalayitā diśa: ||47||
parotsāha: priyo yasya tasya sattvamahodadhe: |
karpūradhavalaṃ dhatte trilokītilakaṃ yaśa: ||48||
devi prayaccha me ratnamasmādviram pātakāt |
apavādalatāṃ karma na sādhoradhirohati ||49||
lobhātpramādādveṣādvā ratnaṃ cenna prayacchasi |
śoṣayāmyeṣa jaladhiṃ tadimaṃ te samāśrayam ||50||
ityuktāpyasakṛttena sā ratnaṃ na dadau yadā |
sa tadā svaprabhāveṇa śoṣāyābdhe: samudyayau ||51||
dhyātamātraṃ sahasrākṣavacasā viśvakarmaṇā |
nirmitaṃ sahasā tasya patramāvirabhūtkare ||52||
sa tenāgastyaculukākāreṇāmbha: payonidhe: |
antarīkṣe samutkṣipya cikṣepa kṣamaṇodyata: ||53||
kṛte bhūbhāgaśeṣe’bdhau tenātyadbhutakāriṇā |
suranirbhartsitā bhītā devatāsmai maṇiṃ dadau ||54||
nirvyājaṃ sāhasaṃ dīptiṃ ratnānāmiva tattvata: |
prabhāvaṃ vetti mahatāṃ mantrāṇāṃ tapasāṃ ca ka: ||55||
sphārastāvadapāravārivirasavyāpārahelāvalāt 
kallolāvaliyantritāmbaratayā ratnākara: śrūyate |
gambhīra: punaraprameyamahimā ko’pi prabhāva: satāṃ
yasmin vismayadhāmni cintanavidhāvante plavante dhiya: ||56||
tataścintāmaṇiṃ baddhvā nijasārthena saṃgata: |
rājasūnu: svanagaraṃ prāpa pūrṇamanoratha: ||57||
kṛtakṛtya: prahṛṣṭena sa pitrā tatra pūjita: |
dhvajāgre ratnamādhāya jagāda janasaṃsadi ||58||
parārtha eva yatno’yaṃ nātmārtho yadi me kvacit |
tena satyena loko’yaṃ sarvaṃ yātvadaridratām ||59||
@297
ityukte sattvanidhinā tena dīnadayālunā |
ratnavṛṣṭiraparyantā nipapāta mahītale ||60||
tena ratnasamūhena dikṣu sarvāsu bhāsvatā |
yayau janasya dāridryamayaṃ ni:śeṣatāṃ tama: ||61||
āśāpāśavatāṃ balātpraviśatāṃ bāhyāṅgaṇaṃ śrīmatāṃ 
dvā:sthāghātavatāṃ muhurvicalatāṃ dvārodare sīdatām |
dīrghairni:śvasitai: śucā nipatatāṃ dehakṣayaṃ kāṅkṣatāṃ
dīnānāṃ maṇirāśiraśmiśabala: śrīsaṃgama: ko’pyabhūt ||62||
tacchāsanāduraganāyakameva yāte
cintāmaṇau vigatadainyajane ca loke |
sarvatra dānarasikasya janasya ceta:
sarvārthisārthaviratākulitaṃ babhūva ||63||
sarvārthasiddha: kṣitipālasūnu:
yo’bhūtsa evāhamihānyadeha: |
śrutvetivṛttaṃ kathitaṃ jinena
te bhikṣavastanmayatāmavāpu: ||64||
iti kṣemendraviracitāyāṃ bodhisattvāvadānakalpalatāyāṃ
sarvārthasiddhāvadānaṃ saptacatvāriṃśa: pallava: ||
@298
48. hastakāvadānam |
mattebhakumbhoccakucābhirāmā:
karpūrahārāṃśuvilāsahāsā: |
prītipradā: puṇyavatāṃ bhavanti
prauḍhā yuvatyaśca vibhūtayaśca ||1||
tathāgate bhagavati śrāvastyāṃ vanacāriṇi |
abhavatsuprabuddhākhya: śrīmān gṛhapati: purā ||2||
babhūva hastako nāma tasyātidayita: suta: |
pūrvārjitānāṃ puṇyānāṃ sākāra iva saṃcaya: ||3||
tasya janmadine jātaścāmīkaramayo mahān |
ekībhūta ivāścaryavraja: pravarakuñjara: ||4||
sa gajendra: kumāraśca tatpituśca manoratha: |
lokakautukakośāśca pūrṇatāṃ tulyamāyayu: ||5||
sa śaśīva śiśu: kāle kalānilayatāṃ gata: |
ruruce rucimān sarvalokalocanabāndhava: ||6||
sa śanai: pūritābhogabhujastambhavibhūṣaṇam |
lebhe manobhavārambhabhavanaṃ navayauvanam ||7||
kadācidatha bhūbhartu: sa prasenajita: sutām |
tanucīvaracihnena sahajena virājitām ||8||
kanyāṃ cīvarakanyākhyāṃ lāvaṇyalalitānanām |
udyānadarśanāyātāṃ dadarśāyatalocanām ||9||
akliṣṭarūpāmālokya tāmaparyuṣitadyutim |
vismayasmarayostulyamāyayau sahasā vaśam ||10||
so’cintayadaho kāntamidamatyadbhutaṃ vapu: |
yasmin bhāti mukhavyājādadoṣaviśada: śaśī ||
lāvaṇyamapratimameva bibharti tanvī 
bandhūkabandhuradharo madhurasvabhāva: |
drohodyata: sarasavidrumapallavānāṃ
bimbaprabhāprasabhavibhramavandhyakāra: ||12||
vatkraṃ na kṣamate madaṃ śaśabhṛta: kliśnāti kānti: sudhā-
mutphullotpalakānanasya kurute dṛṣṭi: prabhābhartsanam |
manye manmathasaṃgamocitatano: sāpatnyabhītipradā 
līlāsyā: sahasā vilāsalaharīśoṣaṃ vidhatte rate: ||13||
@299
udvṛtte kaṭhine payodharayuge naśyadviveke ciraṃ
yasyā doṣamaye’pyaho guṇavatā hāreṇa baddhā sthiti: |
yaccāsminnavalambate’mbujadhiyā rolambarekhā mukhe
lolākṣyā: kimapi praśāntanayane līnaṃ munīnāṃ mana: ||14||
iti cintayatastasya vapu: puṣpaśaropamam |
vilokya bhūpatisutā babhūvāścaryaniścalā ||15||
hṛte lajjāṃśuke tasyā: smareṇa smitakāriṇā |
pratyagrapulakākīrṇaṃ vapu: spaṣṭamadṛśyata ||16||
ruddhā navābhilāṣeṇa vailakṣyeṇa nivartitā |
manastatraiva nikṣipya sā śūnyeva śanairyayau ||17||
rājadhānīṃ samāsādya lajjāvismayamanmathai: |
mīliteva nilīneva proṣiteva babhūva sā ||18||
kumāro’pi svabhavane samudbhūtamanobhava: |
tāmevendumukhīmagre saṃkalpairalikhanmuhu: ||19||
sa tāṃ mānasasarvasvaṃ smaravidyāmiva smaran |
pradadhyau durlabhāṃ matvā tanayāṃ cakravartina: ||20||
janmāntare tanuryasya tapa:paricitā ciram ||
dhanya: sa tāmavāpnoti latāṃ sukṛtaśākhina: ||21||
ramyapradānapuṇyena taddarśanamavāpyate |
na jāne tāni puṇyāni yeṣāṃ tatsaṃgama: phalam ||22||
tadvaktraśītakiraṇasmaraṇotsavena
tasyāśca durlabhatayā virahoṣmaṇā me |
no vedmi kiṃ dhṛtiriyaṃ kimayaṃ vimoha: 
kiṃ jīvitaṃ kimasubhi: saha viprayoga: ||23||
tadvaktrābjajita: prasahya bhajate kṣaiṇyaṃ kṣapāvallabha:
tadbhūvibhramalajjitaṃ ca vinatiṃ dhatte dhanurmānmatham |
tasyā: pallavapeśaladyutimuṣā śoṇādhareṇārditaṃ
nūnaṃ prāpya parājayaṃ vanamahīṃ bimbaṃ samālambate ||24||
iti pūrṇenduvadanāvadanadhyānaniścala: |
niśāṃ nināya saṃtyakta: seṣryayeva sa nidrayā ||25||
kanyādarśanavṛttāntaṃ tatastena niveditam |
śrutvā pitāsya saṃkrāntacintāparicito’bhavat ||26||
@300
sa tamūce vayaṃ putra rājño’sya puravāsina: |
sa kathaṃ te duhitaraṃ cakravartī pradāsyati ||27||
aśakyaṃ naiva kurvanti samīhante na durlabham |
asaṃbhāvyaṃ na bhāṣante mānakāmā manīṣiṇa: ||28||
cūtacampakavallīṣu svādhīnāsu nirādara: |
cintayan pārijātasya latāṃ śuṣyati ṣaṭpada: ||29||
tava tasyāśca saṃbandha: prāgjanmavihito yadi |
tadavaśyaṃ bhavatyeva niṣprayatnaphalodaya: ||30||
āśāpāśairanākṛṣṭaṃ vicārairakadarthitam |
prayatnabhārairaśrāntaṃ vidhatte bhavitavyatā ||31||
ityākarṇya piturvākyaṃ tattatheti vicintayan |
na ceta: kanyakānītaṃ samānetuṃ śaśāka sa: ||32||
sa gatvā dantayugalaṃ yayāce hemakuñjaram |
navasaṃdarśane rājña: prītiyogyamupāyanam ||33||
puṇyabandhena kariṇā dattaṃ dantayugaṃ tata: |
sa hemamayamādāya draṣṭuṃ bhūmipatiṃ yayau ||34||
sa ratnaruciraṃ prāpya bhavanaṃ pṛthivīpate: |
praviśya praṇata: prītyai hemadantadvayaṃ dadau ||35||
bhūbhujā viśrutaguṇa: prasādenābhinandita: |
varaṃ gṛhāṇetyuktaśca sa na jagrāha kiṃcana ||36||
tasyādīnadyuteścakre mānamabhyadhikaṃ nṛpa: |
aucityacārucarita: priya: kasya na ni:spṛha: ||37||
sa sadā darśane rājña: kāñcanāṅgāni dantina: |
punarjātanavāṅgena dattāni prītaye dadau ||38||
tamuvāca mahīpāla: sevāpraṇayayantrita: |
dūtīṃ mana:prasādasya vadanadyutimudvahan ||39||
prabhūtahemasaṃbhārāṃ gurvīṃ sevāmimāmaham |
na sahe pauravargo hi bharaṇīyo mahībhṛtām ||40||
saṃvibhajya janānītai: kā prītirmama kāñcanai: |
tavānarghaguṇā mūrtiriyameva mama priyā ||41||
lobha: puruṣaratneṣu bhūṣaṇārheṣu śobhate |
rājñāṃ kośeṣu sīdanti hemaratnāśmasaṃcayā: ||42||
@301
samīhitatamaṃ tubhyaṃ kiṃ prayacchāmi kathyatām |
ni:śeṣakośadānena na nāmānuśayo’stu me ||43||
rājñāṃ dṛkpātapātreṇa prāpyante yadi na śriya: |
tadanarthaṃ gatārthinyā ko’rtha: pārthivasevayā ||44||
ityukta: kṣitipālena kumāra: kalitāñjali: |
tamabhāṣata būpāla dātumarhati ko’para: ||45||
anarthitena ratnāni vibudhebhya: prayacchatā |
tadunnidraṃ samudrasya mudritaṃ bhavatā yaśa: ||46||
mahatāpi prayatnena pūryate na mahāyaśa: |
alpakānāṃ yadaiśvaryaṃ dāridryaṃ tanmahīyasām ||47||
kiṃ tu tvadbhujaguptānāṃ dharmamārgeṇa jīvitām |
janānāṃ nāsti dāridryaṃ draviṇaṃ yena mṛgyate ||48||
dhanārthino na tu vayaṃ na ca sevādhikāriṇa: |
dhanaṃ dhanaṃ dhanadhiyāṃ māna eva manasvinām ||49||
mīladguṇena parameśvarasevanena
nirmūlatāṃ sumanasāṃ sahasā gatānām |
dainyātpuna: kṛpaṇapaṇyapathe cyutānāṃ
na sparśamātramapi sādhujana: karoti ||50||
arthitvānmaraṇaṃ varaṃ tanubhṛtāṃ dainyāvasannātmanāṃ
arthī sarvajanāvamānavasati: satkārayogya: śava: |
kumbhastāvadadha: prayāti guṇavān kūpāvatāre paraṃ
yāvanmohatama:praveśavivaśa: prāpto’rthitāṃ lambate ||51||
sāmānyā dhanasaṃpada: krayakṛṣiprāpyā: sadā dhīmatāṃ
saṃtoṣo yadi nāsti tatkimaparā bhūmirnidhānāvṛtā |
santyevātiśayaprasādaniratāstā hemaratnakriyā:
kasyeṣṭa: priyasaṃgamāya vapuṣāṃ sevāmayo vikraya: ||52||
ityapāradhiyastasya vaca: śrutvā mahīpati: |
gṛhyatāmaparaṃ kiṃcidityabhāṣata sādara: ||53||
aucityacaturālāpa: karkaśo’pi nṛṇāṃ yiya: |
kṛpaṇaścāṭukāro’pi karṇaśūlāya kevala: ||54||
audāryaparituṣṭena sa rājñābhyarthita: param |
tamūce yadi tuṣṭo’si sutā mahyaṃ pradīyatām ||55||
@302
ityukte tena nṛpati: saṃdehāndolitāśaya: |
prātarvaktāhamityuktvā kṣaṇaṃ kṣmātalamaikṣata ||56||
sa kumāraṃ visṛjyātha pradhānāmātyamabravīt |
prasādarabhasenaiva kṛtaṃ vākcāpalaṃ mayā ||57||
cakravartikulotpannā kanyā puṇyapaṇocitā |
kathaṃ sāmānyapaurāya guṇamātreṇa dīyate ||58||
dadāmīti pratiśrutya paścādanuśayākula: |
kathaṃ sāradhano bhūtvā bhaviṣyāmyarthiniṣphala: ||59||
kathaṃ prāptasya tasyāhaṃ prātardraṣṭā mukhaṃ pura: |
priyo’pyapriyatāṃ yāta: sa me durlabhayecchayā ||60||
nūnaṃ guṇopapanno’pi prakṛtyaiva śarīriṇām |
vakti yāvanna dehīti tāvadbhavati vallabha: ||61||
iti bhūmipate: śrutvā vaco dolāvalambina: |
tamuvāca mahāmātya: saṃcintyāvasarocitam ||62||
anālocitaparyantā: pratyagrasarasādarā: |
svabhāvarabhasā eva bhavanti prabhubuddhaya: ||63||
aśakyārthanayā tena lubdheneva guṇodaya: |
rājasevāpravṛttena hemahastī vināśita: ||64||
vācyo’sau bhavatā svairaṃ kanyārthī punarāgata: |
hemahastinamāruhya prāpta: prāpsyasi me sutām ||65||
tenotkṛtta: svahastena kutastasya sa kuñjara: |
na cāsau tadvirahita: punarāyāti lajjayā ||66||
ityamātyasya vacasā nṛpatiryuktimāśrita: |
prāptaṃ kumāramanyedyustadevābhimukho’vadat ||67||
kumāro’pi gṛha gatvā vivāhocitamaṅgalai: |
haimadviradamāruhya svajanena sahāyayau ||68||
svarṇavāraṇasaṃrūḍhaṃ tamāyāntaṃ mahīpati: |
vilokyāścaryavibhavaṃ mene puṇyavatāṃ varam ||69||
kautukādatha bhūpālastaṃ gajaṃ hemavigraham |
āruroha mahotsāha: sumerumiva vajrabhṛt ||70||
ārūḍhe pṛthivīpāle na cacāla sa kuñjara: |
prasasarpa kumāreṇa punaścālaṃkṛtāsana: ||71||
@303
taṃ jñātvā nṛpatirdevaṃ tatprabhāveṇa vismita: |
dhanyo’smīti vadan kanyāṃ dadau tasmai smaraśriyam ||72||
abhyarca kanyāratnena nṛpati: puruṣottamam |
harṣotsavasamuddhūta: sudhāsindhurivābabhau ||73||
tata: kumāre dayitāmādāya svagṛhaṃ gate |
saphalo’bhūdanaṅgasya kārmukākarṣaṇaśrama: ||74||
nave vayasi bhogārhe navakāntāsamāgame |
tasyābhūdvibhavodāra: sadā navanavotsava: ||75||
tata: kadācidbhūpāla: kṛtakṛtya: prasenajit |
puṇyaprabhāvaṃ jāmātu: kalayan samacintayat ||76||
aho divya: prabhāvo’sau kumārasya pradṛśyate |
na hi sāmānyapuṇyānāṃ pāko bhavati tadvidha: ||77||
kulaṃ lakṣmīharmyaṃ hṛtaśaśimadā rūpalaharī 
vaya: saṃbhogārhaṃ guṇaparicayo bhūṣaṇacaya: |
yaśa: puṇyodyānaprasṛtakusumollāsaruciraṃ 
na vidma: kasyāyaṃ kuśalaparimāṇasya vibhava: ||78||
iti saṃcintya suciraṃ sa saṃjātakutūhala: |
sarvajñadarśanābaddhamāruroha manoratham ||79||
sa jāmātaramāhūya sutāṃ ca sacivai: saha |
bhagavantaṃ yayau draṣṭuṃ manasā prathamaṃ gata: ||80||
yāte dṛṣṭipathaṃ jetavane saṃtyajya vāhanam |
upasṛtya nṛpa: padbhyāṃ bhagavantaṃ vyalokayat ||81||
sa taṃ praṇamya tatpādapadmabhūtiśikhāmaṇi: |
sutāṃ jāmātaraṃ cāsmai namro nāmnā nyavedayat ||82||
upaviṣṭeṣu sarveṣu praṇāmānatamauliṣu |
papraccha rājā sarvajñaṃ bhagavantaṃ kṛtāñjali: ||83||
ayaṃ guṇagaṇopeta: kumāra: śrīmatāṃ vara: |
haimena dantināyāto bhagavan kena karmaṇā ||84||
iyaṃ cīvarakanyā ca matsutāsya navā vadhū: |
kena puṇyaprabhāveṇa jīvitādadhivallabhā ||85||
iti pṛṣṭa: kṣitīśena sarbavidbhagavān jina: |
tamūce bhūpate puṃsāṃ puṇyodbhūtā vibhūtaya: ||86||
@304
yadudārī yaducito yad bhrājiṣṇu yadabdhutam |
spṛhaṇīyaṃ ca yalloke tattatpuṇyasamudbhavam ||87||
vipaśyī bhagavān pūrvaṃ sugata: saha bhikṣubhi: |
cacāra lokakṛpayā rājño bandhumata: pure ||88||
tasminnavasare tatra kumāryā saha dāraka: |
vikrīḍāvartmani pura: kṛtvā dārumayaṃ gajam ||89||
tau vilokya samāyāntaṃ dhmātajambūnadadyutim |
phullapadmadalākārakaruṇāsnigdhalocanam ||90||
bhagavantaṃ samudbhūtatadbhaktisarasonmukhau |
krīḍāgajaṃ nivedyāsmai praṇatau tasthatu: pura: ||91||
bhagavānapi sarvajñastayorjñātvā manoratham |
dayayā caraṇasparśaṃ vidadhe dārudantina: ||92||
samyak cittaprasādena dṛṣṭau bhagavatātha tau |
praṇidhānaṃ vivāhāya cakraturdārakau mitha: ||93||
kulaprabhāvavibhavairbhūyājjanma mamocitam |
vāhanaṃ hemadantī ca kumārasyetyabhūnmati: ||94||
dṛṣṭvā bhagavata: kanyā saṃsakte cārucīvare |
janmacīvarayuktā syāmahametadacintayat ||95||
sa eṣa praṇidhānena jātasteneha hastaka: |
iyaṃ cīvarakanyā ca tanucīvaralakṣaṇā ||96||
iti śrutvā kṣitipatistaddhṛttaṃ sugatoditam |
mukuṭaspṛṣṭatatpādapadma: svabhavanaṃ yayau ||97||
yāte savismayaṃ rājñi kumāra: saha jāyayā |
kathyamānaṃ bhagavatā dharmaṃ śuśrāva śuddhadhī: ||98||
tatastau jātavairāgyau kṣīṇasaṃsāravāsanau |
pravrajyayā jitakleśau śuddhāṃ bodhimavāpatu: ||99||
vitatasukṛtapuṇyābhyāsayogena puṃsāṃ
bhavati kuśalabhājāṃ dharmakāmārthasaṃpat |
abhimatamatha bhuktvā tatphalaṃ sādarāste
vighanagaganakāntiṃ śāntimante bhajante ||100||
iti kṣemendraviracitāyāṃ bodhisattvāvadānakalpalatāyāṃ
hastakāvadānamaṣṭacatvāriṃśa: pallava: ||